
Romanii împărțeau ziua în douăsprezece ore. 
Prima din ele, hora prima, începea la răsărit. 
Ultima, hora duodecima, se încheia la apus. 

Noaptea era împărțită în opt intervale — Vespera, 
Prima fax, Concubia şi Intempesta înainte de 
miezul nopții; Inclinatio, Gallicinium, Conticinium 
şi Diluculum după acesta. 

Zilele săptămânii erau Luna, Marte, Mercur, 
Jupiter, Venus, Saturn şi Soare. 

Romanul Pompei se desfăşoară pe parcursul a 
patru zile. 

În a patra săptămână din august 79 d. Chr, 
soarele a răsărit în Golful Neapolis aproximativ la 
ora 06:20. 


MARIE 
22 August 


Cu două zile înainte de erupție 


Conticinium 
[ora 04:21] 


S-a descoperit o corelaţie strânsă între 
magnitudinea erupțiilor şi durata intervalului de 
linişte dinaintea lor. Aproape toate eruptiile de 
amploare din istorie au provenit de la vulcani care 
nu mai erupseseră de secole. 


Jacques-Marie Bardintzeff, Alexander R. Mebimey, 
Vulcanologie (ediția a doua) 


Au lăsat în urmă apeductul cu două ore înaintea 
zorilor, începând să urce la lumina lunii pe 
dealurile de deasupra portului — şase oameni în şir 
indian, cu inginerul în frunte. Îi scosese personal 
din aşternuturi — înțepeniți, morocănoşi şi cu ochii 
împăienjeniţi — şi acum îi auzea cum îl bombăne, 
vocile lor răsunând mai tare decât își dădeau 
seama în aerul cald şi nemișcat. 

— Cai verzi pe pereţi, se auzi cineva mormăind. 

— Băieții cu caș la gură ar trebui să-şi vadă de 
cărțile lor, zise altul. 

Lungi pasul. 

Să pălăvrăgească dacă asta vor, se gândi. 

Simţea deja căldura dimineţii cum începea să 
crească, anunțând încă o zi fără ploaie. Era mai 
tânăr decât cei mai mulți dintre muncitori şi mai 
scund decât oricare din ei: o siluetă îndesată și 
musculoasă, cu păr castaniu tuns foarte scurt. 
Cozile uneltelor purtate pe umăr — un topor greu 
cu cap de bronz și o lopată de lemn — se frecau de 
gâtul ars de soare. Dar încerca cu toate astea să 
lungească paşii cât mai mult, urcând agil din piatră 
în piatră şi abia când ajunse deasupra orașului 
Misenum, la o bifurcaţie, lăsă jos greutatea din 
spate şi aşteptă să vină şi ceilalți din urmă. 

Se şterse pe faţă de transpiraţie cu tunica. Aici în 
sud cerul parcă tremura şi avea febră de la căldură! 


Deşi mai era doar puțin până la răsărit, o calotă de 
stele aluneca în jos la orizont. Distingea coamele 
Taurului și centura cu paloş a Vânătorului; era 
acolo şi Saturn şi Carul Mare şi constelația căreia 
îi spuneau Podgoreanul, care răsărea de fiecare 
dată în cinstea Cezarului în a douăzeci şi doua zi 
din August, după Festivităţile Vinalia, anunțând că 
a venit vremea pentru culesul viei. În noaptea 
următoare avea să fie lună plină. Îşi ridică mâna 
spre cer, cu degetele boante conturate clar, ca niște 
pete întunecate, pe fondul constelaţiilor sclipitoare 
— îşi desfăcu palma, o strânse, o desfăcu iarăşi — şi 
pentru o clipă avu senzația că el era umbra, 
nimicul, iar substanţa era lumina. 

De jos, din port, se auzea plescăitul unor vâsle — 
era patrula de noapte înaintând cu barca printre 
triremele ancorate la țărm. Lanternele galbene ale 
celor câtorva bărci de pescari scânteiau din 
cealaltă parte a golfului. Un câine lătra iar altul îi 
răspundea. Apoi vocile muncitorilor care urcau 
încet pe potecă în spatele său: accentul aspru, din 
partea locului al supraveghetorului Corax — „la 
uitaţi-vă, noul nostru aquarius: face cu mâna la 
stele!” — sclavii și oamenii liberi, egali măcar de 
data asta prin resentimentul care îi unea, trăgându- 
şi cu greu răsuflarea și hlhzindu-se. 

Inginerul îşi coborî mâna. 

— Măcar, spuse el, cu un cer ca ăsta n-avem 
nevoie de torţe. 

Brusc se simţi din nou plin de vigoare, se aplecă 
să-și ridice sculele şi le aruncă pe umăr. 

— Trebuie să mergem mai departe. 

Se încruntă scrutând întunericul. Una din cărări 
îi ducea spre vest, ocolind marginea bazei navale. 
Cealaltă mergea către nord, înspre stațiunea Baiae 
de pe malul mării. 

— Cred că aici trebuie să cotim. 

— Crede, îl îngână în batjocură Corax. 

Inginerul se hotărâse deja cu o zi înainte că cea 
mai bună atitudine față de supraveghetor era să-l 


ignore. Fără să spună niciun cuvânt, se întoarse cu 
spatele la mare și la stele şi începu să urce coasta 
masivă şi neagră a dealului. La urma urmei, nu 
asta înseamnă să fii un conducător — să alegi pe 
bâjbâite un traseu în favoarea altuia lăsând prin 
siguranța ta impresia că decizia s-a bazat pe 
rațiune? 

Cărarea devenea mai abruptă. Trebuia să se 
cațţăre mergând de-a curmezișul, folosindu-se 
uneori de mâna liberă pentru a se trage în sus, în 
timp ce picioarele îi alunecau și împingeau în 
întuneric salve zgomotoase de pietre desprinse din 
drum. Oamenii se uitau la aceste dealuri cafenii, 
arse de focurile care mistuiau vara desișul, şi își 
imaginau că sunt uscate ca un deşert, dar inginerul 
ştia că nu e aşa. Cu toate astea simţea că siguranța 
de mai devreme începe să-l părăsească şi încercă 
să-şi aducă aminte cum arăta poteca în lumina albă 
a după-amiezei precedente, când venise pentru 
prima dată în recunoaștere aici. O cărare 
întortocheată, lată abia cât să treacă un catâr. 
Fâşiile de iarbă pârjolită. Iar apoi, într-un loc unde 
terenul devenea orizontal, mici pete verde pal pe 
terenul negru — semne de viaţă care se dovediseră 
a fi muguri de iederă încercând să ajungă la o 
stâncă. 

După ce urcă până la jumătatea unei pante şi 
apoi cobori jos iarăşi, se opri şi se învârti încet în 
cerc. Ori i se obişnuiseră ochii cu întunericul, ori 
zorile erau aproape, caz în care timpul era pe 
terminate. Ceilalți se opriseră în spatele său. Le 
auzea respirația grea. Aveau iar ce povesti când se 
vor întoarce la Misenum — cum noul aquarius i-a 
târât din pat şi i-a purtat pe coclauri în mijlocul 
nopţii, după cai verzi pe pereți. Simţea un gust 
sălciu în gură. 

— Ce e, tinere, ne-am rătăcit? 

Glasul batjocoritor al lui Corax din nou. 

Făcu greşeala să muște momeala: 

— Caut o stâncă. 


De data asta nici măcar nu mai făcură efortul să- 
şi ascundă hohotele de râs. 

— Se-nvârte întruna ca un şoarece într-o oală de 
noapte! 

— E aici undeva, ştiu sigur. Am marcat-o cu 
cretă. 

Hohotele se înteţeau — şi în momentul acesta se 
răsuci spre ei: Corax cel îndesat şi lat în umeri și 
Becco cel cu nasul lung, de meserie tencuitor; cel 
dolofan, Musa, care se pricepea la aşezat cărămizi, 
şi cei doi sclavi, Polites și Corvinus. Până şi 
siluetele lor greu de distins păreau să-şi bată joc de 
el. 

— Râdeţi voi, râdeţi. Dar ascultați ce vă zic: ori 
găsim stânca înainte de răsărit, ori ne întoarcem 
aici mâine noapte. E valabil şi pentru tine, Gavius 
Corax. Şi data viitoare poate încerci să fii treaz. 

Se făcu linişte. Apoi Corax scuipă şi făcu 
jumătate de pas înainte, iar inginerul se pregăti 
pentru luptă. Se îndreptau către așa ceva de trei 
zile, de când ajunsese în Misenum. Nu fusese oră 
în care Corax să nu încerce să-i submineze 
autoritatea în faţa oamenilor. 

Şi dacă o să ne luptăm, se gândi inginerul, o să 
câştige — simt cinci contra unu — şi o să-mi arunce 
corpul în râpă, spunând că am alunecat pe 
întuneric. Dar cum o să fie primită vestea la Roma 
— al doilea aquarius de pe Aqua Augusta care 
dispare în mai puţin de două săptămâni? 

Timp de câteva secunde bune se priviră în ochi, 
la numai un pas unul de altul, atât de aproape încât 
inginerul simţea respirația celuilalt duhnind a vin 
prost. Dar atunci unul din muncitori — Becco — 
scoase un strigăt de emoție şi arătă cu degetul. 

Abia vizibilă în spatele umărului lui Corax era o 
stâncă, însemnată îngrijit în centru cu o cruce albă 
groasă. 


Pe inginer îl chema Attilius — Marcus Attilius 
Primus era numele întreg, dar el se mulțumea să i 


se spună Attilius pur şi simplu. Era un om practic 
şi nu-şi pierduse niciodată timpul alegându-şi una 
din acele porecle fiţoase după care se înnebuneau 
concetăţenii lui. („„Lupus”, „Panthera”, „Pulcher” — 
„Lup”,  „Panteră”,  „Frumuseţe” — cine îşi 
închipuiau ei că îi lua în serios?) În plus, ce nume 
putea fi mai onorabil în istoria profesiei sale decât 
cel al familiei Attila, ingineri de apeducte de patru 
generaţii încoace? Străbunicul său fusese recrutat 
de Marcus Agrippa din secțiunea balistică a 
Legiunii XII „Fulminata” şi pus să construiască 
Aqua Julia. Bunicul său proiectase Anio Novus. 
Tatăl său terminase Aqua Claudia, aducând-o pe 
Colina Esquilina peste zece kilometri de arcade și 
punându-i-o la picioare împăratului în ziua 
consacrării, ca pe un covor de argint. lar acum el, 
la douăzeci şi şapte de ani, fusese trimis în sud, în 
Campania şi 1 se dăduse în grijă Aqua Augusta. 

O dinastie ridicată din apă! 

Îşi aţinti privirea în întuneric. Era o realizare 
formidabilă această Augusta, una din cele mai 
grozave isprăvi inginereşti din toate timpurile. Era 
o onoare să se ocupe de ea. Undeva departe, în 
partea opusă a golfului, undeva sus în Apeninii 
acoperiți de pini, apeductul aduna izvoarele 
Serinusului şi ducea apa către apus — o purta prin 
canale subterane sinuoase, peste râpe susținută de 
arcade etajate, o împingea prin sifoane masive ca 
să traverseze văile până jos în câmpia Campania, 
apoi ocolea partea îndepărtată a Muntelui Vezuviu, 
mergea către sud înspre coasta orașului Neapolis și 
în fine de-a lungul crestei peninsulei Misenum 
către orașul portuar plin de praf. O distanţă de 
circa o sută de kilometri în care apeductul cobora 
în medie cu doar cinci centimetri la fiecare o sută 
de metri, pe toată lungimea sa. Era cel mai lung 
din lume, mai lung chiar decât marile apeducte din 
Roma şi mult mai complex, pentru că în vreme ce 
suratele sale din nord alimentau câte un singur 
oraş, conducta şerpuitoare a Augustei — matricea, 


cum 1 se spunea — alimenta cu apă nu mai puţin de 
nouă oraşe din jurul Golfului Neapolis: mai întâi 
Pompei, la capătul unei lungi derivații, apoi Nola, 
Acerrae, Atella, Neapolis, Puteoli, Cumae, Baiae şi 
în fine Misenum. 

Şi după părerea inginerului chiar aici era 
problema. Trebuia să facă prea multe. La urma 
urmei, Roma avea peste cinci apeducte: dacă unul 
din ele se strica, celelalte puteau să compenseze 
deficitul. Dar aici nu era nicio sursă de rezervă, în 
special pe seceta de acum, care intra deja în a treia 
lună. Fântâni din care generații întregi își scoseseră 
apa se transformaseră în conducte pline cu praf. 
Pâraiele secaseră. Albiile râurilor deveniseră poteci 
prin care ţăranii îşi duceau vitele la piață. Până şi 
Augusta dădea semne de oboseală, nivelul 
imensului său rezervor scăzând cu fiecare oră, şi 
acesta era motivul pentru care se găsea pe coasta 
dealului înaintea zorilor, în loc să fie în pat, unde îi 
era locul. 

Dintr-un săculeţ de piele agăţat la cingătoare 
Attilius scoase o bucăţică de cedru lustruit, în care 
era scobit un locaş pentru bărbie. Fibra lemnului 
fusese netezită de pielea strămoşilor săi până 
ajunsese să strălucească. Se spunea că străbunicul 
său o primise drept talisman de la Vitruvius, 
arhitectul Divinului Augustus, iar bătrânul susținea 
că în ea se găsea spiritul lui Neptun, zeul apei. 
Attilius nu punea mare preţ pe zei — băieţi cu aripi 
la sandale, femei călare pe delfini, bărboşi care 
aruncă mănunchiuri de fulgere de pe vârful 
munţilor când îi apucă pandalule — povești pentru 
copii mici, nu pentru bărbaţi. Credea mai degrabă 
în pietre şi în apă, şi în miracolul zilnic care se 
producea când amestecai două părți de var stins cu 
cinci părți de puteolanum — nisipul roşu din partea 
locului — dând naștere la o substanţă care sub apă 
devenea mai tare ca stânca. 

Şi totuşi era o prostie să spui că nu ar exista 
noroc, iar dacă amuleta familiei putea să-i aducă 


aşa ceva... îşi plimbă degetul peste marginea 
obiectului. Orice merita încercat măcar o dată. 

Papirusurile lui Vitruvius rămăseseră la Roma. 
Dar asta n-avea nicio importanţă. Vorbele i se 
întipăriseră în auz de mic copil, aşa cum alți băieți 
învățau pe de rost poemele lui Virgiliu. Putea 
oricând să recite întregul pasaj pe de rost. 

„Acestea sunt plantele a căror prezență 
semnalează existența apei: papură, salcie, arin 
negru, fructul castităţii, iederă şi altele de felul 
acesta, care nu pot să crească de la sine fără 
umezeală...” 

— Corax să vină aici, ordonă Attilius. Corvinus 
acolo. Becco, ia prăjina şi marchează locul pe care 
ti-l zic. Voi doi, căscați ochii mari. 

Corax îl privi în ochi în timp ce trecea pe lângă 
el. 

— Mai târziu, spuse Attilius. 

Supraveghetorul emana adversitate la fel de tare 
cum duhnea a vin, dar aveau timp destul să-şi 
regleze conturile după ce se întorceau la Misenum. 
Deocamdată trebuia să se grăbească. 

Stelele își pierduseră din strălucire, acoperite 
parcă de un voal cenușiu. Luna dispăruse de pe 
cer. Cu douăzeci şi ceva de kilometri mai la est, în 
mijlocul golfului, piramida împădurită a Muntelui 
Vezuviu devenea vizibilă. În curând soarele avea 
să răsară în spatele său. 

„Tată cum se verifică dacă există apă: întinde-te 
cu fața în jos, înainte de răsărit, în locurile unde 
vrei să cauţi, şi cu bărbia proptită de pământ 
scrutează aceste zone. În felul acesta privirea nu 
va rătăci mai sus decât trebuie, pentru că bărbia 
va sta nemişcată... ” 

Attilius îngenunche pe iarba pârjolită, se aplecă 
înainte şi alinie bucata de lemn cu crucea de cretă 
aflată la cincizeci de paşi. Apoi îşi sprijini bărbia 
de suport şi îşi întinse braţele. Pământul era cald 
încă, din ziua dinainte. Fulgi de cenușă i se aşezară 
pe faţă în timp ce se întindea. Niciun pic de rouă. 

Şaptezeci şi opt de zile fără ploaie. Lumea luase 
foc. Cu coada ochiului îl văzu pe Corax cum făcea 
un gest obscen, împingându-și şalele în faţă — 
„Inginerul nostru n-are nevastă și încearcă să şi-o 
tragă cu Mama Gle!” iar în dreapta, în 
depărtare, Vezuviul se întunecă şi dintr-o coastă a 
sa izbucni o lumină. Un val de căldură îl izbi pe 
Attilius în obraz. Trebui să-şi pună mâna streaşină 
deasupra ochilor ca să nu fie orbit de lumină în 
timp ce scruta dealul cu privirea. 

„Dacă umezeala se ridică în aer formând 
rotocoale, săpați chiar acolo, pentru că acest semn 
nu poate să se producă într-un loc uscat...” 

Ori o vezi imediat, îi spunea tatăl lui, ori n-o s-o 
vezi deloc. Încercă să parcurgă terenul rapid şi 
metodic, mutându-ți privirea de la o zonă la alta. 
Dar totul părea dintr-o bucată — porțiuni maronii şi 
cenușii scorojite de soare şi fâşii de pământ 
roșiatic, începând deja să tremure în soare. Ochii i 
se înceţoşară. Se ridică pe coate, îşi şterse fiecare 
ochi cu arătătorul de la o mână şi îşi aşeză iar 
bărbia pe suport. 

Acolo! 

Era subțire ca un fir de undiță — fără „rotocoale” 
sau „ridicare”, cum spunea Vitruviu, ci vibrând 
deasupra solului, ca şi cum un cârlig ar fi fost 
agăţat de o stâncă iar cineva ar fi tras de coardă. Se 
apropia de el în zig-zag. După care dispăru. Strigă 
şi arătă cu degetul — „Acolo, Becco, acolo!” — şi 
tencuitorul porni încet spre acel loc. 

— Mai în spate! Da. Acolo. Marchează locul! 

Sări în picioare şi o luă grăbit spre ei, scuturând 
pământul roşu şi cenuşa neagră de pe tunică, 
zâmbind, ținând sus bucata vrăjită de cedru. Cei 
trei se adunaseră în jurul locului, iar Becco încerca 
să înfigă prăjina în pământ, dar solul era prea tare 
ca să o poată fixa. 

Attilius era radios. 

— Ați văzut? Nu se poate să nu fi văzut. Fraţi 
mai aproape decât mine. 

Toţi se uitau la el neîncrezători. 

— Era ciudat, n-aţi remarcat? Se ridica așa. 

Lovi aerul orizontal cu latul palmei de câteva 
ori. 

— Ca aburul ieşind dintr-un cazan pe care-l 
zgâlțâie cineva. 

Se uita de la unul la altul, cu zâmbetul pe față la 
început, care îi dispăru însă treptat. 

Corax dădu din cap dezaprobator. 

— Ochii îți joacă feste, tinere. Nu e niciun izvor 
aici. i-am mai spus. Ştiu dealurile astea de 
douăzeci de ani. 

— Iar eu îţi spun că l-am văzut. 

— Fum. 

Corax lovi cu piciorul în pământul uscat, 
ridicând un nor de praf. 

— Un foc de desiş poate arde sub pământ zile 
întregi. 

— Ştiu cum arată fumul și ştiu cum arată 
vaporii de apă. Acum au fost vapori. 

Se făceau că n-au văzut. Era singura explicație. 
Attilius se lăsă pe genunchi şi începu să pipăre 
pământul uscat şi roşu. Apoi începu să sape cu 
mâinile goale, strecurându-și degetele sub pietre și 
aruncându-le la o parte, trăgând de un tubercul 
lung, carbonizat, care nu se lăsa scos. Ceva 1eşise 
de acolo. Era sigur de asta. Cum de își revenise 
iedera la viață atât de repede, dacă nu era niciun 
izvor? 

Fără să se întoarcă le spuse: 

— Aducetți uneltele! 

— Aquarius... 

— Aduceți uneltele! 


Au săpat toată dimineața, în timp ce soarele urca 
încet deasupra cuptorului albastru al golfului, 
topindu-se dintr-un disc galben într-o stea albă 
incandescentă. Pământul trosnea şi se întindea de 
la căldură, ca o coardă de la catapultele 
străbunicului său. 

La un moment dat, pe lângă ei trecu un băiat, 
trăgând o capră famelică de frânghie către oraş. A 
fost singura persoană pe care au văzut-o. Misenum 
rămânea ascuns vederii, imediat după marginea 
crestei. Din când în când, sunetele sale se ridicau 
către ei — strigăte de comandă de la școala militară, 
zgomote de ciocan şi fierăstrău din șantierul naval. 

Cu o pălărie veche de paie trasă pe ochi, Attilius 
muncea cel mai îndârjit. Chiar când ceilalți se 
târau din când în când ca să se întindă pe vreun 
petic de umbră de care dădeau, el continua să 
ridice târnăcopul în aer și să-l înfigă în pământ. 
Coada devenise alunecoasă de la transpirație şi era 
greu de ţinut. Îi apăruseră bășici în palme. Tunica 
îi stătea lipită de corp ca un al doilea rând de piele. 
Dar n-avea de gând să arate vreun semn de 
slăbiciune în faţa oamenilor. După o vreme, până 
şi Corax tăcu din gură. 

Craterul pe care l-au săpat până la urmă era de 
două ori cât un stat de om şi suficient de larg ca 
înăuntru să poată lucra doi oameni. Şi era un izvor 
acolo, nu se poate spune că nu era, doar că se 
retrăgea cum se apropiau de el. Săpau. Solul 
ruginiu de pe fundul gropii devenea umed. După 
care se usca din nou sub căldura soarelui. Mai 
săpau un strat şi procesul se repeta iarăşi şi iarăşi. 

Abia la a zecea oră, când soarele trecuse deja de 
zenit, s-a recunoscut Attilius înfrânt. Privi cum o 
ultimă pată de apă se micşorează şi se evaporă, 
apoi îşi aruncă târnăcopul peste marginea gropii și 
sări afară şi el. Îşi scoase pălăria şi își făcu vânt ca 
să-şi răcorească obrajii în flăcări. Corax stătea pe o 
stâncă şi se uita la el. Attilius observă abia acum că 
celălalt n-avea nimic pe cap. Îi zise: 

— O să-ţi fiarbă creierii-n cap pe căldura asta. 

Scoase dopul de la burduf, îşi turnă puţină apă 
în palmă, se stropi pe faţă şi pe ceafă și apoi bău. 
Era fierbinte — la fel de puţin răcoritoare ca și cum 
ar fi băut sânge. 

— M-am născut aici. Nu mă deranjează căldura. 
La noi în Campania asta se cheamă vreme 
răcoroasă. 

Corax îşi drese glasul şi scuipă. Arătă cu bărbia 
lată către groapă. 

— Cu asta ce facem? 

Attilius se uită la ea — o rană urâtă în coasta 
dealului, cu movile de pământ adunate în jurul ei. 
Monumentul lui. Nebunia lui. 

— O s-o lăsăm aşa, zise. Acoperită cu scânduri. 
Când o să plouă, izvorul se va ridica. Veţi vedea. 

— Când o să plouă n-o să mai avem nevoie de 
niciun izvor. 

Attilius trebui să admită că era o observație de 
bun simţ. 

— Am putea să tragem o conductă de aici, spuse 
el gânditor. 

Când venea vorba de apă devenea un romantic. 
În imaginaţia lui începu deodată să prindă formă o 
întreagă idilă pastorală. 

— Am putea iriga toată coasta dealului. Ar 
putea creşte crânguri de lămâi aici. Măslini. Ar 
putea fi terasat. 

Vita de vie... 

— Viţa de vie! Corax dădu din cap a lehamite. 
Mai nou suntem și agricultori! Ascultă la mine, 
tânăr expert venit de la Roma. Ascultă ce-ţi zic. 
Aqua Augusta nu a picat de mai bine de un secol. 
Şi n-o să pice nici acum. Chiar dacă te ocupi tu de 
ea. 

— Să sperăm. 

Inginerul bău ultima picătură de apă. Umilit, 
simţea că obrajii 1 se înroşiseră ca focul, dar 
căldura îi ascundea ruşinea. Îşi îndesă pălăria de 
paie pe cap şi îi trase borurile în jos ca să-i 
protejeze faţa. 

— Adună oamenii, Corax. Pentru azi am 
terminat. 

Îşi adună instrumentele şi o luă din loc fără să-i 
mai aștepte pe ceilalți. Se descurcau şi singuri să 

ajungă înapoi. 

Trebuia să fie atent unde pune piciorul. Fiecare 
pas stârnea o forfotă de șopârle fugind din calea lui 
către desișul uscat de sub copaci. Se gândi că parcă 
ar fi în Africa, nu în Italia, iar după ce ajunse la 
cărarea de coastă, Misenum îi răsări la picioare, 
strălucind sub valul de căldură ca o oază, pulsând 
— cel puţin așa i se părea — în același ritm cu 
cântatul greierilor. 

Cartierul general al flotei imperiale apusene era 
un triumf al Omului asupra Naturii, pentru că în 
mod normal aici n-ar trebui să existe nici urmă de 
oraş. Prin zonă nu curgea niciun râu, iar fântânile 
şi izvoarele erau puține. Dar Divinul Augustus 
decretase că Imperiul avea nevoie de un port din 
care să controleze Mediterana, şi acesta se întindea 
acum sub ochii săi, întruchipare a puterii romane: 
discurile argintii strălucitoare ale porturilor 
interioare și exterioare, provele aurii şi pupele 
evazate ale celor cincizeci de corăbii de luptă 
scânteind sub soarele după-amiezii târzii, terenul 
de paradă maroniu şi prăfuit al școlii militare, 
acoperișurile cu țiglă roşie şi zidurile date cu var 
ale oraşului civil ridicându-se deasupra pădurii de 
catarge împungând cerul din șantierul naval. 

Zece mii de marinari și alți zece mii de civili 
erau înghesuiți pe o fâşie îngustă de uscat unde nu 
exista niciun pic de apă proaspătă. Apeductul era 
cel care făcuse Misenum posibil. 

Se gândi iarăși la mișcarea curioasă a vaporilor 
şi la felul în care izvorul părea să se retragă în 
stâncă. Ciudat ţinut. Își privi cu ciudă mâinile 
acoperite de băşici. 

„Cai verzi pe pereţi...” 

Îşi scutură capul, clipind des ca să-şi îndepărteze 
sudoarea din ochi, apoi îşi reluă coborârea 
anevoioasă către oraş. 

Hora undecima 
[ora 17:42] 


Un element cu importanță practică pentru 
anticiparea erupțiilor este timpul scurs între o 
injecție nouă de magmă și erupția care îi urmează. 
La mulți vulcani, acest interval poate fi măsurat în 
săptămâni sau luni, dar la alții pare să fie mult 
mai scurt, posibil chiar zile sau ore. 


Vulcanologie (ediția a doua) 


La Vila Hortensia, vasta reşedinţă de coastă de 
la extremitatea nordică a Misenum, se făceau 
pregătirile pentru omorârea unui sclav. Urma să fie 
dat de mâncare la anghile. 

Nu era o practică necunoscută în acea parte a 
Italiei, unde multe din casele imense din jurul 
Golfului Neapolis aveau ferme piscicole foarte 
dezvoltate. Noul proprietar al Vilei Hortensia, 
milionarul Numerius Popidius Ampliatus, auzise 
pentru prima dată povestindu-se cum un aristocrat 
din vremea lui Augustus, Vedius Pollio, avea 
obiceiul să-i arunce pe sclavii neîndemânatici în 
bazinul cu anghile ca pedeapsă când spărgeau 
vreun vas, şi se referea adesea admirativ la acest 
lucru ca fiind ilustrarea perfectă a ceea ce 
înseamnă să ai putere. Putere și imaginaţie şi spirit, 
şi un anumit stil. 

Aşa se face că atunci când, după mulți ani, 
Amplatus a ajuns să aibă la rândul său o fermă de 
peşti — pe coastă, cu numai câțiva kilometri mai Jos 
de vechea locuință a lui Vedius Pollio de la 
Pausilypon — şi când unul din sclavii săi a distrus 
ceva foarte valoros, precedentul i-a revenit în mod 
firesc în minte. Ampliatus se născuse în sclavie și 
aşa credea el că se cuvine să se poarte un 
aristocrat. 

Omul a fost dezbrăcat până a rămas doar cu 
pânza din jurul şalelor, i s-au legat mâinile la spate 
şi a fost dus până la marginea apei. Pe coapse i s-a 
făcut câte o tăietură lungă cu cuțitul, ca să curgă 
sânge din abundență şi l-au stropit cu oțet, 
anghilele spunându-se că sunt înnebunite după 
oţet. 

Era spre sfârşitul după-amiezii, o vreme 
caniculară. 

Anghilele aveau propriul heleşteu, construit 
departe de bazinele celorlalți peşti, pentru a-i ţine 
separați, şi la care se ajungea printr-un pasaj îngust 
de beton, care se prelungea înspre golf. Anghilele 
de aici erau murene, faimoase pentru agresivitatea 
lor, cu corpurile lungi şi late cât un om, cu capuri 
turtite, boturi largi și dinți tăioşi ca lama. Ferma 
piscicolă a vilei avea o sută cincizeci de ani şi 
nimeni nu ştia câte murene pândeau în labirintul de 
tuneluri şi în zonele umbroase construite pe fundul 
bazinului. Erau cu siguranţă zeci, poate chiar sute. 
Anghilele cele mai bătrâne erau adevăraţi monştri 
iar câteva dintre ele aveau chiar bijuterii. Despre 
unul din pești, cu un cercel de aur agăţat de 
înotătoarea pectorală, se spunea că fusese un 
preferat al împăratului Nero. 

Murenele îl înspăimântau în mod special pe 
acest sclav, pentru că — pe Ampliatus îl delecta 
ironia situației — era de multă vreme responsabil cu 
hrănirea lor, și începuse să tipe şi să se zbată chiar 
înainte să fie împins către pasaj. Văzuse anghilele 
la treabă în fiecare dimineață, când le arunca 
capete de peşti şi măruntaie de găină — cum 
tremura suprafaţa apei, apoi se tulbura când peștii 
simțeau mirosul de sânge, apoi ţâșneau din 
ascunzători ca să lupte pentru hrană, rupând-o în 
bucăţi. 

La ora unsprezece, în ciuda căldurii 
înăbușitoare, Ampliatus cobori personal de la vilă 
pentru a privi spectacolul, însoțit de fiul său 
adolescent, Celsinus, intendentul casei, Scutarius, 

câțiva din clienţii săi de afaceri (care îl urmaseră 
din Pompei şi rămăseseră prin preajmă din zori în 
speranţa că vor fi invitați la cină) și o mulțime de 
circa o sută de sclavi bărbați care — hotărâse 
Amplatus — ar avea de câștigat din urmărirea 
spectacolului. Soţiei şi fiicei le ordonase să rămână 
în casă: nu era o privelişte potrivită pentru ochii 
femeilor. Fusese instalat un scaun somptuos pentru 
el şi unele mai mici pentru oaspeţi. Nu ştia nici 
măcar cum îl cheamă pe sclavul indisciplinat. ÎI 
primise la pachet cu iazurile de peşte, când 
Amplatus cumpărase vila pentru frumoasa sumă 
de zece milioane, la începutul anului. 

Felurite soiuri de pești erau crescuţi, cu 
cheltuieli considerabile, de-a lungul țărmului din 
apropierea casei — bibani de mare, cu carnea lor 
alburie; chefali cenușii, pentru care era nevoie de 
ziduri înalte în jurul bazinului ca să nu evadeze; 
calcani și peşti-papagal şi dorade; nouă-ochi și 
tipari de mare şi merlucius. 

Dar de departe cea mai valoroasă dintre 
comorile acvatice ale lui Ampliatus — când se 
gândea cât a dat pe ei începea să tremure, şi nici 
măcar nu-i plăceau peştii cine ştie ce — erau 
chefalii roşii, binecunoscuţi pentru cât sunt de 
dificil de crescut, cu nuanţe mergând de la roz pal 
la portocaliu. Şi chiar pe aceştia îi omorâse 
sclavul. Ampliatus nu știa dacă se întâmplase cu 
rea intenție sau din nepricepere, dar asta nu-l 
interesa. Peştii erau sub ochii lui: strânşi laolaltă în 
moarte cum fuseseră şi în viaţă, un covor 
multicolor plutind la suprafaţa iazului, descoperiți 
la începutul acelei după-amieze. Câţiva încă mai 
trăiau când Ampliatus fusese chemat să-i vadă, dar 
au murit chiar sub ochii lui, răsucindu-se ca nişte 
frunze în adâncul bazinului și ridicându-se pentru 
a se alătura celorlalți. Otrăviţi, până la ultimul. La 
prețul pieţei fiecare din ei ar fi putut fi vândut cu 
şase mii — un chefal valorând de cinci ori mai mult 
decât amărâtul de sclav care trebuia să aibă grijă 

de el — iar acum nu mai erau buni decât pentru foc. 
Sentința lui Ampliatus a fost imediată: 

— Să fie aruncat în bazinul cu anghile! 

Sclavul urla în timp ce era târât şi împins către 
marginea bazinului. Striga că nu e vina lui. Nu era 
de la hrană. Era din cauza apei. Să-l aducă pe 
aquarius. 

Aquarius! 

Ampliatus îşi miji ochii sub strălucirea mării. Îi 
era greu să distingă forma sclavului care se 
zvârcolea şi a celorlalți doi care îl țineau, sau a 
celui de-al patrulea care avea în mână o cange ca o 
lance și îl împungea în spate pe condamnat — erau 
cu toții nişte simple siluete suprapuse peste aerul 
încins și valurile clipocitoare. Îşi ridică mâna ca un 
împărat, cu pumnul strâns şi cu degetul mare 
paralel cu solul. Se simţea puternic ca un zeu şi în 
acelaşi timp plin de o curiozitate cât se poate de 
omenească. Așteptă un moment, savurând senzaţia, 
apoi îşi răsuci brusc încheietura, ridicând degetul 
mare către cer. Să înceapă! 


Strigătele pătrunzătoare ale sclavului 
clătinându-se pe marginea bazinului cu anghile se 
propagau, traversau terasele, treceau peste piscină 
şi ajungeau în casa liniștită unde erau ascunse 
femeile. 

Corelia Ampliata fugise în dormitor, se aruncase 
pe saltea şi îşi trăsese perna peste cap, dar nu era 
chip să scape de acel sunet. Spre deosebire de tatăl 
său, ea ştia numele sclavului — Hipponax, un grec 
— ca şi pe cel al mamei acestuia — Atia, care lucra 
la bucătărie şi ale cărei bocete se dovedeau încă și 
mai îngrozitoare decât ale lui. Nereuşind să 
suporte ţipetele, după câteva momente sări iarăşi în 
picioare şi o luă la fugă prin vila pustie în căutarea 
femeii care se tânguia. O găsi prăbușită la baza 
unei coloane din grădina acoperită. 

Zărind-o pe Corelia, Atia se agăţă de haina 
tinerei stăpâne și începu să plângă la picioarele ei 

încălţate cu sandale, repetând iarăși și iarăşi că fiul 
ei era nevinovat, că strigase la ea în timp ce era 
luat — e de la apă, e de la apă, s-a întâmplat ceva cu 
apa. De ce nu-l asculta nimeni? 

Corelia mângâie părul cărunt al Atiei şi încercă 
să o liniştească cum putea. Nu prea avea ce face. 
În van ar fi apelat la mila tatălui său, știa asta prea 
bine. Nu ţinea cont de părerea nimănui, cu atât mai 
puţin de a unei femei, cu atât mai puţin de a 
propriei fiice, care era datoare să îl asculte fără să 
crâcnească. Intervenţia ei n-ar fi reuşit decât să 
facă şi mai sigură moartea sclavului. La 
rugămințile Atiei nu putea răspunde decât că n-are 
ce să facă. 

Auzind asta, bătrâna — de fapt avea patruzeci şi 
ceva de ani, dar pentru Corelia anii sclavilor erau 
ca ai câinilor, astfel că îi părea cel puţin de şaizeci 
— se desprinse brusc şi se şterse cu mâneca la ochi. 

— Trebuie să găsesc ajutor. 

— Atia, Atia! spuse blând Corelia, unde o să 
găseşti tu ajutor? 

— A strigat după aquarius. Nu l-ai auzit? Am să- 
l] aduc pe aquarius. 

— Şi unde este? 

— Ar putea fi la apeductul de la poalele 
dealului, unde lucrează muncitorii. 

Se ridicase în picioare, tremurând dar hotărâtă, 
aruncând priviri sălbatice în jur. Arăta ca o nebună 
şi Corelia își dădu imediat seama că nimeni n-avea 
s-o bage în seamă. Or să râdă de ea sau or s-o 
alunge cu pietre. 

— O să vin cu tine, spuse, şi când un nou urlet 
îngrozitor răsună dinspre apă, Corelia îşi strânse 
fusta cu o mână, apucă încheietura bătrânei cu 
cealaltă şi împreună o luară la fugă prin grădină, 
trecură de scaunul gol al portarului, ieşiră prin ușa 
laterală și ajunseră astfel în căldura năucitoare a 
străzii. 

Punctul terminus al Aqua Augusta era un 
rezervor subteran aflat cu câteva sute de pași mai 
la sud de Vila Hortensia, tăiat în panta dinspre port 
și cunoscută de toată lumea drept Pisicina 
Mirabilis — Bazinul Minunilor. 

Văzută din exterior, nu avea nimic din cale- 
afară de minunat, iar cei mai mulți dintre locuitorii 
din Misenum treceau pe lângă ea fără a întoarce 
capul. La suprafaţă se vedea o clădire joasă din 
cărămidă roşie, cu acoperişul plat, decorată cu 
iederă verde pal, lungă cât o insula“: şi lată cât 
jumătate din aceasta, înconjurată de magazine, 
depozite, cârciumi şi apartamente, ascunse printre 
străzile lăturalnice pline de praf de deasupra bazei 
navale. 

Numai noaptea, când zgomotul traficului şi 
strigătele negustorilor amuţeau, se putea auzi 
zgomotul înfundat, subteran, al căderii de apă, şi 
doar dacă mergeai în curte, descuiai uşa îngustă de 
lemn şi coborai câţiva paşi către bazin puteai 
vedea rezervorul în întreaga sa măreție. Acoperişul 
cu arcade era sprijinit de patruzeci și opt de stâlpi, 
fiecare mai înalt de cincizeci de picioare — deşi în 
cea mai mare parte erau scufundați în apa 
rezervorului — iar ecoul apeductului duduind până 
la suprafaţă făcea să te treacă fiori. 

Inginerul era în stare să stea aici, pierdut printre 
gânduri şi ascultând, timp de ore întregi. În 
urechile lui, zgomotul ritmic făcut de Augusta nu 
era un muget monoton şi continuu, ci asemeni 
notelor unei uriaşe orgi de apă: muzica civilizației. 
Acoperişul Piscinei avea guri de aerisire, şi după- 
amiaza, când vaporii înspumaţi ţâşneau în soare, 
iar curcubeele începeau să danseze printre stâlpi — 
sau seara, când se închidea înăuntru ca să petreacă 
noaptea acolo, iar flacăra torței strălucea pe 
suprafața neagră și netedă ca aurul împrăștiat peste 
abanos — în acele momente simţea că nu este într- 
un rezervor, ci într-un templu dedicat singurului 
zeu în care merită să crezi. 

Primul impuls al lui Attilius după ce a coborât 
de pe dealuri în curte, la capătul acelei după- 
amieze, a fost să verifice nivelul rezervorului. 
Devenise obsesia sa. Dar, încercând uşa, descoperi 
că era încuiată și îşi aminti de cheia agăţată la 
cingătoarea lui Corax. Era atât de obosit încât 
încetă să se mai gândească la asta. Auzea duduitul 
îndepărtat al Augustei — curgea: era singurul lucru 
care conta — şi mai târziu, când şi-a analizat 
faptele, a hotărât că nu-şi putea reproşa niciun fel 
de neglijenţă în serviciu. N-ar fi putut face nimic. 
Pentru el personal lucrurile ar fi luat altă 
întorsătură, e drept, dar în contextul mai larg al 
crizei asta n-avea aproape nicio importanță. 

Aşa că întoarse spatele Piscinei şi cercetă cu 
privirea curtea pustie. În seara dinainte dăduse 
instrucțiuni să se facă ordine şi curățenie și 
constată cu mulțumire că fuseseră îndeplinite. O 
curte aranjată şi rânduită îi dădea un sentiment de 
linişte. Teancurile ordonate de foi de plumb, 
amforele cu var, sacii de puteolanum, conductele 
lungi şi roşcate de teracotă — asta avusese în fața 
ochilor, din copilărie. La fel mirosurile — cel iute al 
varului sau cel prăfos al lutului ars lăsat toată ziua 
în soare. 

Intră în magazie, îşi lăsă uneltele pe podeaua de 
humă şi îşi roti umărul dureros, apoi se şterse pe 
față cu mâneca tunicii şi reveni în curte chiar în 
momentul în care apărea și grupul celorlalți. Se 
duseră drept la fântână, fără să se sinchisească de 
el, înghițind apa pe rând şi stropindu-şi capetele și 
corpurile — Corax, apoi Musa, apoi Becco. Cei doi 
sclavi stăteau pe vine la umbră, răbdători, 
așteptând să termine oamenii liberi. Attilius ştia că 
ieşise cu autoritatea ştirbită din acea zi. Dar putea 
să facă față ostilității lor. Făcuse el faţă la lucruri 
mult mai rele. 

Strigă la Corax că lucrul se terminase pentru 
acea zi şi 1 se răspunse cu o plecăciune în 

batjocură. Apoi începu să urce scara îngustă de 
lemn către camerele unde locuia. 

Curtea era un patrulater înconjurat de clădiri. 
Partea din nord era ocupată de peretele Piscinei 
Mirabilis. La vest şi la sud erau magazii şi 
birourile administrative ale apeductului. La est 
erau camerele de locuit: o baracă la parter pentru 
sclavi şi un apartament pentru aquarius deasupra 
sa. Corax şi ceilalți oameni liberi locuiau în oraș, 
cu familiile lor. 

Attilius, care îşi lăsase mama și sora în urmă la 
Roma, se gândea că la momentul potrivit avea să 
le aducă probabil şi pe ele la Misenum și să 
închirieze o casă de care să se ocupe mama lui. 
Dar deocamdată dormea în locuinţa înghesuită de 
burlac a predecesorului său, Exomnius, ale cărui 
obiecte puţin numeroase le mutase în mica 
încăpere liberă de la capătul culoarului. 

Ce 1 se întâmplase lui Exomnius? Asta a fost 
fireşte prima întrebare a lui Attilius când a ajuns în 
port. Dar nimeni nu știa răspunsul, sau dacă îl ştia 
cineva, nu avea de gând să i-l împărtășească. Se 
părea că bătrânul Exomnius, un sicilian care se 
ocupase de Augusta timp de aproape douăzeci de 
ani, plecase pur şi simplu de acasă cu mai mult de 
două săptămâni în urmă şi de atunci nu se mai 
auzise de el. 

În mod normal, departamentul Curator Aquarum 
din Roma, care se ocupa de administrarea 
apeductelor din regiunile unu şi doi (Latium și 
Campania) ar fi fost dispus să lase lucrurile așa o 
vreme. Dar date fiind seceta şi importanța 
strategică a Augustei, ca şi faptul că Senatul 
intrase în vacanţa de vară în a treia săptămână din 
iulie, iar jumătate din membrii săi erau la vilele de 
vacanţă din jurul golfului, s-a considerat prudent 
să se trimită imediat un înlocuitor. Attilius a primit 
convocarea la idele lui August, la asfinţit, în timp 
ce tocmai termina niște operațiuni de rutină pentru 
întreținerea Anio Novus. Condus în faţa lui însuși 

Acilius Aviola — Curator Aquarum al Imperiului — 
la reşedinţa sa oficială de pe Colina Palatină, 1 se 
oferise postul. Attilius era inteligent, energic, 
devotat — senatorul ştia cum să flateze un om 
atunci când vroia ceva de la el — n-avea soție sau 
copii care să-l reţină la Roma. Ar putea pleca a 
doua zi? Și Attilius a acceptat desigur imediat, 
pentru că era o ocazie nemaipomenită pentru 
cariera sa. Şi-a luat rămas bun de la familie şi s-a 
urcat în corabia care pleca zilnic din Ostia. 

Începuse să le scrie o scrisoare. Se găsea pe 
măsuţa de lângă patul tare de lemn. Nu prea se 
pricepea la compus scrisori. În afară de 
informaţiile obişnuite — Am ajuns, drumul a fost 
bun, vremea e foarte caldă — aşternute cu scrisul 
lui de şcolar, nu reușise să mai aștearnă altceva pe 
hârtie. Nu se întrevedea nimic din tumultul său 
interior: sentimentul apăsător al responsabilități, 
temerile lui în privinţa crizei de apă, izolarea 
postului său. Dar în fond erau femei — ce puteau 
ele să înţeleagă? — şi în plus fusese învăţat să-și 
trăiască viața conform preceptelor stoice: să nu 
irosească timpul pe prostii, să-şi facă treaba fără să 
crâcnească, să fie la fel în orice împrejurare — 
durere intensă, doliu, boală — și să ducă o viaţă 
simplă: un pat de campanie și o pelerină. 

Stătea pe marginea saltelei. Sclavul de casă, 
Phylo, scosese o cană de apă şi un lighean, nişte 
fructe, o pâine şi o felie de brânză tare. Se spălă cu 
grijă, mâncă tot, amestecă vinul cu apă şi bău. 
Apoi, prea epuizat ca să-şi mai poată scoată 
pantofii şi tunica, se aşeză pe pat, închise ochii şi 
alunecă îndată în zona crepusculară dintre trezie şi 
somn, unde bântuia neîncetat soția sa moartă, 
strigându-l cu o voce rugătoare dar în același timp 
imperioasă: „Aquarius! Aquarius!” 


Soția lui abia împlinise douăzeci şi doi de ani 


când i-a privit trupul mistuit de rugul funerar. 
Femeia de acum era mai tânără — avea poate 

optsprezece ani. Dar fata din curte avea destul din 
visul care nu-i dădea pace şi destul din Sabina 
încât să-i tresalte inima. Acelaşi păr închis la 
culoare. Aceeaşi piele albă. Aceeaşi figură 
voluptuoasă. 

Stătea sub fereastra lui şi striga după el. 

— Aquarius! 

Sunetul vocilor vorbind tare atrăsese câţiva 
bărbați de la umbră și până să coboare el scările 
formaseră deja un semicerc de gură-cască în jurul 
ei. Era îmbrăcată cu o tunică albă şi lejeră, 
deschisă larg la gât şi la mâneci — o haină de purtat 
în casă, care lăsa să se vadă ceva mai mult din 
braţele şi sânii albi şi goi decât ar fi riscat în public 
o doamnă respectabilă. Văzu că nu era singură. O 
însoțea o sclavă, o bătrână slabă care tremura, cu 
părul cenușiu pe jumătate prins, pe Jumătate 
revărsat pe spate. 

Avea răsuflarea tăiată şi bâiguia ceva despre un 
bazin de chefali roșii care muriseră în acea după- 
amiază la ferma piscicolă a tatălui ei, şi despre 
otrava din apă, şi despre un om care era dat de 
mâncare la anghile, şi cum că trebuia să vină 
imediat. Îi era greu să înţeleagă tot ce spune. 

Ridică mâna ca să o oprească şi o întrebă cine 
este. 

— Sunt Corelia Ampliata, fiica lui Numerius 
Popidius Ampliatus, de la Vila Hortensia. Era 
impacientată şi când menționă numele tatălui, 
Attilius observă cum (Corax schimbă priviri 
sugestive cu câțiva din ceilalți bărbați. 

— Tu eşti aquarius? 

Corax răspunse: 

— Aquarius nu e aici. 

Inginerul îi făcu semn să nu se bage. 

— Eu mă ocup de apeduct. 

— Atunci vino cu mine. 

O porni spre poartă şi păru surprinsă că Attilius 
nu a luat-o imediat după ea. Bărbații începeau deja 

să râdă de ea iar Musa imită mersul ei legănat, 
dându-și capul pe spate cu afectare: 

— Oh, aquarius, vino cu mine...! 

Fata se întoarse, cu lacrimi de frustrare 
sclipindu-i în ochi. 

— Corea Amplata, spuse Attilius răbdător şi 
fără asprime, chiar dacă nu-mi permit să mănânc 
chefal roşu, ştiu că este un peşte de mare. Şi marea 
nu intră în responsabilităţile mele. 

Corax rânji şi arătă spre fată. 

— Ai auzit? Te-a confundat cu Neptun! 

Răsunară şi mai multe râsete. Atuilius le spuse 
tăios să facă linişte. 

— Tatăl meu a ordonat executarea unui om. 
Sclavul striga să fie adus aquarius. Asta e tot ce 
ştiu. Eşti singura lui speranţă. Vu sau nu? 

— Stai, spuse Attilius. 

Arătă cu capul către bătrâna care îşi acoperise 
fața cu mâinile şi plângea cu capul aplecat. 

— Ea cine e? 

— Mama lui. 

Oamenii tăcuseră. 

— Vezi? spuse Corelia şi îi atinse mâna. Vino, 
spuse cu un glas pierdut. Te rog. 

— Tatăl tău ştie unde eşti? 

— Nu. 

— Nu te băga, spuse Corax. Ăsta e sfatul meu. 

Un sfat foarte înțelept, se gândi Attilius, căci 
dacă era să intervii de fiecare dată când auzeai că 
un sclav e tratat cu cruzime n-ai mai fi avut timp 
nici să mănânci, nici să dormi. Un bazin cu apă de 
mare plin de chefali morți? Nu era în nici fel 
treaba lui. Se uită la Coreha. Şi totuși, dacă 
amărâtul acela chiar se rugase să fie chemat. 

Omens, portens, auspices... 

Aburi care ţâşneau ca un fir de pescuit. Izvoare 
care se retrăgeau în pământ. Un aquarius care 
dispăruse fără urmă. Pe colinele joase, acoperite cu 
păşuni, de pe Muntele Vezuviu, păstorii spuneau 
că văzuseră uriași. Potrivit unora, în Herculaneum 

o femeie născuse un copil cu înotătoare în loc de 
picioare. Şi acum toți chefalu roșii dintr-un bazin 
muriseră la Misenum, în decursul unei după- 
amieze, aparent fără nicio cauză. 

Fiecare înțelegea ce putea de aici. 

Se scărpină după ureche. 

— Unde e vila? 

— Te rog, doar câteva sute de paşi. Aproape de 
tot. 

Îl apucă de braţ iar el se lăsă tras. Nu era uşor 
să-i rezişti acestei Corelia Ampliata. Poate că se 
cuvenea să o conducă măcar înapoi la familia sa? 
Nu era deloc sigur pentru o femeie de vârsta şi 
condiţia ei să umble pe străzile unui oraş portuar. 
Strigă înapoi la Corax să vină cu el, dar acesta 
ridică din umeri — „Nu te băga!” îi repetă — iar apoi 
Attilius, aproape fără să-şi dea seama ce i se 
întâmplă, se trezi ieşind pe poartă și ajuns în 
stradă, iar pe ceilalți îi pierdu din vedere. 


Era acel moment al zilei, cam cu o oră înainte 
de amurg, când oamenii din ținuturile 
mediteraneene încep să iasă din case. Nu că arşiţa 
şi-ar fi pierdut prea mult din intensitate. Pietrele 
erau tot ca niște cărămizi scoase din cuptor. 
Femeile bătrâne stăteau pe scăunele lângă prispa 
casei, făcându-şi vânt ca să se răcorească, în timp 
ce bărbaţii erau în cârciumi, unde beau şi stăteau 
de vorbă. Bessi şi dalmaţi cu barba groasă, 
egipteni cu cercei de aur în urechi, germani cu 
capul roșu, greci şi cilicieni cu pielea măslinie, 
nubieni musculoşi, negri ca tăciunele şi cu ochii 
injectați de la vin — bărbaţi din toate tările 
Imperiului, toți îndeajuns de disperaţi sau de 
ambițioşi sau de proşti încât să-şi petreacă 
douăzeci şi cinci de ani din viață la vâsle în 
schimbul cetăţeniei romane. De undeva din partea 
de jos a oraşului, dinspre port, veneau sunetele 
melodioase ale unei orgi de apă. 

Corelia urca treptele rapid, ținându-şi fusta cu 
ambele mâini, nefăcând niciun zgomot pe pavajul 
de piatră cu papucii ei moi. Sclava fugea înainte, 
iar Attilus alerga în urma lor. „Câteva sute de 
paşi”, bombănea singur, „aproape de tot” — aşa era, 
dar fiecare pas era la deal!” Pelerina i se lipise de 
spate de la transpirație. 

La un moment dat urcușul încetă. Înaintea lor se 
vedea un zid cenușiu lung şi înalt, în care se 
deschidea o poartă cu arcadă, deasupra căreia doi 
delfini din fier forjat se întâlneau în aer pentru un 
sărut. Femeile trecură în grabă prin intrarea 
nepăzită şi, după ce aruncă o privire în jur, Attilius 
le urmă — pătrunzând deodată din realitatea 
zgomotoasă şi plină de praf într-o lume azurie care 
îi tăie respirația. Turcoaz, lapislazuli, indigo, safir 
— toate nuanțele de albastru cu care Mama Natură 
şi-a împodobit vreodată nestematele i se înşirau în 
față, de la apa de suprafaţă limpede precum 
cristalul la cea adâncă, la linia clară a orizontului și 
de acolo la cer. Vila propriu-zisă se întindea mai 
jos pe o serie de terase — aşezate cu spatele la 
coasta dealului şi cu faţa la golf — fiind construită 
pentru a profita din plin de această sublimă 
panoramă. Ancorat de ponton era un vas de lux cu 
douăzeci de vâsle, vopsit în aur şi purpură, cu 
puntea acoperită de un covor asortat. 

Nu avu timp să observe altceva în afară de 
albastrul cuprinzător, pentru că se puseră iar în 
mișcare, Corelia mergând în față de data asta și 
conducându-l în jos, lăsând în urmă statui, fântâni, 
peluze irigate, trecând peste o podea de mozaic în 
care erau desenate creaturi maritime, ajungând 
apoi pe o terasă cu piscină, albastră şi ea, cu 
bordură de marmură, ieşită înspre mare. O minge 
gonflabilă se învârtea ușor lângă marginile placate 
cu plăci de ceramică, abandonată parcă în mijlocul 
jocului. Brusc îl izbi cât de pustie părea această 
casă imensă şi când Corelha îi făcu semn către 
balustradă, iar el își puse mâinile cu precauţie pe 

parapetul de piatră şi se aplecă, văzu şi de ce. Cea 
mai mare parte a ocupanților erau adunaţi de-a 
lungul țărmului. 

Dură ceva până când mintea lui reuși să pună 
laolaltă toate elementele scenei. Cadrul era o 
crescătorie de peşti, după cum se aştepta, însă mult 
mai mare decât îşi imaginase — şi judecând după 
cum arăta, mult mai veche, construită probabil în 
decadența ultimilor ani ai Republicii, când a 
devenit pentru prima dată o modă să ai peşti — o 
serie de ziduri de beton ieşind din stâncă şi 
delimitând bazine dreptunghiulare. Suprafaţa 
unuia din ele era presărată cu peşti colorați morți. 
În jurul celui mai depărtat, un grup de oameni se 
uitau la ceva în apă, un obiect pe care unul din ei îl 
împungea cu o cange — Attilius trebui să-şi pună 
mâna la ochi ca să vadă despre ce e vorba — şi pe 
măsură ce îi studia mai bine simţi un gol în 
stomac. Îi aminteau de momentul uciderii dintr-un 
amfiteatru, când lumea parcă uita să respire, 
complicitatea erotică între mulțime şi victimă. 

În spatele său, bătrâna începu să scoată un 
zgomot, un vaiet pierdut de durere şi disperare. 
Attilius făcu un pas în spate şi se întoarse către 
Corea, clătinându-şi capul. Vroia să scape de aici. 
Tânjea după pragmatismul decent şi simplu al 
profesiei lui. Aici nu avea ce să facă. 

Dar fata îi bloca drumul, stând foarte aproape de 
el. 

— Te rog, spuse. Ajut-o! 

Avea ochi albaştri, mai albaştri chiar decât ai 
Sabinei. Păreau să adune albastrul golfului şi să i-l 
arunce în faţă. 

Ezită, strânse din dinţi, apoi se întoarse şi se uită 
din nou fără tragere de inimă înspre mare. 

Îşi obligă privirea să se întoarcă din depărtare, 
ocolind intenționat ce se întâmpla la bazin, apoi o 
lăsă să alunece către țărm, încercând să evalueze 
totul cu un ochi de profesionist. Văzu stăvilarele 
de lemn. Mânerele de fier cu care se ridicau. Plase 

de metal deasupra unora din bazine, ca să 
împiedice peştii să sară afară. Pasaje. Conducte. 
Conducte. 

Făcu o pauză, apoi se răsuci din nou încercând 
să vadă coasta dealului. Mișcarea valurilor trecea 
printre grilajele de metal înfipte în pereții de beton 
ai bazinelor, sub suprafaţa apei, ca apa din iazuri 
să nu stagneze. Asta știa. Dar conductele — ridică 
privirea, începând să înțeleagă — conductele 
aduceau apă proaspătă de sus, care amestecată cu 
apa de mare o făcea mai puţin sărată. Ca într-o 
lagună. O lagună artificială. Condiţiile perfecte 
pentru a creşte peşti. lar peștii cei mai delicaţi şi 
mai greu de crescut, o delicatesă rezervată doar 
celor foarte bogați, erau chefalii roșii. 

Întrebă încet: 

— Unde se face legătura între apeduct şi casă? 

Corelia dădu din cap. 

— Nu știu. 

Ar trebui să fie foarte mare, se gândi. La un loc 
de dimensiunile astea... 

Îngenunche lângă piscină și luă apă în căușul 
palmei, o gustă încruntându-se, îşi clăti apoi gura 
ca un degustător de vinuri. Din cât putea să-şi dea 
seama era curată. Dar era posibil ca asta să nu 
însemne nimic. Încercă să-și aducă aminte când 
verificase ultima dată gura de vărsare a 
apeductului. În seara precedentă, înainte să meargă 
la culcare. 

— La ce oră au murit peștii? 

Corelia privi către sclavă, dar aceasta era 
rătăcită în lumea ei. 

— Nu ştiu. Acum două ore poate. 

Două ore! 

Sări peste balustradă către terasa de sub el şi 
porni cu paşi mari către țărm. 


Jos, pe marginea apei, spectacolului nu se 


ridicase la înălțimea așteptărilor. Dar ce se mai 
ridică la înălțimea așteptărilor în zilele noastre, se 

întreba Ampliatus. Simţea din ce în ce mai mult că 
ajunsese într-un punct — era poate vorba de vârstă, 
sau de bogăție? — în care starea de excitație 
anticipativă era în mod invariabil mai delicioasă 
decât golul care urma satisfacerii dorinței. Victima 
strigă, ţâşneşte sângele şi după aia? Încă o moarte, 
nimic mai mult. 

Partea cea mai bună fusese începutul: pregătirile 
lente urmate de o lungă perioadă în care sclavul 
doar plutea, cu faţa abia ieşindu-i din apă, devenit 
foarte liniștit între timp, încercând să nu atragă 
atenția vietăților de sub el, concentrându-se, 
călcând apa. Amuzant. Chiar și aşa, timpul trecea 
şi o dată cu el venise şi căldura, iar Ampliatus 
începea să creadă că toată povestea asta cu 
anghilele era supraapreciată şi că Vedius Pollio nu 
avea chiar atâta stil cât îşi imaginase el. Dar până 
la urmă nu: puteai tot timpul să pui bază pe 
aristocrați! Chiar când se pregătea să abandoneze, 
apa a început să zvâcnească şi apoi bâldâbâc, faţa a 
dispărut, ca pluta unui pescar, ca să iasă apoi iar la 
suprafață pentru o clipă, cu o expresie comică de 
surprindere, și apoi să dispară definitiv. Privind în 
urmă, acea expresie fusese punctul culminant. 
După aceea devenise destul de plictisitor și 
inconfortabil să priveşti în zăpuşeala soarelui de 
după-amiază. 

Ampliatus își scoase pălăria de paie, își făcu 
vânt și se uită la fiul său, care stătea alături. La 
început, Celsinus părea să privească drept înainte, 
dar când se uită iarăşi la el văzu că avea ochii 
închiși, ceea ce era o manevră tipică pentru băiat. 

Tot timpul dădea impresia că face ce 1 se cere. 
Dar mai târziu îți dădeai seama că ascultă doar 
mecanic, cu corpul: atenția îi era în altă parte. 
Amplatus îl împunse cu degetul în coaste şi 
Celsinus deschise brusc ochii. 

La ce se gândea? La prostiile lui orientale, 
probabil. Ampliatus îşi făcea reproșşuri. Când 
băiatul avea şase ani — asta se întâmpla cu 

doisprezece ani în urmă — construise pe cheltuiala 
sa un templu în Pompei dedicat cultului zeiţei Isis. 
Ca fost sclav nu ar fi fost privită cu ochi buni 
construirea de către el a unui templu pentru 
Jupiter, cel mai bun și cel mai mare dintre zei, sau 
către Venus, sau către orice altă zeitate protectoare 
principală. Dar Isis era egipteancă, o zeiţă potrivită 
pentru femei, coafeze, actori, parfumeri şi alții ca 
ei. Dedicase clădirea în numele lui Celsinus, cu 
scopul de a-l băga pe băiat în consiliul director din 
Pompei. Planul funcționase. Dar ce nu luase în 
calcul era că Celsinus ar putea lua totul în serios. 
Ceea ce s-a şi întâmplat, şi fără îndoială la asta îi 
zburau gândurile acum. La Osiris, Zeul Soare, 
soțul lui Isis, care este omorât în fiecare seară la 
asfinuit de fratele trădător, Set, aducătorul 
întunericului. Şi cum toţi oamenii când mor sunt 
judecaţi de Conducătorul Regatului Morților, şi 
dacă au fost virtuoşi li se acordă viaţa veşnică, 
pentru a se ridica dimineața precum Horus, 
moștenitorul lui Osiris, noul soare răzbunător, 
aducătorul luminii. Oare Celsinus chiar credea 
toate balivernele astea pentru muieri? Chiar credea 
de pildă că acest sclav devorat pe jumătate ar putea 
să se întoarcă din moarte la apusul soarelui ca să-și 
caute răzbunarea în zori? 

Ampliatus tocmai se răsucea ca să-l întrebe asta 
când fu întrerupt de un strigăt venit din spatele său. 
Printre sclavii adunaţi acolo se produse agitaţie și 
Ampliatus se răsuci şi mai mult în scaun. Un 
bărbat pe care nu-l recunoștea cobora cu paşi mari 
treptele vilei, mişcându-și braţul deasupra capului 
şi strigând. 


Principiile inginereşti erau simple, universale, 
impersonale — aceleaşi la Roma, în Gala, în 
Campania — de-asta îi şi plăceau lui Attilius. Chiar 
în timp ce alerga își reprezenta în minte ceea ce nu 
putea vedea. Conducta principală a apeductului 
trecea probabil prin coama acelui deal, în spatele 

vilei, îngropată la un metru adâncime, mergând pe 
axa nord-sud de la Baiae către Piscina Mirabilis. Şi 
oricine va fi fost proprietarul vilei când a fost 
construită, în urmă cu mai bine de un secol, trăsese 
cu siguranţă două ţevi din ea. Una din ele se vărsa 
într-un rezervor mare pentru a alimenta casa, 
piscina și fântânile din grădină: dacă matricea era 
contaminată, ar putea dura chiar o zi până să se 
răspândească în tot sistemul, în funcție de cât de 
mare era rezervorul. Dar cealaltă conductă ducea o 
parte din apa Augustei direct către crescătorie, 
unde trecea prin diversele bazine. Aici, orice 
problemă a apeductului ar fi avut un impact 
imediat. 

În faţa lui, tabloul execuţiei începea la rândul lui 
să prindă contururi clare: stăpânul casei — 
Amplatus, de bună seamă — ridicându-se uimit din 
scaun, spectatorii întorşi acum cu spatele către 
bazin, toate privirile îndreptate către el în timp ce 
cobora în fugă ultimele trepte. Alergă către 
platforma de beton a crescătoriei, încetinind pe 
măsură ce se apropia de Ampliatus, dar fără să se 
oprească. 

— Scoteţi-l afară! spuse în timp ce trecea în 
fugă pe lângă el. 

Amplatus, cu faţa lividă, strigă ceva în spatele 
lui, iar Attilius se întoarse, continuând să alerge, 
mergând cu spatele acum, ridicându-şi braţele: 

— Vă rog. Scoateţi-l afară! 

Ampliatus rămăsese cu gura căscată dar, 
continuând să-l țintuiască pe Attilius cu privirea își 
ridică încet mâna — un gest enigmatic, care puse 
totuşi în mișcare un lanţ de activităţi, ca şi cum 
toată lumea aştepta exact acest semnal. 

Intendentul casei îşi băgă două degete în gură şi 
fluieră la sclavul care ţinea cangea; făcu o mişcare 
în sus cu mâna, moment în care sclavul își luă 
avânt şi aruncă sulița către suprafaţa iazului cu 
anghile, prinse ceva cu cârligul şi începu să tragă. 

Attilius aproape ajunsese la conducte. De 
aproape păreau mai mari decât privite de pe terasă. 
Teracotă. Două bucăţi. Cu un diametru de peste un 
picior. leşeau din coasta dealului, traversau toată 
platforma, se despărțeau la marginea apei şi apoi 
mergeau în direcții opuse pe lângă marginile 
crescătoriei. Fiecare avea câte o trapă grosolană — 
o bucată desprinsă din conductă, lungă de două 
picioare şi tăiată transversal — și când întinse mâna 
observă că una din ele fusese dată la o parte şi nu 
mai fusese pusă la loc cum trebuie. Alături se 
găsea o daltă, ca şi cum cel care o folosise fusese 
întrerupt. 

Attilius îngenunche şi înfipse unealta între trapă 
şi conductă, mişcând-o în sus şi în jos până când 
intră bine. Apoi o răsuci ca să-şi poată băga 
degetele sub ea şi să o mişte. O ridică şi o împinse 
la o parte, fără să ia în seamă zgomotul pe care-l 
făcu căzând jos. Ajunsese cu faţa chiar deasupra 
apei care curgea prin conductă și putu s-o miroasă 
imediat. Eliberat din spațiul închis al conductei, 
era suficient de puternic încât să-i vină să vomite. 
Un miros inconfundabil, de putreziciune. De ouă 
clocite. 

Respirația Hadesului. 

Sulf. 


Sclavul murise. Era clar de la o poştă. Attilius, 
ghemuit lângă conducta deschisă, văzu cum 
rămăşiţele sunt scoase din bazinul cu anghile și 
acoperite cu un sac. Văzu cum spectatorii se 
împrăștiau şi începeau să o ia agale către vilă, în 
timp ce sclava căruntă îşi croia loc printre ei, 
îndreptându-se în direcția opusă, către mare. 
Ceilalţi evitau să o privească, făceau loc în jurul ei, 
ca şi cum ar fi avut vreo boală contagioasă. Când 
ajunse la cadavru, îşi aruncă mâinile către cer şi 
începu să se legene în tăcere dintr-o parte în alta. 
Amplhatus nu o remarcase. Se îndrepta hotărât 
către Attilius. Corela era în spatele lui, împreună 

cu un tânăr care arăta exact ca ea — probabil fratele 
ei — ŞI cu alți câțiva. Unii dintre bărbați aveau 
cuțite la cingătoare. 

Inginerul își îndreptă din nou atenția către apă. I 
se părea lui sau presiunea scădea? Mirosul era cu 
siguranță mult mai puţin evident, acum că 
suprafața apei era descoperită. Îşi afundă mâinile 
în şuvoi, se încruntă, încercând să-i aprecieze forța 
în timp ce 1 se răsucea printre degete, ca un mușchi 
sau ca o vietate. Pe vremuri, când era copil, văzuse 
cum a fost omorât un elefant la Jocuri — vânat cu 
săgeți şi sulițe de către oameni îmbrăcaţi în piei de 
leopard. Dar îi rămăsese în minte nu atât uciderea, 
cât felul în care dresorul elefantului, venit probabil 
cu uriaşul animal din Africa, se ghemuise lângă 
urechea lui în timp ce era pe moarte, întins în praf, 
şi îi șoptea ceva. Aşa se simţea şi el acum. 
Apeductul, imensa Aqua Augusta, părea să-i moară 
în brațe. 

În faţa lui auzi o voce: 

— Eşti pe proprietatea mea. 

Îşi ridică privirea şi-l văzu pe Ampliatus 
uitându-se fix la el. Proprietarul vilei avea în jur de 
cincizeci şi cinci de ani. Scund, lat în umeri și 
vânjos. 

— Proprietatea mea, repetă Amplatus. 

— Proprietatea ta, într-adevăr. Dar apa 
împăratului. 

Attilhus se ridică, ştergându-și mâinile de 
pelerină. 

Faptul că se risipea atât lichid prețios, în 
mijlocul unei secete, pentru mofturile unui 
bogătaș, îl făcea furios. 

— Trebuie închise stăvilarele către apeduct. În 
matrice este sulf şi chefalii roşii nu suportă niciun 
fel de impurități. De-asta — accentuă cuvântul — ți- 
au murit nepreţuiții peşti. 

Amplatus îşi înclină uşor capul pe spate, 
respingând insulta. Avea o faţă distinsă şi destul de 

frumoasă. Ochii aveau aceeaşi nuanță de albastru 
ca şi ai fetei. 

— Şi tu cam cine ai fi? 

— Marcus Attilius, aquarius al Aqua Augusta. 

—  Attilius? Milionarul se încruntă. Ce s-a 
întâmplat cu Exomnius? 

— Şi eu aş vrea să ştiu. 

— Dar Exomnius e în continuare aquarius, nu? 

— Nu. După cum am zis, eu sunt noul aquarius. 

Inginerul nu era deloc într-o dispoziţie 
omagială. 

Demn de dispreţ, idiot, crud, asta gândea despre 
cel din faţa lui. Cu altă ocazie poate o să fie 
încântat să fie amabil, dar acum nu avea timp de 
asta. 

— Trebuie să mă întorc la Misenum. Avem o 
urgenţă pe apeduct. 

— Ce fel de urgenţă? E un semn rău? 

— Se poate spune. 

Porni spre ieşire, dar Ampliatus se mișcă rapid 
într-o parte şi îi tăie calea. 

— Mă insulţi, spuse el. La mine acasă. În faţa 
familiei mele. Şi acum încerci să pleci fără să-ți 
ceri scuze? 

Ajunsese cu faţa atât de aproape de a lui Attilius 
încât îi putea vedea broboanele de sudoare 
formându-se deasupra frunţii, în părul care începea 
să se rărească. Degaja un miros dulce de şofran, 
cel mai scump unguent. 

— Cine ţi-a dat voie să vii aici? 

— Dacă te-am ofensat în vreun fel — începu 
Attilius. 

Dar apoi îşi aminti de grămada de carne învelită 
în giulgiul de sac și scuzele i se opriră în gât. 

— Dă-te la o parte. 

Încercă să-şi facă loc, dar Ampliatus îl apucă de 
mână şi cineva îşi trase cuțitul de la brâu. Înţelese 
că într-o clipă, cu o singură lovitură, totul s-ar fi 
terminat. 

— A venit din cauza mea, tată. Eu l-am chemat. 

— Poftim? 

Ampliatus se răsuci către Corelia. Attilius nu 
putea şti cum ar fi reacționat dacă fata ar fi fost 
lovită, pentru că în acea clipă se porni un urlet 
groaznic. Avansând pe platformă, femeia căruntă 
venea către ei. Îşi mânjise faţa, braţele şi rochia cu 
sângele fiului ei și își îndreptase mâna drept 
înainte, cu primul şi ultimul dintre degetele ei 
cafenii şi osoase întinse. Striga într-o limbă pe care 
Attilius nu o înțelegea. Dar nu era nevoie s-o 
înțeleagă: un blestem e un blestem în orice limbă, 
iar acela îi era adresat direct lui Ampliatus. 

Acesta dădu drumul mâinii lui Attilius şi se 
întoarse ca să o înfrunte, într-o neclintire sfidătoare 
şi cu o expresie de indiferență pe față. Apoi, 
torentul de vorbe potolindu-se puţin, bărbatul 
începu să râdă. Pentru o clipă fu liniște, apoi 
ceilalți izbucniră şi ei în râs. Attilius îi aruncă o 
privire Corelei, care îi făcu un semn aproape 
insesizabil cu capul şi îi arătă cu privirea înspre 
vilă — „n-o să păţesc nimic”, părea să spună, 
„pleacă” — şi a fost ultimul lucru pe care l-a văzut 
sau auzit inginerul acolo. Se întoarse cu spatele şi 
începu să urce treptele către casă — câte două și 
câte trei odată — alergând cu plumb în picioare, ca 
într-o evadare din vis. 

Hora duodecima 
[ora 18:48] 


Imediat înaintea unei erupții poate exista o 
creștere semnificativă a raporturilor S/C, 
S$02/C02, S/CI, ca şi a cantităţii totale de HEI... O 
creștere semnificativă a proporției constituenţilor 
din manta este adesea privită ca un semn al 
ridicării magmei într-un vulcan adormit și al 
posibilei iminențe a unei erupții. 


Vulcanologie (ediția a doua) 


Un apeduct este opera Omului, dar ascultă de 
legile Naturii. Inginerii trebuie să capteze un izvor 
şi să îl deturneze de la cursul său natural, dar odată 
ce începe să curgă nu se mai opreşte, avansează 
implacabil, cu o viteză medie de patru kilometri pe 
oră, iar lui Attilius îi era cu neputinţă să îl 
împiedice să polueze apa din Misenum. 

Mai avea încă o firavă speranţă: aceea că sulful 
s-ar fi limitat cumva la Vila Hortensia; că 
scurgerea afecta ţevile de sub casă, iar proprietatea 
lui Ampliatus era doar o enclavă de impuritate în 
curba minunată a golfului. 

Această speranţă a durat cât i-a luat să coboare 
în fugă dealul până la Piscina Mirabilis, să îl 
scoată pe Corax din baraca unde juca arșice, să îi 
explice ce se întâmplase și să aştepte nerăbdător în 
timp ce supraveghetorul descuia ușa către rezervor 
— moment în care s-a evaporat complet, dată la o 
parte de același miros respingător pe care îl 
descoperise la conducta din crescătorie. 

— Ouă clocite! 

Corax îşi duse dezgustat mâna la nas. 

— Durează de ore întregi probabil. 

— De două ore. 

— Două ore? 

Satisfacţia supraveghetorului era vădită. 

— Când tu ne purtai pe coclauri după cai verzi 
pe pereți? 

— Şi dacă eram aici? Cu ce ar fi schimbat asta 
lucrurile? 

Attilius cobori câteva trepte, cu dosul palmei la 
nas. Începea să se întunece. Dincolo de piloni, fără 
să-l vadă, putea auzi apeductul cum se varsă în 
rezervor, dar impactul nu avea forţa normală. Se 
confirma ce bănuise la crescătorie, presiunea 
scădea rapid. 

Îi strigă sclavului grec, Polites, care aștepta în 
capul scărilor, că vroia câteva lucruri — o torță, un 
plan al zonei principale a apeductului şi o sticlă cu 
dop din magazie, din cele folosite pentru a lua 
mostre de apă. Polites plecă ascultător, iar Attilius 
se forță să vadă în penumbră, bucuros că 
supraveghetorul nu-i putea zări expresia, pentru că 
un om este chipul său, iar chipul este omul. 

— Corax, de când lucrezi la Augusta? 

— De douăzeci de ani. 

— S-a mai întâmplat ceva asemănător până 
acum? 

— Niciodată. Ne-ai adus ghinion la toți. 

Pipăind peretele cu o mână, Attilius cobori cu 
prudenţă treptele care-l mai separau de marginea 
bazinului. Zgomotul apei care cădea din gura 
Augustei, împreună cu mirosul şi cu lumina 
melancolică a ultimelor momente ale zilei îl făceau 
să se simtă ca şi cum ar fi coborât în infern. La 
picioare avea chiar şi o barcă cu vâsle, ancorată 
parcă acolo pentru a-l trece Styx-ul. 

Încercă să glumească, să ascundă panica ce 
punea stăpânire pe el. 

— Poţi să fii Charon, îi spuse lui Corax, dar n- 
am nicio monedă să te plătesc. 

— Înseamnă că eşti sortit să bântui în veci prin 
Hades. 

Era amuzant. Attilius bătu darabana pe piept, 
cum obișnuia atunci când reflecta la ceva, apoi 
strigă în direcția curții, 


39 


— Polites! Hai mai repede! 

— Vin, vin! 

Profilul zvelt al sclavului apăru în cadrul ușii, 
ținând o lumânare și o torță. Cobort scările în fugă 
şi îi dădu obiectele lui Attilius, care apropie fitilul 
aprins de ghemul de funie şi smoală. Se aprinse cu 
un bufnet, degajând o pală de căldură cu miros de 
gaz. Umbrele lor dansau pe zidurile de beton. 

Attilhus păşi cu grijă în barcă, ținând torta 
ridicată, apoi se întoarse ca să ia planurile 
înfăşurate şi sticla de apă. Barca era uşoară și 
joasă, fund folosită doar pentru lucrări de 
întreținere la rezervor, iar când Corax se urcă şi el 
coborî foarte mult în apă. 

Trebuie să nu mă las copleșit de panică, își 
spuse Attilius. Trebuie să fiu stăpân pe situație. 

— Dacă se întâmpla aşa ceva când Exomnius 
era aici, ce ar fi făcut? 

— Nu ştiu. Dar un lucru e sigur. Cunoștea apa 
asta mai bine ca oricine. Și-ar fi dat seama că 
urmează să se întâmple aşa ceva. 

— Poate chiar şi-a dat seama şi de-asta a fugit. 

— Exomnius nu era laş. Nu a fugit nicăieri. 

— Şi atunci unde e, Corax, unde e? 

— Tinere, ţi-am mai zis de o sută de ori: nu ştiu. 

Supraveghetorul se aplecă, dezlegă funia de pe 
inelul de pe mal și împinse barca, apoi se întoarse 
cu faţa către Attilius şi apucă vâslele. La lumina 
torței, faţa 1 se vedea întunecată şi vicleană și arăta 
mai bătrân decât cei patruzeci de ani ai săi. Avea o 
soție şi o liotă de copii înghesuiți într-un 
apartament aflat vizavi de rezervor. Attilius se 
întreba de ce-l ura Corax atât de mult. Era vorba 
doar de faptul că tânjea să primească el postul de 
aquarius şi nu putea să accepte venirea cuiva mai 
tânăr de la Roma? Sau mai era și altceva? 

Îi spuse lui Corax să ducă barca spre centrul 
Piscinei şi când ajunseră acolo îi dădu torta, scoase 
dopul de la sticlă și își suflecă mânecile. De câte 
ori nu-l văzuse pe tatăl său făcând asta, în 

rezervorul subteran al Aqua Claudia şi în Anio 
Novus, pe Colina Esquilina? Bătrânul îi arătase 
cum fiecare matrice are propria aromă, la fel de 
distinctă de celelalte ca vinul din ani diferiţi. Aqua 
Marcia avea gustul cel mai dulce, venită din cele 
trei izvoare limpezi ale Râului Anio; Aqua 
Alsietina era cea mai murdară, o baltă plină de 
aluviuni, bună doar pentru irigat grădinile; Aqua 
Julia, moale şi călâie; şi aşa mai departe. Un bun 
aquarius, îi spusese tatăl său, nu e de ajuns să 
cunoască legile stricte ale arhitecturii şi hidraulicii 
— trebuie să aibă nas, să simtă apa şi stâncile şi 
solurile prin care a trecut în drumul ei către 
suprafaţă. Vieţile oamenilor pot depinde de acest 
talent. 

O imagine a tatălui său îi fulgeră prin minte. 
Ucis înainte să facă cincizeci de ani de plumbul cu 
care lucrase toată viaţa, l-a lăsat pe Attilius, abia 
un adolescent, cap al familiei. Nu mai rămăsese 
mai nimic din el. Doar un giulgiu subțire de piele 
albă întinsă pe un schelet ascuţit. 

Tatăl lui ar fi ştiut ce să facă. 

Ținând sticla cu gura în jos, Attilius se întinse 
într-o parte şi o scufundă cât putu de adânc, apoi o 
întoarse încet sub apă, lăsând aerul să iasă într-un 
jet de bule. Îi puse dopul şi o scoase afară. 

Aşezat la loc în barcă, deschise din nou sticla și 
o trecu pe la nas. Luă o gură, o plimbă prin gură și 
înghiți. Amară dar încă potabilă, la limită. I-o trecu 
lui Corax, care-i dădu în schimb torţa și înghiți 
totul dintr-o suflare. Se şterse la gură cu dosul 
palmei. 

— Merge, spuse, dacă o amesteci cu suficient 
vin. 

Barca se lovi de un stâlp şi Attilus remarcă 
dunga tot mai largă dintre betonul uscat şi cel 
umed — perfect vizibilă, urcând deja un picior 
deasupra suprafeţei rezervorului. Se golea mai 
repede decât putea Augusta să-l umple. 

Din nou panica. „Luptă, nu ceda!” 

— Ce capacitate are Piscina? 

— Două sute optzeci de quinariae. 

Attilius ridică torţa către acoperiș, care dispărea 
în întuneric cam la cincisprezece picioare deasupra 
lor. Asta însemna că apa avea probabil o adâncime 
de treizeci şi cinci de picioare iar două treimi din 
rezervor erau pline. Se putea presupune că acum 
erau acolo două sute de quinariae. La Roma se 
considera că o quinaria reprezenta aproximativ 
nevoile zilnice a două sute de oameni. Garnizoana 
navală de la Misenum număra zece mii de oameni, 
plus, să zicem, încă zece mii de civili. 

Un calcul destul de simplu. 

Mai aveau apă pentru două zile. Asta 
presupunând că reușeau să raționeze apa — cam o 
oră dimineaţa și o oră seara. Şi presupunând că 
sulful nu avea o concentraţie mai mare pe fundul 
Piscinei decât la suprafaţă. Încercă să gândească. 
Sulful dintr-un izvor natural este cald, prin urmare 
se ridică la suprafață. Dar când se răceşte la 
aceeaşi temperatură cu apa din jur — ce se întâmplă 
cu el? Se împrăștie? Pluteşte? Sau se scufundă? 

Attilius aruncă o privire către capătul nordic al 
rezervorului, unde se vărsa Augusta. 

— Trebuie să verificăm presiunea. 

Corax începu să vâslească cu mişcări puternice, 
manevrând cu dexteritate prin labirintul de stâlpi 
către căderea de apă. Attilius ţinea torța într-o 
mână, iar cu cealaltă desfăşură planurile, fixându- 
le pe genunchi cu antebraţele. 

Toată partea de vest a golfului, de la Neapolis la 
Cumae, era sulfuroasă — ştia prea bine asta. Bucăți 
de sulf verde şi translucid fuseseră scoase din 
minele de pe Colinele Leucogaei, la trei kilometri 
nord de traseul principal al apeductului. Mai erau 
apoi şi izvoarele sulfuroase fierbinți din jurul 
Baiae, la care veneau convalescenți din tot 
Imperiul. Mai era bazinul căruia 1 se spunea 
Posidian, numit astfel după un libert al lui 
Claudius, în care apa era atât de fierbinte încât 

puteai găti carnea. La Baiae, chiar şi din mare 
ieșeau uneori vapori de sulf, cei suferinzi 
bălăcindu-se prin apa puţin adâncă în speranța 
vindecării. Undeva în această zonă care mocnea — 
unde se găsea peștera Sibilei iar găuri de foc 
făceau legătura cu Lumea de Jos — se produsese 
poluarea Augustel. 

Ajunseseră la tunelul apeductului. Corax lăsă 
barca să plutească timp de câteva clipe, apoi vâsli 
de câteva ori cu abilitate în direcția opusă şi se 
opriră exact lângă un stâlp. Attilius puse planurile 
deoparte şi ridică torţa, care făcu să strălucească 
stânca acoperită de mucegai ca smaraldul, apoi 
lumină capul uriaş al lui Neptun cioplit în piatră, 
din gura căruia ţâşnea de obicei Augusta într-un 
torent negru. Însă în timpul neînsemnat cât durase 
drumul lor de la trepte, şuvoiul se subțiase şi mai 
mult. De-abia dacă mai curgea. 

Corax scoase un fluierat ascuţit. 

— N-am crezut niciodată că voi trăi să văd 
Augusta secând. Aveai dreptate să-ți faci griji, 
tinere. 

Se uită la Attilius şi pentru prima dată pe faţa lui 
trecu o undă de teamă. 

— Sub ce stea te-ai născut de ai adus aşa ceva 
asupra noastră? 

Inginerul de-abia mai reușea să respire. Își duse 
iarăşi mâna la nas şi mișcă torta pe deasupra 
rezervorului. Lumina reflectată de apa neagră și 
nemișcată îl ducea cu gândul la un foc din 
adâncuri. 

Nu era posibil, se gândi. Apeductele nu se strică 
din senin — nu aşa, nu în decurs de câteva ore. 
Matricele aveau ziduri de cărămidă tencuite cu 
ciment impermeabil şi erau înconjurate de un 
înveliş de beton gros de un picior şi jumătate. 
Problemele obişnuite — erori de structură, scurgeri, 
depozite de calcar care îngustau trecerea — aveau 
nevoie de luni, chiar de ani ca să-şi producă 

efectele. Oprirea completă a Claudiei durase un 
deceniu întreg. 

Fu întrerupt de un strigăt al sclavului Polites: 

— Aquarius! 

Îşi întoarse capul pe jumătate. Nu putea vedea 
treptele din cauza stâlpilor, care păreau să se ridice 
ca nişte stejari pietrificați dintr-o mlaștină 
întunecată şi împuţită. 

— Ce e? 

— A sosit un călăreț în curte, aquarius! Aduce 
mesajul că apeductul a cedat! 

Corax mormăi: 

— Asta vedem și noi, grec nătâng. 

Attilius apucă iar planurile. 

— Din ce oraş vine? Se aştepta ca sclavul să 
spună Baiae sau Cumae. În cel mai rău caz Puteoli. 
Neapolis ar fi fost un dezastru. 

Răspunsul veni ca un pumn în stomac: 

— Nola! 


Mesagerul era atât de prăfuit încât părea mai 
mult o fantomă decât un om. Şi chiar în timp ce 
povestea cum în rezervorul de la Nola apa se 
terminase în zori iar criza fusese precedată de un 
miros puternic de sulf apărut în mijlocul nopţii — 
pe drumul din afara clădirii se auzi sunet de copite 
şi un al doilea cal intră în curte. 

Călărețul descălecă imediat şi întinse un papirus 
înfăşurat. Un mesaj de la consiliul din Neapolis. 
Acolo Augusta încetase să mai curgă la prânz. 

Attilius îl parcurse cu atenţie, reuşind să nu lase 
să i se citească pe faţă prin ce trecea. În curte se 
strânsese deja o mulțime destul de mare. Doi cai 
cu călăreți lor, înconjurați de grupul de muncitori 
de la apeduct, care își abandonaseră masa de seară 
ca să asculte ce se întâmplă. Zarva începea să 
atragă atenţia trecătorilor de pe stradă, ca şi a 
unora din negustorii dimprejur. 

— Hei, inginerule! strigă proprietarul cârciumi 
de vizavi. Ce se întâmplă? 

N-ar fi nevoie de prea mult, se gândi Attilius — 
doar cea mai ușoară adiere de vânt — ca panica să 
cuprindă totul ca un foc de miriște. Simţea de altfel 
chiar în el însuși o scânteie. Strigă la nişte sclavi să 
închidă porțile către curte şi îi spuse lui Polites să 
aibă grijă ca cei doi mesageri să primească de 
mâncat şi de băut. 

— Musa, Becco — luaţi căruţa și începeţi s-o 
umpleți. Var nestins, puteolanum, instrumente — 
toate lucrurile care ne-ar putea trebui ca să 
reparăm matricea. Încărcaţi cât credeţi că sunt în 
stare să tragă o pereche de boi. 

Cei doi bărbaţi se uitară unul la altul. 

— Dar nu ştim care e problema, protestă Musa. 
Doar o căruţă s-ar putea să nu fie de ajuns. 

— Atunci o să mai luăm materiale când trecem 
prin Nola. 

Porni cu paşi mari către biroul apeductului, 
mesagerul din Nola urmându-l îndeaproape. 

— Şi eu ce le spun edililor? 

Călărețul era aproape un băieţaş. Ochii erau 
singura parte a feţei rămasă neacoperită cu praf, iar 
cele două discuri roz îl făceau să arate şi mai 
temător. 

— Preoţii vor să-i aducă sacrificii lui Neptun. 
Spun că sulful este o piază rea îngrozitoare. 

— Spune-le că suntem la curent cu problema. 

Attilius făcu un gest vag cu planurile din mână. 

— Spune-le că am început deja să organizăm o 
intervenţie. 

Se strecură prin intrarea joasă în micul birou. 
Documentele legate de Augusta pe care le lăsase în 
urma sa Exomnius erau vraişte. Chitanţe şi facturi, 
bilete la ordin, prevederi şi interpretări juridice, 
rapoarte ale inginerilor şi liste de inventar ale 
magaziilor, scrisori de la departamentul Curator 
Aquarum şi ordine de la comandamentul naval din 
Misenum — unele vechi de douăzeci sau treizeci de 
ani — se revărsau din dulapuri peste masă și de- 

acolo pe podeaua de beton. Attilius mătură totul de 
pe masă cu braţul şi desfășură planurile. 

Nola! Cum era posibil aşa ceva? Nola era un 
oraş mare, cincizeci de kilometri la est de 
Misenum şi nici vorbă de zone cu sulf prin 
apropiere. Măsură distanţele cu degetul. Cu o 
căruță trasă de boi le-ar lua aproape două zile doar 
ca să ajungă acolo. Harta îi arăta cât se poate de 
limpede cum se răspândise dezastrul, matricea 
golindu-se cu precizie matematică. Urmări traseul 
cu degetul, mişcând încet din buze. Patru kilometri 
pe oră! Dacă Nola a picat în zori, Acerrae şi Atella 
au urmat la jumătatea dimineţii. Dacă la Neapolis, 
situat la nouăsprezece kilometri de Misenum, pe 
coastă, se oprise alimentarea la prânz, atunci 
probabil că Puteoli a picat la a opta oră, Cumae la 
a noua, Baiae la a zecea. lar acum, la a 
douăsprezecea, venise inevitabil rândul lor. 

Opt oraşe afectate. Singurul de care nu se știa 
deocamdată nimic era Pompei, aflat cu câţiva 
kilometri în amonte faţă de Nola. Dar chiar și aşa: 
mai bine de două sute de mii de oameni 
rămăseseră fără apă. 

Îşi dădu seama că în spatele lui era cineva: 
Corax venise şi se sprijinea de tocul uşii, privindu- 
l. 

Înfăşură harta şi o luă sub brat. 

— Dă-mi cheile de la stăvilare, îi spuse 
supraveghetorului. 

— De ce? 

— Nu e evident? Am de gând să închid 
rezervorul. 

— Apa aparține Marinei. N-ai voie să faci asta. 
Nu fără permisiunea amiralului. 

— Atunci fă bine şi obține permisiunea 
amiralului, pentru că o să închid stăvilarele. 

Pentru a doua oară în aceeași zi se găseau față în 
față la un lat de palmă. 

— Uite ce e, Corax. Piscina Mirabilis este o 
rezervă strategică. Înţelegi? Asta e rostul ei, să fie 


46 


închisă în situații de criză — și cu fiecare clipă pe 
care o pierdem certându-ne se iroseşte mai multă 
apă. Şi acum dă-mi cheia, altfel o să dai socoteală 
la Roma. 

— Foarte bine. Din partea mea faci ce vrei, 
tinere. 

Fără să-şi ia privirea de pe faţa lui Attilius, își 
scoase cheia de pe inelul de la cingătoare. 

— O să merg la amiral, asta o să fac. O să-i 
spun ce se întâmplă. Și vedem noi după aia cine şi 
pentru ce o să dea socoteală. 

Attilius apucă cheia şi ieşi în curte dându-l la o 
parte. Strigă la cel mai apropiat sclav: 

— Polites, închide porțile după ce ies. Nimeni 
n-are voie să mai intre aici fără permisiunea mea. 

— Am înţeles, aquarius. 

În stradă era încă adunată o mulţime de gură- 
cască, dar îi făcură loc să treacă. Nu acordă nicio 
atenție întrebărilor lor. O luă la stânga, apoi din 
nou la stânga pe un rând de scări abrupte care 
cobora. Orga de apă se tânguia în continuare în 
depărtare. Deasupra capului său atârnau rufe 
spălate, pe frânghii agăţate între ziduri. Oamenii 
pe care îi împingea la o parte din mers întorceau 
spre el priviri nedumerite. O prostituată de cel 
mult zece ani, într-o rochiţă de culoarea şofranului 
se prinse de braţul lui şi nu-i dădu drumul până 
când nu scoase din punga de la brâu câteva 
monede de aramă. O văzu cum ţâşneşte prin 
mulțime şi i le dă unui capadocian gras — 
proprietarul ei, de bună seamă — şi în timp ce iuţea 
pasul înjură în gând, de ciudă că se lăsase fraierit. 

Clădirea care adăpostea stăvilarul era un cub din 
cărămidă roşie de mici dimensiuni, cu puțin mai 
înalt decât un stat de om. O statuie a zeiței 
izvoarelor, Egeria, era așezată într-o nișă de lângă 
uşă. La picioarele ei erau puse câteva flori ofilite şi 
bucăți mucegăite de pâine şi fructe — ofrande lăsate 
de femei însărcinate care credeau că Egeria, soția 
lui Numa, Prinţul Păcii, le va face nașterea mai 

uşoară. O superstiție inutilă în plus. Mâncare 
aruncată pe fereastră. 

Răsuci cheia în încuietoare şi trase nervos de 
uşa grea de lemn. 

Se găsea acum la același nivel cu partea de jos a 
Piscinei Mirabilis. Apa din rezervor curgea cu 
presiune printr-un tunel făcut în perete, printr-un 
grătar de bronz, făcea un vârtej în conducta 
deschisă de la picioarele sale şi apoi era condusă 
prin trei ţevi care se despărțeau în evantai şi 
dispăreau sub dalele din spatele lui, ducând apa 
înspre portul și orașul Misenum. Curgerea era 
controlată de un stăvilar aliniat la nivelul peretelui, 
acționat de un mâner de lemn atașat unei roți de 
fier. Era înțepenit pentru că nu mai fusese folosit 
de mult. Fu nevoit să-l lovească cu podul palmei 
ca să-şi dea drumul, dar când se propti cu spatele 
în el începu să se învârtă. Învârtea mânerul cât 
putea de repede. Stăvilarul cobora, zornăind ca 
grilajul unui castel, sugrumând treptat curgerea 
apei, până când în cele din urmă aceasta se opri de 
tot, lăsând să se simtă doar un miros de praf umed. 

Pe canalul de piatră rămăsese doar o mică 
băltoacă, ce se evapora atât de repede datorită 
căldurii încât o vedea scăzând sub ochii lui. Se 
aplecă și îşi înmuie degetele în pata de umezeală, 
apoi le duse la buze. Nici urmă de sulf. 

Am făcut-o deci şi pe-asta, se gândi. Am lăsat 
Marina fără apă, pe timp de secetă, fără 
autorizație, la numai trei zile de la preluarea 
postului. Alţii fuseseră degradați şi trimiși la ocnă 
pentru mai puţin de-atât. Îi trecu prin minte că 
fusese nesăbuit lăsându-l pe Corax să vorbească 
primul cu amiralul. Avea să fie o anchetă, cu 
siguranță. Şi chiar în acele momente 
supraveghetorul făcea tot ce putea ca vina să cadă 
pe cine vroia el. 

Încuind uşa către camera stăvilarului, privi în 
stânga și-n dreapta pe strada aglomerată. Nimeni 
nu-i acorda nicio atenție. Habar n-aveau ce urma 

să se întâmple. Se simţea stăpân pe un secret 
formidabil, iar acest sentiment îl făcea să se 
ferească de oameni. O luă în jos către port pe o 
alee îngustă, mergând pe lângă ziduri, cu privirea 
în pământ, evitând ochii celorlalți. 


Vila amiralului era de cealaltă parte a orașului şi 
ca să ajungă acolo inginerul avu de mers aproape 
un kilometru — cea mai mare parte la pas dar din 
când în când luând-o la fugă pradă câte unui acces 
de panică — traversând punți înguste şi podul 
rotativ de lemn care separa cele două porturi 
naturale ale bazei navale. 

Fusese prevenit în privinţa amiralului înainte de 
a pleca de la Roma. 

— Comandantul şef este Gaius Plinius, îi 
spusese Curator Aquarum. Pliniu. Mai devreme 
sau mai târziu o să ai de-a face cu el. E convins că 
ştie totul despre orice. Poate chiar ştie. Trebuie să-i 
intri-n voie. Aruncă o privire peste ultima lui carte, 
„Istoria Naturală”. Tot ce se ştie despre Mama 
Natură, în treizeci şi șapte de volume. 

Exista un exemplar în biblioteca publică de la 
Porticul Octaviei. Inginerul nu avusese timp să 
citească decât cuprinsul. 

„Lumea, forma sa, mişcarea sa. Eclipsele de 
soare şi de lună. Fulgerele. Muzica sferelor. 
Semnele aştrilor, cazuri consemnate. Raze cerești, 
găuri în cer, culorile cerului, flăcări pe cer, cununi 
pe cer, inele subite. Eclipse. Căderi de pietre...” 

În bibliotecă mai erau şi alte cărţi ale lui Pliniu. 
Şase volume despre oratorie. Opt despre 
gramatică. Douăzeci de volume despre un război 
din Germania în care comandase o unitate de 
cavalerie. Treizeci de volume despre istoria 
recentă a Imperiului, pe care îl slujise în calitate de 
procurator în Spania şi Galia Belgiană. Attilius se 
întreba cum reuşea să scrie atât de mult şi în 
același timp să se ridice atât de sus în administrația 
imperială. „Pentru că n-are nevastă”, îi spusese 

curatorul. Și râsese de propria glumă. „Şi nu 
doarme niciodată. Ai grijă să nu te prindă pe picior 
greșit.” 

Cerul era roşu de la soarele care apunea iar 
laguna cea mare din dreapta lui, unde erau 
construite și reparate vasele, era pustie în timpul 
serii, câteva păsări de mare se tânguiau printre 
trestii. La stânga sa, în portul exterior, un vas de 
pasageri se apropia prin lumina aurie, cu pânzele 
strânse şi cu o duzină de vâsle de fiecare parte 
coborându-se încet la unison în timp ce se strecura 
printre triremele flotei imperiale ancorate la țărm. 
Era prea târziu ca să fie corabia care venea de la 
Ostia, ceea ce însemna că era probabil vorba de un 
vas local. Greutatea pasagerilor înghesuiți pe 
puntea deschisă făcea ca ambarcaţiunea să se lase 
mult în apă. 

„Averse de lapte, sânge, carne, fier, lână, 
cărămizi. Semne prevestitoare. Pământul în 
centrul universului. Cutremure. Prăpăstii. Găuri 
de aer. Miracole de foc şi apă: catran mineral; 
nafta; zone care strălucesc permanent. Principiul 
armonic al universului...” 

Se mişca mai repede decât viteza cu care se 
goleau conductele de apă şi când trecu prin arcul 
de triumf care marca intrarea în port observă că 
fântâna publică cea mare de la intersecţie încă mai 
curgea. În jurul ei era adunată obișnuita gloată de 
seară — marinari care se stropeau cu apă ca să se 
trezească din mahmureală, copii în zdrenţe țipând 
şi împroşcându-se cu apă, o coadă formată din 
femei și sclavi cu vase de lut la subsoară sau pe 
umeri așteptând să-și ia apa pentru noapte. O 
statuie din marmură a Divinului Augustus, 
amplasată abil în apropierea intersecţiei 
aglomerate, ca să le amintească cetăţenilor cui se 
datorează această binecuvântare, îi privea rece de 
sus, îngheţată într-o tinereţe eternă. 

Corabia supraaglomerată trăsese în dreptul 
cheiului. Cele două pasarele, din faţă și din spate, 

fuseseră coborâte, iar lemnul se îndoia deja sub 
greutatea pasagerilor care se repezeau pe mal. 
Bagajele treceau din mână-n mână. Un proprietar 
de litiere, surprins de viteza cu care se revărsau 
oamenii, fugea de colo-colo şi își înghiontea 
hamalii ca să se ridice de jos. Attilius strigă către 
cealaltă parte a străzii ca să întrebe de unde venea 
corabia, iar proprietarul de litiere îi aruncă peste 
umăr răspunsul. 

— Neapolis, prietene — şi înainte de asta 
Pompei. 

Pompei. 

Attilhius era pe punctul de a pleca, dar brusc se 
opri în loc. Ciudat, se gândi. Ciudat că nu aveau 
nicio veste de la Pompei, primul oraș al matricei. 
Ezită, se răsuci pe călcâie şi merse în întâmpinarea 
mulțimii. 

— E cineva aici din Pompei? 

Vântură deasupra capului sulurile cu planurile 
Augustei ca să atragă atenția. 

— A fost cineva în Pompei în dimineaţa 
aceasta? 

Dar nimeni nu-l băga în seamă. Erau însetați 
după călătorie — şi era normal să fie așa, îşi dădu 
seama, dacă vin din Neapolis unde apa se oprise la 
prânz. Cei mai mulți treceau pe lângă el înnebuniţi 
să ajungă la fântână, cu excepţia unuia, un bătrân 
venerabil cu o tichie conică şi purtând un toiag 
arcuit, de prezicător, care mergea încet, scrutând 
cerul. 

— Am fost în Neapolis în după-amiaza asta, 
spuse el când Attilius îl opri, dar dimineaţa am fost 
în Pompei. De ce întrebi? Pot să te ajut cu ceva, 
fiule? Să nu te sfieşti. Mă pricep la interpretarea 
tuturor fenomenelor obişnuite -— fulgere, 
măruntaie, zborul păsărilor, manifestări ieşite din 
comun. Am preţuri rezonabile. 

— Aş vrea să te întreb, venerabile părinte, spuse 
inginerul, când ai plecat din Pompei? 

— La prima oră a dimineţii. 

— Şi cum erau fântânile? Curgea apă? 

Atât de multe depindeau de acest răspuns încât 
lui Attilius aproape îi era frică să asculte. 

— Da, era apă. 

Augurul se încruntă și îşi ridică toiagul către 
lumina amurgului. 

— Dar când am ajuns în Neapolis străzile erau 
uscate iar în băi am simțit miros de sulf. De-asta 
m-am hotărât să mă întorc la corabie şi să vin aici. 

Îşi miji iarăşi ochii către cer, uitându-se după 
păsări. 

— Sulful e o piază rea îngrozitoare. 

— Nu te contrazic, spuse Attilius. Dar eşti 
sigur? Şi eşti sigur că era apă? 

— Da, fiule. Sunt sigur. 

În jurul fântânii se produsese zarvă şi amândoi 
bărbaţii se întoarseră să vadă ce e. Nu era mare 
lucru, la drept vorbind, doar niște înghionteli și 
îmbrânceli, dar nu trecu mult până apărură și 
primii pumni. Mulțimea părea să se contracteze, să 
se strângă în sine, devenind mai densă şi din 
centrul grămezii un vas mare de lut zbură în aer, se 
răsuci încet şi ateriză pe chei, făcându-se țăndări. 
O femeie începu să tipe. Făcându-și loc cu greu 
printre spinările de la marginea gloatei, un om într- 
o tunică grecească reuşi să iasă, ținând strâns la 
piept un burduf plin cu apă. Avea o tăietură la 
tâmplă şi îi curgea sângele. Se împiedică, apoi se 
adună de pe jos şi dispăru clătinându-se pe o alee. 

A început, se gândi inginerul. Mai întâi această 
fântână, apoi celelalte din jurul portului, apoi 
bazinul cel mare din forum. Şi apoi băile publice, 
robinetele de la şcoala militară şi vilele celor 
bogaţi — nimic nu va mai ieşi pe ţevi, doar 
zgomotul metalului şi aerul şuierând. 

Orga de apă din depărtare se blocase pe o notă şi 
se stinsese cu un vaiet prelung. 

Cineva strigă că nemernicul din Neapolis se 
îmbulzise în față şi furase toată apa care mai era și, 
ca o sălbăticiune cu un singur creier şi o singură 

voință, gloata se întoarse şi se scurse pe strada 
îngustă pornind în urmărire. Şi deodată, la fel de 
brusc cum începuse, vânzoleala se termină, lăsând 
în urmă un peisaj cu vase sparte şi abandonate și 
câteva femei ghemuite în praf, protejându-și capul 
cu mâinile, lângă ghizdul fântânii tăcute. 

Vespera 
[ora 20:07] 


Cutremurele se pot produce în cascadă în zone de 
convergenţă a tensiunii — cum ar fi faliile — şi în 
imediata vecinătate a magmei, unde se produc 
modificările presiunii. 


Haraldur Sigurdsson (editor), Enciclopedia 
Vulcanilor 


Reşedinţa oficială a amiralului era amplasată în 
partea de sus a dealului care dădea spre port şi 
până să ajungă Attilius la ea şi să fie condus pe 
terasă, soarele asfinţise. În jurul golfului, în vilele 
de pe malul mării, se aprindeau torţe, lămpi cu ulei 
şi vase cu Jăratic, astfel că treptat începea să apară 
o linie întreruptă de lumină gălbuie, tot mai 
pierdută pe măsură ce priveai mai în depărtare, 
urmând curba coastei şi dispărând apoi în ceața 
purpurie dinspre Capri. 

Un centurion marin în uniformă completă, cu 
platoșă, coif cu panaş şi o sabie atârnată de 
cingătoare se îndepărta în fugă când sosi inginerul. 
Resturile unei cine consistente erau strânse de pe o 
masă din piatră aşezată sub o boltă cu spalere. La 
început nu-l văzu pe amiral, dar în clipa în care 
sclavul îl anunţă — „Marcus Attilius Primus, 
aquarius al Aqua Augusta!” — un bărbat, îndesat, în 
jur de cincizeci şi cinci de ani, aflat la celălalt 
capăt al terasei, se răsuci pe călcâie şi porni spre el 
cu paşi legănați, urmat de cei care Attilius 
presupunea că erau oaspeţii petrecerii de cină 
abandonate: patru bărbați asudând în togile lor, 
dintre care cel puţin unul era senator, judecând 
după dunga purpurie a hainei sale oficiale. În urma 
lor — slugarnic, pus pe rele şi inevitabil — venea 
Corax. 

Attilius îşi imaginase, cine ştie de ce, că celebrul 
învăţat era slab, însă Pliniu era gras, burta îi ieşea 
mult în afară, ca berbecele unuia din vasele sale de 
luptă. Își tampona fruntea cu un şervet. 

— Să te arestez pe loc, aquarius? Aş putea 
foarte bine să o fac, e limpede asta. 

Avea o voce de om gras: un şuierat ascuţit, care 
devenea şi mai răgușit pe măsură ce îi enumera 
acuzaţiile pe degetele sale bondoace. 

— Mai întâi incompetenţă — cine s-ar putea 
îndoi de asta? Neglijență — unde erai când apa a 
fost infectată cu sulf? Nesupunere — cu ce 
autoritate ne-ai oprit alimentarea? Trădare — da, aş 
putea face să stea în picioare o acuzaţie de trădare. 
Ce-ar mai fi... instigare la revoltă în incinta 
şantierului imperial? A trebuit să trimit o centurie 
de marinari — cincizeci care să spargă câteva 
capete în oraş și să încerce să restabilească ordinea 
publică, ceilalți cincizeci la rezervor ca să 
păzească apa care o mai fi acolo. Trădare... 

Se opri din vorbit, cu răsuflarea tăiată. Cu 
obrajii săi umflați, cu buzele strânse şi cu zulufii 
rari şi cărunţi pe care transpirația îi lipise de cap 
arăta ca un cherubin vârstnic și furios, picat de pe 
un tavan pictat din care începuse să cadă tencuiala. 
Cel mai tânăr dintre oaspeții săi — un puști până în 
douăzeci de ani, făcu un pas în faţă ca să-l susțină, 
dar Pliniu îl îndepărtă, smucindu-şi braţul. În 
spatele grupului, Corax rânjea, lăsând să 1 se vadă 
dinții întunecaţi, îşi răspândise veninul mult mai 
bine chiar decât se aştepta Attilius. Un politician 
pe cinste. S-ar găsi chiar senatori care să înveţe 
câte ceva de la el. 

Observă că deasupra Vezuviului răsărise o stea. 
Nu mai privise niciodată cu adevărat muntele, sau 
oricum nu din acest unghi. Cerul era întunecat, dar 
muntele era încă şi mai întunecat, aproape negru, 
ridicându-şi masiv deasupra golfului culmea 
ascuțită. De-acolo vine problema, se gândi. 
Undeva acolo, pe munte. Nu pe partea dinspre 

mare ci în cealaltă, dinspre uscat, pe panta nord- 
estică. 

— Şi de fapt cine eşti tu? se auzi din nou vocea 
gâjâită a Iu Pliniu. Nu te cunosc. Eşti mult prea 
tânăr. Ce s-a întâmplat cu adevăratul aquarius? 
Cum îi zicea? 

— Exomnius, spuse Corax. 

— Aşa, Exomnius. Unde e? Şi unde-i e mintea 
lui Acilius Aviola de ne trimite puştani ca să facă 
treaba bărbaţilor? Deci? N-aud! Ce-ai de spus în 
apărarea ta? 

În spatele amiralului, Vezuviul forma o piramidă 
naturală perfectă, cu dâra de lumină a vilelor de pe 
malul mării decorându-i baza. În câteva locuri linia 
se îngroșa şi acolo, presupuse inginerul, trebuie să 
fie oraşele. Le recunoștea de pe hartă. Cel mai 
apropiat era Herculaneum; cel mai depărtat, 
Pompei. 

Attilius îşi îndreptă spatele. 

— Am nevoie, spuse el, să iau o corabie. 


Îşi desfăşură harta pe masa din biblioteca lui 
Pliniu, punând pe fiecare parte câte o bucată de 
magnetită luată dintr-o vitrină. Un sclav în vârstă 
îşi  târşâia picioarele în spatele amiralului, 
aprinzând un candelabru complicat din bronz. 
Pereţii erau acoperiţi de dulapuri din cedru, ticsite 
cu suluri de papirus puse unul peste altul, ca un fel 
de fagure prăfos. Deşi uşile de la terasă erau larg 
deschise, dinspre mare nu adia niciun pic de briză 
care să împrăştie căldura. Fumul negru și uleios al 
lumânărilor se ridica drept şi netulburat. Attilius 
simţea cum i se scurge transpirația pe burtă, 
enervant, ca o insectă târându-i-se pe piele. 

— Spune-le doamnelor că venim direct la masă, 
zise amiralul. 

Se întoarse cu spatele la sclav şi îi făcu un semn 
cu capul inginerului. 

— Aşa. Să auzim. 

Attilius aruncă o privire la feţele celor din jur, 
care îl priveau atenţi în lumina lumânărilor. Îi 
fuseseră prezentaţi înainte să se așeze şi vroia să 
fie sigur că le ținea minte: Pedius Cascus, un 
senator în vârstă care, îşi amintea vag, fusese 
consul cu ani în urmă şi avea o vilă mare la 
Herculaneum, pe malul apei; Pomponianus, un 
vechi camarad de arme al lui Pliniu, care venise la 
cină cu corabia de la Stabiae; și Antius, căpitan al 
vasului amiral al Imperiului, Victoria. Tânărul plin 
de coşuri era nepotul lui Pliniu, Gaius Plinius 
Caecilius Secundus. 

Îşi puse degetul pe hartă şi ceilalţi se aplecară cu 
toţii înainte, chiar şi Corax. 

— Aici credeam inițial că s-a produs fisura, aici, 
pe câmpurile mocninde din jurul Cumae. Aşa s-ar 
fi explicat sulful. Dar apoi am aflat că alimentarea 
s-a întrerupt şi în Nola — aici, la răsărit. Asta se 
întâmpla în zori. Momentul este esențial, pentru că 
potrivit unui martor care a fost în Pompei la 
primele ore ale dimineţii, acolo încă mai curgeau 
fântânile în dimineaţa asta. Cum puteţi vedea, 
Pompei se alimentează din matrice ceva mai în 
amonte față de Nola, deci logic ar fi trebuit ca 
Augusta să se întrerupă şi acolo în timpul nopții. Şi 
cum nu s-a întâmplat aşa, nu putem trage decât o 
singură concluzie. Avaria trebuie să fie aici — trasă 
un cerc cu degetul — undeva pe-aici, în această 
zonă de opt kilometri în care curge prin apropierea 
Vezuviului. 

Pliniu se încruntă la hartă. 

— ŞI vasul? Unde e vasul în toată povestea 
asta? 

— Cred că mai avem apă pentru două zile. Dacă 
plecăm pe uscat din Misenum ca să descoperim ce 
s-a întâmplat, o să ne ia cel puţin pe-atât doar să 
găsim locul unde s-a produs avaria. Dar dacă 
ajungem pe mare la Pompei - ducând puţine 
lucruri cu noi şi luând ce ne trebuie din oraş — 
atunci am putea reuşi să începem reparațiile mâine. 

În tăcerea care urmă, inginerul putea auzi 
limpede picăturile regulate ale clepsidrei cu apă de 
lângă ușă. Câţiva țânțari care se roteau în jurul 
flăcării rămăseseră captivi în ceară. 

Pliniu spuse: 

— Câţi oameni ai? 

— Cincizeci cu totul, dar cei mai mulți sunt 
împrăştiați de-a lungul matricei, pentru întreținerea 
sifoanelor de decantare şi a rezervoarelor din 
oraşe. În Misenum am doisprezece oameni. 
Jumătate din ei ar veni cu mine. lar restul i-aş găsi 
la Pompei. 

— Am putea să-i dăm o corabie liburniană, 
amirale, spuse Antius. Dacă pleacă la prima oră ar 
putea fi în Pompei la jumătatea dimineții. 

Corax păru panicat de această idee. 

— Cu tot respectul, amirale, nu face decât să 
bată câmpii în continuare. N-aş pune niciun preţ pe 
ce spune. Mai întâi, aș fi curios să aflu cum de e 
atât de sigur că în Pompei încă mai curge apa. 

— Am întâlnit un om pe chei în timp ce veneam 
încoace. Un augur. Corabia care face curse în 
partea locului tocmai ancorase. Mi-a zis că a fost 
în Pompei în această dimineaţă. 

— Un augur! repetă Corax batjocoritor. Păcat că 
n-a fost în stare să anticipeze toate astea din timp! 
Dar hai, să zicem că spune adevărul. Să zicem că 
avaria e aici. Cunosc partea asta de matrice mai 
bine ca oricine — are opt kilometri şi fiecare 
centimetru e sub pământ. O să ne ia mai mult de o 
zi doar să descoperim unde s-a rupt. 

— Nu-i adevărat, obiectă Attilius. La cantitatea 
de apă care se scurge din matrice ar putea şi un orb 
să găsească avaria. 

— La cantitatea de apă strânsă în tunel, cum o 
să intrăm ca să facem reparațiile? 

— Uite cum, spuse inginerul. Când ajungem la 
Pompei ne împărțim în trei grupuri. 

Nu se gândise de fapt la toate astea în detaliu. 
Trebuia să găsească soluția pe măsură ce vorbea. 

Dar vedea că Antius era de partea lui, iar amiralul 
nu-și lua ochii de pe hartă. 

— Primul grup merge la Augusta — urmăreşte 
ramura dinspre Pompei până la punctul de 
joncțiune cu matricea şi de acolo o ia spre vest. Vă 
asigur că nu va fi o mare problemă să găsim unde 
este avaria. Al doilea grup rămâne în Pompei ca să 
adune oamenii şi materialele de care e nevoie 
pentru reparații. Un al treilea grup pornește pe 
munte către izvoarele de la Abellinum, ca să 
închidă Augusta. 

Senatorul ridică imediat privirea. 

— Se poate face aşa ceva? La Roma, când un 
apeduct trebuie închis pentru reparaţii, stă închis 
timp de săptămâni întregi. 

— Potrivit acestor desene, domnule senator, da, 
se poate face așa ceva. 

Attilius observase asta abia acum, dar deja se 
simţea plin de inspirație. Toată operaţiunea prindea 
formă în mintea lui chiar în timp ce o descria. 

— Nu am văzut niciodată izvoarele apeductului, 
dar din acest plan rezultă că ar curge într-un bazin 
cu două canale. Cea mai mare parte din apă vine 
spre apus, la noi. Dar un canal mai mic se 
îndreaptă către nord, ca să alimenteze 
Beneventum. Dacă trimitem toată apa către nord şi 
lăsăm apa din canalul de vest să se scurgă, putem 
să intrăm ca să-l reparăm. Important e că nu 
trebuie să facem un dig și apoi să construim o rută 
alternativă temporară, cum se întâmplă la 
apeductele din Roma înainte de începerea oricărei 
operaţii de întreținere. Putem lucra mult mai rapid. 

Senatorul își mută ochii încercănaţi spre Corax. 

— Ce zici supraveghetorule, e adevărat? 

— Poate că e, admise Corax fără tragere de 
inimă. Părea să simtă că pierduse, dar n-avea de 
gând să se dea bătut fără să lupte. 

— Dar eu tot susțin că bate câmpii, domnule 
amiral, dacă își închipuie că putem termina într-o 
zi sau două. Cum ziceam, cunosc zona. Am mai 

avut probleme aici acum aproape douăzeci de ani, 
la cutremurul cel mare. Exomnius era aquarius 
atunci, tocmai preluase postul. Abia venise de la 
Roma, era prima lui misiune şi am lucrat 
împreună. E adevărat, nu a trebuit blocată toată 
matricea, cu asta sunt de acord, dar ne-a luat 
săptămâni întregi să reparăm toate crăpăturile din 
tunel. 

— Care cutremur? Attilius nu auzise niciodată 
vorbindu-se despre el. 

— De fapt a fost acum șaptesprezece ani. 

Nepotul lui Pliniu îşi făcu auzit pentru prima 
dată glasul pițigăiat. 

— Cutremurul s-a petrecut la nonele lui 
februarie, în timpul consulatului lui Regulus și 
Verginius. Împăratul Nero era la Neapolis unde 
juca pe scenă. Seneca descrie incidentul. Sunt 
sigur că l-ai citit, unchiule. Pasajul cu pricina este 
în „Naturales Questiones”. Cartea a şasea. 

— Da, Gaius, îți mulţumesc, spuse amiralul cu 
asprime. Am citit, dar îți sunt desigur recunoscător 
pentru bibliografie. 

Se uită fix la hartă şi îşi umflă obrajii. 

— Oare — murmură el... 

Se răsuci în scaun şi strigă după sclav. 

— Dromo! Adu-mi paharul cu vin. Repede! 

— Te simţi rău, unchiule? 

— Nu, nu e asta. 

Pliniu își propti bărbia în pumni şi se apucă să 
examineze iar harta. 

— Deci de-asta s-a întrerupt Augusta? De la un 
cutremur? 

— Ar fi trebuit să-l simțim, nu? obiectă Antius. 
Cel de care am vorbit mai devreme a dărâmat o 
bună parte din Pompei. Nu s-a terminat încă de 
reconstruit, jumătate din oraş e încă un şantier. Nu 
s-a auzit nimic de ceva cu o asemenea amploare. 

— ŞI totuşi, continuă Pliniu, vorbind mai mult 
pentru sine, este cu siguranță o vreme de 
cutremure. Marea liniștită. Aerul atât de nemișcat 

încât păsările de-abia reuşesc să zboare. În vremuri 
normale ne-am putea aştepta la o furtună. Dar când 
Saturn, Jupiter şi Marte sunt în conjunctie cu 
soarele, în loc să se petreacă în aer, trăsnetul este 
uneori dezlănțuit de Natură sub pământ. Asta e 
după părerea mea definiția unui cutremur — un 
trăsnet aruncat din interiorul pământului. 

Sclavul îşi târşâise picioarele până în spatele 
său, purtând o tavă în mijlocul căreia era un pocal 
mare de sticlă transparentă, plin pe trei sferturi. 
Pliniu scoase un fel de mormăit indistinct şi ridică 
paharul în lumina lumânări. 

— Caecubum, şopti Pomponianus, copleșit de 
emoție. Vechi de patruzeci de ani şi e încă minunat 
să-l bei. 

Îşi plimbă limba peste buzele cărnoase. 

— Nu m-aş da înapoi de la încă un pahar, 
Pliniu. 

— O clipă! Priviţi! 

Pliniu mişcă paharul în faţa lor. Lichidul era 
gros şi siropos, de culoarea mierii. Când paharul îi 
trecu pe la nas, Attilius simți parfumul dulce 
acrişor al băuturii. 

— Şi acum priviţi mai atent! 

Puse paharul pe masă cu grijă. 

La început inginerul nu înțelegea ce vrea să 
spună, dar studiind paharul mai îndeaproape, 
observă că suprafaţa vinului părea să vibreze uşor. 
Unde minuscule radiau dinspre centru, ca tremurul 
unei corzi ciupite. Pliniu ridică paharul și mișcarea 
încetă; îl puse la loc şi aceasta reîncepu. 

— Am observat în timpul cinei. M-am antrenat 
să fiu atent la semnele Naturii pe care alții le-ar 
trece cu vederea. Tremurul nu e continuu. Acum, 
de exemplu, e nemișcat. 

— Cu totul remarcabil, Pliniu, spuse 
Pomponianus. Te felicit. Eu unul mă tem că dacă 
am un pahar în mână nu prea îl pun jos până când 
nu e gol. 

Senatorul nu era așa impresionat. Își încrucișă 
braţele pe piept și se lăsă pe spate în scaun, ca şi 
cum cineva şi-ar fi bătut joc de el cu o scamatorie 
pentru copil. 

— Nu ştiu ce vi se pare aşa remarcabil. Tremură 
masa, șI? Ar putea fi orice. Vântul... 

— Nu bate deloc vântul. 

— ... calcă cineva apăsat prin preajmă. Sau 
poate amicul Pomponianus o pipăia pe una din 
doamne pe sub masă. 

Râsul mai risipi din tensiune. Pliniu era singurul 
care nu zâmbea. 

— Ştim că lumea pe care stăm şi care ne pare 
atât de nemişcată de fapt se învârte perpetuu, cu o 
viteză inimaginabilă. Şi poate că toată această 
materie năpustindu-se prin spaţiu produce un sunet 
atât de puternic încât urechile omeneşti nu sunt în 
stare să îl audă. Stelele acestea, bunăoară, poate că 
răsună ca nişte clopeţei eolieni, ar trebui doar să 
avem noi urechi să auzim. Nu s-ar putea ca undele 
din acest pahar să fie expresia fizică a aceleiași 
armonii celeste? 

— Şi atunci de ce porneşte şi se opreşte? 

— N-am idee, Cascus. Poate că uneori pământul 
alunecă în linişte, alteori întâmpină rezistență. Unii 
susțin că vânturile sunt produse de faptul că 
pământul se mișcă într-o direcție, iar stelele în 
direcția opusă. Aquarius — tu ce crezi? 

— Eu sunt inginer, amirale, spuse Attilius cu 
tact, nu filosofi. 

După părerea lui pierdeau timpul. Se gândi să 
aducă vorba despre comportamentul straniu al 
vaporilor pe deal în acea dimineață, dar până la 
urmă renunță. Stele care răsună! De nerăbdare 
începuse să bată uşor din picior. 

— Tot ce pot să vă spun e că matricea unui 
apeduct e construită ca să reziste la forţe extreme. 
În locurile unde Augusta trece pe sub pământ, 
adică în cea mai mare parte a traseului, tunelul e 
înalt de şase picioare şi lat de trei, şi se sprijină pe 

o fundaţie de beton groasă de un picior şi jumătate, 
cu ziduri de aceeaşi dimensiune. Forţa care a rupt 
aşa ceva trebuie să fi fost foarte puternică. 

— Mai puternică decât cea care face să tremure 
vinul meu? 

Amiralul se uită la senator. 

— Doar dacă de fapt nu e vorba de un fenomen 
al naturii, continuă el. Și atunci ce e? Un act 
deliberat de sabotaj, care să lovească flota? Dar 
cine ar îndrăzni? În această parte a Italiei n-a mai 
fost picior de străin de la Hannibal încoace. 

— Iar sabotajul ar explica cu greu prezenţa 
sulfului. 

— Sulf, spuse brusc Pomponianus. E chestia din 
trăsnete, nu? Şi cine aruncă trăsnetele? 

Se uită în jur cuprins de exaltare. 

— Jupiter! Ar trebui să-i sacrificăm un taur alb 
lui Jupiter, zeul cerului, iar augurii să examineze 
măruntaiele. Şi o să ne spună ei ce să facem. 

Inginerul râse. 

— Ce ţi se pare aşa caraghios? întrebă 
Pomponius. E mai puţin caraghios decât ideea că 
pământul ar zbura prin spațiu. Pentru că nu te 
supăra, dragă Pliniu, vrei nu vrei trebuie să-ți pui 
problema cum se face că nu cădem cu toţii în gol. 

— E o propunere excelentă, prietene, spuse 
Pliniu împăciuitor. lar ca amiral se întâmplă să fiu 
şi mare preot aici în Misenum, și te asigur că dacă 
aş avea un taur alb la îndemână l-aş omori pe loc. 
Dar până una-alta s-ar putea să avem nevoie de o 
soluție mai practică. 

Se lăsă pe spate în scaun şi îşi şterse faţa cu 
şervetul, apoi îl desfăcu şi îl examină, ca şi cum ar 
fi putut conţine vreun indiciu vital. 

— Bine, inginerule, o să-ţi dau corabia. Se 
întoarse către căpitan. 

— Antius, care e cea mai rapidă corabie 
hburniană din flotă? 

— Cea mai rapidă ar fi Minerva, amirale. Vasul 
lui Torquatus. Tocmai s-a întors de la Ravena. 

— Să fie gata de plecare la prima oră. 

— Am înţeles, amirale. 

— Şi să se pună anunţuri pe fiecare fântână, prin 
care cetăţenii sunt anunţaţi că apa e raționalizată. 
Va curge doar de două ori pe zi, exact câte o oră, în 
zori şi la apus. 

Antius ridică din sprâncene. 

— Nu ţi-a scăpat cumva din vedere că mâine 
este o sărbătoare publică? Vulcanalia, ai uitat? 

— Ştiu foarte bine că mâine e Vulcanalia. 

Chiar aşa, se gândi Attilius. În graba cu care 
plecase de la Roma, urmată de grijile pentru 
apeduct, uitase complet în ce zi sunt. Douăzeci şi 
trei august, ziua lui Vulcan, când peşti vii sunt 
aruncaţi în foc pentru a-l îmbuna pe zeul focului. 

— Şi cu băile publice ce facem? insistă Antius. 

— Se închid până la noi ordine. 

— Amirale, n-o să le placă deloc asta. 

— Asta e, n-avem ce face. Oricum prea ne-am 
moleşit cu toții. 

Îi aruncă o privire lui Pomponianus. 

— Imperiul n-a fost ridicat de oameni care 
zăceau prin băi cât e ziua de lungă. O să le prindă 
bine să mai vadă şi cum era viaţa pe vremuri. 
Gaius, scrie şi dă-mi să semnez o scrisoare către 
edilii din Pompei în care le cerem să pună la 
dispoziție oamenii și materialele care vor fi 
necesare pentru repararea apeductului. Ştii genul. 
„În numele împăratului Titus Caesar Vespasianus 
Augustus şi în virtutea autorităţii cu care am fost 
învestit de către Senatul şi Poporul Romei, etc, 
etc,” ceva care să-i facă să reacționeze. Corax, e 
limpede că ştii terenul din jurul Vezuviului mai 
bine ca oricine. Tu vei merge să găsești avaria, în 
timp ce inginerul va pune la cale echipa de 
intervenție în Pompei. 

Supraveghetorul rămăsese cu gura căscată, 
consternat. 

— Care-i problema? Nu ești de acord? 

— Ba da, domnule amiral. 

Corax îşi ascunse imediat neliniştea, dar Attilius 
o remarcase. 

— Nu mă deranjează să caut avaria. Totuşi ar fi 
înțelept ca unul din noi să rămână la rezervor, ca să 
supervizeze raționalizarea apei... 

Pliniu îi tăie scurt vorba. 

— Raţionalizarea este responsabilitatea Marinei. 
E în primul rând o chestiune de ordine publică. 

O chpă Corax păru că va intra într-o dispută, dar 
apoi îşi înclină capul încruntat. 

De pe terasă se auziră vocile femeilor şi un 
hohot de râs. 

Nu vrea să ajung la Pompei, îşi dădu brusc 
seama Attilius. Tot circul din seara asta — pentru 
asta a fost, ca să mă împiedice să mă duc la 
Pompei. 

Capul unei femei cu o coafură sofisticată apăru 
în cadrul uşii. Avea cam șaizeci de ani. Perlele de 
la gâtul ei erau cele mai mari pe care le văzuse 
Attilius vreodată. Făcu un semn cu degetul către 
senator. 

— Cascus, dragule, cât ai de gând să ne mai faci 
să aşteptăm? 

— lartă-ne, Rectina, spuse Pliniu. Suntem 
aproape gata. Mai are cineva ceva de spus? 

Se uită pe rând la fiecare din cei prezenți. 

— Nu? În acest caz, eu unul propun să ne 
terminăm cina. 

Îşi dădu scaunul în spate şi toţi se ridicară. 
Povara pântecelui îl împiedica să se scoale. Gaius 
îi oferi brațul, dar amiralul îl respinse cu un gest. 
Fu nevoit să-şi ia avânt de câteva ori iar efortul îi 
tăie respirația. Cu o mână se prinse de masă, cu 
cealaltă vru să apuce paharul. Dar se opri cu mâna 
în aer. 

Vinul îşi reluase tremuratul abia perceptibil. 

Îşi umflă iarăşi obrajii. 

— Pomponianus, poate că până la urmă chiar o 
să sacrific acel taur alb. Iar tu, se întoarse către 
Attilius, o să-mi dai înapoi apa în două zile. 

Apucă paharul și luă o înghițitură. 
— Altfel o să avem cu toţii nevoie de protecția 
lui Jupiter, ţi-o spun de pe-acum. 

Node intempesta 
[ora 23:22] 


Mişcările magmei ar putea de asemenea să 
deranjeze pânza freatică locală şi se pot înregistra 
schimbări ale curgerii şi temperaturii apelor 
subterane. 


Enciclopedia Vulcanilor 


Două ore mai târziu, inginerul stătea în pat 

așteptând zorile, nedormit, dezbrăcat, întins pe 
patul său îngust de lemn. Murmurul familiar al 
apeductului dispăruse şi în locul lui se auzeau toate 
micile zgomote ale nopții — scârțâitul bocancilor 
santinelei pe stradă, foşnetul şoarecilor pe sub 
şindrile, tuşea seacă a unuia dintre sclavii din 
barăcile de la parter. Închise ochii, dar îi deschise 
imediat la loc. 
În panica provocată de criză reuşise să uite de 
cadavrul tras afară din bazinul cu anghile, dar în 
întuneric întreaga scenă i se derula din nou prin 
faţa ochilor — tăcerea concentrată de la marginea 
apei; corpul prins cu cangea şi tras la mal; sângele; 
tipetele femeii; figura chinuită şi braţele albe ale 
fetei. 

Prea epuizat ca să se poată odihni, îşi coborî 
picioarele goale pe podeaua caldă. O lampă mică 
de noapte pâlpâia pe tăblia de lângă pat. Scrisoarea 
pentru acasă, neterminată, rămăsese alături. Se 
gândi că acum nu mai avea niciun rost s-o termine. 
Ori reuşea să repare Augusta, caz în care mama și 
sora lui aveau să afle veşti de la el la întoarcere, ori 
vor afla despre el când va fi trimis înapoi la Roma, 
în dizgrație, pentru a se prezenta în fața unui 
tribunal — o dezonoare pentru numele familiei. 

Luă lampa şi o duse aproape de raftul de la 
capătul patului, aşezând-o printre figurinele 
reprezentându-i pe strămoşii lui. Îngenunche, 

întinse mâna şi scoase din rând efigia 
străbunicului. Oare bătrânul fusese printre inginerii 
care construiseră Augusta? Nu era imposibil. 
Documentele de la Curator Aquarum arătau că 
Aggripa trimisese patruzeci de mii de oameni, 
sclavi şi legionari, care o terminaseră în 
optsprezece luni. Asta se întâmpla la şase ani după 
ce construise Aqua Julia la Roma şi la șapte ani 
după ce construise Virgo, iar străbunicul său 
lucrase cu siguranță la acestea două. Îi făcea 
plăcere să se gândească cum un alt Attilius venise 
în sud, în aceste ţinuturi caniculare — poate a stat 
chiar în acest loc în timp ce sclavii săpau Piscina 
Mirabilis. Simţi cum prinde curaj. Augusta fusese 
construită de oameni. Oamenii or s-o şi repare. El 
o s-o repare. 

Fusese apoi tatăl lui. 

Puse figurina la loc şi luă o alta, mângâind-o 
uşor pe cap cu degetul. 

Tatăl tău a fost un om de toată isprava; tu 
trebuie să-i calci pe urme. 

Era încă bebeluş când tatăl lui termina Aqua 
Claudia, dar auzise de atâtea ori povestea 
consacrării lui — cum la vârsta de patru luni fusese 
trecut din mână-n mână peste umerii inginerilor, în 
mulțimea de pe Colina Esquilină — încât uneori 1 se 
părea că îşi aminteşte cum a fost: împăratul 
Claudius, în vârstă, tremurând şi bâlbâindu-se în 
timp ce îi aducea sacrificiul lui Neptun şi apoi apa 
care apărea pe canal ca printr-o minune, exact în 
momentul când își ridica mâinile spre cer. Dar, în 
ciuda strigătelor de uimire ale celor prezenți, asta 
n-avea nimic de-a face cu intervenția divină. 
Minunea se întâmplase pentru că tatăl lui cunoştea 
legile hidraulici şi deschisese  stăvilarul 
apeductului cu exact optsprezece ore înainte de 
momentul când ceremonia trebuia să ajungă la 
apogeu, iar el călărise înapoi în oraş mai repede 
decât curgerea apei. 

Contemplă bucata de lut din mâna sa. 

Şi tu, tată? Ai fost vreodată în Misenum? L-ai 
cunoscut pe Exomnius? Inginerii hidraulici din 
Roma au fost totdeauna o familie — la fel de strânși 
uniți ca o cohortă, obişnuiai tu să spui. Exomnius a 
fost oare unul din acei ingineri de pe Esquilină din 
ziua triumfului tău? M-a legănat şi el în braţe 
împreună cu toţi ceilalți? 

Continuă să privească figurina o vreme, apoi o 
sărută şi o puse la loc lângă celelalte. 

Se aşeză din nou pe pat. 

Mai întâi dispare inginerul hidraulic, apoi apa. 
Cu cât se gândea mai mult, cu atât se convingea că 
există o legătură între cele două evenimente. Dar 
care? Privi în jur la pereţii prost tencuiți. Nu era 
niciun indiciu aici, putea fi sigur de asta. În această 
celulă simplă nu rămăsese nicio urmă din 
personalitatea acelui om. Şi totuși Corax spune că 
Exomnius se ocupase de Augusta timp de douăzeci 
de ani. 

Luă iar lampa şi ieşi afară pe culoar, adăpostind 
flacăra cu palma. Trăgând la o parte draperia, 
lumină cămăruţa unde erau depozitate lucrurile lui 
Exomnius. Câteva lăzi de lemn, două candelabre 
de bronz, o pelerină, sandale, o oală de noapte. Nu 
era cine știe ce, pentru o viaţă de om petrecută 
acolo. Observă că niciuna din lăzi nu era încuiată. 

Aruncă o privire către scări, dar singurul sunet 
care venea de jos erau sforăiturile. Ţinând în 
continuare lampa în mână, ridică capacul lăzii care 
se afla mai aproape de el şi începu să răscolească 
înăuntru cu mâna liberă. Haine — haine vechi, în 
cea mai mare parte — care în timp ce erau date la o 
parte emanau un miros puternic de transpirație 
stătută. Două tunici, fâşii de pânză de legat în jurul 
şalelor, o togă împăturită cu grijă. Închise încet 
capacul şi îl deschise pe celălalt. Nici aici nu era 
mare lucru. O bucată abrazivă de piele pentru 
îndepărtat uleiul la baie. O figurină comică a lui 
Priap, cu penisul exagerat de lung. Un pahar de 
argilă pentru zaruri, cu alte penisuri gravate în 

jurul buzei. Zarurile. Câteva borcane de sticlă cu 
diverse ierburi şi unguente. Câteva plăcuţe. Un 
mic pocal de bronz, cu luciul dus de tot. 

Amestecă zarurile cât putu de încet în pahar şi le 
aruncă. Avea noroc. Patru de şase — mâna lui 
Venus. Încercă iarăși şi ieși tot Venus. Apoi încă o 
dată la fel. Erau măsluite. 

Lăsă zarurile deoparte şi apucă pocalul. Chiar 
era din bronz? Acum că se uita mai atent la el, nu 
mai era atât de sigur. Îl cântări în mână, îl răsuci, îl 
aburi cu respirația şi frecă partea de jos cu degetul 
mare. Apăru o dâră aurie şi o parte din litera P, 
gravată în metal. Continuă să frece, mărind treptat 
raza cercului auriu, până când putu citi toate 
inițialele. 

N.PN.LA. 

Litera / venea de la /ibertus şi arăta că obiectul 
aparținea unui sclav eliberat. 

Un sclav eliberat de un proprietar al cărui nume 
de familie începea cu P, și care era suficient de 
bogat şi de vulgar încât să bea vin dintr-o cupă de 
aur. 

Vocea fetei îi răsună deodată în minte la fel de 
clar ca şi cum ar fi vorbit de lângă el. 

Sunt Corelia Ampliata, fiica lui Numerius 
Popidius Ampliatus, de la Villa Hortensia... 


Lumina lunii strălucea pe pietrele negre şi 
netede ale străzii înguste şi scotea în evidență 
conturul acoperişurilor plate. Părea aproape la fel 
de înăbuşitor ca la sfârşitul după-amiezii; luna era 
la fel de strălucitoare ca soarele. 

În timp ce urca treptele dintre casele tăcute, cu 
obloanele închise, o vedea în fața ochilor ţâşnind 
în faţa lui, vedea mişcarea şoldurilor pe sub rochia 
albă şi simplă. 

„Câteva sute de paşi, aproape de tot — așa era, 
dar fiecare pas era la deal!” 

Urcuşul se termină și ajunse din nou pe teren 
drept, în faţa zidului înalt al vilei celei mari. O 

pisică cenușie trecu în fugă pe lângă zid şi dispăru 
în cealaltă parte. Delfinii lucitori de metal săreau și 
se sărutau deasupra porţii închise cu lanţul. În 
depărtare auzea marea bătând malurile şi cântecul 
greierilor în grădină. Făcu să zăngăne barele de 
metal şi îşi lipi faţa de metalul cald. Încăperea 
portarului avea obloanele trase şi bara pusă. Nu se 
vedea nicio lumină. 

Îşi aminti reacţia lui Ampliatus când apăruse pe 
mal: „Ce s-a întâmplat cu Exomnius? Dar 
Exomnius e în continuare aquarius, nu?” Era 
surprindere în glasul lui şi, acum că se gândea mai 
bine, poate chiar mai mult: îngrijorare. 

—  Corelia! îi strigă numele ușor. Corelia 
Amplata! 

Niciun răspuns. Apoi o şoaptă în întuneric, atât 
de slabă încât aproape n-o auzi. 

— S-a dus. 

O voce de femeie. Venea de undeva din stânga 
lui. Făcu un pas înapoi şi încercă să vadă prin 
întuneric. Nu distingea decât o mică movilă de 
zdrenţe sprijinită de zid. Se apropie și observă că 
mormanul de cârpe părea să se miște. Un picior 
slab ieşea în afară, asemeni unui os. Era mama 
sclavului mort. Puse un genunchi în pământ și 
atinse cu grijă materialul aspru al hainei ei. O trecu 
un fior, apoi gemu şi îngăimă ceva. Îşi retrase 
mâna. Degetele erau hpicioase de la sânge. 

— Poţi să stai în picioare? 

— S-a dus, repetă femeia. 

O ridică cu grijă în picioare, sprijinind-o de 
perete. Capul umflat se aplecă în față și Attilius 
văzu că părul ei încâlcit lăsase o urmă umedă pe 
piatră. Fusese biciuită şi bătută bestial, iar apoi 
aruncată afară din curte ca să moară. 

N.PN.LA: Numerius Popidius Numerii libertus 
Ampliatus. Familia Popidius îi acordase libertatea. 
Era un fapt că nu exista stăpân mai crud decât un 
fost sclav. 

Îi atinse uşor gâtul cu un deget, ca să se asigure 
că mai trăieşte. Apoi îi trecu un braț pe sub 
genunchi iar cu celălalt o apucă pe după umeri. O 
ridică fără niciun efort. Era doar piele şi os. 
Undeva pe străzile din apropierea portului straja de 
noapte anunța cea de-a cincea diviziune a nopții: 
„Media noctis inclinatio” — miezul nopţii. 

Inginerul îşi îndreptă spatele şi porni la vale, la 
cumpăna dintre ziua Marte şi ziua Mercur. 

MERCUR 
23 August 


Ziua dinaintea erupției 

Diluculum 
[06:00] 


Înainte de anul 79 d. Chr., sub vulcan se 
acumulase un rezervor de magmă. Nu se poate 
spune când a început să se formeze această pungă 
de magmă, dar avea un volum de cel puţin 3,6 
kilometri cubi, era situată la circa 3 km adâncime 
şi avea o compoziţie stratificată, cu magme 
alcaline bogate în elemente volatile (55% Si02 şi 
aproape 10% K20) suprapuse peste o magmă ceva 
mai densă şi mai mafică. 


Peter Francis, Vulcanii. O perspectivă Planetară. 


În vârful marelui far din piatră, ascuns după 
creasta promontoriului din sud, sclavii stingeau 
focurile, pentru a întâmpina zorile. Locul era 
considerat sacru. Potrivit lui Virgiliu, era chiar 
locul unde Misenus, solul troienilor ucis de zeul 
mării, Triton, era îngropat cu trompeta și vâslele 
sale. 

Attihus privea lumina roșiatică cum dispărea 
dincolo de promontoriul acoperit cu o creastă de 
arbori, în timp ce în port siluetele vaselor de luptă 
se conturau tot mai clar pe fundalul gri-perlat al 
cerului. 

Se întoarse şi merse înapoi de-a lungul cheiului 
până în locul unde așteptau ceilalți. Reușea în fine 
să le distingă feţele — Musa, Becco, Corvinus, 
Polites — începea să se simtă în familie printre ei. 
Nici urmă de Corax deocamdată. 

— Nouă bordeluri! spunea Musa. Ascultă-mă pe 
mine, dacă vrei să ţi-o tragi, Pompei e locul unde 
trebuie să mergi. Până și Becco ar putea să-şi mai 
odihnească puţin mâna. Inginerule! strigă el la 
Attilius, care se apropiase de ei. Zi-i lui Becco că 
poate să şi-o tragă! 

Docul mirosea a rahat şi a peşte eviscerat. 
Attilius avea sub ochi un pepene galben putrezit şi 
cadavrul umflat şi albicios al unui şobolan 
legănându-se în apă la picioarele sale, printre 
pilonii debarcaderului. Poezie curată! I se făcu 
brusc dor de una din acele ape reci din nord despre 
care auzise povestindu-se — Atlanticul, sau poate 
marea Germaniei — un tărâm unde nisipul şi 
stâncile erau măturate zilnic de fluxul puternic; un 
loc mai sănătos decât acest lac roman cu apă 
călâie. 

— Câtă vreme reuşim să reparăm Augusta, 
Becco poate din partea mea să călărească toate 
fetele din Italia. 

— Te-ai scos, Becco. În curând o să-ți fie puta 
la fel de lungă ca nasul... 

Vasul promis de amiral era ancorat în fața lor: 
Minerva, numit aşa după zeița înțelepciunii, cu o 
bufniță - simbolul acesteia — sculptată la provă. O 
corabie libumiană. Mai mică decât masivele 
trireme. Construită pentru viteză. Etamboul înalt 
ieşea în afară la pupă, încovoindu-se apoi peste 
puntea joasă, ca o coadă de scorpion gata să atace. 
Era pustie. 

— ... Cuculla şi Zmyrina. Ar mai fi şi evreica 
aia roşcată, Martha. Şi o fetiţă grecoaică, dacă ai 
astfel de gusturi - maică-sa abia a împlinit 
douăzeci de ani... 

— La ce-mi foloseşte o corabie fără echipaj? 
bombăni încet Attilius. 

Începuse deja să se agite. Nu-și putea permite să 
irosească nicio oră. 

— Polites, dă o fugă până la baracă şi vezi ce se 
întâmplă. 

— ... Aegle şi Maria... 

Tânărul sclav se ridică. 

— Nu mai e nevoie, spuse Corvinus arătând cu 
capul înspre intrarea portului. Se aud venind. 

— Ai urechea mai fină ca mine, spuse Attilius, 
dar apoi îi auzi şi el. 


75 


O sută de perechi de picioare, tropăind pe stradă 
dinspre şcoala militară. În timp ce marinarii 
traversau podul de lemn, ritmul rapid deveni un 
bubuit continuu de sandale pe lemn, apoi apărură 
câteva torţe, iar grupul intră pe strada care ducea 
către partea din faţă a portului. Se apropiau în 
rânduri de câte cinci, conduşi de trei ofiţeri 
purtând armură şi coifuri cu panaş. La un prim 
strigăt de comandă, coloana se opri; la al doilea 
rupseră rândurile şi marinarii se îndreptară către 
vas. Nimeni nu scotea un cuvânt. Attilius se trase 
înapoi, ca să-i lase să treacă. leşind din tunicile 
fără mâneci, umerii diformi şi braţele cu muşchi 
uriași ale vâslașilor păreau grotesc de mari față de 
partea de jos a corpului. 

— Uitaţi-vă la ei, vorbi cel mai înalt dintre 
ofițeri. Crema Marinei, adevărați bivoli umani. 

Se întoarse către Attilius şi îşi ridică pumnul în 
semn de salut. 

— Torquatus, căpitanul Minervei. 

— Marcus Attilius, inginer. Să mergem. 


Încărcatul vasului nu luă mult. Attilius 
considerase inutil să târască după ei amforele grele 
de var nestins şi sacii cu puteolanum de la rezervor 
ca să le transporte pe mare de cealaltă parte a 
golfului. Dacă Pompei era, cum se spunea, înţesat 
de construcţii, avea să folosească scrisoarea 
amiralului ca să rechiziționeze ce-i trebuia. Cu 
uneltele era altceva. Un profesionist îşi foloseşte 
mereu uneltele lui. 

Organiză un lanţ uman ca să le încarce la bord. I 
le dădea pe rând lui Musa, care i le arunca lui 
Corvinus — topoare, baroase, ferăstraie, târnăcoape 
şi lopeţi, tăvi de lemn pentru cimentul proaspăt 
pregătit, sape ca să-l amestece şi tampoane grele 
de fier pentru tasat betonul — toate ajungând în cele 
din urmă la Becco, pe puntea Minervei. Lucrau 
rapid, fără să schimbe o vorbă, iar când terminară 
se făcuse lumină şi vasul era gata să pornească. 

Attilius trecu peste pasarelă şi sări pe punte. Un 
rând de marinari cu cange în mâini aşteptau să 
împingă vasul de la chei. De pe platforma de sub 
etambou, chiar lângă cârmaci, Torquatus strigă în 
Jos: „Eşti gata, inginere?” iar Attilius îi strigă la 
rândul lui că era gata. Cu cât plecau mai repede, cu 
atât mai bine. 

— Dar Corax n-a ajuns încă, protestă Becco. 

Să-l ia naiba, se gândi Attilius. Era aproape 
bucuros. O să rezolve totul singur. 

— Asta-i problema lui. 

Frânghule de ancorare fură desprinse. Cangele 
se coborâră ca nişte lănci şi atinseră docul. 
Attilius simți sub picioare cum se clatină puntea la 
scoaterea vâslelor, iar Mineroa începu să se miște. 
Se uită înapoi către țărm. În jurul fântânii publice 
se adunase o gloată aşteptând să vină apa. Se 
întrebă dacă n-ar fi trebuit să rămână la rezervor 
mai mult, ca să supravegheze deschiderea 
stăvilarului. Dar lăsase în urmă şase sclavi care să 
se ocupe de Piscină, iar clădirea era înconjurată de 
soldații lui Pliniu. 

— Uite-l! strigă Becco. Uitaţi, e Corax! 

Începu să-şi miște braţele deasupra capului. 

— Aici, Corax, aici! 

Îi aruncă o privire acuzatoare lui Attilius. 

— Vezi? Ar fi trebuit să aşteptăm. 

Supraveghetorul trecea agale de fântână cu o 
desagă aruncată peste umăr, părând cufundat în 
gânduri. Dar acum ridică ochii, îi văzu şi începu să 
alerge. Se mișca destul de repede pentru cineva la 
patruzeci şi ceva de ani. Distanţa dintre corabie şi 
chei creştea rapid — trei picioare, patru picioare — și 
lui Attilius 1 se păru că nu mai are cum să-i prindă, 
dar când ajunse la margine îşi aruncă desaga și 
apoi sări după ea, iar câțiva marinari se întinseră, îl 
apucară de mâini şi îl traseră la bord. Ateriză în 
picioare, aproape de pupă; îi aruncă o privire lui 
Attilius şi își ridică degetul mijlociu către el. 
Inginerul îi întoarse spatele. 

Făcând o voltă, Minerva ieşea din port, cu prova 
înainte şi scoțând două duzini de vâsle de o parte și 
de alta a carenei înguste. Sub punte se auzi o 
bătaie de tobă, iar vâslele atinseră suprafața apei. 
Toba răsună din nou şi lemnul plezni apa, fiecare 
vâslă fiind trasă de câteva două perechi de braţe. 
Vasul alunecă înainte — mai întâi imperceptibil, 
apoi prinzând viteză pe măsură ce tempoul bătăilor 
de tobe se înteţea. Pilotul se aplecă în afară, 
deasupra berbecelui şi, privind drept înainte, făcu 
un semn spre dreapta; Torquatus dădu un ordin, iar 
cârmaciul împinse cu putere în vâsla imensă care 
servea drept cârmă, dirijând vasul printre două 
trireme ancorate. Pentru prima dată după patru 
zile, Attilius simţi în obraz o ușoară briză. 

— Avem public, inginere! strigă Torquatus, 
arătând către dealul de deasupra portului. 

Attilius recunoscu terasa lungă și albă a vilei 
amiralului, aşezată printre crânguri de mirt, iar 
aplecată peste balustradă silueta corpolentă a lui 
Pliniu. Se întrebă ce-i trecea bătrânului prin minte. 
Ezitând puţin, ridică o mână. O clipă mai târziu, 
Pliniu răspunse. Apoi Minerva trecu printre cele 
două vase mari de luptă, Concordia şi Neptun, şi 
când privi din nou în sus, pe terasă nu mai era 
nimeni. 

În depărtare, în spatele Vezuviului, începea să se 
vadă soarele. 


Pliniu privi cum corabia liburmană prindea 
viteză, îndreptându-se către mare. Pe fundalul 
cenuşiu al apei, vâslele apăreau ca nişte scânteieri 
albe, răscolindu-i amintirea de mult uitată a 
Rinului plumburiu — era la Vetera, în urmă cu 
treizeci de ani — şi a vasului Legiunii a V-a 
Privighetoarea trecând cavaleria sa pe celălalt mal. 
Ce vremuri! Ce n-ar da să plece din nou pe mare la 
prima oră a dimineţii, sau şi mai bine să comande 
o flotă în luptă, lucru pe care nu-l mai făcuse deloc 
în cei doi ani de când era amiral. Dar efortul de a 

ieşi din bibliotecă și a veni pe terasă ca să vadă 
trecerea Minervei — de a se scula de pe scaun şi a 
face câţiva paşi scurți — îl lăsase fără suflu, şi când 
întinse mâna ca să răspundă la salutul inginerului 
se simţi ca şi cum ar fi ridicat o greutate. 

„Natura nu i-a dat omului dar mai mare decăt 
scurtimea vieţii sale. Simţurile se înceţoșează, 
membrele amorțesc, vederea, ținuta, mersul, până 
şi dinții şi organele digestive mor înaintea noastră, 
şi totuşi se consideră că omul încă mai trăieşte. ” 

Îndrăzneţe cuvinte. Uşor de scris când eşti tânăr 
iar moartea stă la pândă pe vreun deal îndepărtat; 
ceva mai greu când ai şaizeci de ani și dușmanul 
avansează la vedere, în câmp deschis. 

Îşi sprijini pântecele proeminent de balustradă, 
sperând că niciunul din secretari nu-i remarcase 
slăbiciunea, apoi se întoarse şi își târșâi picioarele 
înapoi în casă. 

Simţise mereu o slăbiciune pentru tinerii de 
felul lui Attilius. Nu în maniera nerușinată a 
grecilor, desigur — nu avusese niciodată timp 
pentru astfel de prostii, deşi văzuse destule în 
Armată — ci sufletește, ca întruchipare a virtuților 
virile ale Romei. Senatorii visau la imperii; soldaţii 
le  cucereau; dar inginerii, cei care făceau 
drumurile şi săpau apeductele, erau cei care le 
construiau efectiv şi care confereau Romei 
anvergura sa globală. Îşi promise că la întoarcerea 
inginerului o să-l invite la cină şi o să-l tragă de 
limbă, ca să afle ce anume păţise Augusta. Iar apoi 
vor consulta împreună câteva texte din biblioteca 
amiralului şi îi va povesti despre misterele Naturii, 
cu surprizele ei fără sfârşit. Aceste vibrații 
armonice intermitente, de pildă — ce reprezentau? 
Ar trebui să consemneze fenomenul şi să-l includă 
în următoarea ediţie a Istoriei Naturale. În fiecare 
lună mai descoperea ceva nou, care trebuia 
explicat. 

Cei doi sclavi greci aşteptau răbdători în 
picioare lângă masă — Aleman ca să citească cu 

voce tare, Alexion pentru dictare. Erau pregătiți 
aproape de la miezul nopţii, pentru că amiralul se 
disciplinase de multă vreme să funcționeze fără 
prea multă odihnă. „Să fii treaz înseamnă să 
trăieşti” era motto-ul său. Întâlnise un singur om 
care reușea să doarmă mai puțin ca el, răposatul 
împărat Vespasian. La Roma aveau obiceiul să se 
întâlnească în mijlocul nopţii ca să se ocupe de 
problemele Imperiului. De asta îi dăduse 
Vespasian comanda flotei: „Dragul meu Pliniu, tot 
timpul de veghe”, aşa îi spusese, cu accentul lui de 
țărănoi nătâng, şi îl ciupise de obraz. 

Se uită în jurul lui la comorile adunate în 
călătoriile de-a lungul şi de-a latul Imperiului. O 
sută şaizeci de caiete, în care îşi notase toate 
lucrurile interesante pe care le citise sau le auzise 
vreodată (Larcius Licinius, guvernatorul provinciei 
Hispania Tarraconensis, îi oferise patru sute de mii 
de sesterți pentru întreaga colecţie, dar nici nu-i 
trecuse prin gând să accepte). Două bucăţi de 
magnetită extrase în Dacia şi prinse laolaltă de 
tainica lor magie. Un fragment de rocă cenușie și 
lucioasă din Macedonia, despre care se spunea că 
picase din cer. Nişte chihlimbar din Germania, cu 
un țânțar captiv în celula sa translucidă din 
vremuri imemoriale. O bucată concavă de sticlă, 
găsită în Africa, care aduna razele soarelui şi le 
focaliza într-un punct atât de fierbinte, încât putea 
să înnegrească şi să scoată fum din lemnul cel mai 
tare. Apoi clepsidra sa, cea mai precisă din Roma, 
construită după specificaţiile lui Ctesibius din 
Alexandria, inventatorul orgii cu apă, cu găuri din 
aur şi nestemate, ca să prevină coroziunea şi 
colmatarea. 

— Aleman, adu-mi un vas cu apă. Sau nu — se 
răzeândi când sclavul tocmai ieşea pe ușă, 
amintindu-și cum descrisese geograful Strabo 
luxuriantul Golf Neapolis drept „vasul cu vin”. 

— Dacă mă gândesc mai bine, vinul ar fi mai 
potrivit. Dar ceva ieftin. Un Surrentum, poate. 

Se trânti pe scaun. 

— Aşa, Alexion, unde eram? 

— Redactarea unei misive pentru împărat, 
amirale. 

— Într-adevăr. 

Acum că se făcuse ziuă, trebuia să-i trimită 
noului împărat, Titus, un mesaj prin semnale 
luminoase ca să-l informeze despre problema 
apărută la apeduct. Mesajul avea să treacă dintr-un 
turn de semnalizare în următorul, până la Roma, și 
să ajungă în mâinile împăratului pe la prânz. Şi 
oare cum ce reacție va avea noul Stăpân al Lumii, 
se întreba. 

— O să-i scriem împăratului, şi după ce 
terminăm vom începe un caiet nou ca să 
consemnăm nişte observaţii științifice. Ţi se pare 
interesant? 

— Da, domnule amiral. 

Sclavul îşi luă stilusul şi tăbliţa cu ceară, 
încercând să-şi înghită un căscat. Pliniu se făcu că 
nu văzuse. Îşi lovea uşor buzele cu un deget. ÎI ştia 
bine pe Titus. Luptaseră împreună în Germania. 
Fermecător, cultivat, inteligent — şi nemilos. Vestea 
că un sfert de milion de oameni rămăseseră fără 
apă i-ar fi putut declanşa cu uşurinţă una din acele 
crize fatale de furie. Era deci nevoie să-şi aleagă 
cu grijă cuvintele. 

— Majestății Sale Prea Eminente, împăratul 
Titus, din partea Comandantului Şef din Misenum, 
începu Pliniu, trimitem salutul nostru. 


Minerva trecu printre digurile de beton care 
protejau intrarea în port şi ieşi în largul golfului. 
Lumina gălbuie a dimineţii strălucea pe suprafaţa 
apei. Dincolo de pădurea de prăjini care marcau 
culturile de stridii, unde pescăruşii coborau în picaj 
ŞI țipau neîncetat, Attilius zări ferma piscicolă a 
Vile Hortensia. Se ridică în picioare ca să vadă 
mai bine, încercând să-şi țină echilibrul pe corabia 
în mișcare. Terasele, cărările din grădină, panta 

unde își instalase Ampliatus scaunul ca să 
privească execuţia, rampele din lungul țărmului, 
structurile de metal dintre iazuri, bazinul cel mare 
cu anghile, separat de celelalte — toate pustii. Vasul 
purpuriu-auriu al vilei dispăruse din dreptul 
debarcaderului. 

Era exact cum spusese Atia: plecaseră. 

Bătrâna nu-şi venise încă în fire când plecase 
Attilius, înaintea zorilor. O aşezase pe o saltea de 
paie, într-una din încăperile de lângă bucătărie, şi 
îi spusese sclavului Phylo să cheme un doctor și să 
se ocupe ca femeia să fie îngrijită. Phylo se cam 
strâmbase, dar Attilius i-o tăiase scurt zicându-i să 
facă ce i s-a spus. Dacă avea să moară — cu atât 
mai bine pentru ea. Dacă îşi revenea — atunci din 
partea lui putea să stea. Ar fi trebuit oricum să 
cumpere încă un sclav care să se ocupe de 
mâncarea și hainele sale. Avea nevoi puține — 
munca o să fie uşoară. Nu se preocupase niciodată 
de astfel de lucruri. Cât timp fusese căsătorit, de 
casă se ocupase Sabina; după ce ea n-a mai fost, 
sarcinile au fost preluate de mama lui. 

Vila cea mare arăta întunecată şi cu storurile 
trase, parcă pregătită pentru o înmormântare; 
tipetele pescăruşilor erau ca niște strigăte de 
bocitoare. 

— Am auzit că a dat zece milioane pe ea, spuse 
Musa. 

Attilius scoase un mormăit, fără să-şi ia ochii de 
la casă. 

— Nu e aici, din câte se pare. 

— Ampliatus? Sigur că nu e. Nu e mai niciodată 
aici. Are case peste tot. Cea mai mare parte a 
timpului stă în Pompei. 

— Pompei? 

Inginerul se uită în jurul lui. Musa stătea cu 
picioarele încrucişate şi cu spatele sprijinit de 
unelte, mâncând o smochină. Lăsa impresia că 
mănâncă tot timpul. Nevasta îi dădea în fiecare zi 

un pachet cât pentru şase. Îşi îndesă ultima 
bucăţică de fruct în gură şi se linse pe degete. 

— De-acolo vine. În Pompei şi-a adunat averea. 

— Dar s-a născut sclav. 

— Aşa merg lucrurile în ziua de azi, spuse Musa 
cu amărăciune. Sclavii mănâncă din farfurii de 
argint, iar cetățenii oneşti şi liberi muncesc din 
zori până-n seară pe nimic. 

Ceilalţi stăteau mai spre pupă, adunaţi în jurul 
lui Corax care își ținea capul aplecat înainte și 
vorbea încet — spunând o poveste care impunea se 
pare gesturi largi cu mâna și clătinări ale capului. 
Attilius îşi dădu seama că descria întâlnirea cu 
Pliniu, din noaptea dinainte. 

Musa scoase dopul burdufului şi luă o duşcă, 
apoi şterse gura vasului și i-l întinse lui Attilius. 
Inginerul îl luă şi se așeză pe vine lângă el. Apa 
avea un gust uşor amărui. Sulf. Bău un pic, mai 
mult ca să se arate prietenos decât de sete, șterse la 
rândul lui gura burdufului şi îl dădu înapoi. 

— Ai dreptate, Musa, răspunse el prudent. Câţi 
ani are Ampliatus? Nici măcar cincizeci. În cât i-a 
luat lui să treacă de la sclavie la Vila Hortensia, noi 
doi abia am reuşi să adunăm de un apartament plin 
de gândaci. Cum poate cineva să facă aşa ceva 
dacă e cinstit? 

— Un milionar cinstit? Când o avea găina dinți. 
Din câte am auzit, spuse Musa uitându-se în spate 
şi coborându-şi glasul, a început să prindă cheag 
abia după cutremur. A fost eliberat de bătrânul 
Popidius prin testament. 

Era un flăcău chipeş Ampliatus, şi nu se dădea 
înapoi de la nimic pentru stăpânu-său. Bătrânul era 
un libidinos, cred că nici câinele din casă n-a 
scăpat de el. lar Ampliatus se îngrijea de nevastă- 
sa pentru el, înţelegi? Musa îi făcu cu ochiul. În 
fine, Ampliatus a devenit liber şi a primit de 
undeva nişte bani, iar apoi Jupiter a hotărât să ne 
zgâlțâie un pic. Asta era pe vremea lui Nero. A fost 
un cutremur cumplit — nimeni nu-și amintea unul 

mai rău. Eu eram la Nola şi am crezut că mi-a 
ajuns funia la par. Îşi sărută amuleta norocoasă — 
un penis cu testicule din bronz, atârnat de gât cu 
un şnur de piele. Dar ştii cum se zice: necazul 
unuia, bucuria altuia. La Pompei a fost cel mai rău. 
Dar în timp ce toţi ştergeau putina, spunând că 
orașul e terminat, Ampliatus se învârtea de colo- 
colo şi cumpăra ruinele. Așa a pus mâna pe câteva 
din vilele cele mari pe mai nimic, le-a reparat, le-a 
împărțit în trei sau în patru și apoi le-a vândut pe o 
avere. 

— Dar nu-i nimic ilegal aici. 

— Poate că nu. Dar erau cu adevărat ale lui 
când le-a vândut? Asta-i întrebarea. 

Musa își atinse uşor nasul cu degetul. 

— Proprietarul mort. Proprietarul dispărut. 
Moștenitorii legal în cealaltă parte a Imperiului. 
Nu uita că jumătate din oraş era moloz. Împăratul 
a trimis un inspector de la Roma ca să lămurească 
ale cui sunt proprietățile. Suedius Clemens îl 
chema. 

— Şi Amplatus l-a mituit? 

— Să spunem că a plecat mai bogat decât 
venise. Cel puţin aşa se vorbește. 

— Şi Exomnius? Era aquarius la momentul 
cutremurului, sigur se cunoştea cu Ampliatus. 

Attilius își dădu imediat seama că făcuse o 
greșeală. Lui Musa îi dispăru imediat pofta de 
bârfă din privire. 

— Despre asta nu ştiu nimic, mormăi el şi 
începu să-și facă de lucru cu sacul de mâncare. Era 
om bun Exomnius. Era bine să lucrezi pentru el. 

Era, se gândi Attilius. Era om bun. Era bine să 
lucrezi pentru el. Încercă să glumească: 

— Vrei să spui că nu vă scotea din pat înainte de 
răsărit? 

— Nu, vreau să spun că vorbea pe față şi nu- 
ncerca să te ducă cu vorba ca să afle mai multe 
decât vroiai să-i spui. 

— Hei, Musa! strigă Corax. Pe cine toci tu 
acolo? Bârfeşti ca o muiere. Vino mai bine încoace 
să bei cu noi! 

Musa se ridică imediat în picioare şi porni spre 
ceilalţi, clătinându-se de la mişcarea vasului. În 
timp ce Corax îi arunca burduful cu vin, Torquatus 
sări jos de la pupă şi se îndreptă spre mijlocul 
punţii, unde erau catargul şi pânzele coborâte. 

— Mă tem că n-o să prea avem ce face cu astea. 

Era un bărbat masiv. Cu mâinile în șolduri, se 
apucă să scruteze cerul. Lumina proaspătă şi vie a 
soarelui făcea să-i strălucească platoşa; se făcuse 
deja foarte cald. 

— Mda. Ia să vedem de ce sunt în stare bivolu 
mei. 

Se răsuci pe călcâie către scară și coborî prin 
chepeng către puntea inferioară. Câteva clipe mai 
târziu tempoul tobei se înteți iar Attilius simţi cum 
vasul se clatină puţin. Vâslele mușcară apa. Vila 
Hortensia, învăluită în tăcere, se pierdea în urma 
lor. 


Minerva continua să înainteze, iar arșiţa 
dimineţii învăluia treptat golful. Timp de două ore, 
vâslașii menţinură acelaşi ritm îndrăcit. Rotocoale 
de abur se ridicau de pe terasele băilor descoperite 
din Baiae. Pe dealurile de la nord de Puteoli, 
focurile minelor de sulf ardeau cu flăcări verde 
pal. 

Inginerul stătea deoparte, cu mâinile în jurul 
genunchilor şi cu pălăria trasă peste ochi, ca să-l 
apere de soare, privind cum defilează coasta pe 
lângă ei, căutând cu privirea indicii care l-ar putea 
ajuta să înţeleagă ce se întâmplase cu Augusta. 

Totul e straniu în această parte a Italiei, se 
gândi. Chiar şi pământul ruginiu din jurul oraşului 
Puteoli avea ceva magic: dacă îl amestecai cu var 
şi îl aruncai în mare se transforma în piatră. Acest 
puteolanum, cum fusese numit materialul, în 
cinstea locului de obârşie, era descoperirea care 

transformase Roma. Şi care dăduse familiei sale o 
profesie, pentru că lucruri care înainte necesitau 
construcții laborioase din piatră şi cărămidă puteau 
fi acum ridicate peste noapte. Cu cofraje şi ciment, 
Agrippa construise marile diguri de la Misenum şi 
împânzise Imperiul cu apeducte — Augusta aici în 
Campania, Julia şi Virgo la Roma, Nemausus în 
Gala de sud. Lumea fusese reinventată. 

Dar nicăieri nu dăduse acest ciment hidraulic 
rezultate mai spectaculoase decât în ținutul unde 
fusese descoperit. Debarcadere și pontoane, terase 
şi diguri, spărgătoare de valuri şi ferme piscicole 
transformaseră cu totul Golful Neapolis. Vile 
întregi păreau să se înalțe direct din apă și să 
plutească în apropierea malurilor. Locuri care 
fuseseră odată domeniul celor putred de bogați — 
Caesar, Crassus, Pompei — erau acum invadate de 
o nouă clasă de milionari, oameni de felul lui 
Ampliatus. Attilius se întrebă câți dintre aceşti 
proprietari, relaxaţi și apatici în acest august 
înăbuşitor care intra alene în a patra săptămână, 
câți dintre ei şi-au dat seama de oprirea 
apeductului. Nu prea mulţi, probabil. Apa era ceva 
adus de sclavi, sau ceva care apărea ca prin 
miracol prin gurile uneia din băile cu dușuri 
inventate de Sergius Orata. Dar nu mai era mult și 
îşi vor da seama. Îşi vor da seama fără nicio 
îndoială, când vor fi nevoiţi să-și bea bazinele de 
înot. 

Cu cât înaintau spre răsărit, cu atât Vezuviul se 
ridica mai impunător deasupra golfului. Pantele 
dinspre poale erau un mozaic de câmpuri cultivate 
şi vile, dar de la jumătate în sus se ridica o pădure 
virgină, de un verde întunecat. Câteva fuioare de 
nori pluteau nemișcate în jurul vârfului. Torquatus 
spunea că acolo sus vânatul era excelent — mistreţ, 
cerb, iepure. Fusese de multe ori cu câinii şi cu 
plasa de vânătoare, uneori şi cu arcul. Dar trebuia 
să ai grijă la lupi. Iarna, vârful era învelit în 
zăpadă. 

Căpitanul se aşeză pe vine lângă Atulius, îşi 
scoase coiful şi se şterse pe frunte. 

— Dificil să te gândeşti la zăpadă, spuse el, pe o 
vreme ca asta. 

— Şi e greu să urci acolo sus? 

— Nu foarte greu. Mai uşor decât pare. Odată 
ajuns sus, terenul e destul de plat. Spartacus a 
aşezat acolo tabăra armatei sale de răzvrătiți. O 
fortăreață naturală cum nu s-a mai văzut. Nu e de 
mirare că lepădăturile au reuşit să țină piept atâta 
timp legiunilor. Când nu sunt nori poţi vedea până 
la optzeci de kilometri. 

Trecuseră de Neapolis şi erau în dreptul unui 
oraş mai mic -— Torquatus spunea că e 
Herculaneum, dar coasta era o panglică continuă 
de construcții, ziduri maronii şi acoperișuri roșii, 
punctate ici şi colo de coroanele verde închis ale 
chiparoşilor, aşa încât nu era tot timpul posibil să- 
ti dai seama unde se termina un oraş și unde 
începea următorul. Herculaneum arăta impozant și 
mulțumit de sine la poalele muntelui luxuriant, cu 
ferestrele caselor orientate înspre mare. 
Ambarcațiuni de agrement cu culori vii, unele în 
formă de animale marine, se legănau lângă maluri. 
Pe plaje erau umbrele de soare, iar oamenii 
aruncau cu undița de pe debarcadere. Muzica şi 
strigătele copiilor care băteau mingea pluteau pe 
deasupra apei liniștite. 

— lată şi cea mai mare vilă din Golf, spuse 
Torquatus. 

Arătă cu capul înspre o proprietate imensă, cu 
colonade, care se întindea de-a lungul țărmului şi 
ale cărei terase se ridicau deasupra nivelului mării. 

— E Vila Calpurnia. Am avut onoarea să-l 
conduc aici pe noul împărat, în vizită la fostul 
consul Pedius Cascus. 

— Cascus? 

Attilius îl revăzu în minte pe senatorul cu 
înfățișare de şopârlă, din seara dinainte, înfăşurat 
în toga sa cu dungă purpurie. 

— Habar n-aveam că e atât de bogat. 

— Moștenirea soţiei, Rectina. E înrudită cu 
clanul Piso. Amiralul vine des aici, pentru 
bibliotecă. Vezi acel grup de siluete care stau şi 
citesc la umbră în apropierea bazinului? Sunt 
filosofi. 

Torquatus găsea faptul foarte amuzant. 

— Unii cresc păsări ca să-şi treacă timpul, alții 
au câini. Senatorul are filosofi. 

— Şi ce fel de filosofi sunt aceştia? 

— Discipoli ai lui Epicur. Potrivit lui Cascus, 
susțin că oamenii sunt muritori, zeii sunt 
indiferenți la soarta lor şi prin urmare singurul 
lucru de făcut în viață este să te simți bine. 

— Puteam să-i spun şi eu asta pe degeaba. 

Torquatus râse din nou, apoi îşi puse coiful şi îşi 
strânse cureluşa de sub bărbie. 

— Nu mai e mult până la Pompei, inginere. Într- 
o jumătate de oră suntem acolo. 

Se întoarse înapoi la pupă. 

Attilius își puse mâna la ochi şi contemplă vila. 
Nu-l prea interesase niciodată filosofia. De ce unu 
oameni moştenesc astfel de palate, alții sunt 
sfâşiați de anghile, iar alții își rup spinarea în 
întunericul calei, trăgând la vâsle pe o corabie — 
puteai s-o iei razna de tot, încercând să afli de ce e 
lumea orânduită aşa. De ce a trebuit el să-și 
privească soția murind când abia ieşise din 
adolescenţă? Să-i arate cineva pe filosofii care să-i 
explice asta și poate atunci ar fi dispus să accepte 
că aveau vreun rost pe lume. 

Sabina vroia mereu să vină în vacanţă în Golful 
Neapolis şi el o amânase tot timpul, zicându-i că e 
prea ocupat. lar acum era prea târziu. Durerea 
după ce pierduse şi regretul pentru ce nu reuşise să 
facă, cei doi vrăjmași care atacau mereu împreună, 
îl prinseră din nou cu garda jos şi îl secătuiră, ca de 
fiecare dată. Simţea un gol fizic în stomac. Privind 
coasta, îşi aminti scrisoarea pe care i-o arătase un 
prieten, în ziua funeraliilor Sabinei; o învățase pe 

de rost. Juristul Servius Sulpicus se întoarce pe 
mare la Roma, venind din Asia, copleșit de durere, 
şi contemplă la un moment țărmul Mediteranei. 
Ulterior își descrie sentimentele către Cicero, care 
îşi pierduse la rândul său fata: „În spatele meu era 
Aegina, în fața mea Megara, la dreapta Piraeus, la 
stânga Corintul; odinioară oraşe înfloritoare, astăzi 
zăcând în ruine înaintea ochilor mei, şi am început 
să-mi spun: cum să ne mai plângem că unul din 
noi moare sau este ucis, creaturi efemere care 
suntem, când cadavrele atâtor oraşe zac 
abandonate doar în acest loc. Priveşte-ţi soarta, 
Servius, şi amintește-ţi că te-ai născut muritor. Se 
poate să fii atât de tulburat de pierderea sufletului 
efemer al unei biete femei?” 

Întrebare la care răspunsul lui Attilius rămânea — 
după mai bine de doi ani: da, se poate. 


O vreme lăsă căldura să-i pătrundă corpul și 
fața, şi fără să vrea probabil ațipise, căci atunci 
când deschise iar ochii, oraşul dispăruse şi prin 
fața lui se târa alene, pe sub umbrela pinilor uriași, 
o altă vilă imensă, cu sclavi care udau gazonul și 
îndepărtau frunzele din bazinul de înot. Îşi scutură 
capul ca să-și limpezească mintea şi întinse mâna 
către sacul de piele unde ținea cele necesare — 
scrisoarea lui Pliniu către edilu din Pompei, un 
săculeţ cu monede de aur şi harta Augustei. 

Munca fusese tot timpul alinarea sa. Desfășură 
planul, sprijinindu-l de genunchi şi simţi un puseu 
de panică. Își dădu seama că proporţiile desenului 
nu erau deloc exacte. Nu reieşea din schiță 
imensitatea Vezuviului, de care încă nu trecuseră și 
care, acum că se uita la el, trebuie că avea 
doisprezece sau treisprezece kilometri în diametru. 
Locul care pe hartă măsura jumătate de deget se 
dovedea a fi un drum de câteva ore prin praf și 
arşiţa soarelui. Îşi reproşă naivitatea — să se laude 
în faţa unui client, în tihna bibliotecii, cu ceea ce 

se poate face, fără să verifice mai întâi cum arată 
de fapt terenul. Greşeala tipică a începătorului. 

Se ridică în picioare şi se îndreptă către oamenii 
săi, care stăteau ghemuiţi în cerc şi jucau zaruri. 
Corax ținea mâna peste gura paharului şi îl agita 
cu putere. Nu ridică privirea când umbra lui 
Attilius veni peste el. 

— Hai, Fortuna, curvă bătrână, hai, spuse 
printre dinți şi aruncă zarurile. 

Aruncă numai aşi — un zar prost — şi mormăi 
nemulțumit. Becco lăsă să-i scape un strigăt de 
bucurie şi adună grămada de monede de aramă. 

— Aveam noroc, spuse Corax, până să apară el. 

Arătă cu un deget acuzator către Attilius. 

— E mai rău ca un corb, fraților. Ascultaţi ce vă 
spun, o să ne ducă pe toți la moarte. 

— Spre deosebire de Exomnius, spuse inginerul, 
lăsându-se pe vine lângă ei. Pun prinsoare că el 
câştiga tot timpul. 

Ridică zarurile. 

— Ale cui sunt astea? 

— Ale mele, zise Musa. 

— Bine, atunci uite ce zic eu. Hai să jucăm 
altceva. Când vom ajunge la Pompei, Corax o să 
meargă primul de cealaltă parte a Vezuviului ca să 
găsească avaria. Cineva trebuie să meargă cu el. la 
dați voi cu zarul pentru onoarea de a-l însoți. 

— Cine câștigă merge cu Corax, exclamă Musa. 

— Nu, zise Attilius. Cine pierde. 

Toţi râseră, mai puţin Corax. 

— Cine pierde! repetă Becco. Hai c-a fost bună! 

Dădură cu zarul pe rând, fiecare din ei prinzând 
paharul în căușul palmelor în timp ce îl agita şi 
murmurându-şi formula aducătoare de noroc. 

Musa era ultimul şi aruncă un zar prost. Părea 
foarte dezumflat. 

— Ai pierdut, se bucură Becco. Musa fraierul! 

— Bun, spuse Attilius, zarurile au hotărât. 
Corax și Musa vor localiza avaria. 

— Şi ceilalți ce-or să facă? bombăni Musa. 

— Becco şi Corvinus vor merge călare până la 
Abellinum, ca să închidă stăvilarele. 

— Nu înţeleg de ce e nevoie să meargă doi inşi 
la Abellinum. Şi Polites ce-o să facă atunci? 

— Polites rămâne cu mine în Pompei ca să 
organizăm transportul uneltelor. 

— Asta-i dreptatea, spuse Musa cu amărăciune. 
Oamenii liberi își transpiră şi sufletul pe munte iar 
sclavul şi-o trage cu curvele din Pompei! 

Apucă zarurile şi le aruncă în mare. 

— Decât aşa noroc mai bine mă lipsesc. 

Dinspre partea din față a vasului, unde se găsea 
căpitanul, veni un strigăt de avertizare — „Pompei 
în fața noastră!” — şi cele șase capete se întoarseră 
ca la comandă ca să vadă orașul. 


Apărea încet din spatele unui promontoriu şi nu 
era deloc cum şi-l imaginase inginerul — o stațiune 
împrăștiată pe o distanță mare, ca Baiae sau 
Neapolis, întinse de-a lungul coastei golfului — ci 
un oraş-fortăreață, construit ca să facă față 
asediilor, aşezat la aproape jumătate de kilometru 
de mare, pe un teren mai ridicat și cu portul 
întinzându-se dedesubt. 

Abia când se apropiară mai mult reuşi să 
observe că zidurile nu mai erau continue — 
numeroşii ani de pace romană îi convinseseră pe 
conducătorii orașului să lase garda jos. Se 
permisese construirea de case în afara întăriturilor, 
case care coborâseră astfel sub formă de terase 
largi şi umbrite de palmieri către docuri. Rândunile 
de acoperișuri plate erau dominate de un templu cu 
vedere spre mare. Pilonii de marmură strălucitoare 
erau decoraţi cu ceea ce părea o friză din figuri ca 
abanosul. Dar curând își dădu seama că friza era 
de fapt vie. Muncitori aproape goi și înnegriți de 
soare umblau de colo-colo pe pietrele albe — 
lucrând, deşi era sărbătoare. Ciocănitul dălților în 
piatră şi huruitul ferăstraielor se auzea clar prin 
aerul încins. 

Activitate peste tot. În grădinile care dădeau 
spre mare, oamenii mergeau pe creasta Zidurilor şi 
munceau. Un puhoi de lume pe strada din faţa 
oraşului — pe jos, pe cai, în trăsuri şi căruţe — 
ridicând nori de fum şi umplând cele două drumuri 
abrupte care duceau dinspre port către cele două 
porți principale ale orașului. În timp ce Minerva 
manevra către intrarea îngustă în port, hărmălaia 
făcută de mulțime se auzea tot mai tare — o 
mulțime festivă după câte se părea, venită de la 
țară la oraş pentru sărbătoarea lui Vulcan. Atuilius 
inspectă docurile cu privirea în căutarea fântânilor, 
dar nu văzu niciuna. 

Oamenii lui aşteptau în tăcere, aliniaţi, fiecare 
pierdut în gândurile sale. 

Se întoarse către Corax. 

— De unde vine apa în oraş? 

— Din cealaltă parte, răspunse Corax, cu ochii 
ațintiți spre țărm. De lângă Poarta Vezuviului. Asta 
dacă — accentuă foarte tare cuvântul — încă mai 
curge. 

Asta chiar ar fi de pomină, se gândi Attilius, 
dacă se dovedea că apa nu curgea şi îi adusese pe 
toți aici după vorba unui bătrân augur scrântit la 
cap. 

— Cine se ocupă de acel loc? 

— Un sclav al oraşului. N-o să-ţi fie de prea 
mare ajutor. 

— De ce nu? 

Corax rânji şi dădu din cap. Nu vroia să spună. 
O glumă înţeleasă numai de el, se pare. 

— Foarte bine. Atunci de-acolo o să pornim, de 
la Poarta Vezuviului. 

Attilius bătu din mâini. 

— Hai băieți, nu e prima dată când vedeți un 
oraş. Călătoria s-a încheiat. 

Intraseră deja în port. Lângă apă era o 
aglomerare de depozite şi macarale. Dincolo de ele 
era un râu — Samus, potrivit harței lui Attilius — 
blocat de barje așteptând să fie descărcate. 

Torquatus dădea ordine în stânga şi-n dreapta şi 
mergea cu paşi mari de-a lungul vasului. Tobele 
încetiniră şi se opriră. Vâslele se retraseră 
înăuntru. Cârmaciul întoarse cârma şi alunecară lin 
de-a lungul unui dig, cu mai puţin de jumătate de 
metru de apă între punte și chei. Două grupuri de 
marinari ducând cablurile de ancorare săriră pe 
țărm şi le înfășurară rapid în jurul suporților din 
piatră. O clipă mai târziu, corzile se întinseră ŞI, cu 
o smucitură care aproape îl dărâmă din picioare pe 
Attilius, Minerva se opri. 

O văzu în timp ce îşi recăpăta echilibrul. Un 
soclu mare din piatră simplă, cu un cap al lui 
Neptun din care ţâşnea apă într-un bazin de forma 
unei stridii, iar apa se revărsa — n-avea să uite 
niciodată asta — spălând pietrele din caldarâm și 
vărsându-se în mare. Nu se formase nicio coadă. 
Nimeni nu-i acorda nicio atenție. Şi de ce ar fi 
făcut-o? Nu era decât un miracol de zi cu zi. Sări 
peste partea mai joasă a corabiei şi porni 
clătinându-se către fântână, pământul părându-i-se 
ciudat de stabil după călătoria pe mare. Lăsă jos 
sacul şi îşi scufundă palmele în arcul de apă 
limpede, apoi le strânse căuș şi ridică lichidul către 
buze. Gustul era dulce şi curat şi aproape izbucni 
în râs de plăcere şi uşurare, după care își băgă 
capul sub jetul de apă şi lăsă lichidul să-i intre în 
gură, în nări, în urechi, să-i curgă pe spate, fără să- 
1 pese de cei care se uitau la el ca la un nebun. 

Hora quarta 
[09:48] 


Cercetări izotopice ale magmei vulcanice 
napolitane arată semne ale unui amestec 
semnificativ cu rocile din jur, sugerând că 
rezervorul nu este o formaţiune topită continuă. E 
posibil ca rezervorul să arate mai degrabă ca un 
burete, magma infiltrându-se prin numeroasele 
fracturi ale rocii. Stratul masiv de magmă ar putea 
să ajungă în mai multe rezervoare mai mici, care 
sunt aproape de suprafaţă dar prea mici ca să 
poată fi identificate cu tehnici seismice... 


Asociaţia Americană pentru Progresul Științelor, 
buletin informativ, ,„ Stratul masiv de magmă care 
a alimentat Muntele Vezuviu”, 16 noiembrie 2001 


În portul Pompei puteai să cumperi orice aveai 

nevoie. 
Papagali indieni, sclavi nubieni, sare din bazinele 
de lângă Cairo, scorţişoară chinezească, maimuțe 
africane, fete din Orient renumite pentru ce ştiau 
să facă în pat... Caii erau la fel de ușor de găsit ca 
mușştele. Vreo șase geambaşi se învârteau tot 
timpul prin preajma clădirii vămu. Cel mai 
apropiat stătea pe un scăunel, sub un desen 
grosolan al înaripatului Pegas însoțit de sloganul 
„Baculus: Cai Iuţi pe Măsura Zeilor”. 

— Îmi trebuie cinci, îi spuse Attilius 
geambașului. Dar să nu-mi dai vreo mârţoagă 
deşelată. Am nevoie de animale zdravene care să 
poată munci toată ziua. Şi am nevoie de ele acum. 

— Sigur, cetăţene, nicio problemă. 

Baculus era mic şi chel, cu faţa roşie ca o 
cărămidă și ochi sticloşi de alcoolic. Purta un inel 
din fier prea larg pentru degetul lui, pe care îl 
răsucea într-una. 


94 


— Nimic nu e o problemă în Pompei, numai să 
ai bani. O să vreau o garanţie, cred că-ţi dai seama. 
Chiar săptămâna trecută mi-a fost furat un cal. 

— Mai vreau şi boi. Două perechi şi două 
căruţe. 

— În zi de sărbătoare? 

Plescăi din limbă. 

— Mă tem că asta o să ia mai mult. 

— Cât de mult? 

— Păi să mă gândesc. Baculus își miji ochii în 
soare. Cu cât dădea impresia că e mai dificil, cu 
atât putea să ceară mai mulți bani. 

— Două ore. Poate trei. 

— De acord. 

Începură să se tocmească la preţ, geambașul 
cerând o sumă obscenă, pe care Attilius o împărți 
pe loc la zece. Chiar şi aşa, după ce bătură palma 
rămase convins că fusese escrocat şi asta îl irita, ca 
orice risipă. Dar n-avea timp să caute un preţ mai 
bun. Îi spuse geambaşului să aducă imediat patru 
cai la Poarta Vezuviului, iar apoi îşi făcu loc 
printre negustori înapoi către Minerva. 

Între timp echipajul primise permisiunea să urce 
pe punte. Cei mai mulți îşi scoseseră tunicile ude 
fleașcă iar mirosul de transpiraţie al trupurilor 
masive făcea concurenţă putorii venind dinspre 
fabrica de sosuri de peşte din apropiere, unde 
măruntaiele putrezeau în butoaie, sub căldura 
soarelui. Corvinus şi Becco îşi făceau loc printre 
vâslași, cărând uneltele şi aruncându-le peste bord 
lui Musa și Polites. Corax stătea cu spatele la vas, 
scrutând orașul cu privirea, ridicându-se din când 
în când pe vârfuri ca să vadă peste capetele din 
mulțime. 

II remarcă pe Atuilius şi se întoarse spre el. 

— Va să zică e apă, spuse şi își încrucişă braţele 
la piept. 

Era ceva aproape eroic în încăpățânarea și 
îndărătnicia cu care refuza să accepte că se 
înșelase. În acel moment Attilius îşi dădu seama, 

fără nici cea mai mică îndoială, că după ce totul se 
va fi terminat va trebui să scape de Corax. 

— Da, e apă, răspunse inginerul. 

Le făcu un semn celorlalți să se oprească şi să 
vină în jurul lui. Căzură de acord să-l lase pe 
Polites să termine descărcatul şi să păzească 
uneltele pe chei; Attilius avea să-i trimită vorbă 
unde să se întâlnească. Cei cinci o luară spre cea 
mai apropiată poartă, Corax rămânând puţin în 
urmă, iar când Attilus privea înapoi avea mereu 
impresia că celălalt caută pe cineva, întinzându-și 
gâtul în stânga şi-n dreapta. 

Inginerul o luă înainte, pe rampa care lega 
portul de zidul orașului, pe sub templul lui Venus 
pe jumătate gata şi ajunseră în tunelul întunecat al 
porții. Un inspector al vămii îi măsură scurt cu 
privirea, ca să verifice că nu duceau lucruri de 
vândut, apoi le făcu semn că pot intra în oraş. 

Strada de dincolo de poartă nu era atât de 
abruptă ca rampa din exterior, nici la fel de 
alunecoasă, dar era mai îngustă, astfel încât erau 
aproape striviți de mulțimea de corpuri care 
năvăleau în Pompei. Attilius fu purtat pe lângă 
magazine şi pe lângă alt templu masiv — de data 
asta dedicat lui Apollo — şi de acolo în copleşitorul 
spațiu deschis al forumului, cu forfota lui 
neîntreruptă. 

Pentru un oraş de provincie, era destul de 
impunător: bazilica, piața acoperită, câteva temple, 
o bibliotecă publică — toate viu colorate şi sclpind 
în lumina soarelui; vreo patruzeci de statui ale 
împăraților şi notabilităților din partea locului se 
înălţau pe piedestaluri. Nu era totul terminat. 
Unele din clădirile mari erau acoperite de o 
încrengătură de schele din lemn. Zidurile înalte 
stăteau în calea zgomotelor făcute de mulțime şi le 
reflectau înapoi — flauturile şi tobele cântăreților 
din stradă, strigătele cerşetorilor şi ale negustorilor 
ambulanți, sfârâitul mâncării pe foc. Vânzătoru de 
fructe ofereau smochine verzi şi felii roz de 

pepene. Negustorii de vin stăteau ghemuiţi lângă 
rândurile de amfore roşii, adăpostite în cuiburi de 
paie. La picioarele unei statui din apropiere, un 
dresor de şerpi stătea cu picioarele încrucişate, 
cântând din fluier, iar un şarpe cenușiu se ridica 
buimac de pe covoraşul din faţa sa, în timp ce altul 
stătea înfăşurat în jurul gâtului. Pe un grătar 
deschis se frigeau mici bucăţi de peşte. Sclavii 
încovoiaţi sub greutatea legăturilor de lemne se 
mișcau de colo-colo ca furnicile, pregătind rugul 
ridicat în mijlocul forumului pentru sacrificiile ce 
aveau să-i fie aduse lui Vulcan în acea seară. Un 
frizer se lăuda că e expert în scoaterea dinților și 
drept dovadă avea lângă el o grămadă de mici 
cioturi cenușii și negre, înaltă de aproape jumătate 
de metru. 

Inginerul își scoase pălăria şi se şterse pe frunte. 
Simţea deja că locul începe să nu-i placă. Oraş de 
șarlatani, se gândi. Plin de oameni puşi pe 
căpătuială. Primitori cu tine doar cât le ia să te lase 
lefter. ÎL chemă pe Corax ca să-l întrebe unde-i 
găseşte pe edili — fu nevoie să-și facă mâinile 
pâlnie şi să-i strige în ureche ca să se facă auzit — 
iar supraveghetorul arătă către un rând de trei 
birouri mici, aliniate pe latura sudică a pieţei, toate 
închise cu ocazia sărbătorii. Un panou de afişaj era 
ticsit cu anunțuri, dovadă a unei birocrații în 
floare. Attilius blestemă în gând. Tot timpul 
apăreau piedici. 

— Tu ştii cum se ajunge la Poarta Vezuviului, îi 
strigă lui Corax. Ia-o înainte! 

Apa curgea prin tot oraşul. În timp ce-și croiau 
drum către cealaltă parte a forumului o auzea cum 
spală marea latrină publică de lângă Templul lui 
Jupiter şi cum se învolburează pe străzile de 
dincolo de templu. Îl urma îndeaproape pe Corax 
şi de câteva ori ajunse să calce în micile şuvoaie 
din rigole, care duceau praful şi gunoiul la vale 
înspre mare. Numără şapte fântâni, toate cu apa 
dând pe dinafară. Era clar că pierderea din aval era 

un câștig pentru Pompei. Întreaga forță a 
apeductului n-avea unde să se reverse decât aici. 
Aşa că în vreme ce restul orașelor din golf se 
prăjeau la soare, la Pompei copiii se bălăceau pe 
străzi. 

Nu era deloc uşor să urci dealul. Șuvoiul uman 
se scurgea în partea opusă, către atracțiile din 
forum şi până să ajungă la poarta cea mare din 
nord, Baculus sosise deja cu caii. Îi priponise de 
un stâlp lângă o clădire mică, lipită de zidul 
oraşului. 

— Castellum aquae? întrebă Attilius, iar Corax 
confirmă cu o mişcare a capului. 

Inginerul se lămuri imediat — aceeaşi construcție 
din cărămidă roşie ca şi Piscina Mirabilis, acelaşi 
sunet înfundat al apei curgând cu presiune. Părea 
să fie cel mai înalt punct din oraș, ceea era logic: 
întotdeauna un apeduct intra pe sub zidurile 
oraşului pe acolo unde altitudinea era cea mai 
ridicată. Privind înapoi spre poalele dealului, văzu 
turnurile de apă care regularizau presiunea 
curgerii. ÎI trimise pe Musa înăuntru după sclavul 
care se ocupa de apă, iar între timp își îndreptă 
atenția asupra cailor. Nu erau răi. Nu-ţi venea 
neapărat să-i înscrii la o cursă pe Circus Maximus, 
dar puteai să-ți faci treaba cu ei. Numără o 
grămăjoară de monede din aur şi i le dădu lui 
Baculus, care încercă una din ele între dinți. 

— Şi boii? 

Baculus promise, apăsându-și insistent mâinile 
pe inimă şi rostogolindu-şi ochii spre cer, că îi va 
avea la a şaptea oră. Se va ocupa imediat de asta. 
Le ură cu risipă de cuvinte ca Mercur să-i aibă în 
pază şi plecă — nu foarte departe, observă Attilius, 
până la cârciuma de peste drum. 

Împărți caii în funcție de cât erau de puternici. 
Pe cel mai bun îl primiră Becco și Corvinus, pe 
motiv că vor avea de călărit cel mai mult. Îi 
explica încă motivele acestei alegeri lui Corax, 

care era supărat foc, când Musa reapăru ca să 
anunţe că în castellum aquae nu era nimeni. 

— Cum? 

Attilius se întoarse pe călcâie. 

— Nu e absolut nimeni? 

— E Vulcanalia, ai uitat? 

— Ţi-am zis că n-o să-ţi fie de prea mare ajutor, 
spuse Corax. 

— Sărbătoarea! 

De frustrare îi venea să dea cu pumnul în 
cărămizi. 

— Sper să mai fie şi oameni dispuşi să 
muncească în orașul ăsta! 

Se gândea cu îngrijorare la mica sa expediție şi 
îi trecu iar prin minte cât de imprudent fusese în 
biblioteca amiralului, confundând ce e teoretic 
posibil cu ce se poate efectiv realiza. Dar acum 
astfel de gânduri erau de prisos, îşi drese glasul. 

— Bine. Ştie toată lumea ce-are de făcut, nu? 
Becco, Corvinus — a mai fost vreunul din voi la 
Abellinum? 

— Am fost eu, răspunse Becco. 

— Cum arată? 

— Izvoarele ţâșnesc din spatele unui templu 
dedicat zeiţelor apei şi se varsă într-un bazin din 
nymphaeum. Inginerul hidraulic responsabil este 
Probus, care este şi preot. 

— Un aquarius pe post de preot! 

Attilius râse răutăcios și îşi clătină capul. 

— Păi atunci poţi să-i spui acestui ceresc inginer 
că zeițele, în divina lor înțelepciune, îi cer să 
închidă stăvilarul principal şi să direcționeze toată 
apa către Benventum. Vezi să facă asta pe loc. 
Becco, o să rămâi în Abellinum ca să te asiguri că 
va rămâne închis timp de douăsprezece ore. Apoi îl 
deschizi la loc. Douăsprezece ore — măsurate cât 
mai exact. Ai înţeles? 

Becco dădu din cap afirmativ. 

— Şi dacă printr-un ghinion incredibil nu 
reuşim să terminăm reparaţiile în douăsprezece 

ore, spuse Corax sarcastic, ce se întâmplă? 

— M-am gândit la asta. Imediat ce se închide 
apa, Corvinus îl va lăsa pe Becco la bazin şi va 
urma traseul Augustei prin munți până când dă de 
noi, la nord-vest de Vezuviu. Până atunci vom şti 
clar de cât timp avem nevoie. Dacă problema nu se 
poate rezolva în douăsprezece ore, se va duce 
înapoi la Becco să-i spună cât mai trebuie să țină 
stăvilarul închis. O să ai mult de mers. Corvinus, 
crezi că te descurci? 

— Da, inginere. 

— Bravo, foarte bine. 

— Douăsprezece ore, repetă Corax, clătinându- 
şi capul. Asta înseamnă că o să lucrăm toată 
noaptea. 

— Ce e, Corax, ţi-e frică de întuneric? 

Reuşi şi de data asta să îi facă pe ceilalți să râdă. 

— După ce localizezi problema, fă o evaluare a 
materialelor şi a forței de muncă de care e nevoie. 
Tu rămâi acolo, şi-l trimiţi pe Musa înapoi să ne 
spună cum stau lucrurile. Între timp, eu o să obţin 
torţe suficiente şi tot ce ne mai trebuie de la edili. 
După ce încarc totul în căruţe aştept veşti de la voi 
aici, la castellum aquae. 

— Şi dacă nu reuşesc să localizez problema? 

Lui Attilius îi trecuse prin minte că, din 
resentiment, supraveghetorul ar putea încerca să 
saboteze întreaga misiune. 

— Atunci o să pornim oricum la drum şi vom 
ajunge la tine înainte de căderea nopţii. 

Zâmbi. 

— Așa că nu încerca să tragi de timp cu mine. 

— Sunt convins că sunt mulți care ar vrea să și- 
o tragă cu tine, tinere, dar nu mă număr printre ei. 

Corax îi aruncă o privire lascivă. 

— Eşti departe de casă, tinere Marcus Attilius. 
Ascultă sfatul meu: în acest oraș e bine să-ţi 
păzeşti spatele, dacă înţelegi unde bat. 

Îşi împinse bazinul în faţă de câteva ori, cu 
același gest obscen pe care îl făcuse în ziua 

dinainte pe deal, când Attilius căuta izvorul. 


Îi conduse până la pomoerium, hotarul sacru 
situat puţin mai încolo de Poarta Vezuviului, lăsat 
fără nicio clădire în jur în cinstea zeităților 
protectoare ale orașului. 

Drumul înconjura oraşul ca o pistă de curse, 
trecând printr-o turnătorie de bronz și un cimitir 
întins. În timp ce oamenii lui încălecau pe cai, 
Attilius simţea că ar trebui să spună ceva — un 
discurs, ca Cezar în ajunul bătăliei — dar astfel de 
vorbe nu-i stăteau în fire. 

— După ce terminăm o să vă dau de băut. În cel 
mai bun loc din Pompei, mai adăugă, fără prea 
mare inspiraţie. 

— Şi o femeie, spuse Musa arătând înspre el. 
Nu uita de femei, aquarius. 

— Femeile poți să ţi le plăteşti singur. 

— Cu condiția să găsească una care să-l 
accepte! 

— Du-te-n mă-ta, Becco. Hai pe curând, 
bulangiilor! 

Şi, până să mai apuce Attilius să spună ceva, cei 
patru își îmboldiră caii şi porniră în goană printre 
mulțimile care se îmbulzeau în oraş — Corax și 
Musa la stânga, ca să o apuce pe drumul spre 
Nola; Becco și Corvinus la dreapta, către Nuceria 
şi Abelinum. În timp ce intrau în necropolă, Corax 
fu singurul care privi înapoi — nu la Attilius, ci 
peste capul lui, către zidurile orașului. Parcurse 
încă o dată cu privirea întăriturile şi turnurile de 
observaţie, apoi se aşeză mai bine în şa și o luă pe 
drumul spre Vezuviu. 

Inginerul îi urmări pe călăreți cu privirea până 
când dispărură dincolo de morminte, lăsând în 
urmă doar o dâră de praf maroniu pe deasupra 
sarcofagelor albe, care arăta pe unde trecuseră. 
Rămase pe loc câteva momente — îi cunoştea atât 
de puţin şi totuși atâtea speranţe, însuşi viitorul lui, 

depindeau de aceşti oameni. Se întoarse şi porni 
către poarta orașului. 

Abia când se alătură celor care stăteau la coadă 
în fața porţii observă că în locul unde apeductul 
trecea peste zidul orașului pământul era umflat 
puţin. Se opri, o luă înapoi către cea mai apropiată 
gură de canal şi fu extrem de surprins să constate 
că traseul se îndrepta direct către vârful 
Vezuviului. Prin norii de praf şi prin aerul 
tremurând de la arșiță, muntele dădea impresia că 
se ridică și mai masiv deasupra uscatului din jur 
decât păruse de pe mare, dar nu mai era la fel de 
clar; acum avea o culoare gri-albăstruie mai 
degrabă decât verde. Era totuşi imposibil ca 
derivația să ducă chiar până la Vezuviu. Probabil 
că ocolea spre est la poalele muntelui, ca să se 
unească cu conducta principală a Augustei. Se 
întrebă unde se întâmpla asta. Şi-ar fi dorit să fie 
familiar cu configurația terenului, cu structura 
rocilor şi a solului. Dar Campania rămânea un 
mister pentru el. 

Se întoarse prin poarta întunecoasă în mica 
piaţetă de un alb strălucitor şi deveni brusc 
conștient că e singur într-un oraș străin. Ce știau 
locuitorii din Pompei şi ce le păsa lor despre criza 
din afara zidurilor orașului? I se părea că forfota 
voioasă din jurul lui îi făcea înadins în ciudă. 
Înconjură castellum aquae şi parcurse aleea scurtă 
care ducea spre intrare. 

— E cineva înăuntru? 

Niciun răspuns. De aici auzea mult mai clar 
şuvoiul apeductului şi când împinse uşa scundă din 
lemn fu izbit de stropi fini şi de mirosul acela 
pregnant, aspru şi dulce 

— Mirosul care îl urmărise toată viaţa — al apei 
proaspete în contact cu piatra caldă. 

Intră. Suliţe de lumină venite de la cele două 
ferestruici aflate deasupra capului pătrundeau în 
întunericul răcoros. Însă n-avea nevoie de lumină 
ca să ştie cum arată acest castellum. Văzuse în 

timp zeci de asemenea clădiri - identice toate, 
construite toate conform principiilor lui Vitruviu. 
Tunelul derivaţiei de la Pompei era mai mic decât 
matricea principală a Augustei, dar îndeajuns de 
mare ca un om să se poată strecura înăuntru pentru 
reparații. Apa ţâşnea din gura conductei, printr-o 
plasă de bronz, şi se vărsa într-un rezervor 
superficial din beton, despărțit prin porți de lemn, 
care la rândul său alimenta un grup de trei ţevi 
mari de plumb. Conducta centrală ducea apa către 
fântânile cu apă potabilă; cea din stânga către 
reședințele particulare; cea din dreapta către băile 
publice şi teatre. Neobișnuită era forța şuvoiului. 
Nu numai că udase pereţii, dar măturase o mulțime 
de resturi din tunel, care acum stăteau prinse în 
plasa de metal. Se strânseseră frunze şi ramuri de 
copac şi chiar câteva pietre. Întreţinere neglijentă. 
Avea dreptate Corax când spunea că sclavul care 
se ocupă de apă nu e bun de nimic. 

Îşi trecu un picior peste zidul de beton al 
rezervorului, apoi pe celălalt şi se coborî în bazinul 
învolburat. Apa îi venea aproape până la brâu. Se 
simţea de parcă ar fi mers printr-o mătase caldă. 
Din câțiva paşi ajunse la grilaj şi pipăi cu mâinile 
pe sub apă, de-a lungul marginii, căutând 
şuruburile de prindere. Le găsi și le scoase. Mai 
erau două sus. Le desfăcu şi pe acelea, ridică 
grilajul şi se dădu la o parte lăsând resturile să 
treacă. 

— E cineva acolo? 

Vocea îl făcu să tresară. În cadrul uşii apăruse 
un tânăr. 

— Sigur că e cineva aici, deşteptule. Nu se 
vede? 

— Ce faci acolo? 

— Eşti sclavul care se ocupă de apă? Fac ce 
trebuia să fi făcut tu până acum, asta fac. Aşteaptă 
acolo. 

Attilhius puse grilajul la loc şi prinse şuruburile, 
apoi veni către marginea rezervorului şi ieşi afară. 

— Marcus Attilius. Sunt noul aquarius al 
Augustei. Ţie cum ţi se mai spune, în afară de 
dobitoc leneş? 

— Tiro. 

Băiatul îl privea cu ochi mari şi plini de teamă 
care se întorceau speriați în toate părțile. 

— lartă-mă. 

Se lăsă în genunchi. 

— E sărbătoare... m-am sculat mai târziu... m- 
am... 

— Bine, lasă. 

Băiatul n-avea mai mult de şaisprezece ani — o 
mână de om, mai slab ca un câine vagabond — și 
Attilius își regretă vorbele aspre. 

— Hai, ridică-te. Trebuie să mă duci la 
magistrați. 

Îi întinse mâna dar băiatul păru s-o ignore, ochii 
Jucându-i în continuare în toate părțile. Attilius îşi 
trecu palma prin faţa lui Tiro. 

— Eşti orb? 

— Da, aquarius. 

Un ghid orb. De-asta a râs Corax când l-a 
întrebat despre el. Un ghid orb într-un oraş ostil! 

— Şi cum îţi faci treaba dacă nu poți vedea? 

— Am auzul mai fin decât oricine. 

În ciuda neliniștii cu care vorbea, era o urmă de 
mândrie în glasul lui. 

— După sunetul apei îmi dau seama cât de bine 
curge și dacă întâmpină vreun obstacol. O miros. 
Simt impuritățile după gust. 

Îşi înălţă capul şi adulmecă aerul. 

— În dimineaţa asta nu e nevoie să dau drumul 
la stăvilare. N-am auzit-o niciodată curgând așa 
tare. 

— E adevărat. 

Inginerul dădu din cap — îl subestimase pe băiat. 

— Conducta principală e blocată undeva între 
noi şi Nola. De asta am venit, să caut ajutor pentru 
reparații. Eşti proprietatea oraşului? 

Tiro încuviinţă din cap. 

— Cine sunt magistraţii? 

— Marcus Holconius şi Quintus Brittius, 
răspunse imediat Tiro. Edilii sunt Lucius Popidius 
şi Gaius Cuspius. 

— Care din ei e responsabil cu apa? 

— Popidius. 

— Unde îl găsesc? 

— E sărbătoare... 

— Atunci unde locuieşte? 

— La poalele dealului, către Poarta Stabiană. Pe 
stânga, imediat după intersecția cea mare. 

Tiro sări nerăbdător în picioare. 

— Pot să-ţi arăt dacă vrei. 

— Cred că mă descurc. 

— Nu, nu. Tiro era deja pe alee, dornic să arate 
ce poate. O să te duc acolo, o să vezi. 

Coborâră împreună în oraş. Se întindea la 
picioarele lor, un mozaic pestrit de acoperișuri din 
teracotă coborând în pantă către apa strălucitoare a 
mării. În stânga, panorama era delimitată de coasta 
albastră a peninsulei Surentum; la dreapta se găsea 
un versant împădurit al Vezuviului. Attilius se 
gândi că e greu de imaginat un loc mai bun pentru 
a construi un oraş, îndeajuns de ridicat deasupra 
mării încât să fie mângâiat din când în când de 
briză, îndeajuns de aproape de țărm încât să se 
bucure de foloasele comerțului pe Mediterană. Nu 
era de mirare că se ridicase atât de repede după 
cutremur. 

De-o parte şi de alta a străzii erau rânduri 
continue de case, nu în genul blocurilor întinse de 
la Roma ci mai degrabă clădiri cu fațada îngustă și 
fără ferestre, părând că întorc spatele circulației 
aglomerate şi își îndreaptă atenția către sine. Din 
loc în loc, câte o uşă deschisă lăsa să se 
întrezărească interiorul — holuri răcoroase cu 
mozaic pe jos, o grădină însorită, o fântână — dar în 
afara acestor crâmpeie de interioare, monotonia 
zidurilor cenuşii era întreruptă doar de sloganele 
electorale mâzgălite cu vopsea roşie. 

„ÎNTREAGA ADUNARE A APROBAT 
CANDIDATURA LUI CUSPIUS LA POSTUL 
DE EDIL.” 

„NEGUSTORII DE FRUCTE ȘI HELVIUS 
VESTALIS SUSŢIN ÎN UNANIMITATE 
ALEGEREA LUI MARCUS HOLCONIUS 
PRISCUS CA MAGISTRAT CU PUTERI 
JUDECĂTOREŞTI.” 

„ADORATORII LUI ISIS SUSŢIN ÎN 
UNANIMITATE ALEGEREA LUI LUCIUS 
POPIDIUS SECUNDUS CA EDIL.” 

— Oraşul tău pare obsedat de alegeri mai ceva 
ca Roma, Tiro. 

— În martie oamenii liberi votează întotdeauna 
ca să aleagă noi magistrați. 

Mergeau cu paşi iuți, Tiro luând-o puţin în fața 
lui Attilius, avansând cu grijă pe trotuarele 
aglomerate, călcând uneori prin rigolă, ca să se 
bălăcească prin apă. Inginerul fu nevoit să-l roage 
să meargă mai încet. Tiro îşi ceru scuze. Era orb 
din naştere, începu el degajat să povestească. 
Fusese abandonat și lăsat să moară la groapa de 
gunoi din afara orașului. Dar cineva îl luase de- 
acolo, şi de la şase ani trăia făcând diverse 
comisioane pentru municipalitate. Știa drumul din 
instinct. 

— Edilul acesta, Popidius, spuse Attilius în timp 
ce treceau pentru a treia oară pe lângă numele lui, 
e din familia care l-a avut ca sclav pe Ampliatus, 
nu? 

În ciuda auzului foarte fin, de data asta Tiro 
părea să nu fi auzit întrebarea. 

Ajunseră la o intersecție mare, dominată de un 
arc de triumf uriaş, sprijinit pe patru piloni de 
marmură. Patru cai, înghețaţi în nemişcarea pietrei, 
se ridicau pe picioarele din spate, proiectați pe 
fundalul cerului de un albastru aprins, trăgând 
după ei o întruchipare a Victoriei în carul ei auriu. 
Monumentul îi era dedicat unui alt Holconius — 
Marcus Holconius Rufus, mort în urmă cu şaizeci 

de ani — iar Attilius se opri cât să citească 
inscripția: tribun militar, preot al lui Augustus, de 
cinci ori magistrat şi patron al orașului. 

Mereu aceleaşi câteva nume, se gândi. 
Holconius, Popidius, Cuspius... Cetăţenii de rând 
îşi îmbrăcau în fiecare primăvară togile, veneau să 
asculte discursurile, își băgau tăblițele în urnă și 
alegeau o nouă echipă de magistrați. Dar din urne 
ieșeau mereu aceleași fețe familiare. Inginerul 
punea aproape la fel de puţin preţ pe politicieni ca 
ŞI pe zel. 

Era pe punctul de a începe să traverseze strada, 
când brusc îşi trase piciorul înapoi. I se păru că 
pietrele mari din pavaj tremurau. O undă subterană 
traversa oraşul. O clipă mai târziu se clătină, la fel 
ca atunci când Minerva atinsese malul, și fu nevoit 
să se prindă de braţul lui Tiro ca să nu cadă. Se 
auziră țipete de oameni; un cal se smuci și 
necheză. În celălalt colț al intersecţiei, o ţiglă 
alunecă de pe un acoperiş abrupt şi se sparse pe 
trotuar. Vreme de câteva clipe, în centrul oraşului 
nu se mai auzi aproape niciun sunet. lar apoi 
activitățile se puseră iar în mişcare, una câte una. 
Oamenii reîncepeau să respire. Conversaţiile erau 
reluate de unde rămăseseră. Vizitiul plesni cu 
biciul spinarea calului cuprins de agitație şi căruța 
se smuci înainte. 

Tiro profită de întreruperea traficului ca să 
țâşnească de cealaltă parte şi după o scurtă ezitare 
Attilius îl urmă, așteptându-se ca pietrele mari şi 
proeminente să se dea în orice moment la o parte 
de sub sandalele lui. Senzaţia îl făcea mai 
surescitat decât ar fi fost dispus să recunoască. 
Dacă nu puteai avea încredere în pământul pe care 
calci, în ce să ai atunci încredere? 

Sclavul îl aştepta. Ochii lui albi, căutând mereu 
ceva ce nu putea vedea, îl făceau să pară tot timpul 
îngrijorat. 

— Nu-ţi face griji, aquarius. Vara asta au tot fost 
de-astea. De cinci ori, de zeci ori chiar în ultimele 

două zile. Pământul se plânge de căldură! 

Băiatul îi întinse mâna dar Attilius nu-l băgă în 
seamă — i se părea penibil ca un orb să aibă grijă 
de unul care vedea — şi urcă singur pe trotuar. 

— Unde naiba e casa? întrebă iritat, iar Tiro 
făcu un gest vag către o intrare de vizavi, ceva mai 
Jos. 

Nu părea cine ştie ce. Aceleaşi ziduri albe. De o 
parte se afla o brutărie, cu o coadă de clienţi 
așteptând să intre înăuntru. Un miros persistent de 
urină de la spălătoria de vizavi, unde câteva vase 
erau lăsate pe trotuar pentru ca trecătorii să se 
uşureze în ele (nimic nu curăță hainele ca urina de 
om). Lângă spălătorie — un teatru. Deasupra uşii 
înalte a casei se putea citi încă unul din 
omniprezentele slogane roşii: „VECINII SUSŢIN 
ALEGEREA LUI LUCIUS POPIDIUS CA EDIL. 
SE VA DOVEDI DEMN DE ÎNCREDERE.” 
Attilius n-ar fi reuşit cu niciun chip să găsească 
singur casa. 

— Aquarius, pot să te întreb ceva? 

— Ce? 

— Unde e Exomnius? 

— Nu ştie nimeni, Tiro. A dispărut. 

Sclavul se gândi câteva clipe la ce auzise, dând 
uşor din cap. 

— Exomnius era ca tine, nu se putea obişnui cu 
mişcările. Zicea că îi aduc aminte de timpul 
dinaintea cutremurului celui mare de acum multă 
vreme. Din anul când m-am născut eu. 

Părea gata să izbucnească în plâns. Attilius îi 
puse o mână pe umăr și îl studie atent. 

— Exomnius a trecut prin Pompei în ultima 
vreme? 

— Sigur că da. Aici locuia. 

Attilius îşi încordă palma pe umărul băiatului. 

— Aici? În Pompei? 

Era şocat dar îşi dădu imediat seama că trebuie 
să fie adevărat. Se explica de ce locuinţa lui 
Exomnius de la Misenum avea aşa puţine obiecte 

personale, de ce Corax nu vroia ca el să vină aici şi 
de ce se purtase atât de ciudat în Pompei — 
uitându-se mereu în jur, scrutând mulțimea în 
căutarea unei figuri familiare. 

— Avea o cameră la Africanus, spuse Tiro. Nu 
era tot timpul aici, dar venea foarte des. 

— Şi când ai vorbit ultima dată cu el? 

— Nu-mi amintesc. 

Tânărul începea să pară speriat de-a binelea. Îşi 
întoarse capul ca şi cum ar fi încercat să se uite la 
mâna lui Attilius de pe umărul său. Inginerul îi 
dădu imediat drumul şi îl atinse uşor pe spate 
încercând să-l liniştească. 

— Încearcă să-ţi aminteşti, Tiro. Ar putea fi 
important. 

— Nu știu. 

— Înainte de Sărbătoarea lui Neptun sau 
înainte? 

Neptunalia fusese pe douăzeci și trei iulie: cea 
mai sfântă zi din calendar pentru cei care se ocupă 
de apeducte. 

— După. Clar după. Poate acum două 
săptămâni. 

— Două săptămâni? Înseamnă că ai fost printre 
ultimii care au vorbit cu el. Şi zici că era îngrijorat 
din cauza mișcărilor pământului? 

Tiro dădu iarăși din cap afirmativ. 

— Şi Amplatus? Era prieten bun cu Ampliatus, 
nu? Petreceau mult timp împreună? 

Sclavul arătă către ochi. 

— Nu pot să văd... 

Nu poţi, se gândi Attilius, dar sunt convins că 1- 
al auzit. Nu scapă multe auzului tău. Aruncă o 
privire peste drum la casa lui Popidius. 

— E-n regulă, Tiro. Poţi să te întorci la 
castellum. Fă-ţi treaba acolo. Mi-ai fost de folos. 

— Mulţumesc, aquarius. Tiro făcu o mică 
plecăciune, îi luă mâna lui Attilius şi i-o sărută. 
Apoi se întoarse cu spatele şi începu să urce dealul 
către Poarta Vezuviului, ţopăind dintr-o parte în 

alta a drumului printre mulțimea adunată pentru 
sărbătoare. 

Hora quinta 
[11:07] 


Injecţiile de magmă nouă pot de asemenea să 
declanșeze erupții, prin afectarea echilibrului 
termic, chimic şi mecanic al magmei mai vechi 
dintr-un rezervor superficial. Magma nouă venind 
din surse mai adânci şi mai fierbinţi poate să 
ridice brusc temperatura magmei mai reci pe care 
o întâlneşte, provocând convecția sau apariția de 
pungi de aer. 


Vulcanologie (ediția a doua) 


Casa avea o uşă cu două canaturi, cu nituri 
masive şi balamale din bronz, solidă ca un zid. 
Attilius lovi de câteva ori cu pumnul în ea. I se 
păru că bufniturile se vor pierde sub larma străzii, 
dar aproape imediat uşa se întredeschise şi apăru 
portarul — un nubian foarte înalt și lat în umeri, cu 
o tunică purpurie fără mâneci. Braţele vânjoase și 
ceafa de culoare neagră, solide ca nişte trunchiuri 
de copac, erau unse cu ulei și luceau ca lemnul 
african de esenţă tare lustruit. 

Attilius spuse pe un ton glumeţ: 

— Un paznic demn de poarta pe care o păzeşte, 
din câte văd. 

Portarul nu schiţă niciun zâmbet. 

— Spune ce treabă ai! 

— Marcus Attilius, aquarius al Aqua Augusta, 
doreşte să-și aducă omagiile lui Lucius Popidius 
Secundus. 

— E sărbătoare. Nu e acasă. 

Attilius îşi puse piciorul în ușă. 

— Acum este. 

Îşi desfăcu sacul şi scoase scrisoarea amiralului. 

— Vezi acest sigiliu? Dă-i scrisoarea. Spune-i că 
e de la comandantul şef din Misenum. Spune-i că 

trebuie să vorbesc cu el într-o problemă a 
împăratului. 

Portarul privi în jos la piciorul lui Attilius. Dacă 
trântea ușa l-ar fi strivit ca pe o insectă. Interveni o 
voce din spatele său: 

— A zis ceva de o problemă a împăratului, 
Massavo? Cred că ar fi bine să-l laşi să intre. 

Nubianul ezită — Massavo: un nume pe măsură, 
se gândi Attilius — apoi se dădu înapoi, iar 
inginerul se strecură iute înăuntru. În spatele lui 
uşa fu închisă şi încuiată; sunetele oraşului se 
stinseră. 

Cel care vorbise purta aceeaşi uniformă purpurie 
ca şi portarul. Avea la brâu un mănunchi de chei — 
intendentul casei, probabil. Luă scrisoarea şi își 
trecu degetul peste sigiliu ca să vadă dacă e întreg. 
Mulţumit de rezultat, îl studie pe Attilius. 

— Lucius Popidius se ocupă de oaspeţii săi cu 
ocazia sărbătorii. Dar o să-i transmit scrisoarea. 

— Nu, spuse Attilius. O să i-o dau personal. 
Acum. 

Întinse mâna. Intendentul îşi lovi ușor sulul de 
papirus de dinţi, încercând să hotărască ce să facă. 

— Bine. 

Îi dădu scrisoarea lui Attilius. 

— Urmează-mă. 

Îl conduse prin coridorul îngust al vestibulului, 
către un atrium luminat de soare şi Attilius începu 
să înţeleagă până unde se întindea vechea clădire. 
Fațada îngustă era o iluzie. Dincolo de umărul 
intendentului putea vedea tot interiorul, cincizeci 
de metri sau chiar mai lung, privelişti succesive de 
lumină și culoare: culoarele de trecere umbrite, cu 
pardoseala de mozaic alb şi negru; strălucirea 
orbitoare a atriumului, cu fântâna lui de marmură; 
un tablinum pentru primirea oaspeţilor, păzit de 
două busturi din bronz; la urmă un bazin de înot, 
cu colonade îmbrăcate în viţă de vie. Auzea sticleți 
cântând într-o colivie prin apropiere şi glasuri de 
femei râzând. 

Intrară în atrium şi intendentul îi spuse brusc: 
„aşteaptă aici”, după care dispăru la stânga după o 
draperie care închidea un culoar îngust. Attilius 
privi în jurul său. Linişte desăvârşită în mijlocul 
freneziei oraşului, cumpărată cu bani, bani cât 
cuprinde. Soarele era aproape la amiază, strălucind 
prin deschizătura pătrată din acoperișul atriumului, 
iar aerul era cald și mirosea a trandafiri. De unde 
stătea, vedea aproape tot bazinul de înot. Statui 
complicate de bronz decorau treptele la capătul 
dinspre el — un mistreţ, un leu, un șarpe încolăcit 
ridicându-şi capul şi Apollo cântând la liră. La 
celălalt capăt, patru femei stăteau întinse pe 
canapele făcându-și vânt cu evantaiul, fiecare cu o 
servitoare în spate. Remarcară că Attilius se uita la 
ele şi din spatele evantaielor se revărsară câteva 
râsete. Simţi că roşeşte de jenă şi se întoarse 
imediat cu spatele la ele, chiar când draperia era 
dată la o parte şi intendentul reapăru, făcându-i 
semn să vină cu el. 

Attilius îşi dădu imediat seama, după mirosul de 
ulei și umezeală, că era dus către baia particulară a 
casei. Desigur, se gândi, era inevitabil să existe şi 
aşa ceva; la câţi bani erau aici, de ce să te amesteci 
cu prostimea? Intendentul îl conduse către vestiar 
şi îi spuse să-şi scoată sandalele, apoi reveniră pe 
culoar şi de acolo în tepidarium, unde un bărbat 
gol și formidabil de gras stătea întins cu faţa în jos 
pe masă şi era frământat de un maseur tânăr. 
Fesele albe vibrau în timp ce acesta îl lovea rapid 
cu latul palmei de-a lungul şirei spinării. Când 
Attilius trecu pe lângă el, îşi întoarse puţin capul, 
deschise un ochi cenușiu și injectat, apoi îl închise 
la loc. 

Intendentul împinse o ușă, făcând să iasă un val 
de vapori parfumaţi din interiorul întunecat, apoi 
se dădu la o parte ca să-l lase pe inginer să treacă. 

La început îi fu greu să distingă ceva în 
caldarium. Singura lumină venea de la câteva torţe 
prinse pe pereţi şi de la cărbunii roşii dintr-un vas 

cu jăratic — sursa aburului care umplea încăperea. 
Treptat, Attilus reuşi să distingă sub nivelul 
pardoseli o baie mare şi trei capete acoperite cu 
păr negru, parcă desprinse de corpuri şi plutind pe 
suprafața cenușie a apei. Mişcarea unuia din ele şi 
ridicarea unei mâini în semn de salut provocară 
câteva unde pe suprafaţa apel. 

— Încoace, aquarius, se auzi o voce leneşă. 
Dacă am înţeles bine, ai un mesaj pentru mine de 
la împărat. Nu-i cunosc pe Flavienii ăştia. Dacă nu 
mă-nşel se trag dintr-unul care aduna impozitele. 
Dar cu Nero am fost prieten bun. 

Un al doilea cap începu să se miște. 

— Adu-ne o torță, comandă acesta. Măcar să-l 
putem vedea pe cel care ne deranjează în zi de 
sărbătoare. 

Un sclav din colțul încăperii, pe care Attilius nu- 
| remarcase până atunci, desprinse o torță din 
perete şi o apropie de faţa inginerului, ca ceilalți 
să-l poată vedea. Attilius simţea cum i se deschid 
porii de pe față iar transpirația îi curge abundent pe 
corp. Pardoseala de mozaic de sub picioarele sale 
era fierbinte — îşi dădu seama că era un hipocaust. 
La acest Popidius luxul părea să fie la el acasă. Se 
întrebă dacă, în vremea când încă mai era sclav 
aici, Ampliatus fusese nevoit să asude la furnal în 
mijlocul verii. 

Căldura torțtei pe obrazul său devenise 
insuportabilă. 

— Locul e total nepotrivit pentru discutat 
probleme ale împăratului, spuse el și împinse la o 
parte mâna sclavului. Cu cine stau de vorbă? 

— E din topor băiatu”, asta e clar, declară al 
treilea cap. 

— Eu sunt Lucius Popidius, spuse vocea leneșă, 
iar aceşti domni sunt Gaius Cuspius și Marcus 
Holconius. Iar distinsul nostru prieten din 
tepidarium este Quintus Brittius. Acum ştii cine 
suntem? 

— Sunteţi cei patru magistrați aleşi ai oraşului 
Pompei. 

— Corect, spuse Popidius. Și ești în orașul 
nostru, inginere, aşa că ciocul mic. 

Attilius ştia cum funcţiona sistemul. În calitate 
de edili, Popidius şi Cuspius emiteau autorizațiile 
pentru toate afacerile, de la bordeluri la băi; 
trebuiau să aibă grijă ca străzile să fie curate, apa 
să curgă iar templele să fie deschise. Holconius și 
Brittius erau duoviri — comisia formată din doi 
membri care prezida tribunalul din bazilica și 
împărțeau dreptatea împăratului: o flagelare ici, o 
răstignire colo, şi desigur când se ivea ocazia, câte 
o amendă care să umple cuferele oraşului. Fără ei 
n-ar fi putut să facă mai nimic, aşa că îşi impuse să 
fie reținut şi să aştepte cuvântul lor. Atâta timp, se 
gândi... pierd atâta timp. 

— Mda, spuse Popidius după o vreme. Hai că 
m-am opărit destul. 

Căscă şi se ridică în picioare — o siluetă 
fantomatică printre aburi — și întinse mâna după un 
prosop. Sclavul puse torţa la loc pe zid, 
îngenunche înaintea stăpânului şi îi înfăşură o 
pânză în jurul şalelor. 

— Aşa. Unde e scrisoarea aia? 

O luă şi porni descult către încăperea alăturată. 
Attilius îl urmă. 

Brittius era întins pe spate şi era clar că tânărul 
sclav îi făcuse ceva mai mult decât un simplu 
masaj, pentru că penisul patricianului era roşu şi 
umflat, îndreptat către pântecele proeminent. 
Bătrânul îl dădu la o parte pe sclav şi se întinse 
după un prosop. Avea fața stacojie. Se uită urât la 
Attihus: 

— Popi, cine mai e şi ăsta? 

— Noul aquarius al Augustei. Înlocuitorul lui 
Exomnius. A venit de la Misenum. 

Popidius rupse sigiliul şi desfăşură scrisoarea. 
Avea patruzeci şi ceva de ani și trăsăturile îi erau 
delicate şi plăcute. Se aplecă să citească, iar părul 

lins, trecut după urechile mici, îi accentuă şi mai 
mult profilul acvilin; pielea corpului era albă, 
netedă, fără niciun fir de păr. S-a epilat, se gândi, 
plin de repulsie, Attilius. 

Ceilalți veneau şi ei din caldarium, curioşi să 
afle ce se întâmplă, cu apa curgând de pe ei pe 
pardoseala în alb şi negru. De jur-împrejur, pereţii 
erau decoraţi cu o frescă a unei grădini înconjurate 
de un gard din lemn. Într-un alcov, pe un piedestal 
în care era sculptată o naiadă, era aşezat un vas 
rotund de marmură. 

Brittius se ridică într-un cot. 

— Spune cu voce tare, Popi. Ce zice? 

Popidius îşi încruntă fruntea netedă. 

— E de la Pliniu: „În numele împăratului Titus 
Caesar Vespasianus Augustus şi în virtutea 
autorității cu care am fost învestit de către Senatul 
şi Poporul Romei...” 

— Sări peste umplutură, spuse Brittius. Treci 
direct la subiect! Îşi frecă degetul mare şi 
arătătorul unul de altul ca şi cum ar fi numărat 
bani. Ce vrea de la noi? 

— Se pare că apeductul a cedat undeva pe lângă 
Vezuviu. Toate oraşele din vest, începând cu Nola, 
au rămas fără apă. Spune că ar vrea — ne „ordonă”, 
aşa zice — să „punem imediat la dispoziţie oamenii 
şi materialele necesare din colonia Pompei pentru 
realizarea reparațiilor la Aqua Augusta sub 
comanda lui Marcus Attilius Primus, inginer al 
Departamentului Curator Aquarum, Roma”. 

— Nu zău? Şi dacă nu sunt prea curios, cine o 
să plătească pentru așa ceva? 

— Asta nu zice. 

Attilius interveni: 

— Banii nu sunt o problemă. Pot să le asigur pe 
domniile voastre că toate costurile vor fi 
rambursate de Curator Aquarum. 

— Pe bune? Ai tu autoritatea să promiţi așa 
ceva? 

Attilius ezită. 

— Aveţi cuvântul meu. 

— Cuvântul tău? Cuvântul tău n-o să facă să ne 
crească aurul la loc în pungă. 

— Şi ia uite aici, interveni unul dintre ei. 

Avea cam douăzeci și cinci de ani, un trup 
musculos şi capul mic. Attilius presupuse că 
trebuie să fie al doilea magistrat adjunct, edilul 
Cuspius. Răsuci robinetul deasupra vasului rotund 
şi apa ţâşni cu putere. 

— La noi e apă, vezi? Așa că te-ntreb: ce treabă 
avem noi cu asta? Vrei oameni şi materiale? Du-te 
în unul din oraşele care n-au apă! Du-te în Nola! 
La noi dă pe-afară. Uite! 

Ca să-şi ilustreze tirada, deschise și mai tare 
robinetul și lăsă apa să se reverse. 

— Şi pe lângă asta, adăugă abil Brittius, pentru 
afacerile noastre e foarte bine. Toţi oamenii din 
golf care vor să se spele sau pur şi simplu să bea 
apă trebuie să vină în Pompei. Unde mai pui că e şi 
sărbătoare. Ce zici de asta, Holconius? 

Magistratul cel mai în vârstă își așeză prosopul 
în jurul corpului ca pe o togă. 

— Este o jignire pentru preoți să vadă oameni 
muncind într-o zi de sărbătoare, declară el solemn. 
Toată lumea ar trebui să ne urmeze exemplul — să 
se adune cu prietenii şi rudele pentru ritualurile 
religioase. Părerea mea e să-i spunem acestui 
tânăr, cu tot respectul pentru Amiralul Pliniu, să se 
ducă puţin în mă-sa. 

Brittius se scutură de râs, lovind cu palmele în 
masă în semn de aprobare. Popidius zâmbi și 
înfăşură la loc papirusul. 

— Cred că tocmai ai primit răspunsul nostru, 
aquarius. Revino tu mâine pe-aici şi vedem ce se 
poate face. 

Îi întinse scrisoarea înapoi dar Attilius întinse 
mâna și închise strâns robinetul. Ce tablou, cei trei 
cu apa scurgându-se de pe ei — apa lui — şi Brittius 
cu erecţia lui anemică pierdută printre colaci de 

grăsime de pe burtă. Se şterse pe faţă cu mâneca 
tunici. 

— Vă rog să mă ascultați cu atenție. La miezul 
nopţii o să se oprească apa şi în Pompei. Tot cursul 
este deviat către Beneventum ca să putem intra în 
tunelul apeductului şi să-l reparăm. Mi-am trimis 
deja oamenii în munţi ca să închidă stăvilarele. 

Se stârni o rumoare de nemulţumire. 

— Ridică braţul. În aceste condiţii, e în interesul 
tuturor oraşelor din golf să coopereze, cred că 
sunteți de acord. 

Îşi îndreptă privirea către Cuspius. 

— Da, aşa e, aş putea să merg la Nola după 
ajutor. Dar aş pierde cel puţin o zi. Şi ar fi o zi în 
plus fără apă şi pentru voi, nu doar pentru ei. 

— Da, dar e o diferenţă, spuse Cuspius. Noi am 
fost preveniţi. Ce zici de ideea asta, Popidius? Am 
putea face un anunţ prin care spunem cetăţenilor 
să-şi umple toate vasele şi în felul ăsta Pompei va 
rămâne în continuare singurul oraş din golf cu o 
rezervă de apă pusă deoparte. 

— Am putea chiar s-o vindem, spuse Brittius. Şi 
cu cât va dura mai mult seceta, cu atât vom obţine 
un preţ mai bun. 

— Nu e a voastră, ca s-o puteți vinde! 

Attilius se stăpânea cu greu. 

— Dacă refuzați să mă ajutaţi, vă jur că primul 
lucru pe care-l fac după ce se repară apeductul va 
fi să am grijă ca derivația spre Pompei să fie 
închisă. 

N-avea nicio autoritate să-i amenințe în acest 
fel, dar continuă sigur pe el, împungându-l pe 
Cuspius cu degetul în piept. 

— Şi o să chem un comisar de la Roma care să 
investigheze folosirea abuzivă a  apeductului 
imperial. O să vă fac să plătiți pentru fiecare cană 
de apă luată peste cota care vi se cuvine. 

— Câtă nesimţire! strigă Brittius. 

— M-a atins! spuse Cuspius plin de indignare. 
Aţi văzut cu toţii. Rahatul ăsta cu ochi şi-a pus 

mâna lui împuţită pe mine. 

Îşi ridică bărbia şi se apropie de Attilius, gata de 
luptă, și probabil că inginerul ar fi răspuns, ceea ce 
ar fi fost un dezastru și pentru el personal și pentru 
misiunea lui, dacă drapenia n-ar fi fost dată la o 
parte dintr-o mișcare, dând la iveală un bărbat care 
stătuse pe culoar şi ascultase ce vorbeau. 

Attilius nu-l mai întâlnise decât o dată, dar nu 
avea să-l uite prea curând: Numerius Popidius 
Ampliatus. 

După ce îşi reveni din şocul provocat de 
revedere, Attilius fu uimit de deferenţa pe care i-o 
arătau toți ceilalți. Până şi Brittius îşi cobori 
picioarele dolofane peste marginea mesei, ca şi 
cum ar fi fost cumva lipsit de respect să stea întins 
în prezența acestui om născut sclav. Ampliatus 
puse o mână pe umărul lui Cuspius, îi șopti ceva la 
ureche, apoi îi făcu cu ochiul și îi ciufuli părul, 
rămânând însă tot timpul cu ochii îndreptați spre 
Attilius. 

Inginerului îi veniră în minte rămășițele 
însângerate ale sclavului din bazinul cu anghile și 
spatele flagelat al femeii. 

— Păi ce facem aici, domnilor? rânji deodată 
Amplatus arătând către Attilius. Ne certăm în 
baie? În zi de sărbătoare? Nu-i frumos! Aşa v-a- 
nvăţat acasă? 

Popidius spuse: 

— E noul aquarius al apeductului. 

— ÎL ştiu pe Marcus Attilius. Ne-am întâlnit 
deja, nu-i aşa inginere? Pot să văd? 

Luă scrisoarea lui Pliniu de la Popidius şi o 
parcurse rapid, apoi îi aruncă o privire lui Attilius. 
Purta o tunică tivită cu aur, părul îi strălucea şi se 
simţea acelaşi miros de unguente scumpe pe care îl 
remarcase în ajun. 

— Cum ai de gând să procedezi? 

—  Urmez derivația din Pompei până la 
joncțiunea cu Augusta, apoi înaintez de-a lungul 
conductei principale către Nola până găsesc avaria. 


119 


— Şi de ce ai nevoie? 

— Încă nu ştiu exact, ezită Attilius. 

Apariţia lui Ampliatus îl descumpănise. 

— Var nestins.  Puteolanum.  Cărămizi. 
Cherestea. Torţe. Oameni. 

— Cât din fiecare? 

— Să zicem şase amfore de var. Douăsprezece 
coşuri de puteolanum. Şaptezeci şi cinci de metri 
de cherestea și cinci sute de cărămizi. Torţe cât de 
multe îmi puteți da. Zece muncitori zdraveni. Ar 
putea fi mai puţin, ar putea fi mai mult. Depinde 
de cât de gravă e avaria. 

— Când o să ştii sigur? 

— Aştept veşti de la un om al meu în după- 
amiaza asta. 

Amplatus dădu din cap. 

— Stimaţi cetățeni, dacă vreți să știți părerea 
mea, eu aş zice că s-ar cuveni să facem tot ce ne 
stă în putere ca să ajutăm. Să nu se spună apoi că 
vechea colonie Pompei şi-a întors spatele unui apel 
al împăratului. În plus de asta, am la Misenum o 
crescătorie de pești care înghite apa cum înghite 
amicul Brittius vinul. Aş vrea ca apeductul să 
reînceapă să curgă cât mai curând posibil. Ce 
ziceți? 

Magistraţii schimbară priviri încurcate. Într-un 
târziu Popidius vorbi: 

— E posibil să ne fi pripit un pic. 

Cuspius fu singurul care riscă un început de 
împotrivire: 

— Eu tot zic că ar trebui să fie treaba celor din 
Nola... 

Ampliatus îi tăie vorba: 

— Rămâne aşa atunci. O să-ţi dau tot ce ai 
nevoie, Marcus Attilius, fii doar amabil şi aşteaptă 
putin afară. 

Strigă peste umăr la intendent: 

— Scutarius! Dă-i inginerului sandalele! 

Niciunul din ceilalți nu-i adresă vreun cuvânt lui 
Attilius, nici nu se uitară la el. Erau ca niște şcolari 

neastâmpărați, pe care dirigintele îi găsise 
bătându-se. 

Inginerul își luă sandalele și ieşi din tepidarium, 
trecând în holul întunecat. Drapernia fu imediat 
trasă în urma lui. Se sprijini de perete ca să se 
încalţe, încercând să asculte ce se vorbea înăuntru, 
dar nu auzea nimic. Din direcția atriumului se auzi 
cum cineva tocmai sărise în bazin. Zgomotul îi 
aduse aminte că, fiind sărbătoare, locuinţa era 
plină de oameni. Risca prea mult să fie prins 
trăgând cu urechea. Dădu la o parte cea de-a doua 
draperie şi păși în lumina orbitoare a soarelui. De 
cealaltă parte a atriumului, dincolo de tablinum, 
suprafața apei se legăna de la plonjonul pe care 
tocmai îl auzise. Soţiile magistraților sporovăiau în 
continuare la celălalt capăt, unde li se alăturase o 
matroană între două vârste, cu înfăţişare ştearsă, 
care stătea cuminte deoparte, cu mâinile în poală. 
Doi sclavi, cărând tăvi încărcate cu mâncare, 
trecură prin spatele lor. Se simțea miros de 
mâncare. Era limpede că se pregătea un ospăț de 
proporții. 

Privirea îi fu atrasă de o pată întunecată sub 
suprafața scânteietoare a apei şi o clipă mai târziu 
înotătorul scoase capul afară. 

— Corelia Ampliata! 

Fără să vrea îi rostise numele cu voce tare. Fata 
nu îl auzise. Îşi scutură capul şi îşi dădu părul 
negru la o parte de pe ochii închişi, adunându-l la 
spate cu ambele mâini. Braţele erau depărtate de 
corp iar faţa albă întoarsă către soare. Nu îşi dădea 
seama că e urmărită. 

— Corelia! 

Rosti numele în şoaptă, ca să nu atragă atenția 
celorlalte femei, şi de data asta fata se întoarse. 
Dură ceva până reuși să-l distingă în lumina 
orbitoare a atriumului, dar după ce îl văzu porni 
spre el. Era îmbrăcată cu un combinezon străveziu 
care îi venea până deasupra genunchilor, iar când 
ieşi din apă îşi puse un braţ peste sâni şi pe celălalt 

în dreptul pubisului, ca o Venus pudică ieşind din 
valuri. Intră în tablinum şi veni către bazin, trecând 
pe lângă măştile funerare ale clanului Popidius. 
Reprezentările celor morți erau unite cu panglici 
roşii care indicau relațiile de rudenie, formând o 
rețea de putere întinsă în timp de-a lungul 
generaţiilor. 

— Aquarius, şopti ea alarmată, trebuie să pleci 
de-aici! 

Stătea pe treptele circulare de la ieşirea din 
bazin. 

— Pleacă, fugi de-aici. Tata e aici, şi dacă te 
vede... 

— Prea târziu, ne-am întâlnit deja. 

Dar se trase uşor înapoi ca să nu poată fi văzut 
de femeile de la celălalt capăt al bazinului. Ar 
trebui să mă uit într-o parte, se gândi. Asta ar face 
un om bine-crescut. Dar nu putea să-şi ia ochii de 
la ea. 

— Ce faci aici? 

— Ce fac aici? 

Îl privi de parcă ar fi fost sărac cu duhul și se 
aplecă spre el. 

— Unde ai vrea să fiu? Tata e proprietar aici. 

Îi luă puţin până să înţeleagă ce îi spunea fata. 

— Dar mi s-a zis că aici locuieşte Lucius 
Popidius... 

— Da, locuieşte. 

Nu reușea să înţeleagă. 

— Şi atunci? 

— Urmează să ne căsătorim. 

Spuse cuvintele cu o voce albă şi ridicând din 
umeri, iar gestul avea ceva teribil în el, o 
deznădejde fără margini, şi brusc totul deveni clar 
— motivul apariției neanunțate a lui Ampliatus, 
deferența lui Popidius în faţa lui, felul în care 
ceilalți 1 se supuneau. Ampliatus reuşise cumva să- 
1 cumpere lui Popidius acoperișul de deasupra 
capului, iar acum urma să-şi desăvârşească 
achiziția măritându-și fata cu fostul său stăpân. 

Gândul că acel crai tomnatic, cu corpul lui epilat și 
neted, o să împartă aşternutul cu Corea îl umplu 
de o mânie neașteptată, deși îşi repeta că nu e în 
niciun fel treaba lui. 

— Dar nu se poate, un bărbat de vârsta lui 
Popidius ar trebui să fie căsătorit. 

— A fost. A trebuit să divorțeze. 

— Şi ce părere are Popidius despre acest plan? 

— Consideră desigur că e înjositor că e nevoit 
să se însoare cu cineva atât de inferior lui — la fel 
cum consideri şi tu, de bună seamă. 

— Nu, Corea, nu! protestă imediat Attilius. 

Fata avea lacrimi în ochi. 

— Dimpotrivă. Cred că eşti de o sută de ori 
deasupra lui. De o mie de ori. 

— ÎI urăsc! 

Nu se înţelese dacă se referea la Popidius sau la 
tatăl ei. 

Pe culoar se auziră paşi grăbiţi şi vocea lui 
Amplatus strigând: 

— Aquarius! 

Pe fată o trecu un frison. 

— Te implor, pleacă de-aici. A fost foarte 
frumos din partea ta că ai încercat să mă ajuţi ieri. 
Dar nu-l lăsa să te prindă în laţ, cum ne-a prins pe 
noi ceilalți. 

Attilius răspunse plin de demnitate: 

— Sunt cetățean roman liber, angajat de Curator 
Aquarum în serviciul împăratului, venit aici în 
misiune oficială ca să repar apeductul imperial. Nu 
sunt un sclav pe care să-l dea de mâncare la 
anghile sau o bătrână pe care s-o omoare în bătaie. 

Fu rândul ei să fie şocată. Îşi duse mâinile la 
gură: 

— Atia? 

— Da, Atia... aşa o cheamă? Noaptea trecută 
am găsit-o zăcând pe stradă şi am dus-o în locuința 
mea. Fusese biciuită până şi-a pierdut cunoştinţa și 
lăsată afară să moară ca un câine. 

— Monstrul! 

Corelia se dădu înapoi, ținându-și în continuare 
mâinile peste faţă, și intră la loc în apă. 

— Profiți de bunătatea mea, aquarius! spuse 
Ampliatus. 

Traversa tablinum-ul şi se îndrepta către el. 

— Ti-am zis să mă aștepți, atât. 

Îi aruncă o privire furioasă Coreliei: 

— Văd că tot nu te-ai învățat minte după ce ți- 
am spus ieri. 

Apoi strigă înspre cealaltă parte a bazinului: 

— Celsia! 

Femeia ştearsă pe care Attilius o remarcase mai 
devreme tresări. 

— Scoate-o pe fata noastră din apă. Nu se cade 
să-şi arate ţâţele în public atâta! 

Se întoarse către Attilius. 

— Uită-te la ele, parcă sunt un cârd de cloşti pe 
cuibar. 

Îşi flutură coatele înspre ele şi începu să imite o 
găină - cotcodaac, cotcodaac — iar femeile îşi 
ridicară jignite evantaiele. 

— Dar nu zboară niciodată. Nu-nu-nu. Un lucru 
e sigur când vine vorba de aristocrații romani: ar 
merge până la capătul lumii pentru o masă pe 
degeaba. lar nevestele lor sunt şi mai și. Strigă 
tare: 

— Vin într-o oră! Să nu puneţi mâncarea până 
nu mă-ntorc! 

Îi făcu semn lui Attilius să-l urmeze şi apoi noul 
stăpân al Casei Popidius se răsuci pe călcâie şi 
porni cu paşi mari către ușă. 

Când treceau prin atrium, Attilius mai aruncă o 
privire către bazinul unde o văzu pe Corelia în 
continuare sub apă, ca și cum apa ar fi putut-o 
spăla de tot ce 1 se întâmpla. 

Hora sexta 
[12:00] 


În timp ce se ridică din adâncul pământului, 
magma suferă o scădere pronunţată a presiunii. La 
o adâncime de 10 kilometri, de exemplu, presiunea 
este de circa 300 de megapascali (MPa), adică de 
3000 de ori mai mare decât presiunea atmosferică. 

O modificare atât de însemnată a presiunii are 
multiple consecinţe pentru proprietăţile fizice şi 
curgerea magmei. 


Enciclopedia Vulcanilor 


Ampliatus era aşteptat în stradă de o litieră cu 
opt sclavi, îmbrăcaţi în aceeași tunică purpurie ca 
şi portarul şi intendentul. La apariția stăpânului 
tresăriră şi deveniră alerți, dar acesta trecu pe 
lângă ei fără să-i bage în seamă, la fel cum nu băgă 
în seama nici mica mulțime de petenți care, în 
ciuda sărbătorii, stăteau ghemuiţi la umbra zidului 
de peste drum şi începură să-i strige numele într- 
un cor pestrit. 

— O să mergem pe jos, spuse Ampliatus şi 
începu să urce dealul către intersecție cu același 
pas alert cu care se mișca prin casă. 

Attilius urca alături de el. Era amiază, aerul 
încins, pe străzi linişte. La vederea lui Amplatus, 
cei câțiva trecători pe care îi întâlneau fie săreau în 
rigolă, fie se retrăgeau sub intrarea magazinelor. 
Mergea fredonând, dădea din cap ca răspuns la 
câte un salut, iar când inginerul se uită în urmă 
văzu că aveau o suită demnă de un senator — mai 
întâi, la o distanţă respectuoasă, sclavii cu litiera, 
iar în urma lor mica gloată a celor care aveau ceva 
de cerut, cu feţele deprimate și epuizate ale unora 
care încearcă dinainte de răsărit să-i intre în voie 
unui puternic al zilei şi ştiu că nu se vor alege cu 
NIMIC. 

Cam la jumătatea urcuşului către Poarta 
Vezuviului — inginerul numărase trei insulae — 
Amplatus o luă la dreapta, traversă strada şi 
împinse o uşă mică de lemn care se deschidea în 
perete. Îi puse mâna pe umăr lui Attilius, 
îndemnându-l să intre, iar Attilius simți cum i se 
strânge carnea la atingerea milionarului. 

„Nu-l lăsa să te prindă în laţ, cum ne-a prins pe 
noi ceilalți. ” 

Se elibera din strânsoarea mâinii lui Ampliatus, 
iar acesta închise uşa în urma lor. Inginerul se uită 
în jur şi văzu că se afla într-un spațiu mare și 
pustiu, un şantier de construcții care ocupa cea mai 
mare parte a unei insula. La stânga era un zid de 
cărămidă, deasupra căruia se vedea un acoperiş 
înclinat din ţiglă roşie — partea din spate a unui 
rând de magazine — având în mijloc două porți 
înalte de lemn; la dreapta se găsea un complex de 
clădiri noi, aproape gata, cu ferestre mari şi 
moderne care dădeau spre întinderea de tufișuri și 
pietriș. Chiar sub ferestre era săpat un rezervor 
dreptunghiular. 

Ampliatus stătea cu mâinile în şolduri și studia 
reacția inginerului. 

— Deci: ce crezi că fac aici? Ai dreptul la o 
încercare. 

— Băi. 

— Corect. Ce părere ai? 

— E impresionant, spuse Attilius. 

Chiar este, își spuse în gând. Cel puțin la fel de 
bine ca orice se construise la Roma în ultimii zece 
ani. Pereții din cărămidă şi coloanele erau finisate 
superb. Totul avea un aer de linişte — de spaţiu, 
calm şi lumină. Ferestrele înalte erau îndreptate 
către sud-vest, ca să profite de soarele de după- 
amiază, care tocmai începea să se reverse înăuntru. 

— Felicitări! 

— A trebuit să demolăm aproape toate clădirile 
dintre cele două străzi ca să facem loc, spuse 
Ampliatus, şi oamenii au fost nemulțumiți. Dar va 

merita. Vor fi cele mai bune băi din afara Romei. 
Şi mai moderne decât oricare de acolo. 

Privi mândru în jur. 

— Dacă ne punem mintea, noi ăştia din 
provincie le putem da lecţii celor din capitală. 

Îşi puse mâinile pâlnie la gură și strigă: 

— Januarius! 

Din cealaltă parte a curții se auzi un strigăt de 
răspuns şi un bărbat înalt apăru în capul scărilor. 
Îşi recunoscu stăpânul şi coborî în fugă către ei. În 
timp ce se apropia, îşi ştergea mâinile de tunică şi 
îşi tot pleca umil capul. 

— Januarius, el e prietenul meu, inginerul 
hidraulic responsabil cu Augusta. Lucrează pentru 
împărat! 

— Onorat, spuse Januarius şi se înclină iarăși în 
faţa lui Attilius. 

— Januarius e unul din conducătorii lucrărilor. 
Unde sunt băieții? 

— În barăci, domnule. 

Părea îngrozit, de parcă ar fi fost prins 
lâncezind. E sărbătoare... 

— La naiba cu sărbătoarea! Avem nevoie de ei 
aici. Câţi spuneai că-ți trebuie, inginere, zece? Hai 
mai bine doisprezece. Januarius, trimite-mi 
doisprezece din cei mai zdraveni oameni ai noștri. 
Gaşca lui Brebix. Zi-le să-şi ia mâncare şi apă 
pentru o zi. Ce mai era? 

— Var nestins, începu Attilius, puteolanum... 

— Aşa. Toate astea... cherestea, cărămizi, torţe 
— nu uita de torţe. Să primească tot ce îi trebuie. Și 
îti trebuie ceva să le transporți, nu? Câteva perechi 
de boi? 

— Le-am închiriat deja. 

— la-le pe-ale mele, insist... 

— Nu. 

Generozitatea lui Ampliatus începea să-l 
stingherească pe inginer. Începea cu un dar, apoi 
darul se dovedea a fi fost un împrumut și 
împrumutul se transforma într-o datorie imposibil 

de plătit. Fără îndoială că aşa îşi pierduse Popidius 
casa. Oraş de șarlatani. Privi către cer. 

— E amiază. Pe la ora asta boii au ajuns 
probabil în port. Am un sclav acolo care aşteaptă 
cu uneltele. 

— De la cine i-ai închiriat? 

— Baculus. 

— Baculus! Hoţomanul ăla beţiv! Bou mei ar fi 
fost mai buni. Măcar lasă-mă să schimb două 
vorbe cu el. O să-ți facă o reducere babană. 

Attilius ridică din umeri. 

— Dacă insiști. 

— Insist. Januarius, cheamă oamenii de la 
barăci și trimite un băiat la docuri să aducă încoace 
căruțele inginerului. Între timp o să-ţi prezint 
locul. 

ÎI apucă iarăşi de umăr pe Attilius. 

— Să mergem! 


Băile nu sunt un lux. Băile sunt piatra de temelie 
a civilizației. Băile sunt lucrul care îl ridică pe cel 
mai amărât cetăţean roman deasupra celui mai 
bogat barbar care-şi face nevoile pe câmp. Băile îi 
învață pe oameni curăţenia, sănătatea şi programul 
strict, trei ramuri ale disciplinei. Nu de-asta 
fuseseră în primul rând inventate apeductele, ca să 
alimenteze băile? Nu fuseseră băile la fel de 
importante ca legiunile pentru răspândirea 
civilizației romane în Europa, Africa şi Asia, astfel 
că indiferent de oraşul în care te-ai afla pe vastul 
cuprins al imperiului, puteai fi sigur că vei găsi 
acolo această părticică din Roma? 

Cam asta era esența discursului ținut de 
Ampliatus în timp ce îi arăta lui Attilius cochilia 
deocamdată goală a visului său. Încăperile nu erau 
mobilate şi miroseau puternic a vopsea proaspătă 
şi stuc, iar paşii lor răsunau în timp ce treceau prin 
despărțituri şi săli de exerciții, către partea 
principală a clădirii. Aici frescele erau gata. 
Imagini ale Nilului, cu apa sa verde și presărat cu 

crocodili întinși la soare, se amestecau cu scene 
din vieţile zeilor. Triton înota pe lângă corabia 
argonauților şi îi conducea înapoi în siguranţă. 
Neptun își transforma fiul într-o lebădă. Perseus o 
salva pe Andromeda de monstrul marin trimis să-i 
atace pe etiopieni. Bazinul din caldarium putea 
primi douăzeci şi opt de clienți plătitori odată, care 
ar sta întinşi pe spate şi ar privi către tavanul de 
safir luminat de când sute de lămpi, în care vor 
înota tot felul de vietăți marine, având astfel 
impresia că plutesc într-o grotă subterană. 

Ca să obțină luxul pe care îl vroia, Ampliatus 
folosea cele mai moderne tehnici, cele mai bune 
materiale, cei mai pricepuţi meseriași din Italia. 
Domul laconiumului — sauna uscată — avea ferestre 
de sticlă  napolitană, groase de un deget. 
Pardoselile, zidurile şi plafoanele aveau pereți 
dubli, iar cuptorul care încălzea cavitățile era atât 
de puternic încât chiar dacă afară era zăpadă, aerul 
dinăuntru ar fi fost atât de încins încât ai fi putut 
prăji carne înăuntru. Totul era construit ca să facă 
față la un cutremur. Toată instalaţia principală — 
conducte, țevi de scurgere, grilaje, guri de aerisire, 
robinete, robinete intermediare, capete de duș, 
până și mânerele pentru tras apa erau din bronz. 
Colacul scaunelor de toaletă era din marmură 
frigiană, cu suporturi pentru coate sculptate în 
formă de delfini şi himere. Apă caldă şi rece peste 
tot. Civilizație. 

Attihus fu nevoit să-i admire viziunea. 
Amplatus îi arăta toate acestea cu atâta mândrie 
de parcă ar fi vrut să-l convingă să investească în 
proiectul lui. Şi adevărul era că dacă ar fi avut 
vreun ban — dacă cea mai mare parte a salariului 
său nu ar fi fost trimisă deja la Roma mamei și 
sorei - ar fi putut să-i dea ultimul bănuţ, pentru că 
nu întâlnise în viaţa lui un antreprenor mai 
convingător ca Numerius Popidius Ampliatus. 

— Cât mai ai până termini? 

— Cam o lună. Trebuie să aduc dulgheri. Am 
nevoie de nişte rafturi şi de câteva dulapuri. Aș fi 
vrut să pun podea dublă de lemn în vestiare. Mă 
gândeam la pin. 

— Nu, spuse Attilius. Pune arin. 

— Arin? De ce? 

— Nu putrezește în contact cu apa. Aș folosi pin 
— sau poate chiparos — pentru obloane. Dar trebuie 
să fie adus de la câmpie, unde soarele străluceşte 
cu putere. Să nu te atingi de pinul din munţi. În 
niciun caz pentru o construcție de calitatea asta. 

— Alte sfaturi? 

— Să foloseşti mereu cherestea tăiată toamna, 
nu primăvara. Primăvara copacii sunt impregnaţi şi 
lemnul e mai slab. Pentru fixare foloseşte lemn de 
măslin întărit în foc - ține o sută de ani. Dar 
probabil ştii deja toate chestiile astea. 

— Nu, deloc. Am construit mult, e adevărat, dar 
nu m-am priceput niciodată la lemn şi piatră. La 
bani mă pricep eu. Și avantajul la bani e că nu 
contează când îi culegi. Sunt plante perene. 

Râse de propria glumă și îşi întoarse ochii către 
inginer. Privirea lui intensă avea ceva care te 
îngheţa. Nu era niciodată fixă ci se mişca în 
permanenţă, ca şi cum tot timpul şi-ar fi evaluat 
interlocutorul, iar Attilius se gândi „nu, nu la bani 
te pricepi, ci la oameni — la punctele lor tari şi la 
cele slabe; când să măgulești omul şi când să-l 
bagi în sperieți”. 

— ŞI tu, aquarius? spuse Ampliatus încet. Tu la 
ce te pricepi? 

— La apă. 

— E un lucru important. Apa e cel puţin la fel 
de valoroasă ca banii. 

— Serios? Atunci de ce nu sunt şi eu bogat? 

— Cine ştie, ai putea deveni. 

Rosti cuvintele aparent nepăsător, lăsându-le să 
plutească o clipă sub domul masiv, apoi continuă: 

— Stai vreodată să te gândeşti cât de ciudat e 
orânduită lumea, inginere? După ce voi deschide 

aici, o să adun o avere. Şi apoi o să folosesc acea 
avere să fac o alta, şi apoi o alta. Dar fără 
apeductul tău, n-aş putea să construiesc nicio baie. 
Nu te tulbură gândul? Fără Attilius n-ar exista 
niciun Amplatus. 

— Atâta că apeductul nu e al meu. Nu eu l-am 
construit, ci împăratul. 

— Aşa e. Şi fiecare kilometru a costat peste un 
milion. Regretatul Augustus... mă-ntreb dacă a 
meritat vreun om mai mult decât el să fie 
proclamat zeu. Îl prefer pe Divinul Augustus lui 
Jupiter la orice oră. Nu trece zi fără să-mi spun 
rugăciunile către el. 

Adulmecă aerul. 

— Vopseaua asta proaspătă îmi dă dureri de cap. 
Hai să-ți arăt ce planuri am pentru parter. 

Îl conduse înapoi pe unde veniseră. Soarele 
strălucea puternic prin geamurile larg deschise. 
Zeii de pe zidul din fața ferestrelor păreau să fi 
înviat. Şi totuşi aceste încăperi goale aveau un aer 
de loc bântuit — acea neclintire care te toropea, 
praful plutind în razele de lumină, uguitul 
porumbeilor în curtea muncitorilor. O pasăre 
zburase în laconium şi rămăsese captivă acolo. 
Aripile izbindu-se de dom îl făceau pe inginer să 
tresară. 

Afară, aerul luminos părea aproape solid din 
cauza căldurii, precum sticla topită, dar Ampliatus 
nu părea deranjat. Urcă fără efort scara deschisă și 
ajunse pe mica terasă superioară. De acolo putea 
vedea în întregime micul său regat. 

— Acolo o să fie curtea de gimnastică, spuse. 

De jur împrejur urma să planteze platani care să 
facă umbră. Experimenta o nouă metodă de 
încălzire a apei în bazinul exterior. Lovi uşor cu 
palma parapetul de piatră. 

— În locul acesta se găsea prima mea 
proprietate. Am cumpărat-o acum șaptesprezece 
ani. Dacă ți-aş spune cât de puţin am dat pe ea, nu 
m-ai crede. Să ne-nțelegem, după cutremur nu mai 

rămăsese mare lucru din clădire. Nu mai avea 
acoperiş, doar pereți. Aveam douăzeci şi opt de 
ani. N-am mai fost atât de fericit nici înainte de 
acel moment, nici după. Am reparat-o, am 
închiriat-o, am cumpărat alta, am închiriat-o şi pe- 
aia. Unele din căsoaiele astea vechi din vremea 
Republicii erau imense. Le-am compartimentat și 
am băgat în ele câte zece familii. Şi de-atunci tot 
asta am făcut. Îţi dau un sfat, prietene: nu există 
investiție mai sigură decât o proprietate în Pompei. 

Îşi trase o palmă peste ceafă și privi insecta 
strivită. O aruncă de pe deget. Attilius şi-l imagină 
în tinereţe: brutal, energic, nemilos. 

— Fuseseși deja eliberat de Popidius? 

Ampliatus îl săgetă cu privirea. Oricât ar încerca 
să fie afabil, se gândi Attilius, ochii o să-l dea 
mereu de gol. 

— Inginere, dacă încercai să mă insulți, las-o 
baltă. Toată lumea ştie că Numerius Popidius 
Amplatus s-a născut sclav şi nu-i e ruşine de asta. 
Da, eram deja liber. Stăpânul meu m-a eliberat prin 
testament când aveam douăzeci de ani. Fiul lui, 
Lucius — cel pe care tocmai l-ai întâlnit — m-a făcut 
intendentul casei. Apoi am muncit ca recuperator 
pentru un cămătar bătrân pe nume Jucundus, și el 
m-a învăţat multe. Dar nu m-aş fi îmbogățit 
niciodată dacă n-ar fi fost cutremurul. 

— Se uită cu drag către Vezuviu. Vocea 1 se 
înmuie. 

— A coborât din munţi într-o dimineaţă de 
februarie, ca un vânt subteran. L-am văzut cum 
venea, înclinând copacii în drumul său. Când totul 
a trecut, oraşul era la pământ. Nu mai conta cine se 
născuse sclav şi cine se născuse liber. Nu mai era 
nimeni aici. Puteai să mergi pe străzi o oră întreagă 
fără să întâlneşti decât cadavre. 

— Cine a fost însărcinat cu reconstrucția? 

— Nimeni! A fost o ruşine. Toate familiile 
bogate au fugit la reședințele de la ţară. Erau 
convinși cu toții că va veni un alt cutremur. 


132 


— Inclusiv Popidius? 

— Mai ales Popidius! 

Îşi frânse mâinile şi începu să se vaite: 

— O, Amplhatus, zeii ne-au părăsit! O, 
Ampliatus, zeii ne pedepsesc! Zeii! Cum adică? Ca 
şi cum zeilor le-ar păsa cine şi cum trăieşte. Îi 
doare-n fund. Ca şi cum aici în Campania 
cutremurele n-ar fi la fel de obişnuite ca izvoarele 
fierbinți şi seceta pe timp de vară! Când au văzut 
că erau în siguranţă, au început bineînţeles să se 
târască înapoi, dar între timp lucrurile începuseră 
să se schimbe. Salve lucrum! Trăiască profitul! 
Ăsta e mottoul noului Pompei. Îl poţi vedea peste 
tot în oraş. Lucrum gaudium! Profitul e un motiv 
de bucurie! Atenţie, nu banii — orice prostănac 
poate să moștenească bani. Profitul. Pentru asta e 
nevoie de pricepere. Scuipă peste zid înspre strada 
aflată sub ei. Lucius Popidius! Ce pricepere are el? 
Poate să bea apă rece şi să se pişe caldă, cam atât 
ştie să facă. În vreme ce tu — Attilius simţi din nou 
că este evaluat — tu mi se pare că ești un om 
capabil. Mă recunosc în tine la vârsta ta. Mi-ar fi 
de folos cineva ca tine. 

— De folos? 

— Aici, pentru început. Băile au nevoie de 
cineva care să înțeleagă apa. Drept răsplată aş 
putea să-ţi dau o cotă parte din profit. 

Attilius dădu din cap zâmbind. 

— Nu ține. 

Ampliatus zâmbi la rândul lui. 

— Negociezi la sânge. Admir asta. Foarte bine 
atunci, o cotă parte din proprietate. 

— Nu. Mulţumesc. Sunt măgulit. Dar familia 
mea lucrează pentru apeductele imperiale de un 
secol. M-am născut ca să fiu inginer la matrice şi o 
să mor făcând asta. 

— Şi de ce nu le-ai face pe-amândouă? 

— Ce anume? 

— Să te ocupi de apeduct şi să fii şi consilierul 
meu. Nu trebuie să ştie nimeni. 

Attilius se uită de aproape la faţa lui vicleană şi 
lacomă. Dincolo de bani, de violenţă şi de setea de 
putere, nu era decât un găinar de provincie. 

— Nu, răspunse cu răceală, aşa ceva nu se 
poate. 

Probabil că pe față i se citea clar disprețul, 
pentru că Ampliatus dădu imediat înapoi. 

— Ai dreptate, spuse el dând din cap. Uită că ți- 
am vorbit de aşa ceva. Uneori sunt mai din topor. 
Îmi vin tot felul de idei şi nu mă gândesc prea mult 
la ele. 

— Cum ar fi să omori un sclav înainte să afli 
dacă spune adevărul? 

Amplatus rânji şi îndreptă un deget către 
Attilius. 

— Bună! Ai dreptate. Dar ce să te-aștepţi de la 
un om ca mine? Poţi să ai toți banii din Imperiu 
dar asta n-o să te facă un nobil, nu? Te gândeşti că 
îi imiţi pe aristocrați, că ai stil, şi până la urmă se 
dovedește că nu eşti decât un monstru. Parcă așa 
mi-a zis Corelia, nu? Un monstru. 

— Şi Exomnius? îi scăpă lui Attilius întrebarea. 
Aveai şi cu el o înţelegere de care nu ştia nimeni? 

Ampliatus continua să zâmbească netulburat. 
Din stradă se auzi hurducăitul unor roți grele de 
lemn pe piatră. 

— Ai auzit?... cred că ți-au sosit căruțele. Să 
coborâm ca să le deschidem. 


Era ca şi cum conversaţia nici nu avusese loc. 
Fredonând iarăşi încetişor, Ampliatus traversă cu 
paşi rapizi curtea presărată cu pietriș. Deschise 
porțile grele şi, în timp ce Polites aducea prima 
pereche de boi în curte, făcu o reverență. A doua 
pereche era adusă de un bărbat pe care Attilius nu-l 
recunoscu; alți câțiva stăteau în spatele unei căruţe 
goale, cu picioarele bălăngănindu-se în gol. Îndată 
ce îl remarcară pe Ampliatus săriră imediat în 
picioare şi rămaseră cu privirea coborâtă în 
pământ. 

— Bravo, băieţi! spuse Ampliatus. O să am grijă 
să fiu răsplătiți pentru că lucraţi în zi de 
sărbătoare. Dar e o urgenţă și trebuie să putem cu 
toții umărul ca să reparăm apeductul. Pentru binele 
comun, nu-i aşa inginere? 

ÎI ciupi de obraz pe bărbatul aflat lângă el. 

— Sunteţi la ordinele lui, să faceţi treabă bună. 
Inginere, ia ce ai nevoie. Găsești totul în curte. 
Torţele sunt în magazie. Mai pot să te ajut cu 
ceva? 

Era evident că vroia să plece. 

— O să ţin socoteala la ce folosim, spuse 
Attilius pe un ton grav. O să ţi se facă plata. 

— Nu e nevoie. Dar cum doreşti. N-aş vrea să 
fiu acuzat că am încercat să te corup! 

Râse şi arătă spre curte. 

— Aş rămâne să vă ajut cu încărcatul — se ştie 
că Numerius Popidius Ampliatus nu se dă înapoi 
de la munca de jos — dar știi cum e. Fiind 
sărbătoare, cinăm devreme şi n-aş vrea să-mi dau 
de gol originea lăsându-i pe distinşii domni şi 
doamne să aştepte un ţărănoi ca mine. 

Îi întinse mâna. 

— Bun! Îţi urez baftă, inginere! 

Attihus apucă mâna celuilalt, pe care o simţi 
uscată şi fermă; palma și degetele erau bătătorite, 
ca şi ale lui. Dădu din cap: 

— Mulţumesc! 

Ampliatus mormăi o încuviinţare şi plecă. În 
strada liniștită litiera îl aştepta, iar de data astă se 
urcă direct în ea. Sclavii se precipitară ca să-şi 
ocupe locurile, câte patru pe fiecare parte. 
Ampliatus pocni din degete și cărăuşii ridicară 
mânerele îmbrăcate în bronz — mai întâi până la 
brâu, apoi, schimonosindu-se de efort, până pe 
umeri. Stăpânul se cufundă în perne, căzut pe 
gânduri şi privind în gol. Întinse mâna în spatele 
său, desfăcu drapena şi o lăsă să cadă. Attilius 
rămăsese în poartă şi îl privea cum se 
îndepărtează, cu baldachinul purpuriu legănându- 

se în timp ce litiera cobora dealul şi cu mica 
mulțime de petenți epuizați târându-se după el. 
Se întoarse înapoi în curte. 


Se găseau de toate acolo, exact cum spusese 
Amplatus şi o vreme Attilius reuşi să-şi piardă 
gândurile în efortul fizic. Era o alinare pentru el să 
manevreze iarăşi materialele cu care-şi făcea 
meseria — cărămizile grele şi colțuroase, mari cât 
să le poți lua într-o mână, scoțând acel sunet sec 
atât de familiar când erau așezate una peste alta în 
spatele  căruței; coşurile cu praf roşu de 
puteolanum, de fiecare dată mai greu şi mai dens 
decât te-ai fi aşteptat, alunecând pe scândurile 
aspre de pe fundul căruţei; cheresteaua caldă și 
netedă mângâindu-i obrazul în timp ce traversa 
curtea cu ea pe umăr; şi la urmă varul din amforele 
pântecoase de lut — greu de apucat şi de urcat în 
căruţă. 

Munci cu spor alături de ceilalți și simţea în fine 
că începea să facă progrese. Ampliatus era fără 
îndoială crud şi nemilos şi cine mai știe ce altceva, 
dar materialele erau bune şi le lua pentru un scop 
nobil. Ceruse şase amfore de var dar până la urmă 
se hotărî să ia douăsprezece; dublă şi cantitatea de 
puteolanum, luând douăzeci de coşuri. Nu vroia să 
se întoarcă la Amplatus ca să-i mai ceară; ce nu 
folosea, putea foarte bine să aducă înapoi. 

Intră în clădire ca să caute torțele şi le găsi în 
magazia cea mai mare. Până şi acestea erau de 
calitate superioară — fâșii de in şi rășină înfăşurate 
strâns și impregnate cu gudron; mânere bune, 
solide, legate cu funie. Lângă ele erau lăzi deschise 
pline cu lămpi pe ulei, cele mai multe din teracotă, 
dar şi unele din bronz, şi lumânări cât pentru un 
întreg templu. Cum spusese Ampliatus: calitate 
fără egal. Avea să fie o culme a luxului, nu încăpea 
îndoială. 

„Vor fi cele mai bune băi din afara Romei...’ 

Brusc deveni curios şi, cu braţele pline de torţe, 
merse să vadă ce e în celelalte magazii. Stive de 
prosoape în una, borcane cu ulei parfumat de 
masaj în alta, greutăţi de plumb pentru gimnastică, 
colaci de frânghie şi mingi de piele în a treia. Toate 
pregătite, aşteptând să fie folosite; nu lipsea decât 
forfota oamenilor asudând și sporovăind, care să 
aducă totul la viață. Şi apa, desigur. Trase cu 
ochiul prin ușa deschisă înspre şirul de încăperi. O 
să aibă nevoie de multă apă acest stabiliment. 
Patru sau cinci bazine, dușuri, toalete, o saună... 
Doar obiectivele publice, ca fântânile, se puteau 
conecta gratuit la apeduct, ca un dar din partea 
împăratului. Dar pentru nişte băi ca acestea, apa ar 
costa o mică avere. Şi dacă Ampliatus devenise 
bogat cumpărând proprietăți mari, împărțindu-le şi 
apoi închiriindu-le, trebuie că avea un consum de 
apă uriaş. Se întrebă cât plătea pentru asta. 
Probabil va putea afla odată întors la Misenum, 
după ce va face puţină ordine în evidențele 
Augustei, lăsate vraişte de Exomnius. 

Poate că de fapt nu plătea nimic. 

Rămase în loc sub lumina soarelui, în clădirea 
plină de ecouri a băii, ascultând gânguritul 
porumbeilor şi răsucind această ipoteză pe toate 
părțile. Apeductele fuseseră mereu o sursă de 
corupție. Fermierii își trăgeau câte o ţeavă când 
conducta principală trecea pe terenurile lor. 
Cetăţenii legau o conductă sau două în plus şi îi 
mituiau pe inspectorii veniţi să controleze. Se 
acordau lucrări publice unor antreprenori 
particulari şi se plăteau facturi pentru operațiuni 
fictive. Materialele dispăreau. Attilius bănuia că 
peştele era stricat chiar de la cap: se zvonea că 
până şi Acilius Aviola — Curator Aquarum — îşi 
trăgea un procent. Inginerul nu avusese niciodată 
de-a face cu aşa ceva. Dar un om cinstit era un 
lucru rar la Roma; un om cinstit era un fraier. 

Brațele începeau să-l doară de la greutatea 
torțelor. leşi afară și le puse una peste alta într-una 

din căruţe, apoi se sprijini de ea, pierdut în 
gânduri. Între timp sosiseră şi ceilalți oameni ai lui 
Amphatus. Terminaseră de încărcat şi acum erau 
întinși la umbră, aşteptând ordinele sale. Boii 
stăteau placizi, pleznind din coadă şi cu nori de 
muşte în jurul capetelor. 

Oare faptul că registrele Augustei de la Piscina 
Mirabilis erau atât de vraiște nu era intenționat? 

Se uită în sus la cerul fără nori. Soarele trecuse 
de amiază. Becco şi Corvinus ar trebui să fi ajuns 
deja la Abellinum. Poate că stăvilarele au fost deja 
închise iar Augusta începuse să se scurgă. Simţea 
din nou presiunea timpului. Dar luă o hotărâre şi-l 
chemă pe Polites. 

— Mergi înăuntru, îi spuse, şi adu încă o duzină 
de torţe, una de lămpi şi un borcan cu ulei de 
măsline. Şi un colac de frânghie, dacă tot eşti 
acolo. Dar ai grijă, nu mai mult. Apoi, după ce 
terminaţi aici, du căruțele şi oamenii la castellum 
aquae, lângă Poarta Vezuviului, şi aşteaptă-mă 
acolo. Corax ar trebui să se întoarcă în curând. 
Între timp vezi şi dacă reușeşti să cumperi niște 
mâncare pentru noi. 

Îi dădu punga sclavului. 

— Ai bani aici. Să ai grijă de ei. Mă întorc 
repede. 

Îşi scutură praful de cărămidă şi puteolanum de 
pe tunică şi ieşi prin poarta deschisă. 

Hora septa 
[14:10] 


Dacă magma este gata să urce într-un rezervor de 
nivel inalt, o mică schimbare a tensiunii locale, 
produsă de obicei de un cutremur, este suficientă 
ca să afecteze stabilitatea sistemului şi să 
declanșeze o erupție. 


Vulcanologie (ediția a doua) 


Banchetul lui Ampliatus tocmai intra într-a doua 
oră şi dintre cei doisprezece oaspeţi întinși în jurul 
mesei unul singur dădea semne că s-ar simți cu 
adevărat bine, şi era vorba chiar de Ampliatus. 

Mai întâi că era înăbușitor de cald, în ciuda sălii 
de mese cu un perete complet deschis şi a celor trei 
sclavi în tunici purpurii care agitau evantaie din 
pene de păun în jurul mesenilor. Un harpist aşezat 
lângă bazin făcea să răsune o melodie tristă şi 
informă. 

Şi stăteau câte patru pe o canapea! Cel puţin 
unul era în plus, după părerea lui Popidius, care 
mormăia nemulțumit la fiecare nou fel de mâncare 
ce Îi era pus în faţă. El personal era adeptul regulii 
lui Varro, care spunea că numărul de invitaţi la o 
cină nu trebuie să fie mai mic decât cel al Graţiilor 
(trei), nici să-l depășească pe cel al Muzelor 
(nouă). Altfel însemna să stai prea aproape de 
ceilalți meseni. Acum de pildă Popidius stătea 
tolănit între anosta nevastă a lui Ampliatus, Celsia, 
şi propria sa mamă, Taedia Secunda — atât de 
aproape încât simțea căldura corpurilor. 
Dezgustător. lar când se sprijinea în cotul stâng şi 
întindea mâna dreaptă ca să ia ceva de pe masă 
atingea cu ceafa pieptul plat al Celsiei şi — mai rău 
încă — inelul i se prindea în peruca blondă a mamei 
sale, tunsă de pe capul unei sclave din Germania şi 

împodobind acum părul cărunt al venerabilei 
doamne. 

Şi apoi mâncarea! Ampliatus nu era în stare să 
înțeleagă că pe o astfel de vreme se potriveau 
feluri simple şi reci, iar toate sosurile și toată 
sofisticăraia asta nu mai erau la modă din vremea 
lui Claudius. Primul antreu nu fusese rău — stridii 
crescute în Brundisium și apoi duse trei sute de 
kilometri de-a lungul coastei în Lacul Lucrinus ca 
să se îngrașe, astfel încât aveai parte în acelaşi 
timp de ambele varietăţi. Măsline cu sardine şi ouă 
asezonate cu anşoa — cât se poate de decent. Dar 
apoi se servise homar, arici de mare şi, într-un 
final, şoareci înveliți în miere cu seminţe de mac. 
Popidus se simţise obligat să mănânce măcar un 
şoarece, ca să-i facă plăcere gazdei, şi zgomotul 
osişoarelor zdrobindu-i-se în dinți îl făcuse să 
transpire de greață. 

Uger de scroafă umplut cu rinichi, cu vulva 
scroafei servită separat, rânjind la meseni ca o gură 
ştirbă. Mistreţ la cuptor umplut cu sturzi vii, care 
se zbăteau neputincioşi pe masă după ce burta 
mistrețului era tăiată şi s-au găinăţat zvârcolindu- 
se. (La această scenă Ampliatus bătuse din palme 
şi hohotise cu poftă). Apoi delicatesele: limbă de 
barză şi flamingo (nu erau rele), dar lui Popidius i 
se păruse totdeauna că limba de papagal vorbitor 
seamănă foarte bine cu un vierme, şi gustul se 
dovedi exact cum își imagina că ar fi un vierme în 
oţet. Apoi o tocană din ficăţei de privighetoare... 

Aruncă o privire la feţele înroşite ale celorlalți. 
Până şi grăsanul Brittius, care se lăudase odată că a 
mâncat o trompă întreagă de elefant și al cărui 
motto erau cuvintele lui Seneca — „mănâncă pentru 
a vomita și vomită pentru a mânca” — începea să se 
înverzească. Prinse privirea lui Popidius şi îi şopti 
ceva. Popidius nu reuşi să audă. Își puse mâna la 
ureche iar Brittius repetă, punându-și şervețelul la 
gură ca să nu-l vadă Ampliatus şi rostind fiecare 
silabă apăsat: Tri-mal-chi-o. 

Popidius aproape că izbucni în râs. Trimalchio! 
Foarte bună! Sclavul eliberat ajuns monstruos de 
bogat din satira lui Titus Petronius, care îşi supune 
oaspeţii la o masă întocmai ca a lor, fără să-şi dea 
seama cât de vulgar și ridicol se dovedește. Ha-ha! 
Trimalchio. Timp de câteva clipe, Popidius 
alunecă înapoi în timp cu douăzeci de ani, pe 
vremea când era un tânăr aristocrat de la curtea lui 
Nero, iar Petronius, arbitrul bunului gust, îşi 
întreținea comesenii timp de ore întregi cu satire 
nemiloase împotriva noilor îmbogăţiți. 

Deodată se simți cuprins de sentimentalism. 
Bietul Petronius! Era prea amuzant şi prea stilat ca 
să nu sfârșească rău. Până la urmă Nero a început 
să bănuiască că propria lui măreție imperială era 
luată uşor în derâdere. L-a privit o ultimă dată prin 
monoclul său de smarald şi i-a ordonat să se 
sinucidă. Dar Petronius reuşise să transforme până 
şi acel eveniment într-o glumă — deschizându-și 
venele înaintea unei cine în reşedinţa sa de la 
Cumae, apoi legându-le ca să mănânce şi să 
sporovăiască cu prietenii, apoi deschizându-le 
iarăşi, apoi legându-le la loc, şi tot aşa pe măsură 
ce viața se scurgea treptat din el. Ultimul lui act 
conştient a fost să spargă un vas pentru vin în 
valoare de trei sute de mii de sesterți, pe care 
împăratul spera să-l moștenească. Asta stil şi bun 
gust. 

Şi ce viitor aş fi avut pe lângă el, se gândi 
Popidius cu amărăciune. lar acum eu, un Popidius, 
care am cântat și am jucat cu Stăpânul Lumii, să 
ajung la patruzeci şi cinci de ani prizonierul lui 
Trimalchio! 

Se uită la fostul său sclav aşezat în capul mesei. 
Încă nu înţelegea prea bine cum se întâmplase 
totul. Fusese cutremurul, desigur. lar apoi, la 
câțiva ani, moartea lui Nero. Apoi războiul civil, 
un negustor de măgari pe post de împărat, iar 
lumea lui Popidius s-a întors cu susul în jos. 
Deodată Ampliatus era peste tot — reconstruind 

oraşul, ridicând un templu pentru a-și insinua 
copilul în consiliul municipal, controlând alegerile, 
cumpărând chiar casa de alături. Popidius nu se 
pricepuse niciodată la cifre, aşa că atunci când 
Amplatus i-a zis că ar putea să se aleagă şi el cu 
nişte bani, semnase contractele fără măcar să le 
citească. ȘI s-a întâmplat că banii s-au pierdut, iar 
apoi s-a dovedit că locuinţa familiei era pusă gaj, 
şi Singura scăpare de la umilința publică a 
evacuării era să se căsătorească cu fata lui 
Amplhatus. Era de neînchipuit: fostul lui sclav avea 
să-i fie socru. Nu era exclus ca mama lui să moară 
de rușine. De atunci nu mai scotea aproape nicio 
vorbă, cu faţa trasă de nesomn și griji. 

Nu că l-ar fi deranjat să împartă așternutul cu 
Corea. Se uită pofticios la ea. Era întinsă cu 
spatele la Cuspius, șoptindu-i ceva fratelui ei. Nu 
l-ar fi deranjat să i-o tragă şi băiatului, de altfel. 
Simţi că membrul începe să i se întărească. Ar 
putea oare să sugereze o partidă în trei? Nu, n-ar 
accepta nici în ruptul capului. Era o scorpie rece ca 
gheața. Dar o s-o încălzească el în curând. Privirea 
lui o întâlni iarăşi pe a lui Brittius. Haios tip. Îi 
făcu cu ochiul, arătă cu privirea către Ampliatus şi 
şopti la rândul lui: „Trimalchio!” 

— Ce spui acolo, Popidius? 

Vocea lui Ampliatus şuieră peste masă ca un 
bici. Popidius se retrase intimidat. 

— Spunea „ce ospăț!”, îşi ridică Brittius 
paharul. Asta e tot, Ampliatus, asta spuneam. Ce 
ospăț magnific! 

Un murmur de aprobare făcu înconjurul mesei. 

— ȘI n-aţi văzut încă partea cea mai bună, spuse 
Amphatus. Bătu din palme şi unul din sclavi plecă 
în fugă din sala de mese către bucătărie. 

Popidius reuşi cu greu să afişeze un zâmbet 
chinuit. 

— Eu unul mi-am păstrat loc pentru desert, 
Amplatus. 

De fapt simţea că-i vine să vomite, fără să mai 
aibă nevoie de obişnuita ceaşcă de saramură caldă 
cu muștar. 

— Ce-o să fie, mă întreb. Un coş de prune de la 
Muntele Damasc? Sau poate bucătarul acela al tău 
expert în aluaturi a pregătit o plăcintă cu miere din 
Atica? 

Bucătarul lui Ampliatus era marele Gargilius, 
cumpărat pentru un sfert de milion cu tot cu cărțile 
de bucate. Astea erau vremurile în Golful 
Neapolis. Bucătarii erau mai respectaţi decât cei pe 
care-i serveau. Preţurile ajunseseră o nebunie. 
Banii ajunseseră la cine nu trebuie. 

— A, nu, nu a sosit încă momentul desertului, 
dragul meu Popidius. Îmi dai voie — ce rost are să 
mai aşteptăm? — să-ţi spun „fiule”? 

Amplatus rânji şi, cu un efort supraomenesc, 
Popidius reuşi să-și ascundă repulsia. Trimalchio, 
Trimalchio, se gândi edilul... 

Se auzi un târşâit de picioare şi apărură patru 
sclavi, cărând pe umeri macheta unei trireme din 
argint turnat, lungă cât un om și plutind pe o mare 
de safire încrustate. Oaspeţii izbucniră în aplauze. 
Sclavii se apropiară în genunchi de masă şi cu greu 
reuşiră să împingă trirema cu prova înainte de-a 
lungul mesei. Interiorul era umplut de o anghilă 
imensă. Ochii fuseseră scoşi și înlocuiți cu două 
rubine. Fălcile erau deschise şi umplute cu fildeş. 
De înotătoarea dorsală era prins un inel gros de 
aur. 

Popidius vorbi primul: 

— Ampliatus, e un adevărat monstru! 

— Din crescătoria mea de la Misenum, spuse 
Amplatus plin de mândrie. E o murenă. Are 
treizeci de ani pe puţin. Am dat ordin să fie prinsă 
noaptea trecută. Vezi inelul ăsta? Am convingerea, 
Popidius, că este chiar peștele căruia obişnuia să-i 
cânte prietenul tău Nero. 

Luă un cuțit mare de argint. 

— Ia să vedem, cui îi dăm prima felie? Corelia, 
cred că tu ar trebui să fii prima. 

Uite un gest frumos, îşi spuse Popidius. Până 
acum Ampliatus o ignorase în mod ostentativ şi 
începuse să creadă că există animozități între ei. 
Dar se liniștise la acest semn de simpatie. Aşa că 
nu mică îi fu mirarea când văzu cum fata îi trimite 
tatălui ei o privire încărcată de ura cea mai 
crâncenă, își aruncă șervetul, se ridică și pleacă 
plângând de la masă. 


Primii trecători pe care îi abordă Attilius se 
jurau că nu auziseră în viaţa lor de Africanus. Dar 
înaintând puţin pe stradă până la cârciuma ticsită 
de lume a lui Hercules, cel din spatele tejghelei îl 
examină rapid cu privirea şi apoi îl îndrumă cu 
voce joasă — trebuia să coboare în continuare până 
se termină blocul, să o ia la dreapta, apoi prima la 
stânga şi acolo să întrebe din nou. 

— Dar ai grijă cu cine stai de vorbă, cetăţene. 

Attilius își dădu seama cam ce însemna acea 
avertizare şi, din momentul în care ieşi de pe 
drumul principal, deveni evident că locuinţele erau 
tot mai pricăjite şi mai înghesuite. Din loc în loc, 
lângă intrările sordide se vedea un falus cioplit în 
piatră, cu o pereche de testicule. Rochiile țipătoare 
ale prostituatelor săreau în ochi în semi-întuneric 
ca nişte flori albastre şi galbene. Va să zică aici îşi 
făcea veacul Exomnius! Attilius încetini pasul. Se 
gândi dacă nu era mai bine să se întoarcă. Avea 
ceva foarte important de făcut în acea noapte și nu 
trebuia să-şi pună în pericol misiunea. 

Dar apoi îi veni din nou în minte imaginea 
tatălui său dându-și sufletul pe o saltea, într-un colt 
al locuinţei lor înghesuite — alt fraier cinstit, a cărui 
probitate inflexibilă lăsase în urmă o văduvă 
săracă lipită — şi iuți iarăşi pasul, de data asta 
împins de furie. 

La capătul străzii, un balcon masiv de la primul 
etaj ieşea mult în afară, transformând drumul într- 

un fel de pasaj. Îşi făcu loc printr-un grup de 
bărbați cu feţele buhăite de vin şi căldură care-şi 
pierdeau vremea prin zonă, intră prin cea mai 
apropiată uşă deschisă şi ajunse într-un vestibul 
jegos. Se simţea un miros puternic, aproape 
animalic, de transpirație şi spermă. Locuri ca 
acesta se chemau lupanare, de la urletul lupoaicei 
în călduri. Lupa — lupoaică — așa era denumită 
popular o prostituată — o meretrix. Toată colcăiala 
asta îl îngreţoşa. De sus răzbătea sunetul unui 
flaut, bubuituri pe podeaua de lemn şi râsete de 
bărbați. Din despărțiturile cu perdea la intrare 
înşirate de-o parte şi de alta a culoarului se auzeau 
sunetele nopții — gemete, şoapte, scâncetul unui 
copil. 

O femeie purtând o rochie verde scurtă stătea pe 
un taburet în semiîntuneric, cu picioarele 
depărtate. Când îl auzi venind, se ridică în picioare 
şi porni spre el cu braţele desfăcute şi cu buzele de 
un roşu aprins lățite într-un zâmbet ce se vroia 
ademenitor. Sprâncenele înnegrite cu antimoniu 
erau alungite și se întâlneau deasupra nasului, ceea 
ce pentru unii bărbaţi era un semn de frumuseţe, 
dar lui Attilius îi amintea de măştile mortuare ale 
familiei Popidius. În lumina slabă nu-i putea 
distinge vârsta — putea să aibă la fel de bine 
cincisprezece sau cincizeci de ani. 

— Africanus? întrebă inginerul. 

— Cine? răspunse femeia cu un accent 
pronunţat, probabil din Cilicia. 

— Atunci poate Exomnius? 

La auzul numelui, gura boită se deschise larg. 
Încercă să-l oprească, dar Attilius o dădu la o 
parte, apucând-o uşor de umerii goi, iar apoi trase 
draperia din spatele ei. Un bărbat gol era ghemuit 
deasupra unei latrine, cu coapsele osoase şi 
albăstrii în întuneric. Tresări şi ridică privirea. 

— Africanus? întrebă Attilius. 

Expresia bărbatului arăta că nu înţelege. 

— Scuză-mă, cetăţene. 

Attilius lăsă draperia să cadă la loc şi se îndreptă 
către una din despărțiturile din celălalt capăt al 
vestibulului, dar femeia se repezi înaintea lui și se 
aşeză în faţa intrării cu braţele întinse. 

— Nu, spuse, nu probleme. Africanus nu aici. 

— Atunci unde? 

Ezita. Sus! Făcu un semn cu capul către tavan. 

Attilius se uită în jur. Nu se vedea nicio scară. 

— Cum ajung acolo? Arată-mi! 

Femeia nu se mișca din loc, iar Attilius se 
îndreptă către altă draperie, dar ea ajunse din nou 
prima. 

— Arăt la tine, spuse. Pe aici. 

Îi arătă drumul către o a doua uşă. Din 
despărțitura de alături, un bărbat scoase un geamăt 
extatic. Attilius ieşi în stradă iar femeia veni după 
el. La lumina zilei văzu că în claia de păr strâns 
într-un coc complicat se distingeau şuviţe cărunte. 
Transpirația săpase dâre adânci în obrajii ei supti și 
machiaţi grosolan. Nu mai avea mult până când 
proprietarul bordelului avea s-o dea afară, și atunci 
o să-şi facă veacul în necropola de după Poarta 
Vezuviului, unde îşi va câștiga pâinea desfăcându- 
şi picioarele pentru cerşetorii care trăiau printre 
morminte. 

Îşi duse mâna la gâtul cu pielea lăsată, ca şi cum 
ar fi ghicit ce-i trecea prin minte, arătă către scara 
aflată la câțiva paşi, iar apoi porni grăbită înapoi. 
În timp ce începea să urce scara auzi cum femeia 
fluieră scurt. Sunt ca Tezeu în labirint, se gândi, 
atât că n-am ghemul Ariadnei care să mă ducă 
înapoi. Dacă cineva îl ataca de sus iar altcineva îi 
tăia calea de jos nu ar fi avut nicio şansă. Când 
ajunse în capul scărilor, împinse ușa cu putere fără 
să mai bată. 

Bărbatul aproape ieşise pe fereastră, alertat 
probabil de fluieratul prostituatei. Însă inginerul 
traversă camera ŞI, înainte ca omul să poată sări pe 
acoperișul plat de dedesubt, îl prinse de cureaua de 
la brâu. Era sfrijit şi uşor iar Attilius îl trase înapoi 

cum îşi trage un stăpân câinele de zgardă. Îl aşeză 
pe covor. 

Nimerise în mijlocul unei petreceri. Doi bărbaţi 
erau întinşi pe canapele. Un băiat negru strângea 
un flaut la pieptul gol. O fată cu pielea măslinie, 
goală şi ea, cu sfârcurile pictate în argintiu, 
înțepenise în mijlocul dansului pe o masă. O clipă, 
nimeni nu se clinti. Lumina tremurătoare a 
lămpilor cu ulei dezvăluia scenele erotice pictate 
grosolan pe pereţi — o femeie călare pe un bărbat, 
un bărbat penetrând o femeie pe la spate, doi 
bărbați întinși pe spate, fiecare cu mâna pe penisul 
celuilalt. Unul din clienții întingi îşi duse încet 
mâna sub canapea, încercând să găsească pe 
pipăite un cuțit așezat lângă o farfurie cu fructe 
curățate de coajă. Attilius își propti cu putere 
piciorul în spinarea lui Africanus, acesta scoase un 
geamăt, iar bărbatul de pe canapea își retrase 
imediat mâna. 

— Aşa! 

Attilius dădu din cap, apoi zâmbi. Se aplecă și îl 
apucă iarăşi pe Africanus de curea, târându-l afară 
din cameră. 


Adolescentă! spuse Ampliatus în timp ce sunetul 
paşilor Coreliei se pierdea în depărtare. Are nervii 
întinşi ca un arc înainte de nuntă. Îţi spun cinstit, 
Popidius, o să fiu mult mai liniştit după ce o să 
treacă din grija mea în a ta. 

Soţia lui se ridică să meargă după ea. 

— Nu, femeie, las-o! 

Celsia se aşeză ascultătoare, scuzându-se cu un 
zâmbet față de ceilalți oaspeţi. Ampliatus se 
încruntă la ea. De ce să le arate respect acestor 
oameni aşa-zis superiori? Putea să-i vândă şi să-i 
cumpere pe toți! 

Înfipse cuțitul în coasta anghilei şi îl răsuci, apoi 
făcu un semn iritat către cel mai apropiat sclav ca 
să se ocupe de tăiat. Peştele se holba Ia el cu ochi 
roşii şi goi. Animalul de companie al împăratului, 

se gândi: un adevărat prinţ în micul lui iaz. Până 
ieri seară. 

Îşi înmuie pâinea într-un vas cu oţet și se apucă 
s-o sugă în timp ce privea mâna expertă a sclavului 
cum le umplea celorlalți farfuriile cu bucăţi de 
carne cenuşie, plină de oase. Nimeni nu vroia să 
mănânce, însă niciunul din ei nu îndrăznea să fie 
primul care refuză. Un sentiment de indispoziţie şi 
teamă punea stăpânire pe invitaţi, la fel de apăsător 
ca aerul greu şi încărcat cu mirosuri de mâncare 
din jurul mesei.  Ampliatus lăsă tăcerea 
stânjenitoare să dureze. De ce i-ar face să se simtă 
bine? Când era sclav şi servea la masă nu avea 
voie nici măcar să vorbească în prezenţa 
mesenilor. 

Fu servit primul, dar aşteptă până când ceilalți 
își primiră toți farfuriile aurii și abia apoi întinse 
mâna ca să rupă o bucată de carne. O ridică la gură 
şi făcu o pauză, privind în jurul mesei până când 
ceilalți îi urmară unul câte unul, fără nicio tragere 
de inimă, exemplul, începând cu Popidius. 

Era un moment pe care îl așteptase toată ziua. 
Vedius Pollio îşi arunca sclavii la anghile nu doar 
pentru noutatea spectacolului — un om sfâșiat de 
fiare sub apă, nu în arenă — ci şi pentru că în 
calitate de gurmand susținea că murenele căpătau 
de la carnea de om un gust mai picant. Ampliatus 
mestecă cu atenție, dar nu simţi nimic. Carnea era 
insipidă și aţoasă — aproape necomestibilă — și 
cunoscu aceeaşi dezamăgire ca în după-amiaza 
dinainte, pe malul mării. Ca şi atunci, se pregătise 
de o experiență fără seamăn şi nu se alesese cu 
NIMIC. 

Scoase carnea din gură cu degetele şi o aruncă 
dezgustat pe farfurie. Încercă să glumească: 

— Aşa deci. Se pare că anghilele sunt ca 
femeile, trebuie să te înfrupți din ele cât sunt 
tinere. 

Luă paharul de vin ca să scape de gustul rău din 
gură. Era clar însă că orice plăcere dispăruse. 

Oaspeţii tuşeau politicos în şervet sau îşi scoteau 
osişoarele din dinți şi Amplatus ştia că după ce 
vor pleca de la masă aveau să râdă de el zile 
întregi, mai ales Holconius şi bulangiul ăla obez de 
Brittius. 

„Prietene, ai auzit-o pe ultima cu Ampliatus? 
Crede că peștele devine mai bun pe măsură ce 
îimbătrâneşte, ca vinul!” 

Luă încă o gură de vin, clătindu-și gura cu el, şi 
tocmai se pregătea să propună un toast — pentru 
împărat! Pentru Armata! — când observă că 
intendentul se apropie de masă ducând în mână o 
cutie. Scutarius ezită, nedorind în mod evident să- 
şi deranjeze stăpânul într-o problemă de afaceri în 
timpul mesei, iar Ampliatus se pregătea într-adevăr 
să-l facă cu ou şi cu oţet, dar ceva din expresia 
celuilalt îl reținu... 

Îşi smulse şervetul de la gât, se ridică, făcu un 
semn politicos cu capul către invitaţi şi îi dădu de 
înțeles lui Scutarius să-l urmeze în tablinum. 
Imediat ce ieşiră din sala de mese întinse mâna: 

— Ce e? Dă-o încoace! 

Era o capsa, un toc pentru documente din lemn 
ieftin de fag, acoperit cu piele netăbăcită, de felul 
celor în care își duceau școlarii cărțile. 
Încuietoarea fusese ruptă. Ampliatus desfăcu 
capacul. Înăuntru erau douăsprezece rulouri mici 
de papirus. Scoase unul la întâmplare. Era plin cu 
şiruri de numere şi o clipă îi jucară în faţa ochilor 
fără să înţeleagă nimic, dar apoi semnele căpătară 
sens — se pricepuse întotdeauna la cifre — şi 
înțelese. 

— Unde e cel care le-a adus? 

— Aşteaptă în vestibul, stăpâne. 

— Du-l în grădina veche. Spune la bucătărie să 
servească desertul și zi-le oaspeților că mă întorc 
repede. 

Ampliatus o luă prin spatele sălii de mese şi 
urcă treptele largi înspre curtea casei sale. 
Cumpărase această locuință în urmă cu zece ani, 

stabilindu-se intenționat chiar lângă reşedinţa 
ancestrală a familiei Popidius. Ce plăcere să 
trăiască pe picior de egalitate cu foştii săi stăpâni 
şi să stea la pândă, ştiind încă de atunci că într-o zi 
va reuşi cumva să facă o gaură în zidul gros al 
grădinii şi să se prelingă de cealaltă parte, ca o 
armată răzbunătoare capturând un oraş inamic. 

Se aşeză pe banca rotundă de piatră din mijlocul 
grădinii, sub umbra unei bolți acoperite de 
trandafiri. Aici îi plăcea să se ocupe de afacerile 
cele mai secrete. Nimeni nu putea să se apropie 
fără să fie văzut. Deschise iarăși cutia, scoase pe 
rând fiecare papirus şi apoi își ridică ochii către 
cerul larg, fără niciun nor. Auzea sticleții Coreliei 
ciripind în cuştile de pe acoperiş şi, în depărtare, 
freamătul orașului care revenea la viață după lunga 
siestă. Hanurile şi birturile o să se scalde în bani, 
cu toţi oamenii care năvăleau pe străzi gata pentru 
sacrificiile în cinstea lui Vulcan. 

Salve lucrum! 

Lucrum gaudium! 

Auzi că se apropie cineva, dar nu ridică privirea. 

— Deci, spuse Ampliatus, se pare că avem o 
problemă. 


Corelia primise sticleţii la puţină vreme după ce 
familia se mutase în această casă, când fata împli- 
nea zece ani. l-a hrănit cu atenție de mamă, s-a 
ocupat de ei când se îmbolnăveau, i-a privit ieşind 
din ou, împerechindu-se, crescând şi murind, iar 
acum colivia lor era locul unde venea de fiecare 
dată când vroia să fie singură. Ocupa jumătate din 
micul balcon al camerei sale, de-asupra grădinii 
înconjurate de un peristil. Partea de sus a coliviei 
era acoperită, ca să protejeze păsările de soare. 

Stătea ghemuită în colţul cu umbră, cu bărbia 
sprijinită de genunchi şi cu braţele în jurul 
picioarelor, când deodată auzi că intră cineva în 
curte. Se aplecă puţin în față, ca să tragă cu ochiul 
peste balustrada joasă. Tatăl ei se aşezase pe banca 

circulară din piatră, având alături o cutie din care 
scotea nişte hârtii şi le citea. O puse deoparte pe 
ultima şi își întoarse privirea către cer, uitându-se 
în direcția ei. Fata îşi retrase repede capul. Lumea 
zicea că seamănă cu el: „E leit taică-su!” Şi cum 
era un bărbat chipeş, pe vremuri fetei îi făcea 
plăcere să audă asta. 

ÎI auzi vorbind: 

— Deci se pare că avem o problemă. 

De mic copil descoperise că peristilul avea o 
proprietate ciudată. Pereţii şi coloanele părea să 
capteze sunetul vocilor şi să îl trimită în sus, astfel 
încât şoapte care jos abia se auzeau ajungeau la ea 
clare ca nişte discursuri din ziua alegerilor. Fireşte 
că asta făcea şi mai minunat ascunzișul ei secret. 
Cele mai multe din lucrurile pe care le-a auzit de 
aici nu aveau niciun sens pentru ea — contracte, 
hotare, rata dobânzii — dar rămânea plăcerea de a 
avea o fereastră secretă înspre lumea adulţilor. Nu- 
1 spusese nici măcar fratelui ei de asta, pentru că 
nu începuse să descifreze misteriosul limbaj al 
afacerilor tatălui ei decât în ultimele luni. Și tot de 
aici auzise în urmă cu o lună cum tatăl ei și 
Popidius se tocmiseră pe viitorul ei: cutare sumă 
va fi scăzută la anunţul logodnei, întreaga datorie 
va fi ştearsă după încheierea căsătoriei, 
proprietatea va fi returnată în cazul în care nu va 
apărea un copil, numitul copil va moşteni integral 
la majorat... 

„Mica mea Venus,” aşa îi spunea pe vremuri. 
„Mica mea Diana neînfricată.” 

...Se€ va plăti o primă pentru virginitate, care va 
fi atestată de către medicul Pumponius 
Magonianus, dar la care se va renunța dacă se 
semnează contractele în termenele stipulate... 

— Vorbind ca de la bărbat la bărbat, Popidius, 
își auzise tatăl șoptind, eu am fost tot timpul de 
părere să nu ne pierdem prea mult în chichiţe 
Juridice — un futai de calitate e nepreţuit. 

„Mica mea Venus...” 

„Se pare că avem o problemă...” 

O voce masculină — o voce aspră pe care nu o 
cunoştea — răspunse. 

— Da, se poate spune că avem o problemă. 

La care Ampliatus răspunse: 

— Şi problema se cheamă Marcus Attilius... 

Se aplecă iarăşi, ca să nu-i scape niciun cuvânt. 


Africanus nu vrea scandal. Africanus e om 
cinstit. Attilius îl împingea în jos pe scări fără să-i 
asculte prea atent protestele, privind tot timpul 
peste umăr ca să se asigure că nu-i urmărea 
nimeni. 

— Sunt în misiune oficială şi mă ocup de o 
problemă a împăratului. Trebuie să văd unde 
locuia Exomnius. Şi repede! 

Când auzi de împărat, Africanus se lansă într-o 
nouă rundă de asigurări în privința bunelor sale 
intenții. Attilius îl zgâlţâi puţin. 

— N-am timp să ascult toate astea. Du-mă în 
camera lui. 

— E încuiată. 

— Unde e cheia? 

— Jos, la parter. 

— Adu-o. 

Când ajunseră în stradă, îl împinse pe 
proprietarul bordelului în holul întunecat şi rămase 
de pază în timp ce îşi scotea cutia cu bani din 
ascunzătoare. Meretrix în rochia verde şi scurtă 
revenise pe scaunul ei. 

— Zmyrina — aşa îi spunea Africanus — 
Zmyrina, care e cheia de la camera lui Exomnius? 

Mâinile îi tremurau atât de tare, încât când reuși 
în fine să deschidă cutia şi să ia cheile le scăpă pe 
Jos, femeia trebuind să se aplece ca să le culeagă, 
după care alese o cheie de pe inel și i-o arătă. 

— De ce te-ai speriat aşa? întrebă Attilius. De ce 
s-o iei la goană la auzul unui nume? 

— Nu vreau să fie probleme, repetă Africanus. 

Luă cheia şi porni înainte către cârciuma de 
alături. Era un local ieftin, o tejghea de piatră cu 
găuri pentru borcanele cu vin şi cam atât. Nu aveai 
unde să te așezi. Cei mai mulți dintre cei care beau 
stăteau afară, pe stradă, sprijiniți de perete. Attilius 
presupuse că aici era locul unde clienţii 
lupanarului își așteptau rândul şi apoi reveneau ca 
să prindă forțe şi să se laude cu ce-au făcut. Avea 
acelaşi miros infect ca şi bordelul și Attilius se 
gândi ce mult trebuie să fi căzut Exomnius — 
corupția îi mâncase sufletul — ca să sfârșească în 
acest loc. 

Africanus era mărunt şi sprinten. Braţele și 
picioarele le avea păroase ca o maimuţă. Poate că 
aşa îşi căpătase numele — de la maimuţele africane 
din forum, care făceau acrobaţii legate de un lanţ, 
adunând astfel câteva monede pentru proprietarii 
lor. Trecu repede prin cârciumă şi urcă pe scările 
şubrede de lemn. Se opri cu cheia în mână şi își 
dădu capul într-o parte, uitându-se atent la Attilius. 

— Cine eşti? îl întrebă. 

— Deschide! 

— Nu m-am atins de nimic. Ai cuvântul meu. 

— Fi, dacă-i aşa, te cred. Hai deschide! 

Negustorul de carne vie se întoarse şi vru să 
bage cheia în uşă dar imediat scoase un strigăt de 
uimire. Arătă spre încuietoare și când Attilius se 
apropie, văzu că fusese forţată. În cameră era 
întuneric iar aerul păstrase tot felul de mirosuri — 
aşternuturi, piele, mâncare stricată. Dungile subțiri 
de lumină de pe peretele opus indicau locul 
ferestrei cu oblonul tras. Africanus intră primul, se 
împiedică de ceva în întuneric şi apoi deschise 
fereastra. Lumina după-amiezii scoase brusc la 
iveală o harababură de haine aruncate peste tot şi 
mobile întoarse cu fundul în sus. Africanus privea 
uimit în jur. 

— Habar n-am cine a făcut asta, îţi jur. 

Attilius se lămuri dintr-o privire cum stătea 
treaba. Nu erau multe lucruri în cameră — un pat cu 

o saltea subțire, o pernă şi o pătură maronie aspră, 
un ibric pentru toaletă, o oală de noapte, o ladă — 
dar nimic nu rămăsese la locul său. Până și 
salteaua fusese despicată; părul de cal cu care era 
umplută ieşea afară în smocuri. 

— Îţi jur, repetă Africanus. 

— Bine, te cred, spuse Attilius. 

Chiar îl credea. Africanus n-avea niciun motiv 
să-şi spargă încuietoarea în condiţiile în care avea 
cheia, și nici n-ar fi lăsat camera cu fundu-n sus. 
Pe o măsuţă cu trei picioare se găsea o bucată de 
marmură verzuie, care la o examinare mai atentă 
se dovedi a fi o jumătate de pâine. Alături mai erau 
un cuţit şi un măr putrezit. În praf erau dâre 
proaspete, lăsate de o mână. Attilius îşi trecu mâna 
peste masă şi se uită apoi la negreala adunată pe 
deget. S-a întâmplat de curând, se gândi. Praful nu 
apucase să se aşeze la loc. Poate asta explica de ce 
Amplatus fusese atât de dornic să-i arate noile băi 
până în cele mai mici amănunte — ca să-l țină 
deoparte cât timp era percheziţionată camera. Ce 
idiot fusese, cu discursurile lui despre pinul de la 
câmpie şi lemnul de măslin întărit în foc. Se 
întoarse către celălalt. 

— De când locuia Exomnius în camera asta? 

— Trei ani. Poate patru. 

— Dar nu stătea tot timpul aici, nu? 

— Venea şi pleca. 

Attilius își dădu seama că nici măcar nu ştia 
cum arăta Exomnius. Urmărea o fantomă. 

— Nu avea niciun sclav? 

— Nu. 

— Când l-ai văzut ultima dată? 

— Pe Exomnius? 

Africanus ridică din umeri. Cum să mai ţină 
minte? Avea atâţia clienţi, vedea atâtea feţe. 

— Când îşi plătea chiria? 

— Plătea în avans. La calendele fiecărei luni. 

— Deci ţi-a plătit la începutul lui august? 
Africanus încuviință din cap. Atunci un lucru era 

sigur. Orice 1 s-ar fi întâmplat, Exomnius nu își 
planificase dispariția. Era în mod evident un om 
zgârcit. N-ar fi plătit camera dacă n-avea de gând 
s-o folosească. 

— Du-te, spuse. O să aranjez eu camera. 

Africanus păru că vrea să protesteze, dar când 
Attilius făcu un pas către el îşi ridică mâinile ca să 
arate că cedează şi ieşi afară. Inginerul închise ușa 
ruptă în urma lui şi ascultă zgomotul pașilor 
coborând scările. 

Se învârti de colo-colo prin cameră, punând 
lucrurile la loc ca să-şi facă o idee despre cum 
arăta de fapt locul, ca și cum astfel ar fi putut face 
să apară vreo urmă a lucrului care lipsea. Puse 
salteaua spintecată la loc pe pat şi aşeză perna — 
tăiată şi ea — la cap. Împături cuvertura subţire. Se 
întinse. Când întoarse capul remarcă o aglomerare 
de puncte negre pe perete şi își dădu seama că erau 
insecte strivite. ŞI-l imagină pe Exomnius stând 
aici, în căldura înăbușşitoare şi omorând gândacii 
din pat. Dacă lua într-adevăr mită de la Ampliatus, 
de ce trăia ca un sărăntoc? îşi cheltuise toți banii 
pe femei? Puțin probabil. O tăvăleală cu una din 
fetele lui Africanus nu putea să coste mai mult de 
câteva monede de aramă. 

Un scârțâit în podea îi întrerupse gândurile. 

Se ridică foarte încet şi se întoarse spre uşă. Pe 
sub lemnul ieftin se vedea clar umbra mișcătoare a 
unei perechi de picioare, și o chpă fu convins că 
era Exomnius, venit să-i ceară explicaţii acestui 
străin care îi luase slujba, îi invadase proprietatea 
şi acum stătea întins pe patul lui în camera 
răvăşită. 

— Cine-i acolo? întrebă, și când uşa se deschise 
uşor şi văzu că nu era decât Zmyrina se simţi în 
mod ciudat aproape dezamăgit. Da, spuse. Ce vrei? 
I-am zis lui Africanus să fiu lăsat în pace. 

Femeia rămăsese în prag. Rochia era despicată 
şi lăsa să 1 se vadă picioarele lungi. Pe una din 

coapse avea o vânătaie cât un pumn. Se uită prin 
cameră şi își duse mâinile la gură îngrozită. 

— Cine făcut asta? 

— Eu ar trebui să te întreb pe tine. 

— Zis la mine că o să are grijă de mine. 

— Poftim? 

Zmyrina intră în încăpere. 

— Zis la mine că la întoarcere o să are grijă de 
mine. 

— Cine? 

— Aelianus. El zis. 

Îi luă o clipă să-şi dea seama că se referă la 
Exomnius.  Exomnius Aelianus. Era prima 
persoană care îi spunea fostului aquarius pe 
numele mic. Asta spunea totul despre personaj. În 
afara unei curve, n-avea pe nimeni apropiat. 

— Păi să ştii că nu se mai întoarce ca să aibă 
grijă de tine, spuse Attilius cu o voce tăioasă. Nici 
în alte scopuri. 

Femeia se ștergea într-una la nas cu dosul 
palmei și inginerul își dădu seama că plângea. 

— El murit? 

— Tu ar trebui să ştii. 

Attilius îşi mai îmblânzi glasul: 

— Adevărul e că nu ştie nimeni. 

— Cumpără pe mine de la Africanus. Aşa zis el. 
Nu mai curva tuturor. Specială pentru el. Înţelegi? 
îşi duse mâinile la piept, le îndreptă spre Attilius și 
apoi şi le duse iar la piept. 

— Da, înțeleg. 

Se uită la Zmyrina cu mai mult interes. Ştia că 
nu e un lucru neobişnuit, mai ales în această parte 
a Italiei. Când se retrăgeau din Marină după cei 
douăzeci şi cinci de ani de serviciu şi primeau 
cetățenia romană, primul lucru pe care îl făceau 
marinarii străini cu banii primiți era să meargă în 
prima piață de sclavi şi să-și cumpere o nevastă. 
Prostituata se aplecă şi începu să culeagă hainele 
împrăștiate pe jos, împăturindu-le şi punându-le la 
loc în ladă. Şi poate că era o bilă albă pentru 

Exomnius, se gândi inginerul, că o alesese pe ea și 
nu pe una mai tânără sau mai frumoasă. Sigur că 
era posibil s-o fi minţit când i-a zis că se va 
întoarce după ea. Oricare ar fi fost situaţia, 
dispariția principalului ei client îi lăsa viitorul în 
aer. 

— Şi avea bani? Destui bani ca să te cumpere? 
Dacă te uiţi în jur nu prea-ţi vine să crezi. 

— Nu aici. Se aşeză pe jos cu cu picioarele sub 
ea și privi în sus către el cu dispreţ. Nu siguranță 
banii aici. Banii ascunși. Bani mulți. Loc steţ. 
Nimeni găseşte. Aşa zis. Nimeni. 

— Cineva a încercat... 

— Bani nu aici. 

Era foarte sigură. Fără îndoială că îi căutase 
peste tot când bărbatul era” plecat. 

— Ţi-a spus vreodată unde erau ascunși? 

Căscă ochii la el, cu gura roşie ca sângele 
deschisă, apoi deodată îşi înclină capul. Umerii i se 
scuturau. La început crezu că plânge iarăși, dar 
când se întoarse spre el văzu că râdea cu lacrimi. 

— Nu! Începu să se scuture iarăși. 

Părea aproape un copil, atât era de încântată. 
Bătea din palme. Era cel mai amuzant lucru pe 
care-l auzise — şi inginerul îi dădea dreptate — 
gândul că Exomnius i-ar fi spus unei prostituate a 
lui Africanus unde şi-a ascuns banii. Chiar era 
amuzant. Începu şi el să râdă, apoi se ridică de pe 
saltea şi rămase aşezat pe marginea patului. 

Nu mai avea rost să-şi piardă timpul aici. 

De pe palier se mai uită o dată la ea. Stătea în 
continuare pe jos, în aceeaşi poziție, cu o tunică a 
lui Exomnius lipită de faţă. 

KKK 

Attilius porni grăbit înapoi pe unde venise, de-a 
lungul străzilor lăturalnice şi întunecate. Se gândi 
că ăsta trebuie să fi fost drumul lui Exomnius de la 
bordel la castellum aquae. Asta vedea el de câte ori 
venea încoace — curvele şi beţivii, bălțile de urină 
şi voma întărită în rigole, desenele de pe pereți şi 

efigiile lui Priapus de lângă intrări, cu falusul său 
enorm de care erau agăţați clopoței care să alunge 
duhurile rele. Oare la ce se gândea când a trecut 
ultima dată pe aici? La Zmyrina? La Ampliatus? 
La siguranţa banilor ascunși? 

Aruncă o privire înapoi, însă nimeni nu-i acorda 
nicio atenție. Se simți totuşi ușurat când ajunse pe 
strada centrală, în siguranţa pe care i-o dădea 
lumina zilei. 

Oraşul era mult mai liniștit decât fusese 
dimineața, căldura soarelui ţinându-i acum pe 
oameni în case, iar inginerul avansa cu paşi repezi 
pe deal, înspre Poarta Vezuviului. Când ajunse 
aproape de micul scuar din fața clădirii castellum 
aquae, văzu boii şi căruțele pline cu unelte și 
materiale. Un grup de oameni stăteau întinși pe Jos 
la intrarea unei cârciumi, râzând de ceva. Calul pe 
care îl închiriase era priponit de un stâlp. Iar 
Polites — credinciosul Polites, cel mai de încredere 
membru al echipei sale — tocmai îi ieşea în 
întâmpinare. 

— Ai stat mult, aquarius. 

Attilius se făcu că nu remarcă tonul de reproş. 

— Acum sunt aici. Unde e Musa? 

— N-a sosit încă. 

— Poftim? 

Trase o înjurătură şi îşi puse mâna streaşină la 
ochi ca să vadă poziţia soarelui. Au trecut patru 
ore... nu, aproape cinci de când plecaseră cei doi. 
Se aştepta ca până acum să primească veşti de la 
el. 

— Câţi oameni avem? 

— Doisprezece. Polites îşi freca palmele 
încurcat. 

— Ce-i cu tine? 

— Sunt o haită de bădărani, aquarius. 

— Da? Câtă vreme sunt buni de muncă nu mă 
interesează să aibă maniere alese. 

— Beau întruna de o oră. 

— Aha. Păi ar fi timpul să se oprească. 

Attilius  traversă  scuarul către cârciumă. 
Amplatus îi promisese cei mai puternici sclavi şi 
îşi ținuse şi de data asta cuvântul cu vârf şi îndesat. 
Arătau ca o echipă de gladiatori. Aveau braţele 
tatuate şi îşi treceau de la unul la altul un ulcior cu 
vin, iar ca să-şi omoare timpul îl aduseseră pe Tiro 
de la castellum şi jucau un joc cu el. Unul din ei îi 
luase pălărioara de fetru din cap, iar când băiatul 
se întorcea neputincios către cel la care bănuia că 
se află acesta i-o arunca altuia. 

— Terminati, interveni inginerul. Lăsaţi-l în 
pace pe ăsta mic. 

Nimeni nu-l băgă în seamă. Ridică glasul. 

— Sunt Marcus Attilius, aquarius responsabil cu 
Aqua Augusta și sunteți la ordinele mele. 

Apucă pălăria lui Tiro şi i-o îndesă pe cap. 

— Întoarce-te la castellum, Tiro. 

Iar apoi, către grupul sclavilor: 

— Ați băut destul. Trebuie să plecăm. 

Cel la care ajunsese ulciorul cu vin îl privi 
nepăsător pe Attilius. Ridică vasul de lut la gură, 
îşi dădu capul pe spate şi începu să bea. Vinul i se 
scurgea pe bărbie şi de acolo pe piept. Se auzi un 
cor de aclamații admirative iar Attilius simţi cum e 
cuprins de furie. Atâta pregătire, atâta muncă, atâta 
pricepere și ingeniozitate câte intrau în construirea 
unui apeduct — totul pentru ca brute ca aceştia sau 
ca Africanus să aibă apă. Ar trebui lăsaţi să zacă 
lângă o mlaştină plină de țânțari. 

— Cine e şeful printre voi? 

Cel care băuse își luă ulciorul de la gură. 

— Şeful, repetă în batjocură. Ce puii mei crezi 
că-i aici, armată? 

— Eşti beat, spuse Attilius, încercând să rămână 
calm. Dar eu sunt treaz și mă grăbesc. lar voi 
veniți cu mine. 

Ridică piciorul și dădu un şut ulciorului, 
făcându-l să zboare din mâna sclavului. Vasul 
porni învârtindu-se prin aer şi ateriză pe o parte, 
fără să se spargă, cu vinul curgând pe caldarâm. 

Timp de câteva momente nu se auzi decât gâlgâitul 
vinului, apoi se stârni agitație — bărbaţi se ridicau, 
strigau, cel cu vinul se repezi înainte, părând că 
vrea să-și înfigă dinții în piciorul lui Attilius. Peste 
toată această larmă se auzi deodată o voce 
tunătoare — „Opriţi-vă!” — şi un bărbat uriaș, mult 
peste un metru optzeci, traversă în fugă scuarul şi 
se aşeză între Attilius și ceilalţi. Îşi desfăcu braţele 
ca să le tină calea. 

— Sunt Brebix, spuse. Libert. Avea o barbă 
roşie şi aspră, tăiată în formă de lopată. Dacă e să 
fie cineva şef, atunci eu sunt. 

— Brebix. Attilius dădu din cap. 

O să ţină minte numele. Văzu că acesta chiar era 
gladiator, sau mai degrabă fusese. Avea emblema 
unității sale de luptă tatuată pe braţ — un şarpe 
pregătindu-se să atace. 

— Trebuia să ajungi aici acum o oră. Spune-le 
oamenilor tăi că dacă au vreo nemulțumire n-au 
decât s-o discute cu Ampliatus. Spune-le că nu e 
niciunul obligat să vină cu mine, dar cine alege să 
rămână va trebui să răspundă în faţa stăpânului 
vostru. Şi acum scoateţi căruțele pe poartă. Ne 
întâlnim în afara zidurilor. 

Se răsuci pe călcâie şi bărbaţii de la celelalte 
cârciumi, adunaţi în scuar sperând să vadă o 
bătaie, se dădură la o parte ca să-i facă loc. 
Tremura de furie şi trebui să-şi strângă pumnul ca 
să nu se vadă. 

— Polites! 

— Aici! 

Sclavul îşi făcu loc prin mulțime. 

— Adu-mi calul! Am pierdut destul timp. 

Polites se uită neliniștit către Brebix, care își 
conducea trupa îndărătnică la căruţe. 

— Oamenii ăştia, aquarius... n-am încredere în 
el. 

— Nici eu. Dar n-avem ce face. Hai, adu-mi 
calul. O să dăm de Musa pe drum. 

Polites plecă grăbit, iar Attilius aruncă o privire 
pe deal în jos. Pompei nu arăta a staţiune litorală ci 
mai degrabă a garnizoană de graniță: un oraş în 
ascensiune. Ampliatus îl reconstruia după propriul 
chip. Dacă nu l-ar mai vedea niciodată n-ar regreta 
nimic de aici — nimic cu excepția Corelei. Se 
întrebă ce făcea fata în timpul ăsta, dar când 
începu să i se înfiripe în faţa ochilor imaginea ei 
mergând prin apă către el își impuse să şi-o 
îndepărteze din minte. Trebuia să plece de aici, să 
ajungă la Augusta, să o repare, apoi să revină la 
Misenum Și să verifice evidenţele apeductului, ca 
să descopere matrapazlâcurile lui Exomnius. Astea 
erau prioritățile. Era o prostie să se gândească la 
orice altceva. 

Lângă castellum, Tiro stătea ghemuit la umbră. 
Attilius aproape îşi ridică mâna în semn de rămas 
bun dar privirea îi căzu pe ochii agitați şi goi ai 
băiatului. 


Ceasul public arăta ora a noua când Attilius 
trecu călare pe sub bolta lungă a Porții Vezuviului. 
Ecoul potcoavelor pe piatră dădeau impresia că 
trece un mic detașament de cavalerie. Vameșul își 
scoase capul din gheretă ca să vadă ce se întâmplă, 
apoi căscă şi se retrase la loc. 

Inginerul nu fusese niciodată un călăreț foarte 
priceput. Dar de data asta se bucura că e călare. 
Aşa era mai înalt şi în situația lui orice avantaj era 
binevenit. Se apropie de Brebix şi de oamenii lui, 
iar aceștia fură nevoiţi să se uite în sus către el, cu 
ochiu mijiți din cauza cerului strălucitor. 

— Vom urma traseul apeductului către Vezuviu, 
spuse inginerul. 

Calul se răsuci şi trebui să strige înapoi peste 
umăr: 

— Şi ne mişcăm repede. Vreau să ajungem 
înainte să se înnopteze. 

— Să ajungem unde? întrebă Brebix. 

— Încă nu ştiu. Dar când vom fi acolo o să 
recunoaștem locul cu siguranță. 

Răspunsul său cam vag îi făcu pe oameni să se 
agite — și nu puteai să-i condamni. Ar fi preferat și 
el să ştie unde merg. Lua-l-ar naiba pe Musa! Îşi 
struni calul şi îl întoarse către câmpie. Se ridică în 
şa ca să poată vedea drumul dincolo de necropolă. 
Mergea drept către munte printre parcele 
dreptunghiulare cu măslini și porumb, despărțite 
de ziduri joase de piatră şi şanţuri — loturi atribuite 
cu decenii în urmă legionarilor lăsaţi la vatră. Pe 
drumul pavat nu era înghesuială — două-trei căruţe, 
câțiva oameni mergând pe jos. Nici urmă de norul 
de praf pe care l-ar ridica un cal în galop. Lua-l-ar 
naiba... 

— Printre băieţi sunt câțiva care n-ar prea vrea 
să fie în preajma Vezuviului după căderea 
întunericului, spuse Brebix. 

— De ce, le e frică? 

— Uriaşii, strigă unul din bărbaţi. 

— Uriaşii? 

Brebix începu să explice, aproape cerându-şi 
scuze: 

— S-au văzut uriaşi, aquarius, mai mari ca 
oamenii. Bântuie pământul ziua şi noaptea. Uneori 
zboară prin aer. Vocile lor sunt ca niște tunete. 

— Poate chiar asta sunt, tunete, spuse Attilus. 
V-aţi gândit la asta? Pot fi tunete şi fără să plouă. 

— Da, dar acestea nu sunt niciodată în aer. Sunt 
pe pământ. Chiar sub pământ. 

— Deci de-asta vă îmbătaţi? 

Attilius izbucni într-un râs puţin forțat. 

— Pentru că vă e teamă să fiți în afara oraşului 
pe întuneric? Și pretinzi că ai fost gladiator, 
Brebix? Mă bucur că n-am pariat niciodată pe tine. 
Sau vă luptaţi doar cu băieţei orbi? 

Brebix începu să înjure, dar inginerul continuă 
să le vorbească celorlalți peste capul lui. 

— l-am cerut stăpânului vostru să-mi dea 
bărbaţi, nu muieri. Gata cu vorbăria! Mai avem de 

mers opt kilometri până se întunecă. Poate chiar 
cincisprezece. Aşa că luaţi boii şi veniți după mine. 

Îşi înfipse călcâiele în coastele calului şi acesta 
porni la trap. Trecură pe aleea dintre morminte. Pe 
unele fuseseră lăsate flori şi mici ofrande de hrană, 
cu ocazia Sărbătorii lui Vulcan. Câţiva oameni 
erau ieşiţi la picnic la umbra chiparoşilor. Şopârle 
MICI ŞI negre se mişcau dezordonat pe boitele de 
piatră, ca nişte crăpături întinzându-se rapid în 
toate direcțiile. Nu se uită înapoi. Era sigur că 
oamenii îl vor urma. Îi întărâtase şi în plus le era 
teamă de Ampliatus. 

La marginea cimitirului trase de hăţuri şi aşteptă 
până când auzi scârțâitul căruţelor înaintând cu 
greu peste pietre. Erau vehicule din cele mai 
primitive: osia se învârtea odată cu roata — un 
simplu disc tăiat dintr-un trunchi de copac, gros de 
aproape jumătate de metru. Huruitul lor se auzea 
de la peste un kilometru. Mai întâi trecură pe lângă 
el boii, cu capetele lăsate, fiecare pereche fiind 
condusă de un om cu un băț, apoi căruțele 
hodorogite şi la urmă restul grupului de muncitori. 
Îi numără. Erau toţi, inclusiv Brebix. De-a lungul 
drumului, bornele apeductului — câte una la o sută 
de paşi — se pierdeau în depărtare. Între ele, la 
intervale egale, erau capacele din piatră prin care 
se putea intra în tunel. Regularitatea și precizia cu 
care erau înşirate îi provocau inginerului un 
efemer sentiment de încredere. Avea măcar 
mulțumirea că aici era pe un teren familiar. 

Îşi îndemnă calul. 

O oră mai târziu, când soarele după-amiezii 
cobora înspre golf, traversaseră jumătate din 
câmpie. Loturile înguste şi scorojite de pământ și 
șanțurile uscate ca piatra se întindeau de jur- 
împrejur, zidurile şi turnurile de pază maronii ale 
oraşului dispăreau în praful ridicat în urma lor, iar 
apeductul îi conducea implacabil înainte, către 
piramida de un albastru cenușiu a Vezuviului, 
ridicându-se tot mai impunătoare în faţa lor. 

Hora duodecima 
[18:47] 


Deși în stare de compresie rocile sunt extrem de 
rezistente, în stare de tensiune ele sunt slabe 
(rezistenţă de aproximativ 1,5 x 101 bari). Astfel, 
rezistenţa rocilor care acoperă un rezervor de 
magmă în curs de răcire şi veziculare este depăşită 
cu ușurință cu mult timp înainte de solidificarea 
magmei. Odată produs acest fenomen, are loc o 
erupție explozivă. 


Vulcanii: O perspectivă Planetară 


Pliniu urmărise frecvenţa vibraţiilor toată ziua — 
mai exact secretarul său, Alexion, făcuse asta 
pentru el, aşezat la masa din biblioteca amiralului 
cu clepsidra într-o parte şi vasul cu vin în cealaltă. 

Faptul că era sărbătoare nu schimba cu nimic 
programul obişnuit al amiralului.  Muncea 
indiferent de zi. Se întrerupsese din citit şi dictat o 
singură dată, la jumătatea dimineţii, ca să-şi ia 
rămas-bun de la oaspeţii săi şi insistase să coboare 
cu ei până în port, ca să-i conducă până la vasele 
lor. Lucius Pomponianus şi Livia se duceau la 
Stabiae, de cealaltă parte a golfului, şi urmau s-o ia 
în modesta lor corabie şi pe Rectina, care mergea 
la Villa Calpurnia din Herculaneum. Pedius Cascus 
urma să plece către Roma fără soție, în corabia sa 
hburniană, pentru un consiliu cu împăratul. Dragii 
lui prieteni de-o viaţă! Îi îmbrăţişase pe toţi cu 
căldură. Pomponianus se cam ţinea de clovnerii, 
era adevărat, dar tatăl lui, marele Pomponianus 
Secundus, fusese patronul lui Pliniu şi acesta 
simţea că are o datorie de onoare faţă de familie. 
Cât despre Pedius şi Rectina — generozitatea lor 
față de el nu avea limite. Locuind în afara Romei, 
i-ar fi fost foarte greu să termine /storia Naturală 
dacă n-ar fi avut la dispoziţie biblioteca lor. 

Chiar înainte să se urce pe punte, Pedius îl luă 
de braţ. 

— N-am vrut să aduc vorba mai devreme, 
Pliniu... eşti sigur că ţi-e bine? 

— Sunt prea gras, răspunse Pliniu aproape 
horcăind, în rest n-am nimic. 

— Doctorii ce i-au zis? 

— Doctorii? N-am de gând să-i las pe pungaşii 
ăia din Grecia să se apropie de mine. Doctorii sunt 
singurii oameni care pot omori un om fără să fie 
pedepsiţi. 

— Dar nu te vezi cum arăţi... inima... 

— În boala cardiacă singura speranță de 
ameliorare ţine de vin. Ar trebui să-mi citeşti 
cartea. lar vinul, dragul meu Pedius, e un 
medicament pe care mi-l pot administra şi singur. 

Senatorul îl privi pătrunzător şi apoi spuse pe un 
ton sumbru. 

— Împăratul e îngrijorat din cauza ta. 

Pliniu simţi un junghi în inimă. Făcea parte şi el 
din consiliul imperial. De ce oare nu fusese invitat 
la întrunirea unde se grăbea Pedius să ajungă? 

— Ce vrei să zici? Crede că sunt depăşit? 

Pedius tăcu — o tăcere care spunea totul. Îşi 
desfăcu braţele iar Pliniu se aplecă spre el și îl 
îmbrățișă, bătându-l prieteneşte pe spate pe senator 
cu mâna sa dolofană. 

— Ai grijă de tine, prietene! 

— Şi tu la fel! 

Spre ruşinea lui, când se retrase din îmbrăţişare 
obrazul lui Pliniu era umed. Rămase pe chei cu 
ochii în zare până când vasele dispărură. Cam cu 
asta se ocupa de-o vreme încoace: privea lumea 
cum pleacă. 

Conversaţia cu Pedius îi rămăsese în minte tot 
restul zilei, în timp ce își târşâia picioarele încoace 
şi-ncolo pe terasă, intrând din când în când în 
bibliotecă ca să verifice coloanele ordonate de 
cifre înşirate de Alexion. „Împăratul e îngrijorat 


165 


din cauza ta.” La fel ca durerea din coaste, vorbele 
nu vroiau să dispară. 

Se refugie ca întotdeauna în observaţiile sale 
ştunțifice. Numărul de episoade armonice, după 
cum hotărâse să le spună vibrațiilor, crescuse uşor. 
Cinci în prima oră, şapte în a doua, opt în cea de-a 
treia şi aşa mai departe. Şi mai frapantă fusese 
creşterea duratei lor. Prea mici la începutul zilei ca 
să poată fi măsurate, pe măsură ce trecea timpul 
Alexion reuşise să le estimeze durata cu ajutorul 
clepsidrei — mai întâi a zecea parte dintr-o oră, 
apoi o cincime, până când pentru a unsprezecea 
oră consemnase o singură vibraţie continuă. 

— Trebuie să  modificăm nomenclatura, 
murmură Pliniu, aplecându-se peste umărul 
sclavului. E insuficient să numim aceste mişcări 
„episoade”. 

Şi, parcă proporțional cu mișcările pământului, 
ca şi cum Omul şi Natura ar fi fost conectaţi printr- 
o legătură invizibilă, din oraş veneau veşti tot mai 
multe despre tulburări — bătăi la fântânile publice 
când s-a întrerupt alimentarea de dimineaţă înainte 
să-şi poate umple toată lumea vasele; o răzmeriță 
la intrarea în băile publice când a devenit evident 
că nu se vor deschide la ora a șaptea; o femeie 
înjunghiată mortal pentru două amfore cu apă — 
apă! — de un beţiv, în apropiere de Templul lui 
Augustus; iar acum se zvonea că bande înarmate 
stau prin preajma fântânilor, așteptând să se 
încaiere. 

Lui Pliniu nu-i fusese niciodată greu să dea 
ordine. Era esenţa condiției de comandant. Decretă 
că sacrificiile în cinstea lui Vulcan din acea seară 
vor fi anulate, iar rugul din forum trebuie dat jos 
imediat. Nu era defel sigur să aprinzi un foc de 
asemenea dimensiuni în centrul oraşului cu toate 
fântânile și conductele secate, iar din cauza secetei 
casele erau inflamabile ca niște surcele uscate. 

— Preoţii n-or să aprecieze asta, spuse Antius. 

Căpitanul navei amiral i se alăturase lui Pliniu în 
bibliotecă. Sora văduvă a acestuia, Julia, care se 
ocupa de gospodăria lui, era şi ea în cameră, ținând 
în mână o tavă cu stridii şi un vas cu vin pentru 
cină. 

— Zi-le preoților că n-avem de-ales. Sunt 
convins că, din cuptorul lui ascuns în munte, 
Vulcan ne va ierta de data asta. 

Pliniu îşi frecă iritat braţul. Îi amorţise. 

— Toţi soldaţii, cu excepția patrulelor de gardă, 
să fie consemnați în barăci după ce se lasă 
întunericul! De fapt vreau ca nimeni să nu mai iasă 
din casă pe timpul nopţii. Oricine e găsit pe stradă 
va fi amendat şi închis. S-a-nţeles? 

— Da, amirale. 

— S-au deschis stăvilarele din rezervor? 

— Ar trebui să fie deschise chiar acum. 

Pliniu căzu pe gânduri. Nu-şi puteau permite 
încă o zi ca asta. Totul depindea de cât vor mai 
avea apă. Se hotărî. 

— Mă duc să arunc o privire. 

Julia se apropie îngrijorată de el, ținând tava în 
mâini. 

— Oare e bine ce faci, frățioare? Ar trebui să 
mănânci şi să te odihnești... 

— Nu mă mai cicăli, femeie. 

Jula se întunecă la faţă şi amiralului îi păru 
imediat rău pentru tonul tăios. Viaţa fusese aspră 
cu ea — umilită de un soţ de nimic și de oribila lui 
amantă, apoi rămasă văduvă, cu un băiat de 
crescut. Îi veni o idee. 

— Gaius, spuse, pe un ton mai blând. Iartă-mă, 
Julia, ţi-am vorbit prea aspru. O să-l iau pe Gaius 
cu mine, sper să fii mai liniştită așa. 

În timp ce ieșea, strigă la celălalt secretar, 
Aleman. 

— Am primit vreun semn de la Roma? 

— Nu, amirale. 

„Împăratul e îngrijorat din cauza ta...” 

Nu-i plăcea această liniște. 

Pliniu devenise prea gras pentru ltieră. Trebuia 
să se deplaseze într-o şaretă cu două locuri, cu 
Gaius înghesuit lângă el. Băiatul părea palid şi 
străveziu ca o fantomă pe lângă unchiul său roşu la 
față şi corpolent. Amiralul îl strânse de genunchi 
cu un gest de afecţiune. Îl numise pe băiat 
moștenitorul său şi îl dăduse la cei mai buni profe- 
sori din Roma — Quintilian la literatură şi istorie; 
Nicetes Sacerdos din Smyrna la retorică. Îl costa o 
avere, dar preceptorii spuneau că băiatul e 
excepțional. Dar n-avea să ajungă soldat. Era făcut 
să fie avocat. 

O escortă de soldaţi cu coiful pe cap tropăia de 
ambele părți ale şaretei, făcându-i loc pe străzile 
înguste. Câţiva trecători îi huiduiră. Cineva scuipă. 

— Ce se mai aude cu apa noastră? 

— Uită-te la umflatul ăsta! Pun prinsoare că la 
el nu s-a luat apa! 

— Să trag perdelele, unchiule? 

— Nu, fiule. Nu trebuie să le arăţi niciodată că- 
ti e frică. 

Ştia că va fi multă lume nemulțumită pe străzi în 
acea seară. Nu doar în Misenum, ci şi în Neapolis 
şi Nola şi în toate celelalte orașe, mai ales că era 
sărbătoare. Poate că Mama Natură ne pedepsește 
pentru lăcomia şi egoismul nostru, se gândi Pliniu. 
O chinuim tot timpul cu fiare şi lemn și foc și 
piatră. Îi excavăm trupul şi-l aruncăm în mare. 
Săpăm mine în ea și îi smulgem măruntaiele — și 
totul pentru o pietricică de pus pe deget. Poţi s-o 
condamni dacă din când în când tremură de 
mânie? 

Trecură de-a lungul portului. Se formase o 
coadă imensă de oameni care așteptau la fântână. 
Fiecare avea voie să-şi aducă un singur vas, dar 
Pliniu vedea clar că o oră nu poate fi de ajuns ca 
să-şi ia toți porția. Cei care fuseseră în faţă îşi 
primiseră deja rația şi se grăbeau spre casă, 

strângând ulcioarele în braţe de parcă ar fi fost 
pline cu aur. 

— Va trebui să prelungim alimentarea în seara 
asta, spuse amiralul, şi să sperăm că tânărul nostru 
inginer o să termine reparațiile după cum a promis. 

— Unchiule, şi dacă nu reuşeşte? 

— Atunci mâine jumătate din oraș o să ia foc. 

După ce au lăsat în urmă mulțimea şi au ajuns 
pe pod, şareta începu să prindă viteză. Trecu 
zornăind peste scândurile de lemn şi încetini iarăși 
când începură să urce dealul către Piscina 
Mirabilis. Zgâlțâit în toate părțile, Pliniu simţi că o 
să leşine, probabil chiar leșină. Sigur e că ațipi 
puţin, iar când îşi reveni intrau în curtea 
rezervorului, trecând pe lângă un mic grup de 
soldați aprinși la faţă. Le răspunse la salut şi se 
dădu jos clătinându-se, sprijinit de braţul lui Gaius. 
Dacă împăratul îmi ia comanda flotei, se gândi, o 
să mor cu siguranță. Ar putea la fel de bine să 
ordone unui soldat din garda pretonană să-mi 
reteze capul. N-o să mai scriu nicio carte. Viaţa s-a 
scurs din mine. Sunt terminat. 

— Te simţi bine unchiule? 

— Excelent, Gaius, mulțumesc. 

Ce neghiob sunt, se mustră singur. Un moşneag 
idiot şi fricos şi credul! Un cuvânt al lui Pedius 
Cascus, o reuniune fără însemnătate a consiliului 
imperial la care n-a fost invitat şi încrederea 1 se 
făcuse ţăndări. Insistă să coboare până la rezervor 
fără să fie ajutat. Se întunecase, și un sclav o luă 
înainte cu o torță. Erau ani de zile de când 
coborâse ultima dată aici. Atunci pilonii erau 
aproape în întregime sub apă, iar zgomotul 
Augustei făcea imposibilă orice încercare de 
conversație. Acum răsuna ca un mormânt. Fu uimit 
cât era de mare. Apa scăzuse atât de mult sub 
nivelul pardoseli încât abia reuşea s-o vadă, până 
când sclavul ridică torta deasupra suprafeţei 
lucitoare și amiralul își văzu faţa reflectată în apă, 
spartă și parcă pusă pe ceartă, își dădu seama că 

rezervorul avea o vibrație uşoară, la fel ca vinul 
din pahar. 

— Ce adâncime are? 

— Cinci metri, amirale, spuse sclavul. 

Pliniu își contemplă imaginea. 

— În toată lumea n-a existat vreodată ceva mai 
uimitor, murmură el. 

— Despre ce vorbeşti, unchiule? 

— „Dacă ne gândim la consumul de apă din 
clădirile publice, băi, bazine, canale deschise, 
reședințe particulare, grădini şi proprietăți de la 
țară, apoi la drumul parcurs de apă până să ajungă 
la noi, construcția arcelor, săparea de tuneluri prin 
munţi şi nivelarea traseului peste văi adânci, o să 
vedem limpede că n-a existat vreodată ceva mai 
uimitor în toată lumea decât apeductele noastre”. 
Mă tem că tocmai am dat un citat din mine. 
Obiceiurile mele proaste. 

Îşi retrase capul. 

— Lăsaţi să curgă jumătate din apă în seara asta. 
Restul o să fie distribuită mâine dimineaţă. 

— Şi apoi? 

— Şi apoi, dragul meu Gaius, apoi ne vom pune 
speranțele într-o zi mai bună. 


La Pompei, primul foc în cinstea lui Vulcan 
urma să fie aprins imediat după lăsarea 
întunericului. Înainte de asta, în forum erau 
programate distracțiile obişnuite — plătite chipurile 
de Popidius, dar de fapt finanțate de Ampliatus — o 
coridă, trei perechi de gladiatori care se vor 
încăiera, câteva meciuri de box în maniera 
grecească. Nimic foarte sofisticat, doar o oră şi 
ceva de divertisment pentru alegătorii care 
aşteptau căderea nopții, genul de spectacol la care 
se aştepta lumea de la un edil în schimbul funcției 
sale. 

Corelia pretinse că îi e rău. 

Stătea întinsă pe pat, urmărind cum dungile de 
lumină care pătrundeau prin obloanele închise 

alunecau încet pe perete în vreme ce soarele 
apunea. Se gândea la conversaţia care îi ajunsese 
la urechi și la inginer, la Attilius. Remarcase cum o 
privea, atât la Misenum, cât şi în acea dimineaţă, 
când înota. Iubit, răzbunător, salvator, victimă 
tragică — şi-l reprezenta în imaginaţie câte puţin în 
toate aceste roluri, dar de fiecare dată fantezia era 
întreruptă de cruda realitate: ca îl adusese în 
preajma tatălui ei, iar acum tatăl ei punea la cale să 
fie ucis. O să moară din pricina el. 

Ascultă zgomotele făcute de ceilalți în timp ce 
se pregăteau să plece. Își auzi mama chemând-o şi 
apoi pașii ei răsunând pe scări. Se întinse repede 
după pana ascunsă sub pernă. Deschise gura și îşi 
gâdilă omuşorul, vomită zgomotos, iar când Celsia 
apăru în uşă îşi şterse buzele şi arătă neputincioasă 
către conţinutul vasului. 

Mama se aşeză pe marginea saltelei şi își puse 
palma pe fruntea Coreliei. 

— Bietul meu copil! Eşti fierbinte! Să chem 
doctorul! 

— Lasă-l, nu-l mai deranja. 

O vizită a lui Pumponius Magonianus, cu 
poțiunile şi  laxativele lui putea să te 
îmbolnăvească cât de sănătos ai fi fost. N-am 
nevoie decât de somn. E de la masa aia 
interminabilă și cumplită. Am mâncat prea mult. 

— Draga mea, dar n-ai pus mai nimic în gură! 

— Nu-i adevărat... 

— Șttt! Femeia ridică un deget. 

Pe scări se auzea un pas mai apăsat iar Corelia 
îşi adună forțele pentru o confruntare cu tatăl ei. Pe 
el avea să-i fie mai greu să-l păcălească. Dar nu 
era decât fratele, în veșmintele lungi şi albe de 
preot al lui Isis. Dinspre el venea un miros de 
tămâie. 

— Grăbeşte-te, Corelia! Strigă după noi. 

Inutil să menţioneze despre cine era vorba. 

— E bolnavă. 

— Da? Chiar şi aşa, trebuie neapărat să vină. N- 
o să fie de acord să lipsească. 

Ampliatus strigă de la parter şi tresăriră cu toții. 
Îşi îndreptară privirile către uşă. 

— Hai, Corelia, nu poţi să faci un efort? o 
întrebă Celsia. Fă-o pentru el. 

Pe vremuri, ei trei se aliaseră împotriva lui: 
râdeau de el pe la spate, de toanele, de furiile şi de 
obsesiile lui. Dar de o vreme alianța se rupsese. 
Triumviratul lor domestic cedase sub furia lui 
necruțătoare.  Adoptaseră cu toții strategii 
individuale de supraviețuire. Sub ochii Coreliei, 
mama sa se transformase într-o matroană romană 
desăvârşită, instalându-și un altar al Liviei în 
camera de toaletă, iar fratele ei se cufundase 
complet în cultul său egiptean. Iar ea? Ce putea ea 
să facă? Să se mărite cu Popidius ca să dea un 
stăpân pe altul? Să fie o sclavă în casa aceluia, mai 
sclavă decât fusese Ampliatus vreodată? 

Dar era fiica tatălui ei, şi n-avea de gând să se 
lase învinsă fără luptă. 

— Hai, duceți-vă, spuse fata cu amărăciune. 
Arătaţi-l ce-am vomat dacă vreţi. Dar la 
spectacolul lui idiot eu nu merg. 

Se întoarse pe o parte, cu faţa la perete. De jos 
se auzi încă un strigăt. 

Celsia scoase un oftat de martir. 

— Cum vrei tu. O să-i spun. 


Era exact cum bănuise inginerul. După ce au 
mers aproape în linie dreaptă spre nord, 
apropiindu-se cu câţiva kilometri de culme, 
derivația apeductului cotea brusc înspre est, chiar 
când terenul începea să se înalțe către munte. 
Drumul cotea şi el şi pentru prima dată se găseau 
cu spatele la mare, îndreptându-se către poalele 
îndepărtate ale Apeninilor. 

Derivaţia începea să se îndepărteze mai des de 
drum, urmând relieful terenului, tăindu-le frecvent 
calea. Atlilius era încântat de felul acesta subtil în 

care înaintau apeductele. Marile drumuri romane 
îşi tăiau traseul drept prin mijlocul Naturii, fără să 
tolereze nicio opoziție. Dar apeductele, care 
trebuiau să coboare cu o lăţime de deget la fiecare 
sută de metri — un pic mai mult şi șuvoiul ar fi rupt 
zidurile; un pic mai puțin şi curgerea apei s-ar fi 
oprit — erau nevoite să urmeze conturul solului. 
Cele mai mari realizări, ca podul cu trei etaje din 
sudul Galiei — cel mai înalt din lume — care 
sprijinea apeductul Nemausus, erau adesea departe 
de ochii oamenilor. Uneori doar vulturii care se 
avântau în aerul fierbinte de deasupra vreunei 
privelişti montane singuratice puteau aprecia cu 
adevărat măreția lucrării omului. 

Lăsaseră în urmă rețeaua de parcele ale 
centurionilor şi intrau acum într-un ținut al viței de 
vie deținut de marii latifundiari. Cocioabele 
dărăpănate ale micilor proprietari de la câmpie, cu 
caprele lor priponite şi cu cele cinci-șase găini 
ciufulite ciugulind prin praf lăsaseră locul unor 
ferme arătoase, cu acoperișuri de țiglă roşie ca 
niște pete roşii presărate pe coasta muntelui. 

Privind de pe cal podgoriile, Attilius era aproape 
uluit de această abundență, de această fertilitate 
uimitoare în ciuda secetei ajunse la apogeu. Îşi 
alesese greşit meseria. Trebuia să renunțe la apă și 
să se apuce de vin. Viile depășşiseră hotarele 
strâmte ale agriculturii şi se cățăraseră pe orice 
perete sau copac întâlnit în cale, urcând până la 
vârful celor mai înalte crengi, învăluindu-le în 
luxuriante cascade verzi şi purpurii. Mici statuete 
albe cu figura lui Bachus, făcute din marmură ca 
să alunge duhurile rele și având găuri în loc de 
ochi și gură erau agăţate şi stăteau nemișcate în 
aerul imobil, pândind din mijlocul frunzişului, 
parcă gata de atac. Era vremea recoltei şi 
câmpurile erau pline de sclavi — sclavi cocoţați pe 
scări, sclavi îndoiți de greutatea coşurilor cu 
struguri purtate în spate. Attilius se întrebă cum 
reuşeau să culeagă tot înainte să putrezească? 


173 


Ajunseră la o vilă mare, îndreptată spre golf, iar 
Brebix ceru voie să facă un popas. 

— Bine. Dar nu stăm mult. 

Attilius descălecă şi îşi întinse picioarele. După 
ce se şterse pe frunte văzu că dosul palmei se 
înnegrise de la praf, iar când încercă să bea apă 
descoperi că buzele îi erau acoperite cu un strat 
gros de pământ. Polites cumpărase două pâini şi 
câțiva cârnaţi unsuroşi şi inginerul înfuleca cu 
poftă. Ca întotdeauna, efectele mâncării pe 
stomacul gol erau uimitoare. Cu fiecare 
îmbucătură simţea că se umple de energie. Aici şi- 
ar fi dorit mereu să fie — nu în cine ştie ce oraş 
împutit, ci la ţară, aproape de venele ascunse ale 
civilizaţiei, sub un cer curat. Îl văzu pe Brebix 
stând singur deoparte şi se duse la el. Rupse pâinea 
în două şi îi întinse jumătate, împreună cu câțiva 
cârnaţi. Oferta lui de împăcare. 

Brebix ezită, apoi încuviinţă cu o înclinare a 
capului şi le luă. Era gol de la brâu în sus, iar 
trunchiul transpirat îi era brăzdat de cicatrice în 
toate direcțiile. 

— Ce armă ai avut ca luptător? 

— Încearcă să-ţi dai seama! 

Era multă vreme de când Attilius nu mai fusese 
la jocuri. 

— În orice caz nu retiarius, spuse într-un târziu. 
Nu te văd dansând de colo-colo cu o plasă şi un 
trident. 

— Nu, aşa e. 

— Atunci thraex. Sau murmillo, poate. 

Un thraex purta un mic scut şi o sabie scurtă şi 
încovoiată; murmillo era un luptător mai masiv, 
înarmat ca un infanterist, cu gladius şi scut 
dreptunghiular întreg. Braţul stâng al lui Brebix — 
foarte probabil cel care ținea scutul — era la fel de 
noduros ca şi cel drept. 

— Murmillo, aş zice. 

Brebix încuviinţă. 

— Câte lupte? 

— Treizeci. 

Attilhus era impresionat. Nu multă lume 
supravieţuia la treizeci de lupte. Însemna opt sau 
chiar zece ani de apariții în arenă. 

— În a cui echipă erai? 

— Alleius Nigidius. Am luptat în tot golful. Cel 
mai mult în Pompei. Nuceria. Nola. După ce mi- 
am câştigat libertatea, am venit la Ampliatus. 

— N-ar vrut să te faci antrenor? 

— Mr-ajunge cât sânge am văzut, inginere. 
Mulţumesc pentru pâine. 

Se ridică în picioare cu agilitate, dintr-o singură 
mișcare şi se duse la ceilalți. 

Nu era nevoie de prea mult efort ca să ţi-l 
imaginezi în praful unui amfiteatru. Attilius bănuia 
ce greşeală făcuseră adversarii lui. Credeau că e 
masiv, încet şi greoi. Însă el era agil ca o pisică. 

Inginerul duse din nou plosca la gură. Vedea în 
fața lui tot golful, până la insulele stâncoase din 
dreptul Misenum — Prochyta cea mică și muntele 
înalt al Aenariei — și pentru prima dată observă că 
apa era învolburată. Clăbuci albi de spumă 
apăruseră printre vasele minuscule, presărate ca 
nişte fire de şpan pe marea strălucind metalic. 
Niciunul nu avea pânzele ridicate. Şi se gândi că 
era un lucru neobişnuit, era ciudat, dar așa stăteau 
lucrurile: nu era pic de vânt. Erau valuri, dar nu 
era vânt. 

Încă o scamatorie a naturii la care să mediteze 
amiralul. 

Soarele începea să coboare după Vezuviu. Un 
vultur mic, negru, puternic, — cunoscut pentru că 
nu scoate niciun sunet — făcea rotocoale şi se înălța 
în tăcere deasupra pădurii dese. În curând aveau să 
păşească în umbra muntelui. Ceea ce era într-un fel 
bine, se gândi, pentru că o să fie mai răcoare, dar 
era şi rău, căci însemna că apusul era aproape. 

Bău ultima picătură de apă şi dădu ordinul de 
plecare. 

Se făcuse linişte şi în casa cea mare. 

Îşi dădea întotdeauna seama când tatăl ei nu mai 
era acolo. Parcă întreaga clădire răsufla ușurată. Îşi 
trase mantia pe umeri şi îşi apropie din nou 
urechea de obloane, înainte să le deschidă. Camera 
ei dădea spre apus. De cealaltă parte a curții cerul 
era roşu ca un acoperiş de teracotă, iar grădina de 
sub balconul ei rămăsese ascunsă în umbră. 
Colivia era încă acoperită de o țesătură şi o trase la 
o parte ca să lase aerul înăuntru. Apoi, dintr-un 
impuls de moment - nu se mai gândise niciodată la 
asta — trase zăvorul şi deschise uşița laterală a 
colivie. 

Se retrase în cameră. 

Captivitatea e o obişnuinţă care se pierde greu. 
Dură ceva până când sticleții sesizară ocazia care li 
se oferea. Până la urmă una din păsări, mai 
curajoasă ca celelalte, avansă câte puţin pe stinghia 
ei şi sări pe pragul uşiţei. Îşi întoarse căpşorul 
colorat în roşu şi negru către fată, clipi din ochii 
minusculi şi strălucitori iar apoi se avântă în aer. 
Aripile bătură cu putere. O scânteiere aurie lumină 
penumbra. Traversă în plonjon grădina și se așeză 
pe țiglele de vizavi. 

Încă o pasăre îşi flutură aripile până la ușiţa 
coliviei şi îşi luă zborul, apoi încă una. l-ar fi 
plăcut să le privească pe toate cum evadează, dar 
închise obloanele. 

Spusese  servitoarei să meargă în forum 
împreună cu ceilalți sclavi. Holul din apropierea 
camerei sale era pustiu, la fel ca scările şi ca 
grădina unde tatăl ei avusese conversaţia pe care o 
crezuse secretă. Îl traversă rapid, mergând aproape 
de stâlpi, de teamă să nu dea peste cineva. Trecu 
prin atriumul casei vechi şi se îndreptă spre 
tablinum. Încăperea aceasta rămăsese locul unde 
tatăl ei se ocupa de afaceri: se trezea în zori ca să 
se întâlnească cu clienţii, fie unul câte unul, fie în 
grupuri, înainte să se deschidă tribunalele, moment 
în care ieșea în stradă, purtând după el obișnuita 

trenă de petenți munciţi de griji. Ca un simbol al 
puterii lui Ampliatus, încăperea nu avea o singură 
casă de valori, cum era obiceiul, ci trei, făcute din 
lemn greu cu întărituri de aramă şi prinse de 
podeaua din piatră cu drugi de fier. 

Corelia ştia unde erau ţinute cheile pentru că în 
vremuri mai bune — dacă nu cumva era doar o 
strategemă ca să le arate asociaților săi ce băiat 
bun e el — fata avea voie să se strecoare în cameră 
ŞI să se aşeze la picioarele tatălui în timp ce acesta 
se ocupa de afaceri. Deschise sertarul iar cheile 
erau acolo, după cum se aștepta. 

Tocul cu documente se găsea în a doua casă de 
valori. Nu fu interesată să desfacă micile suluri, ci 
le îndesă în buzunarele pelerinei, apoi încuie cutia 
şi puse cheia la loc. Partea cea mai riscantă trecuse 
şi Corelia se mai relaxă puţin. În caz că ar fi oprit- 
o cineva îşi pregătise o explicație — cum că își 
revenise și se hotărâse să vină şi ea în forum — dar 
nu era nimeni prin preajmă. Traversă curtea şi 
cobori scările, trecu de bazinul de înot, cu fântâna 
curgând uşor, apoi de sala de mese unde fusese 
supusă la acea cină cumplită, ocoli cu pas iute 
colonada și se îndreptă către salonul vopsit în roşu 
al familiei Popidius. În curând aici avea să fie casa 
ei. Gândul o îngrozea. 

Un sclav tocmai aprindea unul din candelabrele 
de bronz, dar se trase înapoi şi se lipi de perete ca 
să îi facă loc. Dădu la o parte o draperie și trecu 
mai departe. Alte scări, mai înguste. Brusc ajunse 
într-o cu totul altă lume — tavane joase, pereți prost 
tencuiți, miros de transpirație: camerele sclavilor. 
Auzi câțiva bărbaţi vorbind prin apropiere, sunetul 
unor vase de fier şi într-un târziu, spre ușurarea ei, 
nechezatul unui cal. 

Grajdurile erau la capătul coridorului şi se 
dovedi că, aşa cum se aștepta, tatăl ei hotărâse să- 
şi ducă oaspeţii în forum cu litiera, lăsând toți caii 
acasă. O mângâie pe bot pe preferata ei, o iapă 
murgă, şi îi şopti ceva la ureche. De obicei şaua i-o 

puneau sclavii, dar îi privise de atâtea ori încât 
învățase cum se face. În timp ce strângea 
harnaşamentul de piele sub burta calului, animalul 
tropăia uşor pe loc şi lovi staulul de lemn. Fata își 
tinu respirația, dar nu apăru nimeni. 

Şopti iarăşi în urechea animalului: 

— Linişte-te, fetiţo, linişte-te, sunt eu, totul e 
bine. 

Uşa grajdului dădea direct într-o stradă 
lăturalnică. I se părea că toate sunetele pe care le 
făcea erau asurzitoare — zgomotul drugului de fier 
în timp ce-l ridica, scârțâitul balamalelor, pocnetul 
copitelor în drum spre stradă. Cineva trecu în 
grabă pe trotuarul de vizavi şi își întoarse capul, 
dar nu se opri — probabil era în întârziere și se 
grăbea către locul sacrificiului. Dinspre forum se 
auzea muzică şi apoi veni un fel de muget, ca 
zgomotul valurilor spărgându-se de mal. 

Se aruncă pe cal. În noaptea asta nu avea vreme 
de călărit delicat şi feminin. Îşi desfăcu picioarele 
şi încălecă şaua ca un bărbat. Sentimentul de 
libertate fără margini o îmbăta. Strada asta — strada 
asta cum nu se poate mai obişnuită, cu prăvălule 
cizmarilor şi ale croitorilor, pe care mersese de 
atâtea ori — devenise marginea universului. Ştia că 
dacă mai stătea vreun pic să ezite ar fi fost 
copleşită de panică. Îşi apăsă genunchii în coasta 
calului și trase tare de frâu în stânga, pornind în 
direcția opusă forumului. La prima intersecție o 
luă iarăşi la stânga. Prudentă, înainta pe străzile 
lăturalnice, rămase goale, şi abia când consideră că 
se îndepărtase suficient de casă încât să nu mai 
rişte o întâlnire cu cineva cunoscut o apucă pe 
strada principală. Un nou val de aplauze răzbătu 
dinspre forum. 

Urcă dealul, trecu de băile pustii pe care le 
construia tatăl ei, lăsă în urmă castellum aquae și 
arcada de deasupra porții oraşului. Când trecu pe 
lângă postul de vamă îşi coborî capul și îşi trase 

gluga pe ochi, iar câteva momente mai târziu ieşise 
din Pompei şi era pe drumul spre Vezuviu. 

Vespera 
[20:00] 


Ajungerea magmei aproape de suprafață umflă 
rezervorul şi produce denivelări ale acesteia... 


Enciclopedia Vulcanilor 


Attilius şi expediţia sa ajunseră la matricea 
Augustei chiar când ziua lua sfârşit. Timp de 
câteva clipe, inginerul privi soarele cum se 
ascunde în spatele masivului,  subliniindu-i 
conturul întunecat pe fundalul cerului roșiatic, 
făcând copacii să pară aprinşi şi dispărând apoi cu 
totul. Privind înainte, văzu câteva moviliţe ca nişte 
grămezi lucitoare de nisip deschis la culoare. 
Încercă să-şi dea seama despre ce e vorba, apoi îşi 
îndemnă calul şi porni în galop înaintea celorlalți. 

Patru piramide de pietriş erau grupate în jurul 
unui zid circular de cărămidă, fără acoperiş, care îi 
venea cam până la brâu. Era un sifon de decantare. 
Ştia că de-a lungul Augustei erau cel puţin o 
duzină de astfel de rezervoare —  Vitruviu 
recomanda unul la cinci-şase kilometri — locuri 
unde curgerea apei era încetinită deliberat pentru 
ca impuritățile să se scufunde şi să fie scoase afară. 
Cantități mari de pietricele perfect rotunjite de 
trecerea prin matrice erau scoase afară şi aşezate 
sub formă de mici movile lângă apeduct, urmând 
apoi să fie luate cu căruţa şi aruncate sau folosite 
pentru construcția de drumuri. 

Rezervoarele de decantare fuseseră întotdeauna 
locul preferat de racordare a conductelor 
secundare, iar când Attilius descălecă şi porni spre 
construcție văzu că lucrurile stăteau la fel şi aici. 
Pământul de sub picioarele lui era buretos, 
vegetația mai verde şi mai luxuriantă, solul mustea 
de apă. Lichidul făcea bulbuci peste tot deasupra 
carapacei rezervorului, acoperind construcția de 

cărămidă cu o perdea transparentă de lichid. 
Ultima gură de acces a derivaţiei către Pompei era 
chiar în faţa zidului. 

Îşi aşeză mâinile pe buza bazinului şi îl măsură 
cu privirea. Avea şase metri în diametru şi probabil 
cel puțin patru adâncime. Soarele fiind ascuns 
după munte, era prea întuneric ca să poată vedea 
pietrişul de pe fund, dar ştia că jos sunt gurile a trei 
tunele: unul prin care intra Augusta, altul prin care 
ieşea și al treilea prin care Pompei era conectat la 
apeduct. Apa 1 se scurgea cu repeziciune printre 
degete. Se întrebă când închiseseră Corvinus și 
Becco stăvilarele de la Abellinum. Cu puţin noroc, 
apa ar trebui în curând să înceapă să scadă. 

În spatele lui auzi zgomot de picioare lipăind pe 
pământul umed. Brebix şi câțiva dintre sclavi 
veneau spre el de la căruţe. 

— Am ajuns unde trebuie, inginere? 

— Nu, Brebix. Încă nu. Dar nu mai e mult. Uite- 
acolo! Vezi cum ţâșneşte apa de dedesubt? E din 
cauză că apeductul e blocat undeva în amonte. 

Îşi şterse mâinile de tunică. 

— Trebuie să mergem! 

N-a fost o decizie populară, iar când descoperiră 
că roțile căruţelor intraseră până la osie în noroi 
deveni şi mai puţin populară. Se auzi un val de 
înjurături şi fu nevoie de toată puterea lor — umeri 
şi spinări proptite mai întâi în prima căruță, apoi în 
a doua — ca să le mute pe teren uscat. Jumătate din 
oameni se lungiră pe jos şi refuzară să se mai 
miște. Attilius fu nevoit să meargă de la unul la 
altul întinzându-le mâna și trăgându-i în picioare. 
Erau obosiţi, superstițioşi, înfometați — ar fi 
preferat mai degrabă să conducă un grup de catâri 
recalcitranți. 

Îşi legă calul la spatele uneia din căruţe şi la 
întrebarea lui Brebix răspunse că merge pe Jos cu 
ei. Apucă unul din boi de căpăstru şi îl trase după 
el. Se întâmplă la fel ca în Pompei. La început nu 
se mișcă nimeni, dar apoi se ridicară şi fără nicio 

tragere de inimă porniră după el. Impulsul natural 
al oamenilor este să urmeze pe cineva, se gândi 
inginerul, iar cine ştie cel mai bine ce vrea îi va 
domina întotdeauna pe ceilalți. Și nimeni nu 
înțelesese acest lucru mai bine ca Ampliatus. 

Traversau un câmp îngust care tăia podișul. 
Vezuviul era la stânga, iar la dreapta se înălţau ca 
un zid crestele îndepărtate ale Apeninilor. Drumul 
se despărțise din nou de apeduct şi mergeau pe o 
cărare, înaintând cu greu pe lângă Augusta — bornă 
de piatră, gură de acces, bornă de piatră, gură de 
acces, iarăşi şi iarăşi — printre crânguri vechi de 
măslini şi lămâi, întunericul punând treptat 
stăpânire pe copaci. În afară de zornăitul roţilor nu 
se auzea mai nimic, doar când și când talăngile 
caprelor în aerul de asfintit. 

Attilius îşi întorcea mereu privirea către traseul 
apeductului. În jurul capacului gurilor de acces, 
apa făcea uneori bulbuci, şi asta era un semn. 
Tunelul apeductului era înalt de doi metri. Dacă 
apa era atât de puternică încât să miște acele 
capace grele însemna că presiunea era imensă, 
ceea ce dădea de înțeles că lucrul care blocase 
matricea era la rândul său foarte mare, altfel forța 
apei l-ar fi dat la o parte. Unde erau Corax şi Musa 
acum? 

Un zgomot asurzitor, ca un trăsnet, veni din 
direcția Vezuviului. Avură impresia că trece de ei 
şi că se reflectă în peretele de stâncă al Apeninilor 
cu un ecou surd. Pământul se clătină iar boii se 
traseră înapoi, ferindu-se instinctiv de zgomot şi 
târându-l după ei câţiva paşi. Îşi înfipse călcâiele 
în pământ şi abia reușise să-i oprească, când unul 
dintre oameni începu să țipe, arătând cu mâna. 

— Uriaşii! 

Nişte creaturi imense de un alb fantomatic în 
lumina asfințitului păreau să iasă din pământ în 
fața lor, ca şi cum acoperişul Hadesului s-ar fi 
frânt în două iar sufletele morților zburau către cer. 
Până şi Attilius simţi că i se ridică părul de pe 

ceafă. Cel care izbucni în râs până la urmă fu 
Brebix. 

— Sunt doar nişte păsări, idioților. Uitaţi-vă! 

Şi într-adevăr păsările — nişte păsări imense, să 
fi fost flamingo? — se ridicau cu sutele, ca o 
pânză uriașă care flutura, se cobora şi apoi se așeza 
într-un loc unde ei nu mai băteau cu privirea. 
Flamingo, se gândi Attilius. Păsări de apă. 

În depărtare văzu doi oameni făcând cu mâna. 


Nici Nero însuşi, dacă şi-ar fi pus mintea un an 
întreg, n-ar fi visat un lac artificial mai grozav 
decât ce crease Augusta în doar o zi şi jumătate. O 
depresiune ușoară de la nordul matricei era acum 
scufundată sub o întindere de apă adâncă de un 
metru. Suprafaţa lacului reflecta lumina moale a 
amurgului, întreruptă ici şi colo de insulițe formate 
de frunzişul întunecat al măslinilor pe jumătate 
scufundaţi. Păsări de apă săgetau de la un copac la 
altul; şiruri de flamingo stăteau aliniate pe celălalt 
mal. 

Cei din echipa lui Attilius nu mai așteptară 
permisiunea. Își smulseră tunicile şi porniră goi 
către lac, cu corpurile arse de soare şi fesele albe 
ca zăpada săltând ritmic, făcându-i să arate ca o 
cireadă de antilope exotice venite să se adape și să 
se spele. Strigăte şi plescăieli ajungeau până în 
locul unde Attilius stătea cu Musa şi Corvinus. Nu 
schiţă niciun gest de a-i opri. Să se bucure cât au 
ocazia! În plus, avea de rezolvat un mister mai 
presant. 

Corax dispăruse. 

Potrivit lui Musa, el şi  supraveghetorul 
descoperiseră lacul la mai puţin de două ore după 
ce au plecat din Pompei — trebuie să fi fost în jurul 
prânzului — şi fusese exact cum anticipase Attilius: 
cum să treci pe lângă atâta apă fără s-o remarci? 
După ce a cercetat rapid locul accidentului, Corax 
a încălecat iarăși şi a pornit înapoi spre Pompei ca 

să raporteze amploarea problemei, după cum 
fusese înțelegerea. 

Attilius scrâşnea din dinți furios. 

— Dar asta s-a întâmplat acum şapte-opt ore. 

Nu-i venea să creadă prin ce trece. 

— Haide Musa, zi pe bune ce s-a întâmplat? 

— Asta s-a întâmplat, inginere, jur că asta s-a 
întâmplat! 

Musa avea ochii măriţi de o îngrijorare ce părea 
sinceră. Credeam că o să vină înapoi cu tine. 
Trebuie să 1 se fi întâmplat ceva! 

Lângă gura de acces deschisă, Musa și Corvinus 
aprinseseră un foc, nu ca să se încălzească — aerul 
era încă înăbuşitor — ci ca să alunge duhurile rele. 
Scândurile peste care dăduseră erau uscate ca 
surcelele, iar flăcările luminau în întuneric, 
aruncând jerbe de scântei roşii care se înălţau 
răsucindu-se împreună cu fumul. Nişte molii albe 
şi mari se amestecau cu bucăţile de funingine. 

— Poate că am trecut pe lângă el şi nu l-am 
văzut. 

Attilius se uită în urmă, încercând să 
deslușească ceva prin întunericul tot mai des. Dar 
chiar când rostea cuvintele îşi dădea seama că nu 
putea fi așa. Şi oricum, chiar dacă ar fi mers pe alt 
drum, un om călare avea timp suficient să ajungă 
în Pompei, să vadă că plecaseră şi apoi să îi prindă 
din urmă. 

— Nu se leagă. În plus, dacă mi-aduc bine 
aminte v-am zis clar că mesajul trebuie să-l aduci 
tu, nu Corax. 

— Aşa e, ne-ai zis. 

— Şi atunci? 

— A insistat să vină el. 

A fugit, se gândi Attilius. Era cea mai plauzibilă 
explicație. El şi prietenul lui Exomnius, fugiseră 
împreună. 

— Locul ăsta, spuse Musa, privind în jur... o să 
fiu sincer cu tine, Marcus Attilius... mă cam bagă- 
n sperieți. Zgomotul de adineauri — l-ai auzit? 

— Bineînţeles că l-am auzit. L-au auzit cu 
siguranţă şi cei din Pompei. 

— Şi încă n-ai văzut ce s-a întâmplat cu 
matricea. 

Attilius se duse la una din căruţe și luă o torţă. 
Veni cu ea și o băgă în foc. Se aprinse imediat. Se 
adunară toţi trei în jurul deschizăturii din pământ și 
simţi din nou mirosul de sulf venind din întuneric. 

— Adu nişte frânghie, îi spuse lui Musa. E la un 
loc cu uneltele. Îi aruncă o privire lui Corvinus. La 
tine cum a mers treaba? Ai închis stăvilarele? 

— Da, aquarius. A trebuit să ne certăm cu 
preotul dar Becco a reușit să-l convingă. 

— Când le-aţi închis? 

— La a şaptea oră. 

Attilius îşi frecă tâmplele, încercând să 
calculeze. Nivelul apei din tunelul inundat urma să 
înceapă să scadă în câteva ore. Dar dacă nu-l 
trimitea imediat pe Corvinus înapoi la Abellinum, 
Becco o să facă ce 1 s-a spus, adică va aştepta 
douăsprezece ore și apoi va redeschide stăvilarele 
Ia a șasea strajă a nopții. Timpul era foarte scurt, n- 
aveau cum să reuşească. 

Când Musa veni înapoi, Attilius îi dădu torta. Îşi 
legă un capăt al frânghiei în jurul mijlocului şi se 
aşeză pe marginea gurii de acces deschise. 

— Tezeu în labirint, murmură inginerul. 

— Ce-ai zis? 

— Nu contează. Tu ai grijă să ții bine frânghia. 

Un metru de pământ, se gândi Attilius, apoi 
jumătate de metru de zidărie şi doi metri de aer de 
la plafonul tunelului până la planşeu. Cu totul trei 
metri şi jumătate. N-ar fi rău să aterizeze în 
picioare. Se răsuci şi începu să coboare prin 
tunelul îngust, rămânând agăţat o clipă de 
marginea gurii de acces. De câte ori nu făcuse 
această operațiune? Şi totuşi, după mai mult de un 
deceniu, tot îl cuprindea senzația aceea de panică 
la gândul că va ajunge prizonier în măruntaiele 
pământului. Era spaima lui secretă, nemărturisită 

nimănui, nici chiar tatălui său. Mai ales tatălui său. 
Închise ochii şi îşi dădu drumul, îndoind genunchii 
ca să atenueze șocul. Rămase ghemuit o clipă, 
căutându-şi echilibrul cu miasma de sulf în nări, 
apoi începu să pipăie cu prudenţă peretele. Tunelul 
era lat de numai un metru. Simţea sub degete 
ciment uscat. Deşi deschise ochii, nu vedea absolut 
nimic, era la fel de întuneric ca şi cu ei închiși. Se 
ridică în picioare, făcu cu greu un pas în spate și 
strigă în sus către Musa: 

— Aruncă-mi torta! 

Flacăra tremură puternic în cădere şi o clipă se 
temu că s-a stins, dar când se aplecă să apuce 
mânerul flacăra crescu iarăși, luminând zidurile. 
Partea de jos avea depuneri de calcar aşezate în 
decursul anilor. Suprafaţa aspră şi noduroasă 
semăna mai mult a perete de peşteră decât a ceva 
făcut de mâna omului, și Attilius se gândi cât de 
repede reclamă Natura înapoi ceea ce 1 se luase — 
zidurile de cărămidă sunt fărâmițate de ploaie și 
îngheț, drumurile, îngropate sub valuri de bălării, 
apeductele colmatate chiar de apa pe care trebuiau 
s-o transporte. Civilizaţia e un război fără odihnă, 
pe care Omul e sortit în cele din urmă să-l piardă. 
Zeârie calcarul cu unghia. Era încă o dovadă a 
delăsării lui Exomnius. Depunerea era groasă de 
aproape un deget. Ar fi trebuit răzuită o dată la 
câțiva ani. Pe porțiunea aceasta nu se mai făcuse 
nicio operațiune de întreținere de cel puţin un 
deceniu. 

Se întoarse cu greutate în spațiul strâmt, ținând 
torta în față, și îşi miji ochii în întuneric. Nu 
distingea nimic, începu să meargă, numărând pașii, 
iar când ajunse la optsprezece scoase un murmur 
de uimire. Nu doar că tunelul era în întregime 
blocat — la asta se aștepta — dar arăta ca şi cum 
planșeul fusese deplasat în sus, împins de o forță 
irezistibilă. Fundaţia groasă de beton pe care se 
sprijinea canalul fusese fracturată şi una din 

bucăţile secționate urca spre plafon. Auzi ca prin 
vată strigătul lui Musa venind din spate: 

— Ai văzut? 

— Da, am văzut. 

Tunelul se îngusta foarte tare. Fu nevoit să se 
lase în genunchi şi să se târască pentru a înainta. 
Ruperea fundației îndoise zidurile înspre interior și 
făcuse să se prăbuşească plafonul. Apa se scurgea 
prin grămada comprimată de cărămizi, pământ şi 
bucăţi de beton. Încercă să scormonească molozul 
cu mâna liberă, dar miasma de sulf devenea tot 
mai puternică, iar flacăra torţei începuse să 
pâlpâie. O luă repede înapoi, întorcându-se la 
galeria de acces. Uitându-se în sus, de-abia reușea 
să distingă figurile lui Musa şi Corvinus, încadrate 
de cerul în amurg. Sprijini torța de peretele 
tunelului. 

— Ţineţi strâns frânghia! Încep să urc. 

Dezlegă capătul înfășurat în jurul mijlocului și 
trase tare de el. Feţele celor de sus nu se mai 
vedeau. 

— Sunteţi gata? 

— Da! 

Încercă să nu se gândească ce s-ar întâmpla dacă 
cei de sus i-ar fi dat drumul. Apucă frânghia cu 
mâna dreaptă și se trase în sus, apoi o se prinse de 
ea cu stânga și se ridică în continuare. Frânghia se 
zbătea cu putere. Îşi băgă capul şi umerii în tunel 
şi o clipă crezu că o să-l lase puterile, dar se mai 
trase de două ori în sus şi ajunse cu genunchii în 
dreptul deschiderii, reușind apoi să-și proptească 
spatele de peretele galeriei. Hotărî că ar fi mai uşor 
să renunțe la frânghie și să se deplaseze 
sprijinindu-se în genunchi şi în spate, până când îşi 
scoase braţele afară prin gura de acces și reuşi să 
iasă în aerul proaspăt al nopții. 

Rămase întins pe pământ ca să-şi tragă 
răsuflarea, cu Musa şi Corvinus uitându-se la el. 
Luna plină se ridica pe cer. 

— Deci? spuse Musa. Cum e? 

Inginerul dădu din cap. 

— N-am mai întâlnit așa ceva. Am văzut 
plafoane prăbuşite şi alunecări de teren pe coasta 
muntelui. Dar aici... aici arată ca și cum o întreagă 
porțiune a planşeului a fost deplasată cu totul în 
sus. E ceva nou. 

— Corax a spus exact acelaşi lucru. 

Attihus se ridică şi privi în jos de-a lungul 
galeriei. La capătul ei, torța ardea în continuare. 

— Pământul ăsta, spuse el cu obidă. Pare solid 
şi de încredere, dar de fapt nu e mai stabil ca apa. 

Începu să măsoare, refăcând traseul de-a lungul 
Augustei. Numără optsprezece paşi şi se opri. 
Acum că cerceta mai atent terenul, observă că avea 
o mică ridicătură. Făcu un semn cu piciorul și 
merse mai departe, continuând să numere. 
Porțiunea umflată nu părea foarte mare. Şase metri 
poate, cel mult opt. Era greu să-ţi dai seama exact. 
Făcu încă un semn. În stânga lui, ceva mai departe, 
oamenii lui Amplatus se zbenguiau în continuare 
în apa lacului. 

Brusc fu cuprins de un val de optimism. La 
urma urmei, obturația nu era chiar așa mare. Cu 
cât se gândea mai mult, cu atât mai improbabil i se 
părea să fie vorba de un cutremur, care ar fi putut 
dărâma cu uşurinţă acoperişul unei întregi secțiuni 
— abia asta ar fi fost un dezastru. Dar ce se 
întâmplase aici era mult mai localizat: era ca şi 
cum, din cine ştie ce motiv enigmatic, pământul se 
ridicase pe o porțiune îngustă cu un metru sau doi. 

Se învârtea agitat, ca într-o cușcă. Da, acum 
vedea totul clar. Pământul se umflase. Matricea 
fusese obstrucţionată. În acelaşi timp, presiunea 
produsă de mişcare fisurase zidul tunelului. Apa 
ieşise şi formase un lac în acea depresiune. Dar 
dacă ar reuşi să dea la o parte molozul şi să lase 
Augusta să se scurgă... 

În acel moment luă hotărârea să nu-l mai trimită 
pe Corvinus înapoi la Abellinum. O să încerce să 
repare Augusta peste noapte. Să încerce 


188 


imposibilul — ca un adevărat roman ce era! Își puse 
palmele pâlnie în jurul gurii și strigă la cei din lac. 

— Domnilor, băile se închid! Ne apucăm de 
treabă! 


Nu se întâmpla des ca o femeie să călătorească 
singură pe drumurile publice din Campania, iar 
când Corelia trecea pe lângă ei, ţăranii care lucrau 
câmpurile uscate şi înguste se întorceau şi făceau 
ochii mari. Chiar şi o nevastă zdravănă de fermier, 
lată în umeri cât un bărbat şi înarmată cu o sapă 
solidă, ar fi avut reţineri să se aventureze 
neprotejată la ceasul serii. Dar o tânără fată 
provenind în mod evident dintr-o familie bogată? 
Pe un cal atât de arătos? Mai rar aşa trufanda. De 
două ori câțiva bărbați îi ieşiră în faţă, încercând 
să-l taie calea sau să apuce frâul, dar de fiecare 
dată dădu pinteni calului şi după câteva sute de 
paşi urmăritorii abandonară cursa. 

Ştia pe ce drum plecase inginerul de acasă, când 
trăsese cu urechea. Dar ceea ce în grădina însorită 
păruse o nimica toată — să urmezi cursul derivației 
din Pompei până la joncțiunea cu Augusta — se 
dovedi o încercare înspăimântătoare odată pornită 
la drum în amurg, și în dreptul podgoriilor de la 
poalele Vezuviului începu să-și dorească să nu fi 
plecat de-acasă. Era adevărat ce spunea tatăl ei 
despre ea — încăpăţânată, neascultătoare, nesăbuită, 
mai întâi acționa și abia apoi se gândea. Erau 
acuzaţiile familiare pe care i le aruncase în faţă în 
seara dinainte, după moartea sclavului, în timp ce 
se îmbarcau pentru întoarcerea la Pompei. Dar 
acum era prea târziu pentru a mai face cale 
întoarsă. 

Ziua de muncă se terminase şi şiruri de sclavi 
epuizați şi tăcuţi, legaţi unul de altul cu cătușe 
prinse de gleznă, îşi târau picioarele pe lângă drum 
în lumina amurgului. Zgomotul lanțurilor pe piatră 
şi şuieratul biciului supraveghetorului pe spinările 
lor erau singurele sunete din jur. Auzise despre 

aceşti nenorociţi, înghesuiți în celulele de pe lângă 
fermele cele mari și munciţi până îşi dădeau duhul, 
după un an sau doi; nu-i văzuse niciodată de 
aproape. Din când în când câte un sclav găsea 
puterea să-şi ridice ochii din pământ şi să îi 
întâlnească privirea; era ca şi cum ar fi privit 
printr-o gaură direct în iad. 

Dar cu toate acestea nu renunţa, chiar când 
căderea nopții lăsase drumul aproape pustiu, iar 
linia apeductului devenise tot mai greu de urmat. 
Imaginea familiară a vilelor de la poalele muntelui 
dispăru treptat, înlocuită de torţe şi lămpi clipind 
în întuneric, ca nişte pete izolate de lumină. Calul 
încetini până ajunse să meargă la pas, iar fata se 
lăsă legănată în șa. 

Era înăbușitor de cald. Îi era sete. (Uitase fireşte 
să ia apă; de asta se ocupau întotdeauna sclavii). 
Locurile unde hainele se frecau de pielea 
transpirată începeau s-o doară. O ajuta să continue 
doar gândul la inginer şi la pericolul care îl 
pândea. Dacă o să ajungă prea târziu? Dacă l-au 
omorât deja? Începea deja să se întrebe dacă-l va 
mai ajunge din urmă, când aerul greu din jur păru 
că devine solid și vuieşte surd, iar o clipă mai 
târziu din partea stângă se auzi o pocnitură 
zgomotoasă, venită din interiorul muntelui. Calul 
se ridică pe picioarele din spate şi aproape o 
aruncă jos. Frâul îi alunecă printre degetele 
transpirate, picioarele umede nu reuşiră să se 
prindă de flancurile calului care respira agitat. 
Când acesta se lăsă înapoi pe pământ şi se năpusti 
în galop, fata abia reuşi să se salveze înfingându-și 
degetele în coama deasă şi strângând-o cu 
disperare. 

Goana dură vreo doi kilometri şi, când animalul 
începu să încetinească, iar ea reuşi să-şi ridice 
capul, văzu că se îndepărtaseră de drum şi înaintau 
acum pe câmp. Undeva în apropiere auzea apa 
curgând, iar calul o auzi probabil şi el, sau poate o 
mirosi, pentru că se întoarse și porni către locul de 

unde venea zgomotul. Stătuse cu obrazul lipit de 
gâtul animalului şi cu ochii strânși, dar acum că își 
ridicase capul reuși să distingă niște grămezi albe 
de pietre şi un zid jos de cărămidă, care părea să 
înconjoare o fântână imensă. Calul se aplecă să 
bea. Fata îi şopti ceva cu blândeţe, ca să nu-l 
sperie, apoi descălecă. Tremura de spaimă. 

Picioarele i se afundară în noroi. În depărtare se 
vedeau focuri de tabără. 

KKK 

Primul obiectiv al lui Attilius era să scoată 
molozul de sub pământ. O sarcină deloc uşoară. 
Tunelul era lat doar cât să încapă un om, să meargă 
până la locul blocajului, să dea cu târnăcopul şi cu 
lopata şi, după ce se umplea astfel un coş, acesta 
trebuia trecut din mână-n mână de-a lungul 
matricei, până când ajungea la gura de jos a 
galeriei, unde urma să fie legat de o frânghie, tras 
afară, golit şi trimis jos, timp în care următorul coş 
era deja încărcat și gata de a fi trimis sus. 

După obiceiul său, Attilius intră primul în tunel. 
Smulse o bucată de țesătură din tunică și o legă în 
dreptul gurii şi al nasului ca să mai atenueze 
mirosul de sulf. Să scormonești cărămizile şi 
pământul şi apoi să le încarci cu lopata în coş nu 
era deloc uşor. Dar să ridici târnăcopul în acel 
spațiu strâmt şi să-ţi aduni forţele pentru a zdrobi 
betonul în fragmente care să poată fi transportate 
era un efort herculean. Bucăţile rămâneau uneori 
atât de mari, încât era nevoie de doi oameni ca să 
le care, şi în curând coatele 1 se jupuiseră până la 
carne de pereţii tunelului. Cât despre căldură, 
agravată de noaptea înăbușitoare, corpurile 
transpirate şi torțele aprinse — era chiar mai 
cumplit decât îşi imaginase că ar fi în minele de 
aur din Hispania. Dar Attilius simţea că avansează, 
şi asta îi dădea puterea de a continua. Găsise locul 
unde Augusta era gâtuită. Toate problemele lui se 
vor rezolva dacă reuşeşte să curețe cei câțiva metri 
de aici. 

La un moment dat, Brebix îl bătu pe umăr și în 
propuse să-i ia locul. Attilius îi dădu târnăcopul cu 
o privire recunoscătoare, uitându-se cu admiraţie 
cum acest uriaș, deşi corpul său masiv aproape 
umplea tunelul, învârtea unealta de parcă ar fi fost 
o jucărie. Inginerul se strecură înapoi, iar ceilalți se 
lipiră de perete ca să-i facă loc. Erau o echipă 
acum, munceau ca un corp viu. Erau din nou niște 
romani adevărați. ŞI fie că baia îi revigorase, fie că 
aveau acum ceva concret de făcut, cert e că 
moralul oamenilor părea să se fi schimbat. Începu 
să creadă că poate nu erau așa răi la urma urmei. 
Ampliatus avea toate defectele din lume, dar nu se 
putea spune că nu știe să pregătească o echipă de 
sclavi. Luă coșul atârnând greu de la bărbatul de 
lângă el — același, remarcă Attilius, căruia îi 
smulsese vinul din mână — se întoarse şi târî 
greutatea către următorul. 

Treptat pierdu noțiunea timpului, universul său 
reducându-se la cei câțiva metri de tunel, iar 
senzațiile la durerea din braţe şi spate, palmele 
tăiate de bucăţile ascuţite de piatră, durerea din 
coatele jupuite și căldura sufocantă. Era atât de 
absorbit de ceea ce făcea, încât nu îl auzi de la 
început pe Brebix cum strigă la el. 

— Aquarius! Aquarius! 

— Da! 

Se lipi de perete și înaintă pe lângă ceilalți, 
dându-și pentru prima dată seama că apa din tunel 
îi ajungea până la glezne. 

— Cee? 

— Vino să vezi! 

Attilius luă o torță de la cel din spatele lui şi o 
apropie de masa compactă care obstrucționa 
apeductul. La prima vedere totul păru solid, dar 
apoi observă că apa se infiltra peste tot. Mici 
pârâiaşe se scurgeau pe grămada informă din fața 
lor, ca şi cum molozul ar fi început să transpire. 

— Înţelegi? îl întrebă Brebix, scurmând peretele 
cu târnăcopul: 

— Dacă dăm la o parte porțiunea asta, o să fim 
înecați ca şobolanii în canalizare. 

Attilius îşi dădea seama că în spatele lui se 
făcuse linişte. Sclavii se opriseră cu toții şi 
aşteptau să audă ce va spune. Privind în urmă, 
văzu că deja curățaseră patru sau cinci metri de 
tunel. Ce mai ținea în loc presiunea Augustei? Un 
metru, un metru şi ceva de moloz? N-ar fi vrut să 
se oprească. Dar nu vroia nici să-i ducă pe toți la 
moarte. 

— Bine, spuse nemulțumit inginerul. Părăsiţi 
tunelul! 

Nu a fost nevoie să le spună de două ori. Își 
sprijiniră torțele de perete, lăsară jos uneltele şi 
coşurile și se aşezară la coadă în dreptul frânghiei. 
Imediat ce unul se cățărase şi dispărea prin galeria 
de acces, altul se agăța cu mâinile de frânghie și se 
ridica spre ieşire. Attilius înaintă prin tunel în urma 
lui Brebix şi când ajunseră la galerie nu mai erau 
sub pământ decât ei doi. 

Brebix îi întinse frânghia. Attilus o dădu la o 
parte. 

— Nu. Suie-te tu. Eu rămân aici să văd ce se 
mai poate face. 

Îşi dădu seama că Brebix se uita la el ca la un 
nebun. 

— O să mă leg cu frânghia pentru siguranţă. 
Când ajungi sus, desfă capătul legat de căruţă și 
las-o în jos cât să-mi ajungă până la capătul 
tunelului. Şi ține-o bine. 

Brebix ridică din umeri. 

— Cum vrei. 

În timp ce se întorcea ca să urce la suprafaţă, 
Attilius îl apucă de braţ. 

— Brebix, o să poţi să mă ţii? 

Un rânjet trecu pe faţa gladiatorului. 

— Oho, te ţin şi pe tine şi pe mă-ta! 

În ciuda greutăţii sale, Brebix se sui pe frânghie 
ager ca o maimuţă, iar Attilius rămase singur. În 
timp ce îşi înfășură frânghia a doua oară în jurul 

mijlocului se gândi că poate chiar era nebun, dar n- 
avea de ales. Cât timp tunelul nu era uscat nu-l 
puteau repara, şi nu avea timp să aştepte ca toată 
apa să se infiltreze prin obturație. Trase de 
frânghie. 

— E totul în regulă, Brebix? 

— Sunt gata! 

Apucă torta şi începu să se deplaseze înapoi de- 
a lungul tunelului, cu apa trecându-i deja de 
glezne, gâlgâindu-i printre picioare când pășea 
peste uneltele și coşurile abandonate. Înainta încet, 
ca Brebix să poată da drumul la frânghie, şi când 
ajunse la grămada de moloz era deja leoarcă de 
transpiraţie, de la încordare ca şi de la căldură. 
Simţea forța Augustei în spatele grămezii de 
moloz. Își trecu torța în mâna stângă şi cu dreapta 
începu să tragă de capătul ieșit în afară al unei 
cărămizi de la nivelul ochilor, mişcând-o în sus şi- 
n Jos și dintr-o parte în alta. N-avea nevoie decât 
de o mică deschidere: un loc în care presiunea să 
fie eliberată în mod controlat pe undeva prin partea 
de sus. La început cărămida nu se clinti. Apoi apa 
începu să facă bulbuci în jurul ei şi deodată îi fugi 
dintre degete, proiectată de un jet de apă pe lângă 
capul său, atât de aproape încât în juli urechea. 

Scoase un strigăt şi se trase înapoi, în timp ce 
zona din jurul găurii se umfla, apoi se rupse cu 
totul, despicându-se înspre el sub forma literei V, 
totul  petrecându-se într-o clipă, dar cumva 
îndeajuns de încet încât să poată vedea distinct 
fiecare stadiu al prăbuşirii — înainte ca un zid de 
apă să vină peste el, răsturnându-l pe spate, 
smulgându-i torta din mână şi scufundându-l în 
întuneric. Se mișcă foarte repede pe sub apă — cu 
faţa în sus şi cu capul înainte — alunecă prin tunel, 
căutând cu disperare ceva de care să se prindă, dar 
cimentul neted al matricei nu oferea niciun punct 
de sprijin. Curentul tumultuos de apă îl dădu de-a 
dura, îl răsuci cu burta în jos şi simți cum îl 
săgetează durerea când funia i se încordă sub 

coaste, îndoindu-l şi trăgându-l în sus, făcându-l să 
se frece cu spinarea de plafon. O clipă crezu că era 
salvat, dar funia slăbi din nou şi căzu către fundul 
tunelului, iar el fu măturat de curent ca o frunză 
într-o rigolă şi purtat înspre întuneric. 

Nocte concubia 
[22:07] 


Mulţi observatori au comentat tendinţa erupțiilor 
de a fi iniţiate sau de a deveni mai puternice în 
zilele cu lună plină, când tensiunile din crustă 

ținând de atracţia selenară ating un maxim. 


Vulcanologie (ediția a doua) 


Ampliatus nu se dăduse niciodată în vânt după 
Vulcanalia. Sărbătoarea marca un moment în 
calendar când noaptea se lăsa în mod evident mai 
devreme, iar dimineaţa era nevoie să aprinzi 
lumânările: sfârşitul verii pline de promisiuni și 
începutul unui lung și melancolic declin către 
iarnă. În plus, ceremonia în sine era de prost gust. 
Vulcan sălăşluia într-o peşteră sub un munte şi își 
împrăștia focul devastator pe pământ. Toate 
creaturile fugeau înspăimântate din calea sa, cu 
excepția peştilor, astfel că — pe principiul că zeii, 
ca şi oamenii, îşi doresc cel mai mult ceea ce e cel 
mai greu de obținut — trebuia să fie îmbunat 
sacrificându-i pești aruncaţi de viu pe un rug în 
flăcări. 

Nu era vorba că lui Ampliatus i-ar fi lipsit cu 
desăvârşire sentimentele religioase. Îi plăcuse 
întotdeauna să vadă cum e sacrificat un animal 
arătos — aerul nepăsător al unui taur, de exemplu, 
în timp ce mergea alene către altar, şi nedumerirea 
cu care îl privea pe preot; apoi lovitura neașteptată 
şi năucitoare de ciocan a ajutorului şi sclipirea 
cuțitului tăind gâtlejul; picăturile purpurii de sânge 
se întăreau în praful de pe jos şi mănunchiul de 
maţe galbene se revărsa din abdomenul secționat, 
pentru a fi examinate de către auguri. Asta da 
religie! Dar sute de peșştișori aruncaţi în flăcări de 
către populația superstițioasă a oraşului, în timp ce 
treceau cu toții pe lângă focul sacru, să priveşti 

corpurile argintii zvârcolindu-se şi ţopăind în 
flăcări — nu găsea nimic nobil aici. 

lar în acest an era mai plictisitor ca oricând, 
datorită numărului mare al celor care vroiau să 
facă sacrificii. Seceta care nu se mai termina, 
izvoarele şi  fântânile care secau, mișcările 
pământului, nălucile văzute și auzite pe munte — 
peste tot lumea vedea mâna lui Vulcan, iar orașul 
era cuprins de teamă. Ampliatus îşi dădea seama 
de asta după feţele roşii şi transpirate care se târau 
în cerc la marginea forumului, cu ochii aţintiți 
înspre foc. Frica plutea în aer. 

Nu avea o poziţie foarte bună. Conducătorii 
oraşului erau strânşi, cum cerea tradiţia, pe treptele 
Templului lui Jupiter — magistraţii şi preoții în faţă, 
iar membrii Ordo, inclusiv fiul său, adunaţi în 
spatele lor, în vreme ce Ampliatus, în calitatea sa 
de sclav eliberat, fără nicio funcție oficial, a era 
întotdeauna relegat de rigorile protocolului în 
rândurile din spate. Nu că l-ar fi deranjat. 
Dimpotrivă. Se delecta cu faptul că puterea, 
puterea adevărată, rămânea ascunsă. O forță 
invizibilă care încuviința aceste ritualuri civice şi 
în acelaşi timp îi trăgea de sfori pe participanţi ca 
pe nişte marionete. În plus — şi asta era partea cu 
adevărat delectabilă — majoritatea celor prezenţi 
ştiau că el — al treilea ins de la coadă din rândul al 
zecelea — era cel care conducea de fapt orașul. 
Popidius şi Cuspius, Holconius și Brittius o știau și 
ei, iar Ampliatus avea impresia că se foiau 
stingheriți chiar în timp ce răspundeau omagiilor 
mulțimii. Iar cei din mulțime ştiau la rândul lor, și 
ca atare erau cu atât mai respectuoşi faţă de el. Îi 
vedeau cum îi caută figura, cum îşi dau coate şi 
arată cu degetul. 

„Acela de acolo e Amplatus”, îşi imagina el că 
îşi spun oamenii, „care a reconstruit oraşul când 
toți ceilalți au dat bir cu fugiţii. Trăiască 
Amplhatus! Trăiască  Ampliatus! Trăiască 
Amplatus!” 

Se retrase înainte să se termine totul. 

Hotări şi de data asta să meargă pe jos în loc să 
ia litiera. Cobort treptele templului printre 
rândurile de spectatori, salutând cu o înclinare a 
capului pe unul, strângându-l uşor de mână pe 
altul, înaintă de-a lungul părții din umbră a clădirii, 
pe sub arcul de triumf al lui Tiberius şi ajunse în 
strada pustie. Sclavii cărau litiera în urma sa şi îi 
slujeau drept gardă de corp, dar lui nu-i era teamă 
de Pompei după lăsarea întunericului. Cunoştea 
fiecare piatră din oraş, fiecare ridicătură și 
hârtoapă a drumurilor, fiecare faţadă de prăvălie, 
fiecare canal de scurgere. Luna plină imensă și, din 
loc în loc, felinarele stradale — o altă inovaţie a sa 
— îi luminau drumul către casă. Dar nu doar 
clădirile din Pompei îi erau cunoscute. Ştia și 
oamenii, cu enigmaticele tribulații ale sufletului 
lor, mai cu seamă în vremea alegerilor: cinci 
circumscripții — Forenses,  Campanienses, 
Salinienses, Urbulanenses, Pagani — în care avea 
câte un om infiltrat; apoi toate breslele de 
meșteșugari —  spălătorii,  brutarii, pescarii, 
parfumerii, aurarii și toți ceilalți — avea câte un om 
şi acolo. Putea să ofere jumătate din adoratorii lui 
Isis, templul său, sub formă de vot colectiv. lar în 
schimb pentru ajutorul acordat nătăfleţului căruia 
îi dăruia puterea primea toate licenţele și 
permisele, autorizaţiile de construcţii şi verdictele 
favorabile din Basilica, care formau moneda 
invizibilă a puterii. 

Se întoarse și începu să coboare dealul înspre 
casa unde locuia — casele, ar fi putut spune — şi se 
opri o clipă pentru a savura aerul nopţii. lubea 
acest oraş. La primele ore ale dimineţii căldura 
putea părea copleşitoare, dar de obicei dinspre 
Capri apărea curând un şir de valuri unduitoare, de 
un albastru închis, iar pe la a patra oră o briză 
marină traversa orașul, făcând să foşnească 
frunzele, și în tot restul zilei Pompei mirosea dulce 
ca însăşi primăvara. E adevărat că atunci când era 

foarte cald şi lumea devenea apatică, ca în seara 
aceasta, oamenii subțiri se plângeau că pute. Dar el 
aproape că prefera momentele când aerul era mai 
greu — balega cailor pe străzi, urina din spălătorii, 
fabricile de sos de peşte din port, transpiraţia celor 
douăzeci de mii de corpuri omeneşti înghesuite 
între zidurile orașului. Pentru Ampliatus era 
mirosul vieţii: miros de activitate, de bani şi de 
profit. 

Îşi reluă plimbarea și când ajunse la uşa din faţă 
se opri sub felinar şi bătu cu putere. Încă simţea o 
plăcere deosebită să intre prin uşa pe care nu avea 
voie să o folosească pe vremea când era sclav şi îl 
răsplăti pe portar cu un zâmbet. Era foarte 
binedispus, atât de binedispus încât la jumătatea 
vestibulului se întoarse şi spuse: 

— Massavo, ştii care e secretul fericirii? 

Portarul dădu din cap. 

— Să mori. 

Ampliatus îi dădu în glumă un pumn în stomac 
dar se strâmbă de durere; parcă ar fi dat în lemn. 

— Să mori, iar apoi să reînvii şi să te bucuri de 
fiecare zi ca de o victorie asupra zeilor. 

Nu se temea de nimeni și de nimic. lar partea 
amuzantă era că averea lui nu se ridica nici pe 
departe la cât presupunea lumea. Vila de la 
Misenum — zece milioane de sesterți, mult prea 
scumpă, dar nu putuse rezista tentației — fusese 
cumpărată din împrumuturi, primite în principal pe 
seama casei sale, la rândul ei plătită printr-o 
potecă pe băi, care nici măcar nu erau gata. Dar 
Amplatus reușea cumva să jongleze cu aceste 
lucruri prin forța voinţei, istețime și mulțumită 
încrederii celorlalți, iar dacă nătărăul de Lucius 
Popidius îşi imagina că măritându-se cu Corelia o 
să-şi recupereze casa familială, atunci era demn de 
milă. Ar fi trebuit să-şi ia un avocat mai acătării 
înainte să semneze contractele. 

Trecând pe lângă bazinul de înot luminat de 
torţe, se opri să examineze fântâna. Vaporii se 

amestecau cu parfumul trandafirilor, dar uitându- 
se la apă 1 se părea că începe să-și piardă din 
putere. Îi veni în gând inginerul cel tânăr şi serios, 
rătăcit undeva în întuneric şi încercând să repare 
apeductul. N-avea să se mai întoarcă. Era păcat. Ar 
fi putut face afaceri frumoase împreună. Dar era 
cinstit, şi motto-ul lui Ampliatus fusese mereu „Să 
te ferească zeii de omul cinstit”. Poate că deja era 
mort. 

Jetul anemic al fântânii începea să-l îngrijoreze. 
Se gândi la peștii argintii săltând şi sfârâind în 
flăcări şi încercă să-şi imagineze reacția oamenilor 
când vor descoperi că apeductul se opreşte. Își 
dădu îndată seama că, idioţi şi superstiţioşi cum 
erau, vor da imediat vina pe Vulcan, îi scăpase din 
vedere acest aspect. Caz în care a doua zi ar fi 
putut fi momentul propice să fie făcută publică 
profeția Biriei Onomastia, sibila oraşului Pompei, 
pe care avusese grijă să o plătească la începutul 
verii. Femeia locuia într-o casă din apropierea 
amfiteatrului şi în timpul nopții intra în 
comuniune, printre rotocoale de fum, cu vechiul 
zeu Sabazios, căruia îi sacrifica şerpi — un 
procedeu dezgustător — pe un altar cu două mâini 
magice din bronz. Întreaga ceremonie îi dăduse 
fiori, dar sibila prezisese un viitor nemaiauzit 
pentru Pompei, şi ar fi fost util să se răspândească 
această veste prin oraş. Hotări să îi convoace pe 
magistrați în dimineața următoare. Deocamdată, 
cât timp ceilalți erau încă în forum, avea treburi 
mai urgente de rezolvat. 

Membrul începu să 1 se întărească în timp ce 
urca treptele către apartamentele private ale 
familiei Popidius, un drum pe care îl bătuse de 
atâtea ori în tinereţe, când vechiul stăpân își făcuse 
toate mendrele cu el. La câte acuplări tainice şi 
dezlănțuite nu fuseseră martori acești pereți, câte 
dezmierdări pofticioase nu auziseră, în timp ce 
Amplhatus se lăsa în voia degetelor care 
pătrundeau peste tot și se întindea cu picioarele 

desfăcute pentru stăpânul casei. Era mult mai tânăr 
ca Celsinus, mai tânăr chiar decât Corelia — cu ce 
drept se plângea ea că se mărită fără să iubească? 
E drept că stăpânul îi şoptea tot timpul că îl 
iubeşte, şi pesemne chiar așa era — la urma urmei 
testamentul său îi adusese libertatea. Toată 
creşterea lui Ampliatus peste ani își avea originea 
în sămânţa fierbinte vărsată în această cameră. Nu 
uitase niciodată asta. 

Uşa de la dormitor nu era încuiată şi intră fără să 
bată. O lampă cu ulei de pe măsuţa de toaletă 
ardea potolit. Razele lunii se strecurau prin 
obloanele deschise şi în lumina moale o văzu pe 
Taedia Secunda întinsă cu faţa-n jos pe pat, ca un 
cadavru pe catafalc. Când îl auzi îşi întoarse capul. 
Era goală. Şaizeci de ani bătuți pe muchie. Peruca 
era pusă pe un cap de manechin aşezat lângă 
lampă, spectator orb la ce avea să se întâmple. Pe 
vremuri, comenzile le dădea ea — aici, acolo, acolo 
— dar acum rolurile se inversaseră, și Ampliatus nu 
era foarte sigur că femeii nu-i plăcea mai mult aşa, 
deşi nu scotea niciun cuvânt. Se răsuci în tăcere şi 
se sprijini pe mâini și pe genunchi, oferindu-și 
şoldurile osoase, lucind albăstrui de la lumina 
lunii, așteptând nemișcată ca fostul ei sclav — acum 
stăpânul ei — să o încalece. 


După ce frânghia cedă, Attilius reuşi de două ori 
să se sprijine cu genunchii şi cu coatele de zidurile 
înguste ale matricei, încercând să rămână pe loc, şi 
de fiecare dată presiunea apei îl desprinse de 
perete și îl purtă mai departe prin tunel. Membrele 
îi slăbeau, plămânii stăteau să explodeze şi îşi 
dădu seama că mai are o singură șansă, încercă din 
nou și de data asta reuşi să rămână prins de pereţi, 
ca o stea de mare. Scoase capul deasupra apei, se 
înecă și bolborosi, trăgând aer în piept cu 
disperare. 

În întunericul din jur nu-şi dădea seama unde 
este, nici cât îl purtase curentul. Nu vedea și nu 

auzea nimic, iar de simţit nu simţea decât cimentul 
de care stătea lipit cu mâinile şi cu genunchii și 
presiunea apei până la gât, lovindu-se neîncetat de 
corp. Stătu aşa agăţat fără să ştie cât timp, dar la 
un moment dat își dădu seama că presiunea slăbea, 
iar nivelul apei cobora. Când ajunse să-și simtă 
umerii în aer, îşi spuse că partea cea mai grea 
trecuse. Ceva mai târziu, pieptul îi ieşea din apă. 
Cu mare grijă, dădu drumul pereților şi rămase în 
picioare. Se aplecă pe spate sub curgerea 
curentului slab şi apoi se îndreptă, ca un copac 
care reuşise să rămână în picioare după o revărsare 
scurtă dar furioasă a apelor. 

Mintea 1 se punea şi ea funcțiune. Apa prinsă de 
dărâmături se scurgea; stăvilarele de la Abellinum 
fiind închise în urmă cu douăsprezece ore, 
apeductul nu mai era alimentat de nimic. Ce 
rămăsese pe traseu era încetinit de înclinarea 
imperceptibilă a conductei. Simţi că îl trage ceva 
de mijloc — frânghia plutea în urma sa. O căută cu 
mâinile în întuneric şi o trase spre el, înfășurând-o 
în jurul braţului. Când ajunse la celălalt capăt îl 
pipăi cu degetele. Era neted. Nicio urmă de rupere 
sau de sfâşiere. Brebix îi dăduse pur şi simplu 
drumul. Oare de ce? Brusc se panică, cuprins de o 
dorinţă disperată de a ieşi de aici. Se aplecă înainte 
şi începu să păşească prin apă, dar era ca într-un 
coşmar — întindea braţele în față fără să le vadă, 
pipăind pereții în întunericul ca smoala, iar 
picioarele nu şi le putea mișca mai repede decât un 
bătrân cu mersul târşâit. Se simţea prins într-o 
dublă capcană: mai întâi pământul care-l înconjura 
din toate părțile, apoi greutatea apei din faţa lui. 

Îl dureau coastele. Umărul și-l simţea de parcă 
ar fi fost ars cu fierul roşu. 

Auzi un pleoscăit şi în depărtare o pată galbenă 
se lăsă în jos, ca o stea căzătoare. Se opri din mers 
şi ascultă, respirând agitat. Se auziră strigăte, apoi 
încă un pleoscăit și altă torță. Îl căutau. Auzi un 
strigăt pierdut — „Aquarius!” 

— Şi încercă să stabilească dacă să răspundă sau 
nu. Nu-și făcea cumva griji din nimic? Peretele de 
moloz se rupsese atât de abrupt şi cu atâta forță 
încât niciun om normal n-ar fi fost în stare să țină 
frânghia. Dar puterea lui Brebix nu era a unui om 
normal, iar ce se întâmplase nu era neprevăzut: 
gladiatorul ar fi trebuit să fie pregătit pentru așa 
ceva. 

— Aquarius! 

Ezita în continuare. Dar ştia că n-are cum să iasă 
din tunel prin altă parte. Trebuia să meargă mai 
departe şi să dea ochii cu ei. Instinctul însă îi 
spunea să-şi păstreze suspiciunile pentru sine. 
Răspunse strigând — „Sunt aici!” — şi porni lipăind 
prin apa tot mai puţin adâncă către luminile 
tremurate. 


ÎI întâmpinară cu un amestec de uimire şi 
respect —  Brebix, Musa și tânărul Polites 
repezindu-se cu toţii înspre el - avuseseră impresia 
că nimeni n-ar fi putut ieşi viu din acea revărsare a 
apei. Brebix insistă că frânghia îi fugise din mâini 
ca un şarpe. Drept dovadă îşi arătă palmele. La 
lumina torței, pe fiecare din ele se vedea câte o 
dungă roșie. Poate că spunea adevărul. Părea să 
regrete ce s-a întâmplat. Dar orice asasin ar fi 
stingherit dacă s-ar întâlni cu victima lui revenită 
la viaţă. 

— Brebix, din câte țin minte ziceai că poți să 
mă ţii şi pe mine şi pe mama. 

— Mda... se pare că mama ta e mai grea decât 
mi-am închipuit. 

— Zeii îţi sunt favorabili, aquarius, declară 
Musa. Ți-au rezervat o soartă aparte. 

— Soarta mea, spuse Attilius, e să repar 
nenorocitul ăsta de apeduct şi să mă întorc la 
Misenum. 

Îşi desfăcu frânghia din jurul şalelor, luă torţa 
lui Polites şi porni înainte pe lângă ceilalți, 
luminând tunelul în faţa sa. 

Cât de repede se scurgea apa! Coborâse deja sub 
genunchi. Îşi imagină curentul învolburându-se 
mai departe în drum spre Nola şi celelalte orașe. 
Până la urmă o să traverseze tot golful, trecând 
peste arcadele de la nord de Neapolis şi peste arcul 
cel mare de la Cumae, coborând pe creasta 
peninsulei către Misenum. În curând această 
secțiune o să fie complet uscată. Nu o să mai 
rămână decât mici băltoace pe fundul canalului. 
Orice s-ar mai fi întâmplat, își îndeplinise 
promisiunea făcută amiralului. Elberase canalul 
matricei. 

Locul unde tunelul fusese blocat era încă 
vraişte, dar forţa curentului de apă făcuse cea mai 
mare parte a muncii de curățare. Acum nu mai 
rămânea decât să îndepărteze resturile de pământ 
şi pietriș, să netezească planşeul şi pereţii, să aşeze 
o fundaţie de beton şi un rând de cărămizi, apoi o 
tencuială de ciment — nimic foarte elaborat: doar 
lucrări temporare care să țină până la toamnă, când 
vor putea să revină pentru a face totul cum trebuie. 
Dar chiar şi aşa era mult de muncă pentru o 
singură noapte. Trebuiau să termine înainte ca 
primele șuvoaie de apă proaspătă să sosească de la 
Abellinum, după ce Becco va fi redeschis 
stăvilarele. Le spuse care era planul, iar Musa făcu 
la rândul său câteva sugestii. Dacă începeau să 
coboare cărămizile acum, spuse el, puteau să le 
pună de-a lungul zidurilor şi astfel să le aibă la 
îndemână după ce se scurge apa. Ar putea începe 
să amestece cimentul la suprafață imediat. De la 
preluarea apeductului de către Attihus, era prima 
dată când Musa se arăta dornic să coopereze. Părea 
foarte impresionat de supraviețuirea inginerului. 
Ar trebui să mă întorc din morți mai des, se gândi 
el. 

— Măcar a dispărut duhoarea, spuse Brebix. 

Attilius nu remarcase. Trase aer pe nări. Așa era. 

Miasma atotprezentă de sulf părea să se fi 
evaporat. Se întrebă ce fusese cu ea, în primul rând 

de unde venise, apoi cum se făcea că dispăruse — 
dar nu avea timp să se gândească la asta. Auzi că îl 
strigă cineva şi își croi drum prin apă până la 
galeria de acces. Era vocea lui Corvinus: 

— Aquarius! 

— Cred că e ceva ce te-ar interesa aici. 

Imediat ce termină de vorbit, capul îi dispăru 
din dreptul gurii de acces. 

Se întrebă ce putea să mai fie. Attilius apucă 
frânghia şi o încercă prudent, apoi începu să se 
caţere. Îi venea şi mai greu, acum că era lovit şi 
epuizat. Urcă uşor — mâna dreaptă, mâna stângă, 
mâna dreaptă, mâna stângă, trăgându-se în sus 
până la gura galeriei, ridicându-se, sprijindu-și 
braţele de marginea gurii de acces şi înălțându-se 
afară, în aerul cald al nopții. 

Cât timp fusese sub pământ răsărise luna — 
imensă, plină și roşie. Arăta ca și stelele din 
această parte a lumii — ca toate lucrurile de aici de 
fapt — nefirească şi supradimensionată. La 
suprafață, locul începuse deja să arate a şantier: 
grămezile de moloz excavat din tunel, câteva 
focuri în aer liber scuipând scântei înspre luna 
plină, torțele înfipte în pământ ca să lumineze 
terenul, căruțele descărcate aproape de tot. Sub 
lumina lunii vedea că lacul este înconjurat deja de 
un inel lat de noroi, lăsat de apa care se retrăsese. 
Sclavii din echipa lui Amplatus stăteau sprijiniți 
de căruţe, așteptând ordinele. Priviri iscoditoare se 
îndreptară înspre el când ieși din galerie. Îşi dădu 
seama că probabil arăta de pomină, ud fleaşcă și 
murdar din cap până-n picioare. Strigă prin tunel la 
Musa să vină sus şi să-i pună pe oameni la treabă, 
apoi se uită în jur după Corvinus. Era la vreo 
treizeci de pași, aproape de boi, cu spatele la gura 
de acces. Attilius strigă nerăbdător la el: 

— Deci? 

Corvinus se întoarse şi în loc de explicații se 
dădu la o parte, dezvăluind o siluetă înfăşurată 
într-o pelerină cu glugă. Attilius porni spre ei. Abia 

când ajunse aproape şi străinul îşi dădu jos gluga o 
recunoscu. N-ar fi fost atât de uluit nici dacă însăși 
Egeria, zeiţa izvoarelor, s-ar fi materializat deodată 
din lumina lunii. Primul său gând fu că venise 
împreună cu tatăl ei şi se uită în jur după ceilalți 
cai şi călăreți. Dar nu se vedea decât un singur cal, 
mestecând nepăsător iarba rară. Era singură, şi 
când ajunse lângă ea își ridică mâinile uimit. 

— Corelia, ce e asta? 

— N-a vrut să-mi spună ce vrea, interveni 
Corvinus. Zice că nu vorbeşte decât cu tine. 

— Corea? 

Fata arătă neîncrezătoare cu privirea spre 
Corvinus, își duse degetul la buze şi dădu din cap. 

— Vezi? De când a apărut ieri am ştiut că e o 
pacoste... 

— Gata Corvinus, suficient. Du-te înapoi la 
treabă! 

— Dar... 

— La treabă am zis! 

După ce sclavul plecă abătut, inginerul se uită 
mai îndeaproape la ea. Avea obrajii murdari, părul 
despletit, pelerina şi rochia pătate de noroi. Dar ce 
îl tulbura cel mai tare erau ochii ei, nefiresc de 
mari şi luminoşi. Îi luă mâna în a lui. 

— Nu e un loc potrivit pentru tine, spuse cu 
blândeţe. Ce cauţi aici? 

— Am venit să-ți aduc astea, șopti fata şi din 
cutele pelerinei începu să scoată mici suluri de 
papirus. 


Documentele aveau date diferite, iar starea lor 
varia. În total erau şase şi ar fi încăput toate la 
subraţ, nu erau foarte mari. Attilius luă o torță și 
însoțit de Corela se îndepărtă de agitația din jurul 
apeductului, mergând către un loc mai retras din 
spatele căruţelor, cu vedere spre terenul inundat. 
Luna arunca o dungă tremurată de lumină peste ce 
rămăsese din lac, dreaptă şi lată ca un drum roman. 

Din depărtare se auzeau foşnet de aripi şi tipetele 
păsărilor de apă. 

Îşi luă pelerina de pe umeri și o întinse pe jos, ca 
fata să aibă pe ce se aşeza. Apoi înfipse mânerul 
torței în pământ, se lăsă pe vine şi desfăşură cel 
mai vechi dintre documente. Era planul unei 
secţiuni a Augustei — chiar cea în care se găseau: 
Pompei, Nola şi Vezuviul erau însemnate cu o 
cerneală ajunsă gri spălăcit, din neagră cum fusese 
la început. Era marcat cu sigiliul imperial al 
Divinului Augustus, semn că fusese examinat și 
aprobat oficial. Desenul părea făcut de un 
supraveghetor. Era chiar originalul. Întocmit în 
urmă cu mai bine de un secol. Poate că însuşi 
marele Marcus Agrippa ţinuse odinioară în mâini 
acest papirus. Îl întoarse pe cealaltă parte. Un 
astfel de document nu putea să provină decât din 
două locuri, fie din arhiva Curator Aquarum de la 
Roma, fie din Piscina Mirabilis de la Misenum. Îl 
înfăşură la loc cu grijă. 

Următoarele trei suluri conţineau în principal 
coloane de numere și îi luă ceva până să priceapă 
cam despre ce era vorba. Unul din ele avea titlul 
Colonia Veneria Pompeianorum şi era împărțit pe 
ani — DECCXĂIV, DECCXV, şi aşa mai departe — 
coborând în timp aproape două decenii, cu 
subîmpărțiri ale notaţiilor, cifrelor şi sumelor 
totale. Cantităţile creșteau în fiecare an, pentru ca 
în ultimul — anul opt sute treizeci şi cinci al Romei 
— să ajungă de două ori mai mari. Al doilea 
document părea la prima vedere identic cu primul, 
până când îl examină mai îndeaproape şi văzu că 
toate cifrele erau cam jumătate din celelalte. 
Pentru anul dinainte, de pildă, totalul general de 
trei sute cincizeci şi două de mii consemnat în 
primul papirus fusese redus la o sută şaptezeci şi 
opt de mii în cel de-al doilea. 

Al treilea document nu era la fel de oficial. 
Părea să fie registrul lunar de venituri al unei 
persoane. Şi aici cifrele se întindeau pe aproape 

două decenii iar sumele creșteau treptat, până 
ajungeau aproape să se dubleze. Era un venit 
frumuşel, cam cincizeci de mii de sesterți doar în 
ultimul an iar cu totul se putea să treacă de trei 
sute de mii. 

Corelia stătea cu genunchii aduşi sub bărbie şi îl 
urmărea. 

— Ei? Ce reprezintă? 

Nu răspunse imediat. Simţea că murdăria se 
întindea şi asupra lui: rușinea unuia, ruşinea 
tuturor. Şi cine putea şti cât de sus se întindea 
putregaiul? Dar apoi se gândi că nu putea să fi 
ajuns până la Roma, pentru că dacă cei de acolo ar 
fi fost părtaşi la aşa ceva, atunci Aviola nu l-ar fi 
trimis în niciun caz pe el la Misenum. 

— Acestea par să fie cifrele reale privitoare la 
apa consumată în Pompei. Îi arătă primul papirus. 
Trei sute cincizeci de quinariae pentru anul trecut 
— pare plauzibil pentru un oraş ca Pompei. Iar al 
doilea set de registre presupun că reprezintă ce 
trimitea oficial la Roma predecesorul meu, 
Exomnius. Cei de la centru n-aveau cum să-și dea 
seama, mai ales după cutremur, decât dacă 
trimiteau un inspector ca să verifice. Iar aici — nu 
făcu niciun efort ca să-şi ascundă disprețul în timp 
ce flutură cel de-al treilea document — sunt sumele 
pe care i le dădea tatăl tău ca să-şi țină gura. 

Fata se uita uimită la el. 

— Apa este scumpă, îi explică el, mai ales dacă 
reconstruieşti jumătate din oraş. Cel puţin la fel de 
valoroasă ca banii — mi-a spus-o chiar tatăl tău. 
Fără îndoială că sumele erau îndeajuns de mari 
încât să transforme pierderea în profit. Salve 
lucrum! 

Înfăşură papirusurile la loc. Probabil fuseseră 
furate din încăperea sordidă de deasupra cârciumii. 
Se întrebă de ce riscase Exomnius să țină dovezi 
atât de compromițătoare într-un loc unde puteau fi 
găsite de oricine. Dar apoi îşi dădu seama că exact 
asta urmărea Exomnius, să aibă la îndemână 

dovezi compromiţătoare. Îi dădeau un ascendent 
considerabil asupra lui Ampliatus: „Nu încerca să 
faci vreo mişcare împotriva mea, să mă reduci la 
tăcere, să mă dai la o parte din afacere sau să mă 
ameninți cu dezvăluirea, pentru că dacă mă 
prăbuşesc eu, o să te trag după mine”. 

— Şi celelalte două? întrebă Corelia. 

Ultimele papirusuri erau atât de diferite de 
celelalte încât parcă n-ar fi provenit din acelaşi loc. 
Mai întâi că erau mult mai recente, şi în loc de 
cifre erau acoperite cu cuvinte. Primul era în 
grecește. 


„Culmea este aproape peste tot netedă şi 
complet lipsită de vegetaţie. Solul arată ca cenușa 
şi există gropi din rocă înnegrită semănând cu nişte 
peşteri, arătând ca şi cum ar fi fost trecute prin foc. 
Zona pare să fi ars în trecut și să fi avut cratere cu 
flăcări, care s-au stins la un moment dat din lipsă 
de combustibil. Fără îndoială acesta e motivul 
pentru fertilitatea zonei dimprejur, la fel ca în 
Caetana, unde se spune că solul plin de cenușa 
aruncată de flăcările Etnei face ca terenul să fie 
deosebit de bun pentru vin. Solul îmbogățit conţine 
atât materiale care ard, cât şi substanțe care 
stimulează creșterea. Când este supra-saturat cu 
acel element este gata să ardă, la fel ca orice 
substanţă sulfuroasă, dar când aceasta s-a epuizat, 
iar focul s-a stins, solul devine asemeni cenuşii Și 
este bun pentru agricultură.” 

Attilius trebui să parcurgă textul de două ori la 
lumina torței ca să fie sigur că a înţeles despre ce e 
vorba. I-l întinse Coreliei. Culmea? A cui culme? 
A Vezuviului, probabil, era singura culme din 
zonă. Dar cum se făcea că Exomnius — leneș, 
îmbătrânit, betiv şi curvar cum era — găsise puterea 
să se urce până sus pe Vezuviu, pe timp de secetă, 
ca să-şi consemneze în grecește impresiile? Nu 
puteai să crezi aşa ceva. lar exprimarea — „gropi 
din rocă înnegrită semănând cu nişte peşteri... 

fertilitatea zonei dimprejur” — nu erau deloc 
vorbele unui inginer. Era prea literar, nu se 
potrivea cu genul de fraze la care te-ai fi aşteptat 
de la un om ca Exomnius, care cu siguranţă nu era 
mai fluent în limba elenilor decât Attilius. Copiase 
cu siguranță textul de undeva. Sau cineva îl 
copiase pentru el. Unul din scribii din biblioteca 
publică din Pompei, poate. 

Ultimul papirus era mai lung şi era scris în 
latină. Dar conţinea lucruri la fel de ciudate: 


„Lucilius, bunul meu prieten, tocmai am auzit 
că Pompei, celebrul oraș din Campania, a fost 
devastat de un cutremur care a afectat şi toate 
zonele din jur. Oraşul Herculaneum este şi el 
parțial în ruine şi chiar construcțiile rămase în 
picioare sunt şubrede. Și la Neapolis au dispărut 
multe reședințe particulare. Iar la dărâmături s-au 
adăugat şi alte nenorociri: se spune că a murit o 
turmă de o sută de oi, statuile au crăpat iar unii 
oameni şi-au pierdut mințile şi umblă de colo-colo 
fără să-şi mai poată purta de grijă. 

Ti-am zis că o turmă de o sută de oi au murit în 
districtul Pompei. Nu ai niciun motiv să crezi că 
oile au pățit asta de frică. Căci se spune că de 
obicei după un cutremur mare urmează şi o 
molimă, ceea ce nu e deloc de mirare. Pentru că în 
adâncuri sunt ascunse multe elemente purtătoare 
de moarte. Chiar aerul de acolo, care este stătut, fie 
din cauza imperfecțiunilor pământului, fie din 
cauza inactivității şi a întunericului veşnic, este 
dăunător celor care-l respiră. Nu mă miră că oile 
au fost vătămate — fiind nişte animale cu 
constituţie fragilă — căci îşi țineau capul aproape 
de pământ şi au respirat aerul fetid chiar în 
apropierea sursei. Dacă aerul subteran ar fi ieşit 
afară în cantități mai mari, i-ar fi afectat şi pe 
oameni; dar aerul curat, prezent din abundență, l-a 
împrăștiat înainte să se poată ridica îndeajuns de 
sus încât să fie respirat de oameni.” 

Şi de data asta limbajul părea prea înflorit ca să 
fie opera lui Exomnius, iar caligrafia arăta prea 
profesionist. În orice caz, de ce ar fi declarat 
Exomnius că „tocmai a auzit” de un cutremur care 
se întâmplase în urmă cu șaptesprezece ani? Şi 
cine era Lucilius? Corelia se aplecase peste umărul 
lui ca să citească documentul. Îi simţea parfumul, 
respirația mângâindu-i obrazul şi sânul apăsat de 
braţul lui. O întrebă: 

— Eşti sigură că erau împreună cu celelalte 
papirusuri? Nu se poate să provină din altă parte? 

— Erau în aceeaşi cutie. Ce înseamnă ce scrie 
acolo? 

— Şi nu l-ai văzut pe cel care i-a adus cutia 
tatălui tău? 

Corelia dădu din cap. 

— N-am putut decât să-l aud. Au vorbit despre 
tine. Asta m-a convins să vin să te caut. Se dădu un 
pic mai aproape de el şi îşi coborî glasul. Tata a zis 
că nu vrea să te întorci viu din această expediție. 

— Chiar aşa? Făcu un efort ca să-şi reţină râsul. 
Şi celălalt ce a zis? 

— A zis că nu e nicio problemă, se rezolvă. 

Tăcură amândoi. Mâna Coreliei o atingea pe a 
lui, simțea degetele ei reci peste tăieturile şi 
zeârieturile sale — apoi fata își sprijini capul de 
pieptul lui. Era epuizată. 

Pentru prima dată după trei ani, Attilius se lăsă o 
clipă în voia plăcerii de a simţi un trup de femeie 
lipit de el. 

Deci asta înseamnă să fii viu, îşi spuse. Uitase 
cum e. 


După o vreme, fata adormi. Attilius îşi trase 
braţul, având grijă să n-o scoale. O lăsă acolo şi se 
întoarse la apeduct. 

Reparaţiile ajunseseră într-un stadiu decisiv. 
Sclavii terminaseră de scos resturile din tunel și 
începuseră să coboare cărămizile. Attilius dădu 

neîncrezător din cap când îi văzu pe Brebix și 
Musa stând de vorbă. Când prinseră de veste că se 
apropie tăcură amândoi şi aruncară o privire 
întrebătoare către locul unde rămăsese Corelia, dar 
inginerul nu le spuse nimic. 

Gândurile 1 se învolburau în minte. Nu era nicio 
mirare că Exomnius era corupt — se obișnuise cu 
ideea. Și presupunea că asta explica şi dispariția 
sa. Dar celelalte două documente, textul în 
greceşte şi extrasul dintr-o scrisoare, aruncau 
misterul într-o lumină cu totul nouă. Se părea că 
Exomnius devenise îngrijorat de solul prin care 
trecea Augusta — acel sol sulfuros și otrăvit — cu 
cel puţin trei săptămâni înainte de contaminarea 
apeductului. Îndeajuns de îngrijorat încât să caute 
planurile originale şi să facă cercetări în biblioteca 
din Pompei. 

Attilius privea absent de-a lungul matricii. Își 
aminti vorbele schimbate cu Corax în după-amiaza 
dinainte, la Piscina Mirabilis: cuvintele 
dispreţuitoare ale lui Corax — „Cunoştea apa asta 
mai bine ca oricine. Şi-ar fi dat seama că urmează 
să se întâmple aşa ceva”, şi replica lui spontană: 
„Poate chiar şi-a dat seama şi de-asta a fugit”. Avu 
pentru prima dată presentimentul a ceva teribil. Nu 
putea să spună clar despre ce era vorba. Dar se 
întâmplau prea multe lucruri neobișnuite — 
blocarea matricei, vibraţiile solului, izvoare care se 
retrăgeau în pământ, contaminări cu sulf... 
Exomnius simţise şi el lucrurile astea. 

Flăcănile torţelor străluceau în tunel. 

— Musa? 

— Da. 

— De unde era Exomnius de fel? 

— Din Sicilia. 

— Da, ştiu asta. Dar de unde anume? 

— Cred de la răsărit. 

Musa se încruntă gânditor. Caetana. 

— De ce? 

Cu privirea pierdută peste câmpia îngustă 
luminată de razele lunii, înspre silueta masivă şi 
întunecată a Vezuviului, inginerul nu răspunse 
NIMIC. 

JUPITER 
24 August 


Ziua erupției 

Hora prima 
[06:20] 


La un moment dat, magma fierbinte a intrat în 
interacțiune cu apa freatică care se infiltra în jos 
prin vulcan, inițiind astfel primul eveniment, 
erupția freato-magmatică minoră care a aruncat o 
pulbere cenușie de tefra peste coasta estică a 
vulcanului. Acest lucru s-a petrecut probabil în 
cursul nopții sau dimineţii de 24 august. 


Vulcanii: O perspectivă planetară 


Îşi păstră neliniştea, care căpăta proporţii, pentru 
sine în tot timpul nopţii sufocante, în care munciră 
la lumina torțelor ca să repare matricea. 

Îi ajută pe Corvinus şi Polites să pregătească 
cimentul la suprafață, amestecând varul nestins şi 
pulberea de puteolanum cu puțină apă, nu mai 
mult de o cană — un amănunt foarte important, 
pentru că acesta era secretul numărul unu al unui 
ciment de calitate: cu cât era mai uscat amestecul, 
cu atât mai rezistent devenea după ce se întărea — 
iar apoi îi ajută pe sclavi să îl coboare cu coșurile 
în matrice şi să îl întindă pentru a turna un nou 
planşeu pentru apeduct. Îl ajută pe Brebix să 
fărâmițeze pietrișul pe care îl săpaseră mai 
devreme şi adăugară câteva straturi din acest 
material, ca să mărească rezistenţa planşeului. 
Ajută la tăierea scândurilor folosite pentru 
cofrajele pereţilor şi pentru a păşi peste cimentul 
umed. Îi dădu cărămizile una câte una lui Musa, 
care le așeza pe jos. În fine, munci umăr la umăr 
cu Corvinus să întindă stratul subțire de tencuială. 
(Şi aici era al doilea secret al cimentului perfect: să 
îl baţi cât poţi de bine, „dă în el ca şi cum ar fi 
lemn” spuneau ei, pentru a scoate orice bulă de aer 
sau apă care mai târziu ar putea fi o sursă de 
probleme). 

Când cerul de deasupra gurii galeriei începu să 
se lumineze, îşi spuse că ce făcuseră era probabil 
suficient ca să repună Augusta în funcțiune. Va 
trebuie desigur să revină pentru a face reparațiile 
temeinic. Dar deocamdată, cu puţin noroc avea să 
țină. Parcurse cu torţa în mână toată zona peticită, 
examinând fiecare metru de tunel. Tencuiala 
hidroizolantă va începe să se întărească când apa o 
să reapară în tunel. După o zi, o să fie deja tare; 
după trei zile o să fie mai rezistentă ca stânca. 

În speranța că a fi „mai rezistent ca stânca” 
mai înseamnă ceva. Dar păstră acest gând pentru 
sine. 

— Ciment care să se întărească sub apă, îi spuse 
lui Musa când se întorceau împreună. Asta numesc 
eu miracol. 

Îi lăsă pe ceilalţi să urce înaintea lui. Venirea 
zorilor scotea la iveală locul unde își aşezaseră 
tabăra: în mijlocul unei păşuni presărate cu pietre 
mari şi flancată de munţi. Spre răsărit se înălțau 
versanții stâncoși ai Apeninilor, unde un oraș — 
probabil Nola — începea să se vadă în lumina 
zorilor, cam la zece kilometri depărtare. Dar ce i-a 
şocat a fost să constate cât de aproape erau de 
Vezuviu. Se înălța lângă ei, înspre vest, iar terenul 
începea să urce aproape imediat, la câteva sute de 
paşi de apeduct, ridicându-se atât de abrupt încât 
inginerul fu nevoit să-şi dea capul pe spate ca să 
vadă vârful. Însă acum că întunericul se risipea, 
lucrul cel mai alarmant erau dârele gri-alburiui care 
începeau să apară pe una din coaste. leşeau clar în 
evidență pe lângă pădurea din jur şi semănau cu 
niște vârfuri de săgeți îndreptate către culmea 
muntelui. Dacă n-ar fi fost în august, ar fi jurat că 
era vorba de zăpadă. Ceilalţi le observaseră și ei. 

— Gheaţă? spuse Brebix, uitându-se uluit înspre 
munte. Gheaţă în august? 

— Ai mal văzut aşa ceva, inginere? întrebă 
Musa. 

Attilius dădu din cap. Se gândea la descrierea 
din papirusul grecesc: „Solul plin de cenușa 
aruncată de flăcările Etnei face ca terenul să fie 
deosebit de bun pentru vin”. 

— Ar putea oare, spuse el şovăitor, aproape 
vorbind doar pentru sine, ar putea oare să fie 
cenuşă? 

— Cum să fie cenușă fără foc? obiectă Musa. 
Un foc aşa mare l-am fi văzut cu siguranţă în 
întuneric. 

— E adevărat. 

Attilius se uită la fețele lor epuizate și 
temătoare. Urmele activității din acea noapte erau 
peste tot — grămezi de pietriș, amfore goale, torţe 
consumate, petece de pământ arse în locurile unde 
focurile din timpul nopţii fuseseră lăsate să se 
stingă de la sine. Lacul dispăruse şi odată cu el, 
remarcă Attilius, dispăruseră şi păsările. Nu le 
auzise plecând. Dincolo de lanțul muntos din 
cealaltă parte începuse să răsară soarele. Aerul 
părea încremenit într-un fel nefiresc. Îşi dădu 
seama că nu se aude niciun ciripit. Corurile 
dimineții lipseau. Augurii s-ar fi dat de ceasul 
mortii. 

— Eşti sigur că ieri, când ai sosit aici cu Corax, 
petele nu se vedeau? 

— Sigur. 

Musa se uita la Vezuviu ca hipnotizat. Îşi şterse 
tulburat mâinile de tunica jegoasă. 

— Sunt sigur că s-a întâmplat azi-noapte. 
Pocnitura aia care a scuturat pământul, ţii minte? 
Aia a fost. Muntele a pleznit şi a dat pe-afară. 

Din grupul sclavilor se ridică un murmur de 
îngrijorare şi cineva strigă: 

— Nu pot fi decât uriaşii! 

Attilius își șterse transpirația de pe ochi. Deja 
începea să fie cald. Îi aştepta încă o zi caniculară. 
Şi mai era ceva pe lângă căldură — o senzaţie de 
tensiune, ca o tobă pe care pielea fusese întinsă 
prea tare. Oare îi juca mintea feste sau pământul 

părea să vibreze uşor? Un fior de teamă îi ridică 
părul pe ceafă. Etna şi Vezuviu — începea să facă 
legătura teribilă pe care probabil o presimţise şi 
Exomnius. 

— Gata, spuse dintr-odată. Să plecăm de-aici. 

Se îndreptă spre Corelia. 

— Scoateţi totul afară din tunel, le strigă înapoi 
peste umăr. Şi mișcaţi-vă repede! Am terminat ce 
aveam de făcut aici. 

KKK 

Fata dormea încă, sau cel puţin aşa părea. Era 
întinsă pe jos lângă căruța aflată ceva mai departe, 
cu genunchii strânşi la piept. Își ținea mâinile 
ridicate în dreptul feței şi pumnii strânşi. O clipă 
rămase cu privirea la ea, minunându-se de 
contrastul dintre frumuseţea ei și acest loc dezolant 
— Egeria printre prozaicele unelte ale profesiei 
sale. 

— Sunt trează de câteva ore. 

Se întoarse pe spate şi deschise ochii. 

— Aţi terminat treaba? 

— Am terminat ce se putea face acum. 

Îngenunche lângă ea şi începu să strângă 
papirusurile. 

— Oamenii se vor întoarce la Pompei. Vreau să 
pleci înaintea lor. O să-ti dau o escortă. 

Corelia se ridică imediat în picioare: 

— Nu! 

Ştia că o să reacționeze aşa. Se gândise la asta 
jumătate de noapte. Dar ce altceva putea să facă? Îi 
vorbi repede: 

— Trebuie să duci documentele la loc unde le-ai 
găsit. Dacă pleci acum, ar trebui să ajungi în 
Pompei cu mult înainte de prânz. Cu un pic de 
şansă, n-o să-şi dea seama că le-ai luat şi mi le-ai 
adus. 

— Dar sunt dovada corupției sale... 

— Nu. 

Îşi ridică mâna ca să o potolească. 

— Nu, nu sunt. Luate separat, nu înseamnă 
nimic. Ar fi o dovadă dacă Exomnius ar depune 
mărturie în faţa unui magistrat. Dar n-am de unde 
să-l iau pe Exomnius. Nu am banii pe care i-a luat 
de la tatăl tău, nici vreo dovadă că ar fi cheltuit 
ceva din ei. A fost foarte prudent. Din punctul de 
vedere al celor din jur, Exomnius era cinstit 
precum Cato. În plus, mai important decât asta e să 
pleci din acest loc. Se-ntâmplă ceva cu muntele. 
Nu simt sigur ce. Exomnius a simțit asta de-acum 
câteva săptămâni. E ca şi cum... se opri. Nu-și 
găsea cuvintele. E ca şi cum ar prinde viață. Vei fi 
mai în siguranţă în Pompei. 

Fata dădea din cap. 

— Şi tu ce-o să faci? 

— Mă-ntore la Misenum. Merg să-i spun 
amiralului. Dacă poate vreun om să înțeleagă ce se 
întâmplă, Pliniu e acela. 

— Când o să rămâi singur or să încerce să te 
ucidă. 

— Nu prea cred. Dacă ar fi vrut să facă asta ar fi 
avut ocazii nenumărate noaptea trecută. Mai 
degrabă o să fiu mai în siguranță. Eu sunt călare, ei 
merg pe jos. N-ar putea să mă prindă nici dacă ar 
vrea. 

— Şi eu sunt călare. la-mă cu tine. 

— Nu se poate. 

— De ce? Ştiu să călăresc. 

Câteva clipe se imagină apărând împreună cu ea 
la Misenum. Fiica proprietarului Vilei Hortensia 
locuind cu el în camera sa înghesuită de la Piscina 
Mirabilis. Ar ascunde-o când Ampliatus ar veni s-o 
caute. Cât timp s-ar putea descurca așa? O zi sau 
două. Și apoi? Legile societăţii erau la fel de 
inflexibile ca cele ale ingineriei. 

— Corelia, ascultă-mă! 

Îi luă mâinile în ale sale. 

— Dacă aş putea să te ajut în vreun fel, ca să-ți 
mulțumesc pentru ajutorul tău, aș face-o. Dar e o 
nebunie să îl înfruntăm pe tatăl tău. 

— Nu înţelegi. 

Strângea cu disperare mâna inginerului. Nu pot 
să mă întorc. Nu mă pune să mă întorc, nu suport 
să-l mai văd, nu mă pot mărita cu omul acela... 

— Dar cunoşti foarte bine legea. Când e vorba 
de căsătorie eşti proprietatea tatălui tău, la fel ca 
oricare din sclavii de acolo. 

Ce putea să mai zică? Se detesta că vorbeşte așa, 
dar se forţă să continue: 

— Poate n-o să fie aşa rău cum crezi. 

Fata gemu, îşi retrase mâinile şi își acoperi faţa. 
Attilius continua să vorbească, asemeni unui 
somnambul: 

— Nu putem să ne sustragem sorții. Şi crede- 
mă, sunt lucruri mai rele decât căsătoria cu un 
bărbat bogat. Ai fi putut să muncești la câmp și să 
mori la douăzeci de ani. Sau să ajungi o prostituată 
pe străzile lăturalnice din Pompei. Acceptă ce ţi-e 
scris! Împacă-te cu soarta! Vei supravieţui, o să 
vezi. 

Fata îi aruncă o privire lungă — se citea dispreț 
în ea, sau poate ură? 

— Îți jur că aş fi preferat să fiu o prostituată. 

— Iar eu îţi jur că n-ai fi preferat. 

Vorbele sale deveniseră mai tăioase. 

— Eşti tânără. Ce ştu tu despre cum trăiesc 
oamenii? 

— Ştiu că nu mă pot mărita cu un om pe care îl 
dispreţuiesc. Tu ai putea? 

ÎI ţintui cu privirea: 

— Poate că da. 

Inginerul îşi întoarse privirea. 

— Nu, Corelia, n-aş putea. 

— Eşti căsătorit? 

— Nu. 

— Dar ai fost căsătorit? 

— Da, răspunse cu o voce pierdută. Soţia mea a 
murit. 

Fata nu mai spuse nimic câteva clipe. 

— Şi o dispreţuiai? 

— Sigur că nu. 

— Dar ea te dispreţuia? 

— Poate că da. 

Se lăsă o nouă tăcere. 

— Cum a murit? 

Nu vorbea niciodată despre aşa ceva. Nici măcar 
nu se gândea la asta. Iar când, cum i se întâmpla 
uneori, mai ales când rămânea treaz înaintea 
zorilor, mintea sa pornea pe acel drum nenorocit, 
se disciplinase să o aducă înapoi şi să îi dea altceva 
de făcut. Dar acum — fata asta avea ceva special: îi 
intrase pe sub piele. Spre propria mirare, începu 
să-l spună povestea. 

— Semăna puţin cu tine. Şi era temperamentală, 
ca tine. 

Râse puțin, aducându-și aminte. 

— Am fost căsătoriți timp de trei ani. 

Era o nebunie ce făcea, dar nu se putea opri. 

— Era în durerile facerii, însă copilul era aşezat 
cu picioarele înainte, ca Agrippa. De aici vine 
numele Agrippa — aegre partus — „născut cu 
dificultate” — ştiai asta? La început mi-am zis că e 
un semn bun pentru un viitor aquarius, să se nască 
la fel ca marele Agrippa. Eram sigur că va fi băiat. 
Dar ziua trecea — era luna iunie, foarte caldă la 
Roma; aproape la fel ca aici — şi în ciuda ajutorului 
dat de un doctor şi de două moașe, copilul nu se 
mișca niciun pic. Apoi a început să sângereze. 

Îşi închise ochii. 

— Au venit la mine înainte de căderea nopții. 
„Marcus Attilius, trebuie să alegi între soție și 
copil.” Le-am zis că îi aleg pe amândoi. Dar mi-au 
spus că nu se poate aşa ceva, aşa că am zis — 
desigur — „Soţia”. Am intrat în încăpere ca să fiu 
cu ea. Era foarte slăbită, dar n-a fost de acord. Mă 
contrazicea chiar şi atunci! Aveau o foarfecă mare 
— ca cele folosite de grădinari. Şi un cuțit. Şi un 
cârlig. Au retezat un picior, apoi pe celălalt, apoi 
au tăiat corpul în patru cu cuțitul şi au scos capul 
afară cu cârligul. Dar sângerarea Sabinei nu s-a 

oprit, şi în dimineaţa următoare a murit şi ea. Așa 
că nu ştiu. Poate că până la urmă chiar m-a 
disprețuit. 


O trimise înapoi la Pompei împreună cu Polites. 
Nu că sclavul grec ar fi fost cel mai puternic 
însoțitor pe care îl avea la îndemână, nici cel mai 
bun călăreț, dar era singurul în care avea încredere. 
Îi dădu calul lui Corvinus și îi spuse să n-o scape 
din vedere pe fată până când nu ajungea cu bine 
acasă. 

Până la urmă plecă supusă, fără să mai zică 
nimic aproape, însă lui Attilius îi fu rușine de ce 
spusese. Îi închisese gura, fără doar şi poate, dar 
făcuse asta ca un laş — fără bărbăție şi plângându-și 
singur de milă. Oare se putea găsi, chiar printre 
avocații mieroşi de la Roma, un truc retoric mai 
ieftin decât această îngrozitoare fluturare prin fața 
ochilor a fantomei unei soții și a unui copil morți? 
Fata se înfășură în pelerină şi îşi dădu capul pe 
spate, scoțându-și părul negru şi lung peste guler, 
iar gestul avea ceva impresionant: va face ce i se 
spune, dar nu acceptă că inginerul are dreptate. 
Când se ridică fără niciun efort în şa nu-i aruncă 
nicio privire. Pocni din limbă, trase de frâu şi porni 
pe cărare în urma lui Polites. 

Fu nevoie de toată stăpânirea de sine de care era 
capabil ca să nu alerge după ea. Nu s-a ales cu 
nimic — se gândi Attilius — după toate riscurile pe 
care şi le-a asumat pentru mine. Dar ce se aştepta 
de la el? Cât despre soartă — subiectul micului său 
discurs moralizator — chiar credea în soartă. Erai 
legat de ea de la naştere, ca de un vehicul în 
mișcare. Destinația călătoriei nu putea fi 
schimbată, doar felul cum călătoreai — drept şi cu 
capul sus sau târât prin praf şi tânguindu-te. 

Cu toate acestea, plecarea ei îl făcea să se simtă 
foarte rău. Pe măsură ce distanţa dintre ei se 
mărea, soarele lumina peisajul, astfel că putu să o 
urmărească multă vreme, până când în cele din 

urmă caii se pierdură după un pâlc de măslini, iar 
fata dispăru. 


La Misenum, amiralul stătea întins pe o saltea în 
dormitorul său fără ferestre, depănând amintiri. 

Îi reveneau în minte pădurile monotone şi 
noroioase din Germania de Sus, și stejarii masivi 
care creşteau de-a lungul țărmului Mării Nordului 
— dacă se putea vorbi de țărm în acel loc, în care 
aproape nu ştiai unde se termină uscatul şi unde 
începe marea — şi ploaia şi vântul, şi felul cum în 
timpul furtunilor copacii se desprindeau uneori de 
mal cu un trosnet grozav, cu mici insule de pământ 
prinse de rădăcini, şi apoi pluteau în picioare, cu 
frunzișul ca o velatură, îndreptându-se ameninţător 
către firavele galere romane. Avea încă în fața 
ochilor fulgerele difuze şi cerul întunecat și fețele 
palide ale luptătorilor Chauci printre copaci, 
mirosul noroiului şi al ploii, spaima de copacii 
care se prăbuşeau peste vasele ancorate, oamenii 
săi înecându-se în marea aceea împuţită a 
barbarilor... 

Fu străbătut de un fior. Deschise ochii în 
penumbră, se ridică cu greu şi întrebă unde 
rămăsese. Secretarul său, așezat lângă canapea cu 
o lumânare alături și ținând în mână stilusul, gata 
să scrie, se uită la tăbliţa de ceară. 

— Eram cu Domitius Corbula, amirale, 
răspunse Alexion, când erați în cavalerie, luptând 
cu Chauci. 

— Da, da. Chauci, îmi aduc aminte... 

Dar ce îşi aducea aminte? De luni întregi, 
amiralul încerca să-şi scrie memoriile — cea din 
urmă carte a sa, era sigur de asta — și era o evadare 
binevenită din criza apeductului. Dar ce văzuse şi 
făcuse şi ce citise sau 1 se povestise păreau acum 
să se împletească într-un fel de vis fără cusur. La 
câte lucruri nu fusese martor! Împărăteasa Lollia 
Paulina, soția lui Caligula, strălucind ca o fântână 
în lumina lumânărilor la banchetul de logodnă, 

acoperită de perle şi smaralde valorând patruzeci 
de milioane de sesterți. Și împărăteasa Agrippina, 
măritată cu Claudius, căruia îi lăsa gura apă: o 
văzuse trecând într-o pelerină în întregime din aur. 
Şi văzuse desigur şi cum se scoate aurul din 
pământ, când era procurator în nordul Spaniei — 
minerii scobind în coasta muntelui agățați de o 
frânghie, astfel că priviți de departe păreau nişte 
păsări uriaşe care ciuguleau stânca. Atâta trudă, 
atâtea pericole — şi pentru ce? Biata Agrippina, 
ucisă chiar aici, în acest oraş, de Ancietus, 
predecesorul său ca amiral al Flotei din Misenum, 
la ordinele fiului său, împăratul Nero, care şi-a 
trimis mama pe mare într-o barcă ce s-a scufundat, 
iar după ce împărăteasa a reușit să se târască până 
la mal, a pus să fie înjunghiată de marinari. 
Poveşti! Chiar asta era problema. Erau prea multe 
poveşti pentru o singură carte. 

Chauci — câți ani să fi avut atunci? Douăzeci și 
patru. Era prima sa campanie. Reluă dictarea: 

— Îmi amintesc că Chauci locuiau pe platforme 
de lemn înălțate, ca să se pună la adăpost de 
fluxurile înşelătoare din acea parte a lumii. Adunau 
nămolul cu mâinile goale, apoi îl lăsau să se usuce 
sub vântul îngheţat din nord şi îl foloseau drept 
combustibil. Pentru băut foloseau doar apa de 
ploaie, pe care o strângeau în rezervoare așezate în 
faţa caselor — un semn sigur al lipsei lor de 
civilizație. Nişte ticăloşi nenorociţi, Chauci! 

Făcu o pauză. 

— Taie ultima parte, Alexion. 

Uşa se crăpă puţin, lăsând să intre o perdea de 
lumină strălucitoare. Auzi foşnetul Mediteranei și 
zgomotele din port. Se făcuse deci dimineaţă. 
Amiralul era treaz de câteva ore bune. Uşa se 
închise la loc, iar un sclav veni în vârful degetelor 
către secretar şi îi şopti ceva la ureche. Pliniu își 
răsuci trupul plin de grăsime pe o parte, ca să vadă 
mai bine. 

— Ce oră e? 

— Suntem la sfârșitul primei ore, amirale. 

— S-au deschis stăvilarele rezervorului? 

— Da, amirale. Am primit un mesaj că s-a scurs 
toată apa. 

Pliniu scoase un mormăit nemulţumit şi se 
răsturnă la loc pe pernă. 

— Şi se pare, mai spuse celălalt, că tocmai a 
fost făcută o descoperire cât se poate de 
remarcabilă. 


Echipa de muncitori plecase cam la jumătate de 
oră după Corela. Despărțirea a fost austeră: frica îi 
cuprinsese pe toți, până la Musa şi Corvinus, şi 
erau nerăbdători să ajungă înapoi la Pompei, unde 
se simțeau în siguranță. Până şi Brebix, fostul 
gladiator, eroul neînvins în treizeci de lupte, își 
întorcea tot timpul cu îngrijorare ochii săi mici și 
negri către Vezuviu. Scoaseră totul din tunel și 
aruncară uneltele, cărămizile rămase nefolosite şi 
amforele goale în partea din spate a căruţelor. 
Câţiva dintre sclavi aruncară pământ cu lopata 
peste rămăşiţele focurilor din noaptea dinainte şi 
acoperiră urmele cenuşii lăsate de ciment. Când 
terminară, totul arăta ca şi cum nici n-ar fi trecut 
pe-acolo. 

Attihus stătea  îngândurat şi cu mâinile 
încrucişate lângă galeria de acces, privindu-i cum 
se pregătesc să plece. Acum că munca se 
terminase, era mai în pericol ca oricând. Ar fi fost 
tipic pentru Ampliatus să profite de el cât putea de 
mult și abia apoi să-l elimine. Era pregătit să 
riposteze şi să-şi vândă scump pielea dacă era 
nevoie. 

Singurul cal care mai rămăsese era la Musa şi, 
după ce încălecă, acesta strigă către Attilius: 

— Hai, vii? 

— Încă nu. O să vă prind din urmă. 

— De ce nu vii acum? 

— Pentru că vreau să urc pe munte. 

Musa îl privi uluit. 

— De ce? 

Bună întrebare. Pentru că răspunsul la ce s-a 
întâmplat aici jos se găsește acolo sus. Pentru că e 
responsabilitatea mea ca apa să curgă în 
continuare. Pentru că mi-e frică. Inginerul ridică 
din umeri. 

— Din curiozitate. Stai liniştit! N-am uitat ce- 
am promis, în caz că asta te neliniștește. Uite! 

Îi aruncă punga cu bani. 

— Aţi făcut treabă bună! Ia-le oamenilor de 
mâncat şi de băut! 

Musa deschise punga şi se uită înăuntru. 

— E ceva aici, inginere. Ar ajunge şi de-o 
femeie. 

Attilius râse. 

— Mergi cu bine, Musa! Ne vedem în curând, 
ori în Pompei, ori la Misenum. 

Musa îl mai privi o dată şi păru pe punctul de a 
spune ceva, dar se răzgândi. Întoarse calul şi plecă 
după căruțele care o luaseră înainte, lăsându-l pe 
Attilius singur. 

Era din nou frapat de nemișcarea ciudată din jur, 
ca şi cum Natura şi-ar fi ținut respirația. Zgomotul 
roților grele de lemn se pierdea în depărtare şi se 
mai auzea doar din când în când clinchetul tălăngii 
unei capre şi ţârâitul omniprezent al greierilor. 
Soarele se ridicase. Privi în jur la ţinutul pustiu din 
Jur, apoi se întinse pe burtă şi încercă să vadă în 
interiorul matricii. Căldura îl ardea pe spate şi pe 
umeri. Se gândi la Sabina și la Corela şi la 
imaginea groaznică a fiului mort. Izbucni în plâns. 
De data asta nu mai încercă să se abțină şi se lăsă 
în voia durerii, înecat şi scuturat de hohote, 
trăgând în piept aerul din tunel şi adulmecând 
mirosul rece şi amar de ciment umed. Se simţea 
despărțit de sine într-un fel straniu, ca şi cum s-ar 
fi rupt în două persoane, una plângând şi cealaltă 
privind-o pe prima cum plânge. 

După o vreme se opri şi se ridică ca să se 
şteargă pe față cu mâneca tunicii, şi abia atunci 

privirea îi căzu pe ceva acolo jos — o sclipire 
reflectată în întuneric. Îşi trase capul puţin înapoi, 
ca să lase soarele să pătrundă în tunel şi reuşi să 
distingă că planșeul apeductului strălucea. Se frecă 
la ochi şi privi din nou. Chiar în timp ce privea, 
calitatea luminii părea să se schimbe și să devină 
mai consistentă, tremurând şi făcându-se tot mai 
mare, în timp ce tunelul începea să se umple cu 
apă. 

Şopti pentru sine: 

— Curge! 

Când se convinse că nu se înşela şi Augusta 
începuse într-adevăr să curgă, rostogoli capacul 
greu înspre gura galeriei. Îl coborî uşor, trăgându- 
şi degetele în ultimul moment, ca să-l lase să cadă 
la loc. Cu un sunet surd, tunelul fusese închis. 

Dezlegă calul şi se urcă în şa. În arşiţa care 
făcea aerul să tremure, bornele de piatră ale 
apeductului se pierdeau în depărtare, ca un rând de 
stânci acoperite de apă. Trase de frâu şi întoarse 
spatele Augustei, îndreptându-se cu faţa către 
Vezuviu. Dădu pinteni calului și porniră pe cărarea 
ducând către munte, la început la pas, dar ajungând 
treptat la un galop iute, pe măsură ce terenul 
începea să se ridice. 


La Piscina Mirabilis se scursese toată apa, iar 
rezervorul cel mare era gol — o privelişte rară. 
Ultima dată se întâmplase aşa ceva în urmă cu un 
deceniu, pentru întreţinere, ca sclavii să poată 
scoate sedimentele afară cu lopata și să verifice 
zidurile de crăpături. Amiralul asculta atent în timp 
ce sclavul îi explica cum funcționează sistemul. 
Chestiunile tehnice îl interesaseră întotdeauna. 

— Şi cât de des trebuie făcută operaţiunea? 

— Uzual este să se facă la fiecare zece ani. 

— Deci urma să se facă iarăşi în curând. 

— Da. 

Stăteau pe treptele rezervorului, cam la 
Jumătatea distanţei până jos — Pliniu, nepotul său 


227 


Gaius, secretarul său Alexion și sclavul care se 
ocupa de apă, Dromo. Pliniu dăduse ordin ca nimic 
să nu fie deranjat până la sosirea lui, iar la intrare 
fusese postat un grup de soldați ai marinei, care să 
împiedice accesul. Dar vestea despre descoperire 
se împrăştiase, şi în curte se strânsese obișnuita 
mulțime de gură-cască. 

Fundul Piscinei arăta ca o plajă noroioasă după 
reflux. Din loc în loc rămăseseră mici băltoace, 
acolo unde sedimentele formau mici depresiuni, şi 
peste tot erau împrăștiate diverse obiecte — unelte 
ruginite, pietre, încălțări, care căzuseră în apă de-a 
lungul anilor şi se duseseră la fund, unele din ele 
acoperite complet, lăsând să se vadă doar nişte 
mici ridicături la suprafaţa stratului de sediment. 
Barca era înţepenită şi ea în nămol. Câteva rânduri 
de urme duceau din locul în care se terminau 
scările până la centrul rezervorului, unde se găsea 
un obiect mai mare, apoi şirul de urme revenea 
înspre trepte. Dromo întrebă dacă amiralul ar dori 
să 1 se aducă obiectul. 

— Nu, răspunse Pliniu. Aş vrea să-l văd acolo 
unde este. Fii amabil, Gaius! 

Arătă spre încălțănile sale iar nepotul se aplecă 
şi le desfăcu, în timp ce amiralul se sprijinea de 
Alexion. Se simți nerăbdător ca un copil, iar 
senzațiile deveniră tot mai vii când cobori ultimele 
trepte şi își scufundă picioarele în stratul de 
sedimente. Mâzga neagră îi aluneca printre 
degetele de la picioare, delectându-l cu răcoarea 
sa, şi deodată amiralul era din nou copil, întors în 
timp la casa familială din Comum, în Italia 
Transpadana, jucându-se pe malul lacului, iar anii 
trecuți de atunci — aproape jumătate de secol — se 
risipiră ca un vis. De câte ori 1 se întâmpla asta în 
fiecare zi? Pe vremuri, niciodată. Dar de la un 
timp, orice putea declanşa această trăire — o 
atingere, un miros, un sunet, o culoare zărită 
undeva — şi pe dată amintiri despre care nu știa că 

le mai are îl invadau, ca şi cum n-ar mai fi rămas 
din el decât un sac fără viaţă de impresii din trecut. 

Îşi ridică faldurile togii şi porni să păşească 
precaut, picioarele scufundându-i-se adânc în 
noroi, care apoi făcea un zgomot încântător de 
ventuză de fiecare dată când le ridica. Îl auzi pe 
Gaius că strigă în urma lui: „Ai grijă, unchiule!” 
dar dădu din cap râzând. Mergea pe lângă urmele 
pe care le făcuseră ceilalți: era mai plăcut să 
pătrundă prin crusta de noroi în locurile unde era 
încă neatins şi începea să se întărească în aerul 
cald. Ceilalți îl urmau la o distanță respectuoasă. 

Ce construcție extraordinară, se gândi, această 
boltă subterană, cu pilonii săi de zece ori mai înalți 
ca un stat de om! Ce imaginație ca să închipui așa 
ceva, ce voinţă şi putere ca să duci la bun sfârşit 
construcția — și toate astea pentru a păstra apa care 
traversase deja o sută de kilometri! Nu fusese 
niciodată împotriva deificării împăraţilor. „Zeu 
este omul care îl ajută pe om”, asta era filosofia 
lui. Divinul Augustus îşi merita locul în Panteon, 
fie şi doar pentru că inițiase apeductul din 
Campania şi Piscina Mirabilis. Când ajunse în 
mijlocul rezervorului, avea răsuflarea tăiată de la 
efortul făcut ca să-şi tot desprindă piciorul din 
sedimentele vâscoase. Se sprijini de un pilon, iar 
Gaius veni lângă el. Dar era bucuros că-şi dăduse 
osteneala să vină până aici. Sclavul făcuse bine că 
trimisese după el. Era ceva ce merita văzut, cu 
siguranță: un mister al Naturii devenise şi mister al 
Omului. 

Obiectul îngropat în nămol era o amforă pentru 
depozitarea varului nestins.  Stătea aproape 
dreaptă, cu partea de jos înfiptă în stratul moale 
care acoperea fundul rezervorului. O frânghie 
lungă şi subțire era prinsă de mânere şi era adunată 
grămadă alături. Capacul, care fusese izolat cu 
ceară, era dat la o parte. Împrăştiate în noroi erau 
cam o sută de mici monede sclipitoare de argint. 

— Nu s-a luat nimic, domnule amiral, spuse 
neliniștit Dromo. Le-am spus să o lase exact cum 
au găsit-o. 

Pliniu îşi umflă obrajii. 

— Ce zici, Gaius, cât să fie aici? 

Nepotul îşi afundă ambele mâini în amforă, le 
făcu căuş și le arătă amiralului. Erau pline cu 
dinari de argint. 

— O avere, unchiule. 

— O avere ilegală, putem fi siguri de asta. Îl 
corupe pe cinstitul nămol. 

Nici vasul, nici frânghia nu erau acoperite de 
prea multe sedimente. Pliniu se gândi că nu puteau 
fi acolo de mai mult de o lună. Ridică privirea 
către tavanul arcuit. 

— Cineva a venit cu barca aici şi a lăsat amfora 
în jos, spuse amiralul. 

— Şi apoi a dat drumul la frânghie? 

Gaius se uită neîncrezător la el. Dar cine să fi 
făcut aşa ceva? Cum se gândea că le va lua înapoi? 
Niciun scufundător nu poate cobori la asemenea 
adâncime. 

— Corect! Pliniu îşi trecu la rândul său mâinile 
printre monede și le examină în palma lui durdulie, 
răsucindu-le de pe o parte pe alta cu degetul mare. 
Profilul familiar şi încruntat al lui Vespasian 
decora una din feţe, cealaltă fiind rezervată 
uneltelor sacre ale augurilor. Inscripția de pe 
margine — IMP CAES VESP AVG COS III — arăta 
că fuseseră bătute în al treilea consulat al 
împăratului, în urmă cu opt ani. 

— În cazul acesta, putem trage concluzia că 
proprietarul nu intenționa să le ia înapoi prin 
scufundare, Gaius, ci prin golirea rezervorului. lar 
singura persoană care avea autoritatea să golească 
bazinul oricând dorea era inginerul nostru dispărut, 
Exomnius. 

Hora quarta 
[10:37] 


Ratele medii de ascensiune a magmei, obținute în 
urma unor Studii recente sugerează că magma din 
punga formată sub Vezuviu ar fi putut să îşi 
înceapă urcarea cu o viteză > 0,2 metri pe 
secundă înspre coșul vulcanului cu aproximativ 
patru ore înaintea erupției — cu alte cuvinte 
aproximativ la ora 9, în dimineaţa zilei de 24 
august. 


Burkhard Miiller-Ulirich (editor), Dinamica 
Vulcanismului 


Quattorvini — Consiliul celor Patru: magistraţii 
aleși din Pompei — se întruneau în ședință 
extraordinară în camera de zi a lui Lucius 
Popidius. Sclavii aduseseră câte un scaun pentru 
fiecare din ei şi o masă rotundă, în jurul căreia 
stăteau așezați, rămânând în general tăcuţi și 
așteptând cu braţele încrucişate. Din respect faţă 
de faptul că el nu era magistrat, Ampliatus stătea 
tolănit pe o canapea într-un colț, mâncând o 
smochină şi urmărindu-i pe cei patru. Prin uşa 
deschisă vedea bazinul de înot, cu fântâna sa 
amuțită, iar într-un colţ al grădinii pavate cu plăci 
de ceramică, o pisică jucându-se cu o păsărică. 
Acest ritual al morții prelungite îl intriga. Egiptenii 
considerau pisica un animal sacru: cel mai aproape 
de om ca inteligență dintre toate creaturile. Şi în 
întreaga Natură numai pisicile şi oamenii — din 
câte îşi dădea seama — resimţeau o evidentă 
plăcere atunci când erau cruzi. Oare asta însemna 
că inteligenţa și cruzimea erau întotdeauna legate? 
Interesant. 

Mai luă o smochină. Plescăitul său îl făcu să 
tresară pe Popidius. 

— Îmi permit să-ţi atrag atenţia că pari extrem 
de încrezător, Ampliatus. 

În vocea sa se simţea o undă de iritare. 

— Chiar sunt extrem de încrezător. Hai, liniștiți- 
vă! 

— Îţi vine la-ndemână să spui asta. Nu ţi-e 
numele scris pe cincizeci de anunţuri răspândite în 
tot oraşul, în care cetățenii sunt asiguraţi că la 
prânz vor avea din nou apă. 

— Responsabilitatea, dragul meu Popidius — 
prețul plătit pentru o funcție publică. 

Pocni din degetele lipicioase şi un sclav se 
apropie cu un mic vas de argint. Își clăti mâinile şi 
le şterse de tunica sclavului. 

— Aveţi încredere în ingineria romană, 
stimabililor! O să fie totul bine. 

Erau patru ore de când orașul se trezise pentru a 
înfrunta încă o zi caniculară şi fără niciun nor pe 
cer, ca să descopere în plus întreruperea 
alimentării cu apă. Intuiţia lui Ampliatus privitoare 
la ce avea să se întâmple în acest caz se dovedise 
corectă. Faptul  petrecându-se imediat după 
noaptea în care cea mai mare parte a locuitorilor îi 
făcuseră sacrificii lui Vulcan, era greu, chiar și 
pentru cei mai puţin superstițioşi, să nu vadă în 
asta o dovadă suplimentară a nemulțumirii zeului. 
Grupuri de oameni neliniștiți începuseră să se 
formeze la colțul străzilor la puţină vreme după 
răsărit. Placarde semnate L. Popidius Secundus și 
amplasate în forum şi la fântânile mai mari 
anunțau că reparaţiile la apeduct erau în curs, iar 
apa va reîncepe să curgă la a şaptea oră. Dar asta 
nu-i consola prea tare pe cei care-și aminteau de 
cumplitul cutremur din urmă cu șaptesprezece ani 
— ŞI atunci, ca şi acum, se oprise apa — şi în tot 
timpul dimineţii în oraş domnise îngrijorarea. 
Unele magazine rămăseseră închise. Câţiva 
locuitori plecaseră cu lucrurile de prin casă 
îngrămădite în căruţe, susținând sus şi tare că în 
curând Vulcan va distruge orașul pentru a doua 

oară. lar acum se împrăştiase vestea că cei patru se 
întruneau la Casa lui Popidius. În faţa locuinţei se 
adunase o mică mulțime. Zgomotul gloatei 
răzbătea din când în când până în încăperea 
confortabilă unde se adunaseră magistrații: un 
mârâit ca zgomotele făcute de animalele sălbatice 
prin tunelul unui amfiteatru, chiar înainte să li se 
dea drumul pentru a lupta cu gladiatori. 

Brittius fu scuturat de un tremur. 

— V-am spus eu că n-ar fi trebuit să-i dăm 
niciun ajutor inginerului ăluia. 

— Aşa e, interveni Cuspius. Şi eu am zis asta de 
la bun început. Acum uite unde am ajuns. 

Puteai să afli atâtea privind chipul unui om, se 
gândi Ampliatus. Cât de mult îi plăceau mâncarea 
şi băutura, ce fel de muncă făcea, care era mândria 
lui, lașitatea lui, puterea lui. Popidius, de pildă: era 
chipeş şi slab; Cuspius era asemeni tatălui său, 
curajos, brutal şi prost; Brittius dădea pe-afară de- 
atâta infatuare; Holconius — acru ca oţetul şi 
viclean — prea mult anşoa şi prea mult sos garum 
în meniurile lui. 

— Prostii! spuse  împăciuitor Ampliatus. 
Gândeşte-te mai bine! Dacă nu-l ajutam noi, s-ar fi 
dus să ceară ajutor în Nola și tot am fi rămas fără 
apă, doar că o zi mai târziu — și ce-ar fi zis cei de 
la Roma când ar fi auzit? În plus, în felul ăsta știm 
unde este. E în mâinile noastre. 

Ceilalți nu băgară de seamă, dar vulpoiul de 
Holconius se întoarse imediat. 

— Păi de ce-i aşa important să ştim unde este? 

Pe moment Ampliatus rămase fără replică. 
Încercă să scape râzând. 

— Fi hai, Holconius! Tot timpul e bine să ştii 
cât mai multe. A meritat să-i dăm câţiva sclavi și 
un pic de lemn şi de var. Când omul ţi-e dator e 
mult mai uşor să-l controlezi, nu? 

— Cu siguranţă, răspunse Holconius sec şi 
aruncă o privire peste masă către Popidius. 

Nici chiar Popidius nu era atât de prost încât să 
nu sesizeze insulta. Se înroși ca racul. 

— Adică? întrebă el. 

Îşi dădu scaunul mai în spate. 

— Mai bine ascultați ce vreau să vă spun, spuse 
Amplatus. 

Vroia să pună capăt conversaţiei până nu mergea 
prea departe. 

— E vorba de o profeție pe care am comandat-o 
în vară, când a început să se miște pământul. 

— O profeție? 

Popidius se aşeză la loc. Ardea de nerăbdare să 
afle. Era înnebunit după astfel de lucru, iar 
Ampliatus ştia foarte bine asta: bătrâna Biria cu 
cele două braţe magice de bronz acoperite cu 
simboluri mistice, cuşca plină de șerpi, ochii de un 
alb spălăcit care nu-ţi puteau vedea faţa, dar care 
erau aţintiți în viitor. 

— Ai fost la sibilă? Şi ce-a zis? 

Ampliatus îşi compuse o expresie solemnă, pe 
măsura situației. 

— A sacrificat câțiva şerpi lui Sabazius şi i-a 
jupuit ca să afle înțelesurile. Am fost de față la 
toată ceremonia. 

Îşi aducea aminte flăcările altarului, fumul, 
mâinile lucitoare, tămâia, vocea tremurătoare a 
sibilei — pițigăiată, aproape neomenească, ca 
blestemul bătrânei al cărei fiu îl aruncase la 
anghile. Fără să vrea, fusese foarte impresionat de 
tot spectacolul. 

— A văzut un oraş — al nostru — peste mulţi ani. 
O mie de ani, poate mai mult. 

Cobori glasul până aproape de şoaptă. 

— A văzut un oraş celebru în toată lumea. 
Templele noastre, amfiteatrul, străzile noastre, 
colcăind de oameni de toate neamurile. Asta a 
văzut în măruntaiele șerpilor. Ce-am construit noi 
aici o să rămână în picioare mult după ce împărații 
vor fi praf şi pulbere, iar vremea Imperiului va fi 
trecut. 

Se aşeză la loc. Fusese atât de elocvent încât 
aproape se convinsese singur. Popidius răsuflă 
după încordarea cu care ascultase totul. 

— Biria Onomastia, spuse el, nu se înşală 
niciodată. 

— Şi e dispusă să repete toate astea? întrebă 
Holconius neîncrezător. O să ne lase să ne folosim 
de profeție? 

— Da, confirmă Ampliatus. Ar fi şi cazul. l-am 
dat o căruţă de bani. 

Į se păru că a auzit ceva. Se ridică de pe canapea 
şi merse în grădină, sub lumina soarelui. Fântâna 
care alimenta bazinul de înot întruchipa o nimfă 
aplecând un ulcior. Când se apropie, auzi iarăşi 
zgomotul, un gâlgâit anemic, apoi apa începu să se 
scurgă de pe buza vasului. Firul de apă ezita, se 
întrerupea, apoi deodată începu să curgă mai cu 
putere. Ampliatus se simți copleșit de forțele 
mistice pe care le dezlănțuise. Le făcu semn 
celorlalți să vină să se uite. 

— Vedeţi. V-am spus eu. Profeția se adevereşte! 

Printre exclamaţii de bucurie și uşurare, până şi 
Holconius schiţă un zâmbet abia întrezărit: 

— Asta e bine. 

— Scutarius! strigă Ampliatus la intendent. Adu 
cel mai bun vin al nostru pentru quattorviri... un 
Caecuban, de ce nu? Aşa... Popidius, le spun eu 
vestea celor de-afară sau te duci tu? 

— Zi-le tu, Amplatus! Eu simt nevoia să beau 
ceva. 

Ampliatus traversă cu pași iuți atriumul, către 
uşa cea mare din faţă. Îi făcu semn lui Massavo s-o 
deschidă şi ieși în prag. Cam o sută de oameni — 
oamenii lui, aşa îi plăcea să-i considere — se 
adunaseră în stradă. Își ridică braţele ca să facă 
linişte. 

— Ştiţi cu toții cine sunt, își ridică el vocea 
după ce murmurul vocilor se potolise, şi știți cu 
toții că puteţi avea încredere în mine! 

— De ce-am avea? strigă cineva din ultimele 
rânduri. 

Ampliatus nu-l băgă în seamă. 

— Apa a reînceput să curgă! Dacă nu mă credeți 
— ca nesimţitul din spate de-acolo — mergeţi la 
fântâni să vă convingeți! Apeductul a fost reparat! 
Mai târziu va fi făcută publică o minunată profeție 
a sibilei Biria Onomastia. Câteva tremurături ale 
pământului şi o vară caniculară n-or să bage 
niciodată în sperieți colonia Pompei! 

Se auziră câteva urale. Ampliatus zâmbea cu 
gura până la urechi și făcea cu mâna. 

— Ziua bună tuturor! Să ne întoarcem la treabă. 
Salve lucrum! Lucrum gaudium! 

Se retrase în vestibul. 

— Scutarius, aruncă-le nişte bani! Îi şuieră 
intendentului în timp ce zâmbea în continuare 
mulțimii. Nu foarte mult, ai grijă! Cât să le-ajungă 
la toți pentru nişte vin. 

Mai rămase prin preajmă ca să audă efectele 
generozității sale — îmbulzeala provocată de 
monedele aruncate, apoi se întoarse în atrium, 
frecându-și mâinile satisfăcut. Dispariția lui 
Exomnius îi tulburase un pic liniştea, nu nega asta, 
dar în mai puțin de o zi rezolvase problema. 
Fântâna părea să curgă cu putere, iar dacă tânărul 
aquarius nu era încă mort, avea să fie în curând. 
Un motiv de bucurie! Din camera de zi se auzeau 
râsete şi ciocnit de pahare din cristal. Era pe 
punctul de a ocoli bazinul ca să li se alăture, când 
la picioarele sale observă corpul păsării la a cărei 
agonie asistase mai devreme. O răsturnă cu 
piciorul, apoi se aplecă să o ridice. Corpul 
minuscul era cald încă. Capul roşu, obrajii albi, 
aripi negru cu galben, într-unul din ochi avea o 
picătură de sânge. 

Un sticlete. Tot numai pui şi pene. ÎI cântări o 
clipă în mână, în timp ce un gând negru începea să 
1 se strecoare în minte, apoi îl lăsă Jos şi urcă grăbit 
treptele înspre grădina cu portic a casei celei vechi. 

Pisica îl văzu venind şi se ascunse imediat după un 
tufiş, dar nu pe ea o căuta Ampliatus. Avea ochii 
ațintiți la cușca goală din balconul Coreliei şi la 
ferestrele întunecate, cu obloanele trase, de la 
camera ei. Începu să strige: 

— Celsia! 

Femeia veni în fugă. 

— Unde e Corelia? 

— Nu se simtea bine. Am lăsat-o dormind... 

— Cheam-o! Acum! 

O împinse înspre scări, apoi se întoarse şi plecă 
grăbit spre biroul său. 

Nu se putea... 

N-ar îndrăzni aşa ceva... 

Ştiu că ceva nu era în regulă imediat ce luă 
lampa și o duse la birou. Era un truc vechi, învăţat 
de la fostul său stăpân — un fir de păr pus în sertar 
ca să-şi dea seama dacă o mână curioasă îi 
cotrobăise prin lucruri — dar era un truc eficient, şi 
lăsase să se înțeleagă că orice sclav în care nu 
putea avea încredere avea să fie răstignit. 

Firul de păr lipsea. Şi când deschise cutia de 
valori şi scoase tocul pentru documente, văzu că 
papirusurile lipseau şi ele. Rămase în loc, prostit, 
răsturnând capsa goală şi scuturând-o ca un 
magician care uitase restul scamatoriei, apoi o 
aruncă în cealaltă parte a camerei, unde se sfărâmă 
de perete. Fugi în curte. Soţia lui deschisese 
obloanele de la camera Coreliei și stătea pe balcon, 
cu fața ascunsă în palme. 


Având muntele în spate, Corelia intră călare pe 
Poarta Vezuviului şi ajunse în piaţeta de lângă 
castellum aquae. Fântânile începuseră să curgă din 
nou, dar jetul era încă slab şi de la înălțimea la care 
era vedea că deasupra oraşului se formase un nor 
de praf, ridicat de du-te-vino-ul de pe străzile 
rămase fără apă. Zgomotul făcut de forfota 
orașului se înălța ca un murmur continuu deasupra 
acoperișurilor roşii. 


237 


Nu se grăbise pe drumul acesta de întoarcere. 
Nu dăduse pinteni calului nici măcar o dată în timp 
ce ocolea Vezuviul şi traversa câmpia. Nu vedea 
niciun motiv să se grăbească. Coborând dealul 
către intersecțiile cele mari, cu credinciosul Polites 
urmând-o îndeaproape, zidurile albe ale caselor 
păreau să se înalțe din toate părțile şi să o prindă 
ca într-o închisoare. Locuri pe care le iubise de 
când era mică — bazinele ascunse și grădinile 
parfumate, prăvăliile cu ştrasuri şi țesături, teatrele 
şi băile zgomotoase — toate erau acum pentru ea 
moarte ca cenușa. Remarcă feţele furioase și 
frustrate ale oamenilor în dreptul fântânilor, 
îmbulzindu-se ca să ajungă cu ulcioarele sub apa 
care ţârâia, şi se gândi din nou la inginer. Se 
întrebă pe unde era şi ce făcea. Povestea despre 
soție şi copil o bântuise tot drumul. 

Ştia că avea dreptate cu ce-i spusese. Nu avea 
cum să scape de ce-i rezervase soarta. Nu mai 
simţea nici furie, nici teamă în timp ce se apropia 
de casa tatălui ei, era ca și cum ar fi murit deja — 
epuizată, murdară, însetată. Poate că aşa va fi viața 
ei de aici înainte — corpul continuând să-şi vadă de 
treburile zilnice, în timp ce sufletul era în altă 
parte, desprins şi urmărind totul din afară. Pe 
strada din faţă văzu o grămadă de oameni, mai 
mare decât obișnuitele mulțimi care aşteptau ore 
întregi ca să îi spună ceva tatălui ei. În timp ce îi 
privea, i se păru că începe un ciudat dans ritual — 
toți săreau în aer cu braţele întinse, apoi se lăsau în 
genunchi şi bâjbâiau cu mâinile pe jos. Îi luă 
câteva clipe să-şi dea seama că li se aruncau bani. 
Tipic pentru tata, se gândi. Cezarul provincial care 
încearcă să cumpere afecțiunea mulțimii, crezând 
că se comportă ca un aristocrat şi incapabil să-și 
recunoască vulgaritatea infatuată. 

Simti brusc mai mult dispreţ decât ură, şi asta îi 
dădu curaj. Ocoli până în spatele casei, către 
stauluri, iar sunetul copitelor pe caldarâm făcu să 
apară un grăjdar în vârstă. Căscă ochii mari la 

înfățișarea ei neîngrijită, dar fata nu-l băgă în 
seamă. Sări jos din şa şi îi dădu frâiele. 

— Îţi mulţumesc, îi spuse lui Polites. Apoi, 
adresându-se celuilalt sclav: ocupă-te ca omul 
acesta să primească mâncare şi băutură. 

Trecu repede din lumina puternică a străzii în 
penumbra casei, urcând apoi sus din încăperile 
sclavilor. Marcus Attilius îi spusese să le pună la 
loc în biroul tatălui ei, în speranţa că absenţa lor n- 
o să fie remarcată. Dar n-avea de gând să facă asta. 
O să 1 le dea chiar ea. Mai mult, o să-i spună unde 
fusese. O să afle că descoperise adevărul, iar apoi 
n-avea decât să facă ce vroia cu ea. Nu-i mai păsa. 
Ce putea fi mai rău decât soarta pe care i-a 
pregătise deja? Morţii n-au nimic de pierdut. 

Când ieşi de după draperia care separa locuința 
lor de Casa Popidius, era stăpânită de entuziasmul 
revoltei. Se îndreptă către bazinul de înot, în jurul 
căruia era construită întreaga vilă. În dreapta sa 
auzi VOCI, şi în camera de zi îşi văzu viitorul soţ, 
împreună cu magistrații orașului. Se întoarseră 
înspre ea exact în momentul când tatăl ei, urmat 
îndeaproape de mamă și frate, apărură pe treptele 
care duceau către casa cea veche. Ampliatus văzu 
ce avea în mână și fata avu un moment de triumf, 
în care citi spaima pe faţa lui. O strigă — „Corelha!” 
— şi porni către ea, dar fata se feri și fugi către 
camera de zi, împrăştiindu-i secretele pe masă și 
pe covor până ca el să poată face ceva. 


Inginerul avea senzaţia că Vezuviul se ţine de 
scamatorii, refuzând să se apropie, oricât ar fi mers 
către el. Doar când se uita înapoi, punându-şi mâna 
streaşină la ochi, îşi dădea seama cât de sus urcase. 
În curând putu să vadă clar Nola. Câmpurile 
irigate din jur erau ca un pătrat de un verde curat, 
nu mai mare ca batista unei păpuşi, despăturită pe 
câmpia cafenie a Campaniei. lar Nola, o veche 
fortăreață din Samnium, nu părea cu mult mai 
amenințătoare ca o mână de cărămizi pentru copii, 


239 


împrăștiate de pe marginea lanțului muntos din 
cealaltă parte a văii. La oamenii de acolo, apa a 
ajuns deja. Gândul acesta îi dădea puteri. 

Se îndreptase chiar către marginea celei mai 
apropiate dâre alb-cenuşii şi când ajunse la ea era 
trecut cu puţin de mijlocul dimineții. Era în 
porțiunea unde se termină pășunile de la poalele 
muntelui și încep pădurile. Prin preajmă nu era 
NIMIC Viu — nici om, nici animal. Fermele ridicate 
din loc în loc la marginea cărării erau pustii. Bănui 
că fugiseră cu toţii, fie în noaptea când se auzise 
explozia, fie în zori, când se treziseră învăluiţi în 
acest giulgiu fantomatic de cenușă. Se întindea în 
fața lui ca o zăpadă fină, perfect nemișcată pentru 
că nu bătea nicio adiere de vânt care să o 
răscolească. Când sări jos de pe cal ridică un 
norişor de praf, care i se lipi de piciorul transpirat. 
Luă o mână de pulbere în căușul palmei. Era foarte 
fină, fără niciun miros şi caldă de la soare. În 
copacii din depărtare se aşezase pe frunze, 
întocmai ca o cădere ușoară de zăpadă. 

Îşi băgă puţină în buzunar, ca să i-o arate 
amiralului, apoi bău un pic de apă, clătindu-şi gura 
ca să îndepărteze gustul uscat de praf. Privind în 
urmă pe coastă, văzu un călăreț care se îndrepta 
hotărât către același loc, probabil mânat de aceeași 
curiozitate de a descoperi ce se întâmplase. Attilius 
se gândi dacă să-l aştepte, pentru a se consulta cu 
cineva în privinţa cenuşii, dar se hotărî să-şi vadă 
de drum. Vroia să meargă mai departe. Scuipă apa 
din gură, încălecă la loc şi porni înapoi de-a lungul 
coastei muntelui, lăsând în urmă cenuşa pentru a 
reveni pe cărarea care ducea în pădure. 

Odată ajuns în mijlocul copacilor, pădurea îl 
înconjură din toate părțile şi nu mai ştia unde se 
află. Nu-i rămânea decât să urmeze cărarea 
vânătorilor, şerpuind printre copaci peste albule 
uscate ale pâraielor, ocolind mereu dar ducându-l 
tot mai sus. Descălecă ca să se uşureze. Șopârlele 
foşniră printre frunzele uscate. Văzu păianjeni mici 


240 


ŞI roşii, cu pânzele lor fragile, și omizi păroase, 
mari cât degetul. Erau şi tufișuri de agrişe care îi 
lăsau un gust dulce pe limbă. Vegetaţia era 
obişnuită — arin, mur, iederă. Torquatus, căpitanul 
corabiei hburniene, avusese dreptate: Vezuviul era 
mai uşor de urcat decât părea, iar când pâraiele 
erau umflate se găsea suficient de mâncat şi de 
băut aici pentru o întreagă armată. Şi-l putea 
imagina cu ușurință pe Spartacus, gladiatorul trac, 
conducându-şi oamenii chiar pe această cărare cu 
un secol şi jumătate în urmă, urcând către refugiul 
din vârful muntelui. 

Îi luă cam încă o oră să traverseze pădurea. 
Aproape pierduse noțiunea timpului. Soarele era 
cel mai adesea ascuns după copaci, trimiţându-și 
sulițele de lumină prin bolta de frunziș. Cioburile 
albastre de cer zărite printre frunze îşi schimbau 
tot timpul înfățișarea. Aerul era fierbinte, parfumat 
de pinii şi ierburile uscate. Fluturii zburdau de la 
un copac la altul. Nu se auzea niciun sunet, în 
afară de țipetele rare și potolite ale porumbeilor de 
pădure. Legănându-se în şa, simţea că îl cuprinde 
amorțeala. Capul i se legăna şi el. La un moment 
dat 1 se păru că aude în urma lui zgomotul unui 
animal mare, urmărindu-l pe cărare, dar când se 
opri, sunetul dispăruse. Curând după aceea, 
pădurea începu să se rărească. Ajunse într-un 
luminiş. 

Acum 1 se părea că Vezuviul se hotărâse să 
schimbe jocul. După ce timp de ore întregi parcă 
nu se apropia deloc, deodată piscul i se înălță drept 
în faţă — la câteva sute de picioare înălțime, abrupt 
şi în cea mai mare parte stâncos, fără prea mult sol 
pe care să poată creşte vegetaţia, cu excepția 
câtorva tufişuri răzlețe şi a unor plante cu flori 
mici Şi galbene. Şi totul arăta exact ca în descrierea 
autorului grec: o calotă neagră, scorojită de foc cu 
mult timp în urmă. Ici şi colo stânca era umflată, 
ca şi cum o împinsese ceva de dedesubt, 
declanșând mici avalanșe de pietre, care alunecau 

cu zgomot în jos. Ceva mai departe de-a lungul 
culmii se produseseră alunecări de teren mai mari. 
Bolovani imenşi, mari cât un om, fuseseră 
proiectați în copaci, şi după cum arătau asta se 
întâmplase de curând. Attilius îşi aminti reticenţa 
cu care oamenii părăsiseră Pompei. „Uriași care 
zboară prin aer. Vocile lor sunt ca nişte tunete”. 
Zgomotul se auzise probabil la kilometri depărtare. 

Calul nu mai putea urca pe cărarea devenită prea 
abruptă. Descălecă şi găsi un loc la umbră, unde 
legă frâul de un copac. Căută un băț prin preajmă 
şi alese unul gros cam de două degete — neted, 
cenuşiu, uscat de mult — bastonul lui pentru 
urcuşul final. 

Aici sus soarele era nemilos, iar cerul strălucea 
atât de tare, încât părea aproape alb. Attilius 
înainta de la o stâncă arsă la alta, prin căldura 
sufocantă, şi aerul părea să-i ardă plămânii, o 
căldură uscată, ca o lamă scoasă din foc. Sub 
picioare nu-i mai mișuna nicio şopârlă, iar 
deasupra capului nu zbura nicio pasăre — urca 
drept în soare. Simţea căldura prin tălpile 
sandalelor. Îşi impuse să meargă mai departe, fără 
să privească înapoi, până când terenul încetă să 
mai urce şi în față nu mai avea stânci negre, ci 
albastrul cerului. Se cățără peste marginea coastei 
şi văzu întinzându-i-se sub ochi acoperişul lumii. 

Culmea Vezuviului nu era vârful ascuţit care se 
vedea de jos, ci o întindere circulară şi accidentată, 
cu un diametru de aproximativ două sute de pași, o 
stâncă neagră şi săbatică cu câteva petece maronii 
de vegetație pricăjită, care nu făceau decât să 
scoată şi mai tare în evidenţă dezolarea acelui loc. 
În afară că arsese în trecut, cum spunea papirusul 
grecesc, părea să ardă chiar acum. În cel puţin trei 
locuri, coloane subțiri de vapori cenușii se înălţau 
spre cer, zbătându-se şi şuierând în liniştea din jur. 
Se simţea aceeaşi miasmă acră de sulf ca în 
conductele Vilei Hortensia. Am găsit locul, se 
gândi Attilius. Aici e inima răului! Simţea în jur 

ceva imens şi malefic. Puteai să-l numeşti Vulcan 
sau să-i zici cum pofteai. Puteai să-l venerezi ca pe 
un zeu. Dar era o prezenţă tangibilă. Fu străbătut 
de un fior. 

Rămase aproape de marginea culmii şi începu 
să-i dea roată, fascinat mai întâi de norii sulfuroşi 
care şuierau din pământ, apoi de panorama 
uluitoare care se întindea dincolo. La dreapta lui, 
stânca goală cobora până la marginea pădurii, după 
care totul era o pătură verde şi unduitoare. 
Torquatus spusese că poţi vedea la optzeci de 
kilometri, dar Attilius avea impresia că avea la 
picioare întreaga Italie. Pe măsură ce avansa de la 
nord la vest, Golful Neapolis îi apărea treptat în 
faţa ochilor. Distingea cu uşurinţă promontoriul 
Misenum şi insulele din jurul său, casa de vacanţă 
imperială de la Capri şi, dincolo de ele, subțire ca 
o lamă de brici, linia unde albastrul profund al 
mării se întâlnea cu acela mai palid al cerului. Apa 
continua să fie încrețită de valurile pe care le 
remarcase şi în noaptea dinainte — valuri măturând 
cu repeziciune o mare fără pic de vânt — deși, 
acum că se uita mai bine, i se păru că începea să se 
formeze o briză. O simţea în obraji: era vântul 
numit Caurus, bătând dinspre nord-vest către 
Pompei, pe care îl vedea întins la picioarele sale, o 
simplă pată de nisip, puţin depărtată de coastă. Şi- 
o imagină pe Corelia, care tocmai intra în oraş, 
Corelia la care îi era imposibil să mai ajungă, un 
punct rătăcit pe suprafața altui punct, pierdută 
pentru totdeauna. 

II cuprindea ameteala doar când se uita, ca şi 
cum n-ar fi fost decât un grăunte de polen, pe care 
aerul fierbinte ar fi putut să-l ridice în orice 
moment şi să-l spulbere către albastrul cerului. 
Simţi un impuls irezistibil de a ceda în faţa acestei 
forţe, un dor atât de puternic după acea uitare 
azurie şi desăvârşită, încât reuşi cu greu să-și 
întoarcă privirea. Tulburat, începu să-și croiască 
drum de-a curmezişul culmii pentru a ajunge în 

cealaltă parte, de unde pornise, strecurându-se 
printre jerbele de sulf care părea să se înmulțească 
în jurul său. Pământul se mișca şi se umfla. Vroia 
să plece cât mai repede de aici. Dar terenul era 
accidentat, cu depresiuni adânci de ambele părți 
ale traseului pe care avansa — „gropi din rocă 
înnegrită semănând cu niște peşteri, arătând ca şi 
cum ar fi fost trecute prin foc”, cum spusese 
autorul grec — şi trebuia să fie atent unde pune 
piciorul. Şi din cauza asta, pentru că mergea cu 
capul în pământ, mai întâi simţi mirosul de 
cadavru şi abia apoi dădu cu ochii de el. 

II făcu să se oprească în loc. O duhoare dulce şi 
greţoasă, care îi pătrunse în gură şi în nări şi parcă 
le acoperi cu o mâzgă. Putoarea venea dinspre o 
mică depresiune aflată chiar în faţa lui. Avea cam 
doi metri adâncime şi zece diametru, fierbând ca 
un ceaun în norul de căldură, și cel mai cumplit era 
că atunci când se uită în jos văzu că înăuntru totul 
era mort: nu numai omul, îmbrăcat cu o tunică albă 
şi cu membrele de un purpuriu întunecat — încât 
Attilius crezu inițial că era un nubian — ci şi 
celelalte vietăţi, un şarpe, o pasăre mare, o droaie 
de animale mici, toate împrăștiate în jurul 
cadavrului în această vale a morții. Până și 
vegetația era decolorată de otravă. 

Cadavrul zăcea în fundul gropii, aşezat pe o 
parte şi cu brațele întinse. O pălărie de paie şi o 
tigvă pentru apă erau foarte aproape de una din 
mâini, ca şi cum ar fi murit încercând să ajungă la 
ele. Probabil era aici de cel puţin două săptămâni, 
putrezind în căldura din jur. Dar era de mirare că 
rămăsese întreg. Nu fusese nici atacat de insecte, 
nici devorat până la os de către păsări sau animale. 
Deasupra cărnii aproape prăjite nu se rotea niciun 
roi de muște. Dimpotrivă, părea că această carne 
arsă otrăvise toate creaturile care încercaseră să se 
înfrupte din ea. 

Înghiţi în gol ca să nu vomite. Îşi dădu imediat 
seama că omul trebuia să fie Exomnius. Lipsea de 

cel puţin două săptămâni, şi în plus cine altcineva 
s-ar fi aventurat până aici în august? Dar cum 
putea să fie sigur? Nu-l întâlnise niciodată. Şi nu 
prea-i venea să se aventureze către acel covor al 
morții. Se lăsă cu greu pe vine la marginea gropii 
ŞI îşi miji ochii către faţa înnegrită. Văzu un rând 
de dinţi, rânjiți ca semințele unui fruct pleznit; un 
ochi stins, pe jumătate închis, privea de-a lungul 
brațului întins. Nu se vedea niciun semn de rană. 
Dar nu era tot corpul o rană, vânăt şi mustind de 
puroi? Oare ce-l omorâse? Poate că îl doborâse 
căldura. Poate îi cedase inima. Attilius se aplecă 
mai mult şi încercă să-l împungă cu băţul, dar 
simți imediat că e cuprins de leşin. Văzu lumini 
strălucitoare în faţa ochilor şi aproape se răsturnă 
în groapă. Își înfipse mâinile în praf şi abia reuși să 
se tragă în spate, respirând cu un horcăit. 

„~ du respirat aerul fetid chiar în apropierea 
sursei. ” 

Simţea că-i plezneşte capul. Vomită un lichid 
amar şi rău la gust, şi nu terminase încă de tușşit și 
scuipat când în faţa lui auzi zgomot de pași 
călcând peste vegetația uscată. Ridică privirea 
ametit. De cealaltă parte a gropii, la mai puţin de 
cincizeci de paşi, un bărbat traversa culmea, 
apropiindu-se de el. La început se gândi că eo 
halucinație provocată de „aerul fetid” și se ridică 
cu greu în picioare, clătinându-se ca un beţiv, 
clhpind ca să-şi curețe ochii de transpirație şi 
încercând să se concentreze, dar silueta continua să 
vină spre el printre jeturile şuierătoare de sulf, cu 
un cuțit sclipindu-i în mână. 

Era Corax. 

Attilius nu era în stare să se lupte. Ar fi fugit, 
dar abia reușea să-şi ridice picioarele. 

Supraveghetorul se apropie prudent de groapă — 
puţin aplecat, cu braţele întinse în părți, mutându- 
şi greutatea de pe un picior pe altul și ținându-și 
mereu ochii aţintiți asupra inginerului, ca şi cum s- 
ar fi aşteptat ca acesta să-i joace o festă. Aruncă o 

privire rapidă către cadavru, se încruntă la Attilius 
şi apoi se uită iarăși în jos. Vorbi cu o voce calmă: 

— Păi ce-i asta, tinere? 

Părea aproape jignit. Îşi plănuise cu grijă atacul, 
făcuse drum lung ca să-l ducă la îndeplinire, 
așteptase în întuneric venirea zorilor şi își urmărise 
de departe prada — el trebuie să fi fost călărețul pe 
care l-am văzut în urma mea, se gândi Attilius — 
delectându-se în tot acest timp cu gândul 
răzbunării, pentru ca planurile să-i fie date peste 
cap în ultimul moment. Era nedrept — asta i se 
citea pe față — încă unul din lunga serie de 
obstacole pe care viaţa i le aruncase în cale lui 
Gavius Corax. 

— Te-am întrebat ce-i asta. 

Attilius încercă să vorbească. Avea vocea groasă 
şi tărăgănată. Vroia să spună că Exomnius nu se 
înşelase, că aici îi păştea un pericol cumplit, dar nu 
reuşea să rostească niciun cuvânt. Corax privi cu 
dispreţ la cadavru şi dădu din cap. 

— Boşorog nenorocit, s-a apucat să se caţere 
până aici la vârsta lui! Îşi făcea griji din cauza 
muntelui. Şi cu ce s-a ales? Cu nimic. Te-a adus pe 
tine pe capul nostru, atât. 

Îşi îndreptă iarăşi privirea către Attilius. 

— O puţă tânără de la Roma, venită să ne înveţe 
pe toţi cum să ne facem treaba. Ce faci, te gândești 
pe unde scoţi cămașa? Văd că ai cam amuţit. Ce-ar 
fi să-ți fac încă o gură cu cuțitul ăsta, să vedem 
poate pe-acolo reuşeşti să scoţi ceva. 

Se aplecă înainte, aruncându-şi arma dintr-o 
mână în alta, cu fața încordată, gata să ucidă. 
Începu să dea roată gropii şi tot ce putea face 
Attilius era să se împleticească în direcția opusă. 
Când supraveghetorul rămânea pe loc, se oprea şi 
Attilius, iar când o lua în cealaltă parte, inginerul 
își schimba şi el direcția. Dansul acesta dură ceva, 
dar era evident că tactica îl scoate din minți pe 
Corax. 

— Mama mă-tii! strigă el. Crezi că-mi arde să 
mă joc de-a șoarecele şi pisica cu tine? 

Deodată se năpusti către inginer. Roşu la faţă, 
respirând cu greu în căldura din jur, cobori în fugă, 
traversă groapa şi se pregătea să urce cealaltă 
pantă când se opri în loc. Îşi privi picioarele cu un 
aer de surprindere. Cu o lentoare inimaginabilă 
încercă să facă un pas înainte, deschizând și 
închizând gura ca un peşte pe uscat. Scăpă cuțitul 
din mână şi căzu în genunchi, lovind aerul cu 
braţele, apoi se prăbuși cu faţa în jos. 

Lui Attilius nu-i mai rămase decât să-l privească 
cum se îneacă în căldura aceea uscată. Corax mai 
făcu câteva tentative anemice de a se mișca, 
părând de fiecare dată că se întinde să prindă ceva 
la care nu ajunge, cum probabil făcuse și 
Exomnius. Apoi renunță şi rămase întins pe o 
parte. Respirația îi deveni tot mai pierdută şi la un 
moment dat se opri cu totul, dar Attilius îl părăsise 
demult, înaintând acum împiedicat peste culmea 
muntelui care 1 se mişca sub picioare, printre 
fuioarele tot mai groase de sulf, culcate la pământ 
de briza care începea să sufle şi îndreptate acum 
înspre Pompei. 


În oraş, vântul ușor care începea să bată în cea 
mai fierbinte perioadă a zilei fu resimțit ca o 
uşurare. Caurus ridica mici vârtejuri de praf de-a 
lungul străzilor care se goleau pentru siesta de 
după-amiază, făcând să fluture prelatele colorate 
ale cârciumilor şi răscolind frunzișul marilor 
platani din apropierea amfiteatrului. În Casa 
Popidius încreți suprafața bazinului de înot. 
Măştile de bacante și fauni dănţuitori atârnate între 
coloane se scuturau şi zornăiau. Unul din 
papirusurile aruncate pe covor fu luat de o pală de 
vânt şi rostogolit către masă. Holconius îl opri cu 
piciorul. 

— Ce se întâmplă? întrebă el. 

Ampliatus era tentat să o lovească pe Corelia 
chiar acolo, dar se abţinu, dându-și seama că într- 
un fel ar fi o victorie pentru ea să fie văzut bătând- 
o în public. Mintea i se mișca cu repeziciune. Ştia 
tot ce era de știut despre putere. Ştia că sunt 
momente când e înţelept să-ţi păzeşti secretele: să 
te bucuri doar tu de ele, ca de o amantă preferată, 
pe care nu o împărți cu nimeni. Ştia însă că sunt şi 
momente când secretele, dezvăluite cu grijă, 
puteau să-i lege pe ceilalți de tine ca nişte chingi 
de oţel. Într-o străfulgerare de inspiraţie îşi dădu 
seama că acum era unul din acele momente. 

— Catiţi-le! spuse. N-am nimic de ascuns faţă 
de prietenii mei. 

Se aplecă, adună papirusurile şi le aşeză 
grămadă pe masă. 

— Ar trebui să mergem, spuse Brittius. 

Îşi goli paharul de vin şi dădu să se ridice în 
picioare. 

— Citiţi-le! le ordonă Ampliatus. 

Magistratul se aşeză la loc intimidat. 

— lertaţi-mă! Vă rog, insist să le citiți! 

Zâmbi. 

— Provin din camera lui Exomnius. E 
momentul să știți şi voi. Mai turnați-vă nişte vin! 
Lipsesc doar o clipă. 

— Corelia, tu vu cu mine. 

O apucă de braţ şi o trase către trepte. Fata 
încercă să opună rezistență dar Ampliatus era prea 
puternic pentru ea. Își dădea seama că soţia şi fiul 
veneau după ei. Când dădură colţul înspre grădina 
cu portic a casei celei vechi, iar ceilalți nu-i mai 
puteau vedea, îi răsuci braţul. 

— Chiar ai crezut, îi şuieră la ureche, că o să 
poți să-mi faci rău? O fată neputincioasă ca tine? 

— Nu, spuse fata, schimonosindu-se de durere 
şi zbătându-se să scape. Dar am vrut măcar să 
încerc. 

Stăpânirea de sine a Coreliei îl descumpăni. 

— A, da? O trase aproape de el. Şi cum vroiai să 
faci asta? 

—  Arătându-i documentele inginerului. 
Arătându-le tuturor. Să te vadă cu toții aşa cum 
ești. 

— Şi cum sunt? 

Faţa lui aproape o atingea pe a fetei. 

— Un hoţ! Un asasin! Mai jos ca ultimul sclav! 

Ultimul cuvânt aproape i-l scuipă în faţă. Își 
trase mâna înapoi și de data asta ar fi lovit-o cu 
siguranță, dar Celsinus îi prinse braţul din spate. 

— Nu, tată! spuse el. E timpul ca lucrurile astea 
să înceteze. 

Vreme de câteva clipe Ampliatus fu prea uluit ca 
să poată spune ceva. 

— Acum tu? Ai început şi tu? 

Îşi smulse mâna din strânsoarea lui şi îl ţintui cu 
privirea. 

— N-ai uitat cumva de vreun ritual religios care 
nu suferă amânare? Şi tu? 

Se răsuci către soție: 

— N-ar trebui să te rogi către venerabila ta 
matroană, Livia, ca să-ţi ofere îndrumare? 

Scuipă pe Jos. 

— Daţi-vă din calea mea! 

O trase pe Corelia către scară. Cei doi nu se 
mișcau din loc. Se întoarse şi o împinse în sus pe 
trepte, de-a lungul culoarului şi apoi în camera ei. 
Fata căzu pe pat cu faţa în sus. 

— Copil trădător şi nerecunoscător! 

Se uită în jur după ceva cu care s-o pedepsească, 
dar nu vedea decât obiecte femeieşti delicate, 
aranjate cu grijă — un pieptene de fildeş, un şal de 
mătase, o umbrelă, un şirag de mărgele — și câteva 
Jucării vechi, care fuseseră puse deoparte pentru a 
fi oferite zeiţei Venus înainte de căsătorie. Într-un 
colț era proptită o păpuşă de lemn cu membre 
articulate, pe care i-o cumpărase cu ani în urmă de 
ziua ei, şi când o văzu îl cuprinse tulburarea. Ce se 
întâmplase cu Corelia? O iubise atât de mult — 

fetița lui dragă! — cum se ajunsese la ură? Era 
bulversat. Nu făcuse el totul, nu construise toate 
lucrurile din jur, nu se ridicase din noroi pentru ea 
şi pentru fratele ei? Stătea în picioare trăgându-şi 
respirația, înfrânt sub ochii fetei care îl țintuia cu 
privirea din pat. Nu ştia ce să mai spună. 

— Rămâi aici până mă hotărăsc ce-i de făcut cu 
tine! fu singurul lucru pe care reuși să-l mai spună. 
După care ieși din cameră, încuind ușa în urma sa. 

Soția şi fiul nu mai erau în grădină. 
Comportament tipic de rebeli timoraţi, se gândi, 
cum mi-am întors spatele au dispărut. Corelia 
avusese întotdeauna mai mult curaj decât ei doi la 
un loc. Fetiţa lui dragă! În camera de zi, 
magistrații stăteau  aplecați deasupra mesei, 
şuşotind. Când îl văzură că se apropie tăcură cu 
toții şi se întoarseră înspre el, urmărindu-l cu 
privirea în timp ce se îndrepta către bufetul de 
lângă masă ca să-și toarne vin. Buza carafei 
zăngăni în contact cu paharul. Îi tremura mâna? Ar 
fi fost ceva ieşit din comun pentru el. Şi-o privi cu 
atenție din toate părțile, dar părea fermă și 
nemișcată. După ce goli paharul, se simţi mai bine. 
Îşi turnă încă unul, îşi aşternu pe faţă un zâmbet şi 
se întoarse către magistrați. 

— Deci? 

Holconius vorbi primul. 

— De unde ai astea? 

— Mi le-a adus Corax, supraveghetorul 
Augustei, ieri după-amiază. Le-a găsit în camera 
lui Exomnius. 

— Le-a furat, vrei să spui. 

— Găsit, furat — Ampliatus dădu din mână 
indiferent. 

— Ar fi trebuit să fie aduse la cunoştinţa noastră 
imediat. 

— Şi cam din ce motiv ar fi trebuit să se 
întâmple aşa, excelenţă? 

— Nu e evident? interveni agitat Popidius. 
Exomnius credea că în curând va fi un cutremur 

foarte mare! 

— Calmează-te, Popidius! De șaptesprezece ani 
te vaiți într-una că vine cutremurul. Eu n-aş pune 
preț pe toate prostiile de-acolo. 

— Exomnius punea preţ pe ele. 

— Exomnius! 

Amplatus îi aruncă o privire plină de dispreţ. 

— Exomnius era tot timpul un pachet de nervi. 

— Poate că era. Dar de ce s-a deranjat să 
copieze documente? Mai ales acesta. Ce crezi că 
urmărea cu acesta? Îi flutură prin faţă un papirus. 

Amplatus aruncă o privire înspre document şi 
mai luă o gură de vin. 

— E în grecește. Nu ştiu grecește. Uiţi mereu, 
Popidius, că n-am avut noroc de o educaţie ca a ta. 

— În fine, eu știu grecește şi mi se pare că 
recunosc pasajul. Cred că e din Strabo, geograful, 
care a călătorit pe la noi în vremea Divinului 
Augustus. Scrie aici despre o culme plată şi lipsită 
de vegetație, care a ars în trecut. Nu poate fi decât 
Vezuviul. Spune că solul fertil din jurul oraşului 
Pompei îi aduce aminte de Caetana, unde pământul 
e acoperit de cenușa aruncată de flăcările Etnei. 

— ŞI? 

— Exomnius nu venea din Sicilia? întrebă 
Holconius. Din ce oraş era? 

Ampliatus făcu un gest de desconsiderare cu 
mâna în care ținea paharul. 

— Cred că din Caetana. Şi ce-i cu asta? Trebuie 
să învăţ un pic de greacă, se gândi. Dacă un 
prostănac ca Popidius a reuşit, înseamnă că poate 
oricine. 

— Cât despre documentul în latină — pe-acesta 
sunt sigur că îl recunosc, continuă Popidius. Face 
parte dintr-o carte, şi ştiu cine a scris-o şi cui îi 
este adresat pasajul. Este de Annaeus Seneca — 
mentorul lui Nero. Cu siguranţă ai auzit până şi tu 
de el, nu? 

Ampliatus roşi. 

— Treaba mea sunt construcţiile, nu cărțile. De 
ce insistau cu toate prostiile astea? 

— Lucilius la care face referire este Lucilius 
Junior, originar chiar din oraşul nostru. Avea casa 
lângă teatru. A fost procurator într-una din insule — 
Sicilia, dacă ţin bine minte. Seneca descrie marele 
cutremur din Campania. E din cartea Naturales 
Questiones. Cred că există o copie şi în biblioteca 
noastră din forum. Prezintă bazele filosofiei stoice. 

— Filosofia stoică, repetă  batjocoritor 
Ampliatus. Şi cam la ce îi folosea amicului 
Exomnius această „filosofie stoică”? 

— larăşi, repetă Popidius, din ce în ce mai 
exasperat, nu e evident? 

Puse cele două documente unul lângă altul: 

— Exomnius credea că există o legătură, 
înţelegi? 

Făcu un gest cu degetul de la unul la altul: 

— Etna şi Vezuviul! Fertilitatea terenului din 
jurul Caetanei şi a terenului din jurul Pompei. 
Semnele teribile de acum șaptesprezece ani — 
otrăvirea oilor — şi semnele pe care le-am tot avut 
în vara asta. Era din Sicilia. A văzut semne ale 
pericolului. Și acum a dispărut. 

O vreme nu mai spuse nimeni nimic. Efiguile 
din jurul bazinului răsunau, legănate de briză. 

Brittius vorbi primul: 

— Cred că documentele ar trebui analizate de o 
întrunire în plen a Ordo. Cât mai curând posibil. 

— Nu! spuse Ampliatus. 

— Dar Ordo este consiliul care guvernează 
orașul! Au dreptul să fie informați... 

— Nu! 

Ampliatus era categoric: 

— Câţi cetăţeni fac parte din Ordo? 

— Optzeci şi cinci, răspunse Holconius. 

— Păi vezi? Într-o oră vestea o să se împrăștie 
în tot orașul. Vrei să creezi un nou val de panică, 
chiar când începeam să ne punem pe picioare? 
Când avem profeția sibilei, care să-i facă să viseze 

frumos? Nu uitaţi cine a votat pentru voi, 
onorabililor — negustorii. N-o să vă fie deloc 
recunoscători dacă le îndepărtați clienții. Aţi văzut 
ce s-a întâmplat azi-dimineață, doar pentru că s-au 
oprit fântânile câteva ore. În plus, pe ce ne bazăm 
de fapt? Va să zică Exomnius era îngrijorat din 
cauză că se scutură pământul. Şi ce-i cu asta? 
Fumarolele sunt un lucru obişnuit în zona golfului 
de pe vremea lui Romulus. 

Simţea că începe să-i convingă: 

— În plus, nu e asta adevărata problemă. 

— Dar care e adevărata problemă? întrebă 
Holconius. 

— Celelalte documente, cele care arată cât 1 s-a 
dat lui Exomnius pentru ca orașul să primească apă 
ieftină. 

Holconius sări imediat: 

— Ai grijă ce spui, Ampliatus! Micile tale 
aranjamente nu ne privesc pe noi. 

— Micile mele aranjamente! 

Ampliatus izbucni în râs: 

— Hai că-i bună! 

Îşi puse paharul pe masă şi luă carafa ca să-l 
umple. Cristalele zornăiră din nou. Începea să se 
ameţească dar nu-i păsa: 

— Haideţi, stimabililor, nu pretindei că n-aţi 
ştiut! Cum credeți că şi-a revenit orașul atât de 
repede după cutremur? „Micile mele aranjamente” 
v-au scutit de plata unei averi. Sigur, m-am ales și 
eu cu ceva de-aici, nu neg asta. Dar fără mine n-aţi 
fi unde sunteți! Nepreţuitele tale băi, Popidius — 
unde amicul Brittius vine cu atâta plăcere ca să i-o 
ia la mână tinereii de-acolo — cât plăteşti pentru 
ele? Nimic! Şi tu, Cuspius, cu fântânile tale! Şi tu, 
Holconius, cu bazinul tău! Și toate băile 
particulare şi grădinile irigate şi marele bazin 
public din palestra, şi conductele din noile 
apartamente! Mai bine de un deceniu, oraşul ăsta a 
fost ţinut pe linia de plutire de „micile mele 
aranjamente” cu Exomnius. lar acum un nemernic 

de inginer de la Roma, care-şi bagă nasul unde nu- 
1 fierbe oala, a aflat cum stă treaba. Asta e 
adevărata problemă. 

— E scandalos, spuse Brittius cu vocea 
tremurându-i de indignare. Scandalos să fim tratați 
astfel de acest sclav parvenit. 

— Parvenit zici? Când am plătit pentru jocurile 
care ti-au asigurat alegerea parcă nu eram așa 
parvenit, Brittius. 

„Fără milă, abatorul chiar în mijloc, ca să vadă 
toată lumea”. Asta ai cerut şi asta ţi-am dat. 

Holconius ridică mâinile: 

— Gata, domnilor, să nu ne pierdem cu firea! 

Cuspius interveni: 

— Dar n-am putea să ne înţelegem cu noul 
inginer, cum te-ai înțeles și cu celălalt? 

— Se pare că nu. l-am făcut o aluzie ieri, dar s-a 
uitat la mine de parcă i-aş fi băgat mâna între 
picioare. M-a insultat, deşi nu făceam decât să fiu 
generos. Nu... mă tem că recunosc genul de om. O 
să ducă toată povestea până la Roma, cei de acolo 
or să verifice conturile şi până la sfârșitul anului o 
să ne trezim cu o comisie imperială pe cap. 

— Şi ce e de făcut atunci? întrebă Popidius. 
Dacă se află, o să picăm cu toții prost. 

Ampliatus îi zâmbi pe deasupra paharului. 

— Stai liniştit. M-am ocupat. 

— Cum anume? 

— Popidius! îl avertiză imediat Holconius. Ai 
grijă! 

Ampliatus făcu o pauză. Nu vroiau să ştie. La 
urma urmei, erau magistraţii orașului. Să nu ştie 
nimic şi astfel să fie nevinovaţi, asta îşi doreau. 
Dar de ce să doarmă ei liniștiți? Sângele o să fie și 
pe mâinile lor, nu doar pe ale lui. 

— O să facă o vizită strămoşilor. 

Se uită în Jur. 

— Înainte să se întoarcă la Misenum. Un 
nefericit accident pe munte. E cineva de altă 

părere? Spuneți dacă nu sunteți de acord! 
Popidius? Holconius? Bnittius? Cuspius? 

Aşteptă. De fapt totul era o mascaradă. 
Indiferent ce-ar fi spus, inginerul era deja mort. Pe 
Corax îl mâncau palmele să-i taie gâtlejul. 

— Bine! Înţeleg că suntem de acord. Bem un 
pahar pentru asta? 

Întinse mâna după carafă dar rămase cu ea în 
aer. Paharul greu din cristal nu mai tremura, ci se 
pornise să alunece de-a lungul suprafeţei de lemn 
lustruit. Se încruntă înspre el, cu o expresie idioată 
pe față. Nu era bine. Paharul ajunse la marginea 
bufetului şi căzu pe pardoseală, unde se făcu 
țăndări. Ampliatus privi dalele. Simţea sub 
picioare o vibrație care devenea tot mai puternică, 
şi deodată o rafală de aer fierbinte traversă casa, 
trântind obloanele în calea sa. După numai o clipă, 
din depărtare se auziră — foarte distinct, nu semănă 
cu niciunul din zgomotele ajunse vreodată la 
urechile lui Ampliatus, sau ale oricui altcuiva — 
două bubuituri. 

Hora sexta 
[12:57] 


Suprafaţa vulcanului s-a rupt la puţină vreme 
după prânz, permițând decompresia explozivă a 
pungii principale de magmă... Viteza de ieşire a 

magmei a fost de circa 1.440 km pe oră (Mach 1). 
Convecția a ridicat gazul incandescent și pulberea 
de piatră ponce până la o înălțime de 28 km. 
Energia termică eliberată în cursul întregii erupții 
poate fi calculată cu următoarea formulă: Et = V x 
dx Tx K, unde Et este exprimată în fouli, V este 
volumul în km3, d este gravitația specifică (1,0), T 
este temperatura materiei proiectate de vulcan 
(500 de grade Celsius), iar K este o constantă care 
include căldura specifică a magmei și echivalentul 
mecanic al căldurii (8,37 x 1014). Astfel, energia 
termică eliberată în timpul erupției din anul 79 d. 
Chr. a fost de aproximativ 2 x 1018 Jouli, adică de 

aproximativ 100.000 de ori mai mare ca cea a 

bombei atomice de la Hiroshima. 


Dinamica Vulcanismului 


Ulterior, când au început să-şi compare 
relatările, supraviețuitorii erau mereu uimiți de cât 
de diferit percepuse fiecare acel moment. La 
Roma, aflată la două sute de kilometri depărtare, s- 
a auzit ca o bufnitură, ca şi cum s-ar fi răsturnat o 
statuie grea sau un copac. Supraviețuitorii din 
Pompei, aflați la opt kilometri în direcția vântului, 
jurau că au auzit două pocnituri puternice, în 
vreme ce la Capua, aflată cam la treizeci de 
kilometri, zgomotul a fost de la bun început o 
pârâială continuă, ca de trăsnete. Dar la Misenum, 
situat mai aproape decât Capua, nu s-a auzit niciun 
sunet, s-a văzut doar o coloană subțire şi maronie 
ridicându-se în tăcere către cerul fără niciun nor. 

Pentru Attilius fusese ca un mare val uscat, care 
îl pocnise în cap. Ajunsese cam la trei kilometri de 
culme, urmând o veche cărare a vânătorilor prin 
mijlocul pădurii și coborând cu repeziciune, călare, 
pe coasta vestică a muntelui. Efectele otrăvii se 
concentraseră într-un bulgăre dureros care zvâcnea 
în spatele ochilor, iar locul toropelu fusese luat de 
o ciudată acutizare a tuturor senzaţiilor. Nu mai 
avea nicio îndoială privitor la ce urma să se 
întâmple. Planul său era să intre pe drumul de 
coastă la Herculaneum şi să călărească drept către 
Misenum, pentru a-l preveni pe amiral. Se gândea 
că va ajunge acolo pe la jumătatea după-amiezii. 
Golful scânteia printre copaci, îndeajuns de 
apropiat încât inginerul să poată distinge dârele de 
spumă ale valurilor. Tocmai remarca strălucirea 
pânzelor de păianjen atârnate printre frunze şi un 
nor de musculiţe rotindu-se sub o creangă din faţa 
lui, când deodată îi dispărură din faţa ochilor. 

Șocul exploziei îl izbise din spate şi îl azvârlise 
câțiva pași înainte. Aer fierbinte, ieşit parcă din 
gura unui furnal. Apoi 1 se păru că îl pocnește ceva 
în cap şi totul deveni o scenă mută, cu copaci care 
se îndoaie şi frunze răsucindu-se în vârtejuri. Calul 
se împiedică și aproape căzu, iar el se apucă de 
gâtul animalului în timp ce îşi continuau goana în 
Jos pe cărare, pe creasta valului de căldură, care 
dispăru la fel de brusc cum apăruse. Copacii 
reveniră la verticală, praful şi frunzele se aşezară, 
aerul deveni respirabil din nou. Încercă să-i 
vorbească animalului, dar nu mai avea glas, și 
când se uită înapoi către vârful muntelui văzu că 
dispăruse, iar în locul său se ridică înspre cer o tijă 
clocotind de stâncă şi pământ. 


Din Pompei arăta ca şi cum un braţ vânjos şi 
maroniu ar fi ieșit din vârful muntelui şi acum 
încerca să facă o gaură în bolta cerească — bum, 
bum: acel pocnet repetat - iar apoi un bubuit 
apăsat, diferit de orice alt sunet din Natură, care se 

rostogolise înspre ei de-a lungul câmpiei. 
Amplhatus ieşi în fugă afară, împreună cu 
magistraţii. Din brutănia de alături şi de pe toată 
lungimea străzii lumea ieşea afară și rămânea cu 
ochii ațintiți la Vezuviu, cu mâna streaşină la ochi 
şi cu feţele îndreptate către soarele întunecat care 
se înălța la nord, pe soclul bubuitor de stâncă. Se 
auziră câteva țipete, dar nu se stârni o panică 
generală. Era încă prea devreme, faptul era prea 
uluitor — prea straniu şi prea îndepărtat — ca să fie 
perceput ca o ameninţare imediată. 

O să se oprească dintr-un moment în altul, se 
gândi Ampliatus. Aproape îi ordona să se oprească. 
Să înceteze acum, şi situația încă mai putea fi 
controlată. Avea curajul şi forţa de caracter 
necesare; era în fond o chestiune de cum prezinți 
lucrurile. Ar fi făcut față până şi la aşa ceva: 
„Cetăţeni, zeii ne-au dat un semn! Să plecăm 
urechea la dorințele lor! Să construim o coloană 
înaltă aidoma acestei epifanii cerești! Trăim într-un 
loc binecuvântat!” Dar lucrul acela nu se oprea. 
Urca, urca într-una. O mie de capete se dădură pe 
spate ca la comandă pentru a-i urmări traiectoria, 
şi treptat țipetele răzlețe de la început începură să 
se răspândească. Coloana era îngustă la bază și se 
lăţea pe măsură ce urca, întinzându-se la vârf ca o 
ciupercă. 

Cineva strigă că vântul o purta înspre ei. 

În acel moment îşi dădu seama că n-o să-i mai 
poată controla. Gloata avea câteva instincte simple 
— lăcomie, poftă, cruzime — iar Ampliatus ştia să se 
Joace cu ele ca și cum ar fi fost corzile unei harpe, 
pentru că era el însuşi din gloată şi gloata era el 
însuşi. Dar frica iraţională acoperea toate celelalte 
note. Cu toate astea, el încercă. Păşi în mijlocul 
străzii şi îşi îndepărtă braţele: 

— Aşteptaţi! strigă. Cuspius, Brittius, prindeți- 
vă cu toții de mâini! Să le dăm un exemplu! 

În lașitatea lor, nici măcar nu se uitară la el. 
Holconius fu primul care rupse rândurile, 

împingând cu coatele lui osoase prin masa de 
oameni, ca să-şi facă loc la vale. Brittius îl urmă, 
iar după el porni şi Cuspius. Popidius făcu stânga- 
mprejur şi ţâşni înapoi în casă. În faţă, mulţimea 
devenise o masă compactă, tot mai mulți oameni 
revărsându-se din străzile lăturalnice. Erau întorși 
cu toții cu spatele la munte, cu fața către mare și 
erau stăpâniți de un singur gând: să fugă. 
Amplatus mai zări o dată fața palidă a soției sale 
în cadrul uşii, după care fu înghițit de cavalcada 
mulțimii, învârtit pe loc ca unul din modelele de 
lemn folosite pentru exerciții în școlile de 
gladiatori. Fu aruncat în stânga şi-n dreapta, 
răsucit, şi ar fi dispărut cu siguranță sub picioarele 
lor dacă Massavo nu-l vedea căzând şi nu-l 
culegea de acolo, aducându-l pe trepte, în 
siguranță. Văzu cum o mamă își scapă copilul din 
braţe şi o auzi cum urlă când acesta e călcat în 
picioare, văzu cum o matroană în vârstă e izbită cu 
capul de zidul de cealaltă parte a străzii şi apoi 
alunecă pe jos fără cunoştinţă, în timp ce gloata 
continua să se scurgă spre mare. Unii țipau. Alții 
boceau. Cei mai mulți nu scoteau niciun sunet, 
cruțându-și forțele pentru încăierarea de la poalele 
dealului, unde aveau să se lupte ca să-şi facă loc 
prin Poarta Stabiană. 

Rezemat de stâlpul uşii, Ampliatus simţea ceva 
umed pe față şi când îşi trecu dosul palmei pe la 
nas văzu că e mânţită de sânge. Se uită pe 
deasupra capetelor mulțimii către munte, dar deja 
dispăruse. Un nor imens şi negru, ca un zid, se 
apropia de oraş, întunecat ca o furtună. Dar îşi 
dădu seama că nu era o furtună, şi niciun nor; era o 
cascadă bubuitoare de stâncă. Se uită rapid în 
cealaltă direcție. Vasul său de croazieră auriu- 
purpuriu era în continuare ancorat în port. Ar putea 
să iasă în larg, să încerce să se îndrepte către vila 
din Misenum şi să-şi găsească adăpost acolo. Dar 
masa de oameni din stradă, coborând înspre port, 
începea să se reverse înapoi în susul dealului. l-ar 

fi imposibil să ajungă în port. Şi chiar dac-ar fi 
ajuns, oamenii din echipaj vor vrea să-şi salveze 
propria piele. 

Hotărârea fu luată aproape de la sine. Fie ce-o 
fi! se gândi. Era exact ca în urmă cu șaptesprezece 
ani. Cei lași fugiseră. El rămăsese, iar apoi ceilalți 
se târâseră cu toţii înapoi. Simti că e cuprins iarăși 
de energia şi încrederea de pe vremuri. Fostul 
sclav o să le dea încă o dată stăpânilor săi o lecţie 
de curaj roman. Sibila nu se înşela niciodată. 
Aruncă o ultimă privire plină de dispreţ înspre râul 
de panică care se revărsa pe lângă el, apoi se dădu 
înapoi şi îi porunci lui Massavo să închidă ușa. Să 
o închidă şi să o baricadeze. Vor rămâne pe loc și 
vor rezista. 


Din Misenum, arăta ca fumul. Sora lui Pliniu, 
Julia, ieșită la plimbare pe terasă cu umbrela ei de 
soare, ca să culeagă ultimii trandafiri ai verii 
pentru masa de seară, se gândi că nu poate fi decât 
un foc de coastă, din cele care bântuiseră zona 
golfului în tot timpul verii. Dar înălțimea norului, 
masivitatea şi viteza cu care se ridica nu semănau 
cu nimic din ce văzuse până atunci. Se hotărî că ar 
trebui să-şi trezească fratele, care ațipise printre 
cărți, în grădina de dedesubt. 

Chiar şi sub umbra copacului, faţa lui Pliniu era 
la fel de roşie ca florile din coşul ei. Ezită dacă să-l 
deranjeze, știind că va deveni pe loc foarte agitat. 
Îi amintea de cum arăta tatăl lor chiar înainte să 
moară — aceeaşi corpolență, aceeaşi respirație 
sacadată, aceeaşi iritabilitate nefirească. Dar dacă 
l-ar fi lăsat să doarmă, avea să fie cu siguranță și 
mai furios că a pierdut fumul acela ieşit din 
comun, așa că îl mângâie pe păr şi îi şopti: 

— Frățioare, trezeşte-te! E ceva ce ai vrea să 
vezi. 

Îşi deschise imediat ochii. 

— Apa — a-început să curgă? 

— Nu, nu e apa. Arată ca un foc imens în golf, 
venind dinspre Vezuviu. 

— Vezuviu? 

Clipi des înspre ea apoi strigă la un sclav din 
apropiere. 

— Repede, încălțările! 

— Frățioare, nu te agita prea tare... 

Nu mai aşteptă să-i fie aduse încălțările. Pentru 
a doua oară în acea zi, porni descult, pășind cu 
mersul lui legănat peste iarba uscată, înspre terasă. 
Când ajunse acolo, cei mai mulți dintre sclavii din 
casă erau înşirați de-a lungul balustradei, privind 
înspre răsărit, de cealaltă parte a golfului, către 
ceva ce arăta ca un uriaş pin umbrelă, format din 
fumul care se aduna deasupra coastei. Un trunchi 
gros şi maroniu, cu pete negre și albe, se 
rostogolea în aer la kilometri înălțime, lăţindu-se la 
capăt într-un mănunchi de ramuri stufoase. Aceste 
frunze late păreau la rândul lor să se dizolve de-a 
lungul marginilor inferioare, făcând să cadă înapoi 
pe pământ o ceaţă fină, de culoarea nisipului. 

Era o axiomă a amiralului, pe care-i făcea 
plăcere s-o repete des, că pe măsură ce observa 
mai mult Natura devenea tot mai puțin dispus să 
considere vreo afirmație privitoare la Ea ca fund 
imposibilă. Dar aşa ceva era cu siguranţă 
imposibil. Nimic din ce citise — şi citise totul — nu 
se apropia măcar de acest spectacol grandios. 
Poate că Natura îi acorda privilegiul de a fi martor 
la ceva nemaivăzut în istorie? Toţi anii aceştia 
lungi de acumulare a faptelor, rugăciunea cu care- 
şi încheiase Istoria Naturală — „Slavă ie Natură, 
mama întregii creații. Ţine cont că, dintre toți 
bărbații Romei, doar eu te-am slăvit în toate 
manifestările tale, fii aşadar generoasă cu mine!” — 
îşi primea oare acum răsplata pentru toate acestea? 
Dacă n-ar fi fost atât de gras ar fi căzut în 
genunchi. 

— Îţi mulţumesc! şopti uşor. Îţi mulţumesc! 

Trebuie să înceapă imediat lucrul. Pin 
umbrelă... 

Trunchi înalt... crengi stufoase... Trebuia să 
consemneze toate lucrurile acestea pentru 
posteritate, cât avea încă imaginile proaspete în 
minte. Strigă la Alexion să aducă ceva de scris şi la 
Julia să-l cheme pe Gaius. 

— E înăuntru, lucrează la traducerea pe care i-ai 
dat-o. 

— Zi-i să iasă imediat afară! Nu trebuie să 
piardă aşa ceva. 

Nu poate fi fum, se gândi. Era prea gros. În plus, 
nu era nicio urmă de foc la bază. Dar dacă nu era 
fum, atunci ce era? 

— Tăceţi odată, lua-v-ar naiba! Le făcu semn 
sclavilor să nu mai trăncănească. Dacă asculta cu 
atenţie, reușea să distingă un huruit continuu 
traversând golful. Dacă aşa se auzea la douăzeci și 
ceva de kilometri, oare cum era să fii aproape? 

Îi făcu un semn lui Aleman. 

— Trimite un mesager la şcoala navală după 
căpitanul navei. Spune-i că vreau să se pregătească 
o corabie hbumiană și să mă aştepte. 

— Frățioare, nu face asta! 

— Julia! 

Îşi ridică mâna. 

— Ştiu că-mi vrei binele, dar nu-ţi mai răci gura 
degeaba! Fenomenul acesta, orice ar fi el, e un 
semn pe care mi-l dă Natura. E al meu! 


Corelia deschisese larg obloanele şi ieşise pe 
balcon. La dreapta ei, pe deasupra acoperișului 
plat al atriumului, un nor imens înainta, negru ca 
cerneala, asemeni unei cortine grele trase peste cer. 
Aerul duduia ameninţător. Din stradă auzea 
strigăte. În grădina din curte sclavii alergau în 
toate părțile, fără ca ea să-şi poată da seama de ce. 
Îi aduceau aminte de cum fac hârciogii ţinuţi într- 
un borcan chiar înainte să fie scoşi afară pentru a fi 
gătiți. Se simţea cumva detașată de toată această 

scenă — ca un spectator stând într-o lojă din spate 
şi urmărind o reprezentaţie sofisticată. Se aștepta 
ca în orice moment să coboare un zeu, care să o ia 
într-un loc sigur. Strigă în jos — „Ce se întâmplă?” 
— dar nu-i acorda nimeni nicio atenţie. Încercă din 
nou să se facă auzită, și îşi dădu în cele din urmă 
seama că uitaseră de ea. 

Duduitul norului devenea tot mai tare. Alergă la 
uşă şi încercă să o deschidă, dar încuietoarea era 
prea rezistentă ca s-o poată sparge. Alergă înapoi 
pe balcon, dar era prea sus ca să poată sări. 
Dedesubt, undeva în stânga, îl văzu pe Popidius 
urcând scările dinspre partea lui de casă, 
împingând-o în faţa lui pe bătrâna sa mamă, Taedia 
Secunda. Câţiva sclavi încărcaţi cu saci veneau în 
urma lor. Corea ţipă către el — Popidius! — și, 
auzindu-și numele, acesta se opri şi privi în Jur. 
Fata îşi flutură mâinile. 

— Ajutor! M-a încuiat aici! 

Bărbatul dădu disperat din cap. 

— Vrea să ne încuie pe toți aici! A-nnebunit de 
tot! 

— Te rog, urcă sus şi deschide-mi ușa! 

Popidius ezita. Ar fi vrut s-o ajute. Și ar fi 
ajutat-o. Dar chiar când făcu un pas înspre ea, ceva 
lovi acoperișul din țiglă din spatele lui și ricoşă în 
grădină. O piatră uşoară, mare cât un pumn de 
copil. O văzu cum cade. O alta lovi bolta pentru 
plante. Și deodată se întunecă, iar aerul se umplu 
de proiectile. Fu lovit de mai multe ori în cap și în 
spate. Nişte pietre poroase, aşa arătau: nişte bureți 
albicioşi, pietrificaţi. Nu erau grele, dar loviturile 
dureau. Era ca şi cum ar fi fost prins de o grindină 
— o grindină caldă, întunecată și uscată, dacă se 
poate imagina aşa ceva. Alergă în atrium să se 
adăpostească, lăsând în urmă strigătele Coreliei, 
împingându-şi mama înainte. Uşa din față — 
vechea intrare a lui Ampliatus — era larg deschisă 
ŞI ieşi în stradă împleticindu-se. 

Corelia nu-l văzu că pleacă. Se trăsese înapoi în 
cameră ca să se adăpostească de ploaia de pietre. 
Mai apucă să vadă o dată lumea de afară, aruncată 
în umbră de praful care era peste tot, apoi orice 
lumină dispăru şi în întunericul ca smoala nu se 
mai auzi nimic, nici măcar ţipete, în afară de 
avalanşa asurzitoare de pietre. 

KK K 

În Herculaneum era o zi cât se poate de 
obişnuită. Soarele strălucea, cerul şi marea erau de 
un albastru aprins. Când Attilius ajunse la drumul 
de coastă văzu chiar pescari ieşiţi cu barca în larg, 
ca să-şi arunce năvodul. Era ca şi cum o 
scamatorie a vremii de vară făcea ca jumătate din 
golf să nu mai poată fi nici măcar văzută din cauza 
unei furtuni violente, în timp ce cealaltă jumătate 
mulțumea cerului pentru cât de bine-i merge, şi se 
bucura de ziua frumoasă de care avea parte. Până 
şi duduitul venit dinspre munte părea inofensiv, un 
zgomot de fundal dus de vânt împreună cu 
perdeaua de particule înspre peninsula Surrentum. 

În afara porţilor orașului se adunase o mică 
mulțime pentru a urmări evenimentul, şi câțiva 
negustori întreprinzători îşi instalau tarabele ca să 
vândă plăcinte şi vin. Un şir de călători prăfuiți o 
porniseră deja încet la drum cu căruţe în care-și 
încărcaseră lucrurile. Copiii alergau în jurul lor, 
încântați de aventură, dar feţele părinților erau 
paralizate de teamă. Attilius simți că visează. Un 
grăsan cu gura plină de prăjituri, aşezat pe o piatră 
de hotar, strigă voios înspre călători ca să-i întrebe 
cum e acolo de unde vin. 

— Negru ca miezul nopții în Oplontis, îi 
răspunse cineva, şi cred că la Pompei e și mai rău. 

— Pompei, tresări Attilius. 

Cuvântul îl făcu să se trezească de-a binelea. 

— Ce e la Pompei? 

Călătorul dădu din cap şi îşi trecu un deget peste 
beregată, iar Attilius făcu un pas înapoi, 
amintindu-și de Corelia. Când o forțase să 

părăsească apeductul, își imaginase că o trimite la 
adăpost. lar acum, urmărind cu privirea drumul 
către Pompei până unde dispărea în negură, își 
dădu seama că fusese tocmai pe dos. Revărsarea 
Vezuviului era purtată de vânt drept peste oraș. 

— Cetăţene, n-o lua pe acolo! N-ai cum să treci. 

Dar Attilius îşi întorsese deja calul spre locul de 
unde venea şuvoiul de refugiați. 

Pe măsură ce înainta, drumul devenea tot mai 
plin de lume, iar starea celor care se îndepărtau de 
munte tot mai jalnică. Cei mai mulți erau acoperiți 
de un strat gros de praf cenușiu, aveau părul nins, 
iar fețele semănau cu niște măști mortuare 
împroşcate cu sânge. Unii aveau în mâini torţe 
care încă ardeau: o armată înfrântă de bătrâni 
albiți, de fantome, târându-se după un eșec 
dezastruos, incapabili să mai scoată vreun cuvânt. 
Animalele lor — boi, măgari, cai, câini şi pisici — 
erau ca nişte figurine de alabastru care prinseseră 
viaţă. În spate, pe şosea, se vedeau urmele cenușii 
ale roților şi ale paşilor. 

Dintr-o parte a drumului pe care mergea Attilus 
se auzeau pocnete izolate, venite din crângurile de 
măslini. Din cealaltă, marea părea să dea în fiert, 
transformată în miriade de mici fântâni. Calul se 
opri, îşi cobori capul şi refuză să mai înainteze. 
Deodată, marginea norului, care păruse să fie la 
aproape un kilometru depărtare, se năpusti acum 
către ei. Cerul era întunecat și vâjâia de mici 
proiectile, şi într-o clipă ziua trecu de la soarele 
după-amiezii la amurg, iar Attilius fu supus unui 
adevărat bombardament. Nu erau pietre tari, ci un 
fel de cărbuni albicioşi, mici bucăţi de cenușă 
solidificată căzând de la o înălțime formidabilă. 
Ricoşau din capul şi din umerii săi. Oamenii şi 
căruțele se pierdeau în penumbră. Femeile ţipau. 
Torţele se vedeau tot mai slab. Calul se dădu 
înapoi şi se întoarse. Attilius abandonă gândul de a 
mai salva pe cineva şi se contopi cu şuvoiul isteric 
de refugiați, încercând cu disperare să alerge mai 

repede decât furtuna de pietre. Calul alunecă în 
şanţ şi porni aproape la galop pe lângă drum. Apoi 
aerul se lumină, deveni maroniu şi deodată ieșiră 
iar sub strălucirea soarelui. 

De-acum toată lumea se năpustea înainte, 
mânată de la spate de ameninţarea care le sufla în 
ceafă. Attilius îşi dădu seama că, pe lângă că 
drumul spre Pompei era impracticabil, o uşoară 
modificare a direcției vântului făcea ca pericolul să 
se deplaseze înspre vest, de-a lungul golfului. Un 
cuplu în vârstă stătea pe marginea drumului și 
plângea, prea epuizați ca să mai poată fugi. O 
căruță se răsturnase și un om se chinuia disperat să 
o readucă cu roțile-n jos, în timp ce soția lui 
încerca să potolească un bebeluş şi un fetiţă 
agățată de fustele ei. Coloana se scurgea pe lângă 
ei, iar Attilius era purtat şi el de curgerea mulțimii 
înapoi spre Herculaneum. 

Modificarea poziţiei zidului de pietre care 
cădeau din cer fusese remarcată şi la porțile 
orașului, şi când ajunse la ele negustorii își 
strângeau grăbiţi tarabele. Mulțimea se împrăștia, 
unii pornind spre oraş ca să caute adăpost, alții 
revârsându-se pe drum, pentru a se alătura 
exodului celor care fugeau din oraş. Şi, în toată 
această agitație, Attilius continua să zărească 
printre acoperișurile cu țiglă roşie normalitatea 
pescarilor din golf şi, ceva mai departe, corăbiile 
cele mari din Egipt, cârmind către docurile de la 
Puteoli. Marea, se gândi: dacă ar reuși cumva să 
ajungă pe o corabie, ar reuși poate să ocolească 
potopul de pietre și să se apropie de Pompei pe la 
sud — pe mare. Îşi dădu seama că ar fi încercat în 
zadar să-şi croiască drum până la țărm în 
Herculaneum, dar vila cea mare din afara orașului 
— locuinţa senatorului Pedius Cascus, cu ceata lui 
de filosofi — ar putea avea un vas pe care să-l ia. 

Continuă să înainteze pe drumul plin de oameni 
până când ajunse la doi stâlpi masivi de poartă, 
care bănuia că aparţin Vilei Calpurnia. Își legă 

calul de o balustradă din curte şi se uită în jur după 
vreun semn de viață, dar enormul palat părea 
pustiu. Intră prin uşa deschisă în atriumul mare, 
apoi pe lângă o grădină împrejmuită. Auzea 
strigăte şi zgomote de paşi alergând pe coridoarele 
de marmură, apoi un sclav apăru de după colţ, 
împingând o roabă plină cu suluri de papirus. Nu 
reacționă la strigătul lui Attilius și ieşi prin uşa larg 
deschisă în lumina strălucitoare a după-amiezii, în 
timp ce un alt sclav, care împingea la rândul lui o 
roabă — de data asta goală — intra grăbit în casă 
prin acelaşi loc. Inginerul îi tăie calea. 

— Unde e senatorul? 

— La Roma. 

Sclavul era tânăr, transpirat și înspăimântat. 

— Şi stăpâna ta? 

— Lângă bazin. Lasă-mă să trec, te implor! 

Attilius se dădu la o parte şi ieşi în fugă afară. 
Sub terasă se găsea un bazin imens, pe care-l 
văzuse din corabie în drum spre Pompei. De jur 
împrejur erau strânși oameni — zeci de sclavi şi 
învăţaţi în robe albe agitându-se în toate părțile, cu 
braţele pline de papirusuri, pe care le aşezau în 
cutii la marginea apei, în timp ce un grup de femei 
stăteau deoparte privind de-a lungul coastei înspre 
furtuna îndepărtată, care de aici arăta ca o uriașă 
ceață marină, de culoare maronie. Vasele din 
apropierea coastei păreau nişte simple surcele. Nu 
se mai pescuia. Valurile începeau să se înalțe. 
Attilius le auzea cum se loveau unul după altul de 
mal la intervale foarte scurte: abia se spărgea unul 
că următorul venea peste el. Câteva femei se 
tânguiau, dar matroana în vârstă din mijlocul 
grupului, îmbrăcată într-o rochie albastru închis, 
părea calmă în timp ce inginerul se apropia de ea. 
Îşi aduse aminte de ea — femeia cu colierul de perle 
uriașe. 

— Eşti soția lui Pedius Cascus? 

Încuviinţă din cap. 

— Marcus Attilius, inginer imperial. L-am 
cunoscut pe soţul tău acum două nopţi, la vila 
amiralului. 

Femeia deveni brusc atentă. 

— Te-a trimis Pliniu? 

— Nu. Am venit să vă cer o favoare: să-mi dați 
o corabie. 

Pe faţa matroanei se citi dezamăgirea. 

— Crezi că dacă aş avea o corabie aş mai sta 
aici? Soţul meu a plecat ieri la Roma cu ea. 

Attilius se uită în jur la palatul grandios, la 
statuile și grădinile sale, la operele de artă şi cărțile 
îngrămădite pe peluze. Se întoarse să plece. 

— Stai! Trebuie să ne ajuţi! 

— Nu pot face nimic. O să trebuiască să vă 
încercaţi norocul pe drum, ca toți ceilalți. 

— Nu mă tem pentru mine. Dar biblioteca — 
trebuie să salvăm biblioteca! Sunt prea multe cărți 
ca să le putem deplasa pe uscat. 

— Eu îmi fac griji pentru oameni, nu pentru 
cărți. 

— Oamenii dispar. Cărţile sunt nemuritoare. 

— Dacă simt nemuritoare, înseamnă că vor 
supraviețui și fără ajutorul meu. 

Începu să urce pe cărare înapoi spre casă. 

— Aşteaptă! Îşi adună poalele rochiei şi fugi 
după el. Unde te duci? 

— Să găsesc o corabie. 

— Pliniu are corăbii. Pliniu are la ordinele lui 
cea mai mare flotă din lume. 

— Pliniu e în partea cealaltă a golfului. 

— Priveşte! Un munte întreg stă să cadă peste 
noi! Crezi că un om cu o singură corabie poate să 
facă ceva? Ne trebuie o flotă. Vino cu mine! 

Attilius trebuia să recunoască: avea o voinţă de 
bărbat. O urmă pe cărarea străjuită de stâlpi din 
jurul bazinului, urcară un rând de trepte şi ajunseră 
în bibliotecă. Majoritatea rafturilor fuseseră golite. 
Câţiva sclavi încărcau ce rămăsese într-o roabă. 

Capetele din marmură ale câtorva filosofi priveau 
în jos, uluiţi de ce se întâmpla. 

— Aici ţinem volumele aduse de strămoşii mei 
din Grecia. Numai piesele lui Sofocle ajung la o 
sută douăzeci. Toate lucrările lui Aristotel, unele 
scrise de mâna lui. Sunt lucruri nepreţuite. Nu am 
dat voie să fie copiate niciodată. 

ÎI apucă strâns de mână: 

— Oamenii se nasc şi mor cu miile în fiecare 
clipă. Ce importanță au oamenii? Dar aceste opere 
sunt tot ce va rămâne din noi. Pliniu o să înţeleagă. 

Se aşeză la o măsuţă, luă tocul şi îl înmuie într-o 
călimară de bronz, frumos decorată. O lumânare 
roşie pâlpâna lângă ea. 

— Du-1 scrisoarea asta! Ştie biblioteca. Spune-i 
că Rectina îl imploră să ne vină în ajutor. 

În spatele ei, dincolo de terasă, Attilius vedea 
cum valul ameninţător de întuneric avansa treptat 
de-a lungul golfului, ca umbra unui cadran solar. 
Sperase că în timp se va mai potoli, dar părea, 
dimpotrivă, să fie tot mai puternic. Rectina avea 
dreptate. Era nevoie de corăbiile cele mari, de 
luptă, ca să ai vreo şansă în faţă unui inamic de 
asemenea anvergură. Femeia înfăşură scrisoarea şi 
o sigilă cu lumânarea care picura, apăsându-și 
inelul în ceara moale. 

— Ai venit călare? 

— Da, dar mi-ar prinde bine un cal odihnit. 

— O să-ţi dăm! 

Strigă la unul din sclavi: 

— Du-l pe Marcus Attilius la staul şi pune şaua 
pe cel mai iute cal al nostru! 

Îi dădu scrisoarea şi când Attilius o luă, îl prinse 
strâns de încheietură cu degetele ei uscate și 
osoase. Contez pe tine, aquarius! 

Inginerul îşi trase mâna şi alergă după sclav. 

Hora nona 
[15:32] 


Efectele eliberării bruște a unor volume uriaşe de 
magmă pot să modifice geometria sistemului de 
canale, să destabilizeze rezervorul superficial și să 
provoace prăbușirea întregii structuri. O astfel de 
situație duce frecvent la intensificarea erupției, 
producând contactul între fluidele freatice şi 
magmă, ca şi decompresia explozivă a sistemului 
hidrotermal asociat rezervorului superficial. 


Enciclopedia Vulcanilor 


Puțin sub două ore de călărit întins, atât îi luă lui 
Attilhus drumul până la Misenum. Drumul şerpuia 
de-a lungul coastei, uneori chiar pe lângă apă, 
alteori urcând mai mult pe uscat, pe lângă vilele 
imense ale elitei romane. Peste tot văzu grupuri 
adunate să privească fenomenul din depărtare. În 
cea mai mare parte a timpului călări cu spatele la 
munte, dar după ce ocoli marginea nordică a 
golfului şi începu să coboare spre Neapolis îi apăru 
iarăşi sub ochi, departe, în partea stângă, ca un 
lucru nespus de frumos de data aceasta. Un văl 
delicat de ceaţă albă se înfăşurase în jurul coloanei 
centrale, înălțându-se kilometri întregi ca un 
perfect cilindru transparent, atingând marginea de 
jos a norului în formă de ciupercă ce domina 
golful. 

În Neapolis nu se simţea niciun pic de panică. 
Oraşul era adormit şi fericit. Attilius lăsase mult în 
urmă şirul de refugiați osteniți şi împovărați, care 
ieșeau de sub grindina de pietre, şi la Neapolis nu 
ajunsese încă nicio veste despre catastrofa care 
lovise Pompei. Templele şi teatrele în stil grecesc, 
îndreptate către mare, erau de un alb strălucitor 
sub soarele după-amiezii. Turiştii se plimbau prin 
grădini. Pe dealurile din spatele oraşului se vedeau 

arcadele de cărămidă roșie ale Augustei, în locurile 
unde trecea pe la suprafaţă. Se întrebă dacă apa 
începuse deja să curgă, dar nu îndrăzni să se 
oprească pentru a afla. De fapt nici nu-i mai păsa. 
Lucrul care mai devreme părea vital îşi pierduse 
orice importanţă. Exomnius şi Corax erau praf şi 
pulbere. Nici măcar pulbere, de-abia dacă-și mai 
amintea de ei. Se întrebă ce se întâmplase cu 
ceilalți. Dar imaginea care nu-i ieşea din minte era 
cea a Coreliei — cum îşi dăduse părul pe spate când 
a urcat pe cal şi cum dispăruse în depărtare, 
urmând calea pe care el însuși — nu impersonala 
Soartă — i-o hotărâse. 

Traversă Neapolis şi ajunse iarăși în câmp 
deschis, în imensul tunel săpat de Agrippa în 
promontoriul Pausilypon - în care, după cum 
observase Seneca, torțele sclavilor care se ocupau 
de drum nu împrăştiau întunericul, ci mai degrabă 
îl scoteau la iveală — trecu de uriașele docuri 
pentru grâne, construite din beton, ale portului 
Puteoli — alt proiect al lui Agrippa — apoi de 
suburbiile oraşului Cumae — unde se spunea că 
Sibila stă în borcanul ei şi îşi doreşte moartea 
- apoi de marile culturi de stridii din Lacul 
Avernus, de băile terasate de la Baiae, de beţivii 
întinși pe plaje şi de prăvăliile de suveniruri, cu 
vasele lor viu colorate, copiii care înălțau zmee, 
pescarii cârpindu-şi plasele îngălbenite pe cheiuri, 
bărbaţii jucând arşice la umbra oleandrilor, trecu şi 
de centuriile de soldați marini în echipament 
complet, care alergau spre baza navală — trecu de 
tot furnicarul civilizației romane, în vreme ce de 
cealaltă parte a golfului Vezuviul scoase un al 
doilea tunet răsunător, făcând ca fântâna de pietre 
să devină din cenușie, neagră şi să se înalțe încă și 
mai sus. 


Teama cea mai mare a lui Pliniu era că totul s-ar 


putea termina înainte ca el să ajungă acolo. leşea 
tot timpul din bibliotecă cu mersul lui clătinat ca 

să verifice evoluția coloanei. De fiecare dată era 
mulțumit de ce vedea. Părea să crească mereu, nici 
vorbă să dea înapoi. O estimare exactă a înălțimii 
era imposibil de făcut. Posidonius susținea că 
ceața, vânturile şi norii nu se ridicau mai mult de 
opt kilo- metri deasupra pământului, dar cei mai 
mulți experți — iar Pliniu tindea să ţină cont de 
părerea majoritară — dădeau cifra de o sută 
șaptezeci și şapte de kilometri. Oricare ar fi fost 
adevărul, lucrul acela, coloana — „„manifestarea”, 
cum hotărâse s-o numească — era enormă. 

Ca să poată face observații cât mai exacte, 
dăduse ordin să-i fie adusă clepsidra în port și să 
fie aşezată la pupa corabiei liburniene. În timp ce 
ordinul era dus la îndeplinire și vasul se pregătea 
de plecare, începu să caute prin bibliotecă referiri 
la Vezuviu. Până acum nu acordase prea multă 
atenție muntelui. Era atât de enorm, de evident, 
atât de flagrant, încât preferase să se concentreze 
pe aspectele mai ezoterice ale Naturii. Dar prima 
lucrare pe care o consultă, Geografia lui Strabo, îl 
făcu să sară în picioare. „Zona pare să fi ars în 
trecut şi să fi avut cratere cu flăcări... ”. Cum de 
nu remarcase niciodată asta? îl chemă pe Gaius să 
arunce şi el o privire. 

— Vezi aici? Compară muntele cu Etna. Cum e 
posibil așa ceva? Etna are un crater larg de trei 
kilometri. L-am văzut cu ochii mei, reflectându-şi 
strălucirea în apa mării pe timpul nopţii. Şi toate 
insulele acelea care scuipă flăcări — Strongyle, 
unde domneşte Aeolus, zeul vântului, Lipari şi 
Insula Sfântă unde se spune că locuieşte Vulcan — 
toate au fost văzute arzând. Nimeni n-a spus 
vreodată că ar fi văzut urme de foc pe Vezuviu. 

— Spune că aceste cratere „s-au stins la un 
moment dat din lipsă de combustibil”, remarcă 
nepotul. Poate că acum muntele a dat de o nouă 
sursă de combustibil şi focul a revenit la viaţă. 

Gaius îşi ridică emoţionat privirea: 

— Poate că asta explică apariția sulfului în apa 
apeductului. 

Pliniu îl privea tot mai admirativ. Da, băiatul 
avea dreptate. Asta era. Sulful era combustibilul 
universal al tuturor fenomenelor de genul ăsta — 
spirala de flăcări de la Comphantium, în Bactria, 
bazinul de peşti aprins din Câmpia Babiloniană, 
câmpul de stele de lângă Muntele Hesperius, din 
Etiopia. Dar dacă era aşa, implicaţiile erau 
îngrozitoare: Lipari şi Insula Sfântă au ars la un 
moment dat în mijlocul mării timp de zile întregi, 
până când Senatul a trimis o delegație care să 
oficieze un ritual de îmbunare a zeilor. Un 
asemenea incendiu exploziv pe continent, într-o 
zonă cu populaţie atât de densă, ar putea fi un 
dezastru. 

Se ridică în picioare. 

— Trebuie să merg la corabie. Alexion! 

Strigă după sclav. 

— Gaius, ce-ar fi să vii şi tu? Lasă traducerea! 

Îi întinse mâna tânărului şi zâmbi: 

— Îţi dau liber de la lecţii. 

— Vorbeşti serios, unchiule? 

Gaius privea fix de cealaltă parte a golfului și își 
muşca buzele. Era evident că își dăduse și el seama 
de urmările pe care le-ar putea avea un fenomen ca 
Etna în golf. 

— Eşti foarte amabil, dar ca să fiu sincer, 
tocmai ajunsesem la un pasaj dificil. Dar sigur, 
dacă insişti... 

Pliniu îşi dădea seama că băiatului îi e frică, şi 
era de înţeles. Simţea el însuși un gol în stomac, și 
doar era soldat trecut prin atâtea. Se gândi să-i 
ordone nepotului să vină cu el — un roman nu 
trebuie să cedeze niciodată în faţa fricii: ce se 
întâmplase cu valorile austere din tinereţea lui? — 
dar apoi îi veni în minte Julia. Era drept să-l 
expună pe singurul ei fiu la un pericol inutil? 

— Nu, nu, răspunse, încercând să pară cât mai 
amabil. Nu insist. Marea pare agitată, o să ţi se 

facă rău. Stai aici şi. Ai grijă de mama ta! 

II ciupi pe băiat de obrajii pistruiați şi îi ciufuli 
părul uleios. 

— O să fu un bun avocat, Gaius Plinius. Poate 
chiar un mare avocat. Te văd ajungând în Senat 
într-o bună zi. O să fii moștenitorul meu. Cărţile 
mele o să-ți rămână ție. Numele de Pliniu o să fie 
dus mai departe de tine... 

Se opri. Începea să sune prea tare a discurs de 
despărțire. Continuă cu o voce aspră: 

— Înapoi la studii! Spune-i mamei tale că mă 
întorc până diseară! 

Sprijinindu-se de braţul secretarului şi fără să 
mai privească în urmă, amiralul părăsi biblioteca 
cu mersul lui târșâit. 


Attilius trecuse călare de Piscina Mirabilis, 
peste podul de lemn care ducea către port, şi 
tocmai se pregătea să înceapă urcuşul abrupt către 
vila amiralului când ochii îi căzură pe un 
detașament de soldați marini, care făceau loc 
pentru trăsura lui Pliniu. Abia reuși să descalece şi 
să iasă în stradă înainte ca procesiunea să ajungă în 
dreptul lui. 

— Amirale! 

Pliniu, care privea fix înainte, se întoarse fără 
convingere înspre el. Văzu o siluetă pe care nu o 
putea recunoaște, acoperită de praf din cap până-n 
picioare, cu tunica ruptă şi cu dâre de sânge uscat 
pe față, pe braţe şi pe picioare. Arătarea vorbi din 
nou: 

— Amirale! Sunt Marcus Attilius! 

— Aquarius, tu eşti? 

Pliniu făcu semn trăsurii să se oprească. 

— Ce-ai pățit? 

— E catastrofal, amirale. Muntele explodează. 
Plouă cu pietre — Attilius îşi trecu limba peste 
buzele crăpate. Sute de oameni fug înspre est pe 
drumul de coastă. Oplontis şi Pompei vor fi 
îngropate. Am venit călare din Herculaneum. Am 

un mesaj pentru tine — căută în buzunar — de la 
soția lui Pedius Cascus. 

— Rectina? 

Pliniu luă scrisoarea din mâinile inginerului şi 
rupse sigiliul. O citi de două ori, întunecându-se la 
față, apoi deodată arătă bolnav — bolnav şi copleșit. 
Se aplecă peste marginea trăsuri şi îi arătă lui 
Attilius cuvintele așternute în grabă: „Dragul meu 
Pliniu, biblioteca e în pericol. Sunt singură. Te 
implor să vii aici pe mare — imediat — dacă mai ţii 
vreun pic la aceste cărți vechi și la vechea ta 
prietenă Rectina.” 

— E adevărat? întrebă amiralul. Vila Calpurnia 
e în pericol? 

— Tot golful e în pericol, amirale. 

Ce se întâmpla cu bătrânul? Anii şi băutura îl 
prostiseră de tot? Sau îşi imagina că totul e doar un 
spectacol — o reprezentație în amfiteatru, 
organizată pentru a-i satisface curiozitatea? 

— Pericolul se deplasează o dată cu vântul. Se 
roteşte ca o giruetă. S-ar putea ca nici Misenum să 
nu fie în siguranţă. 

— Nici Misenum să nu fie în siguranță, repetă 
Pliniu. Şi Rectina e singură. 

Ochii i se umeziseră. Înfășură la loc scrisoarea 
şi îi făcu semn secretarului, care alergase împreună 
cu soldații pe lângă trăsură: 

— Unde e Antius? 

— Pe chei, amirale. 

— Trebuie să ne mișcăm repede. Urcă lângă 
mine, Attilius! 

Pocni din deget: 

— Înainte! 

Attilius se strecură lângă el chiar când trăsura 
pornea să coboare dealul. 

— Acum spune-mi tot ce ai văzut! 

Inginerul încercă să-şi facă ordine în gânduri, 
dar îi era greu să vorbească cu cap şi coadă. 
Încercă totuși să exprime forţa evenimentului la 
care fusese martor când acoperişul muntelui 

zburase în aer. Şi explozia vârfului, spuse el, nu a 
fost decât punctul culminant al unei întregi serii de 
fenomene — sulful din sol, pungile de gaz otrăvitor, 
cutremurele de pământ, umflarea terenului, care 
retezase matricea apeductului, dispariția izvoarelor 
din partea locului. Toate lucrurile astea erau legate. 

— ȘI nimeni nu și-a dat seama, spuse Pliniu, 
clătinând trist din cap. Am fost cu toţii la fel de 
orbi ca amicul Pomponianus, care credea că totul e 
lucrarea lui Jupiter. 

— Nu e chiar aşa, amirale. Cineva şi-a dat 
seama — cineva originar din ținutul de lângă Etna: 
predecesorul meu, Exomnius. 

— Exomnius? spuse Pliniu tăios. Care a ascuns 
un sfert de milion de sesterți pe fundul 
rezervorului? 

Remarcă uimirea de pe faţa inginerului. 

— Au fost descoperiți în dimineaţa asta, după ce 
s-a scurs toată apa. De ce? Ştii cum i-a obținut? 

Ajunseseră la docuri. Attilius avea în față o 
privelişte familiară — Minerva aşteptându-i pe chei, 
cu catargul ridicat şi gata de plecare — şi se gândi 
cât de ciudat era lanțul de evenimente și 
circumstanţe care îl aduseseră în acest loc, la acest 
moment. Dacă Exomnius nu s-ar fi născut în 
Sicilia, nu s-ar fi aventurat pe Vezuviu şi nu ar fi 
dispărut. Attilius nu ar fi fost trimis de la Roma, nu 
ar fi pus niciodată piciorul în Pompei, nu ar fi auzit 
niciodată de Corelia și de Ampliatus şi de Corax. 
Într-o clipă avu în faţa ochilor înlănţuirea 
extraordinară, perfect logică, de la peştii otrăviți la 
argintul ascuns, şi încerca să se gândească cum ar 
putea să-i descrie cel mai bine senzația amiralului. 
Dar abia începuse povestea, că Pliniu îl opri cu un 
gest. 

— Meschinănia şi lăcomia oamenilor! spuse el 
pierzându-și răbdarea. S-ar putea scrie o carte 
numai despre asta. Dar ce mai contează acum? 
Pune totul într-un raport şi dă-mi-l când mă întorc. 
Şi apeductul? 

— A fost reparat, amirale. Sau cel puţin fusese 
reparat când am plecat de-acolo azi-dimineaţă. 

— Înseamnă că ai făcut treabă bună, inginere. Şi 
în promit că o să se afle la Roma de asta! Acum 
mergi în camera ta și odihneşte-te! 

Vântul lovea frânghuile de catargul Mineroei. 
Torquatus stătea în picioare lângă pasarela din 
spate, vorbind cu Antius, comandantul navei 
amiral, şi cu un grup de şapte ofiţeri. Deveniră cu 
toţii atenți când trăsura lui Pliniu se apropie de vas. 

— Amirale, cu permisiunea ta aş prefera să vin 
şi eu pe corabie. 

Pliniu îl privi surprins, apoi zâmbi şi îl bătu pe 
Attilius cu palma lui bondoacă pe genunchi. 

— Un învăţat! La fel ca mine! Am ştiut de când 
te-am văzut. Ne așteaptă fapte mari astăzi, Marcus 
Attilius! 

Începu să dea ordine, cu răsuflarea tăiată, chiar 
în timp ce cobora din trăsură ajutat de secretarul 
său. 

— Torquatus — plecăm imediat! Inginerul vine 
cu noi. Antius — dă alarma! Trimite un mesaj la 
Roma în numele meu: „Vezuviul a explodat cu 
puţin înainte de ora a şaptea. Populaţia din golf e 
ameninţată. Scot întreaga flotă pe mare pentru a 
evacua supraviețuitorii.” 

Antius făcu ochiu mari. 

— Întreaga flotă, amirale? 

— Tot ce pluteşte pe apă. la să vedem, ce avem 
aici? 

Pliniu aruncă o privire miopă către portul 
exterior, unde navele de luptă erau ancorate şi se 
legănau pe marea care începea să se agite: 

— Concordia, dacă văd bine. Libertas, Justiția. 
ŞI aia de-acolo ce e — Pietas? Europa. 

Dădu din mână: 

— În fine, toate. Şi cele din portul interior care 
nu sunt trase pe uscat. Haide, Antius! Zilele trecute 
te plângeai că avem cea mai puternică flotă din 

lume, dar nu își măsoară niciodată forţele cu 
nimeni. Uite, ai ocazia să ți le măsori. 

— Dar ca să-ţi măsori forțele e nevoie de un 
inamic, amirale. 

— Uite-acolo inamic! 

Arătă înspre negura întunecată care se întindea 
în depărtare. 

— Un inamic mai grozav decât orice putere cu 
care s-a bătut vreodată Caesar. 

O clipă, Antius rămase nemișcat şi Attilius se 
întrebă dacă îşi pune problema să refuze ordinul, 
dar apoi ochii îi străluciră şi se întoarse către 
ofițeri. 

— Aţi auzit ordinele. Anunţaţi-l pe împărat şi 
sunați adunarea! Şi să se afle că dacă vreun căpitan 
nu a ieşit în larg în jumătate de oră, îi tai ouăle cu 
mâna mea. 


După clepsidra amiralului era jumătatea orei a 
noua când Minerva se desprinse de chei şi începu 
o voltă lentă, pentru a ajunge cu prora spre mare. 
Attilius se așeză iarăși sprijinit de balustradă şi îi 
făcu un semn cu capul lui Torquatus. Căpitanul 
dădu la rândul lui din cap, ca şi cum ar fi vrut să 
spună că era o nebunie ce făceau. 

—  Consemnează ora! ordonă Pliniu, iar 
Alexion, ghemuit lângă el, îşi înmuie tocul în 
cerneală şi scrijeli un număr pe papirus. 

Pentru amiral se amenajase pe puntea mică un 
scaun confortabil, cu braţe şi spătar înalt, și, din 
poziția aceasta înaltă, Pliniu supraveghea 
priveliştea care i se derula prin față. Fusese visul 
său în ultimii doi ani să comande flota în luptă — să 
scoată acest uriaşă sabie din teaca sa — deşi ştia că 
Vespasian îl numise administrator pe timp de pace, 
să aibă grijă ca lama să nu ruginească. Dar destul 
cu exercițiile şi manevrele. Acum putea în fine să 
vadă cum arăta o bătălie adevărată: notele 
pătrunzătoare ale trompetelor scoțând oamenii din 
toate ungherele din Misenum, bărcile cu vâsle 

transportând primii marinari către  uriaşele 
quadrireme, avangarda urcând deja la bordul 
navelor de luptă şi mișunând pe punte, ridicarea 
catargelor celor mari, pregătirea vâslelor. Antius îi 
promisese că douăzeci de vase vor fi gata imediat. 
Asta însemna patru mii de oameni — o întreagă 
legiune! 

Când Minerva fu îndreptată cu prora drept spre 
răsărit, cele două şiruri de vâsle coborâră, tobele 
începură să bată sub punte şi corabia se puse în 
mișcare, purtată înainte de vâsle. Auzea cum 
stindardul lui personal, împodobit cu acvila 
imperială, flutura în vânt de pe stâlpul de la provă, 
din spatele său. Briza îi sufla în faţă. Simţi că 
stomacul i se contractă de nerăbdare. Tot orașul 
ieşise ca să privească, îi venea înșirați pe străzi, 
aplecați peste pervazul ferestrelor, stând în 
picioare pe acoperișuri. Dinspre port se auziră 
urale stridente. Căută cu privirea vila sa pe coasta 
dealului, îi văzu pe Gaius şi pe Julia în faţa 
bibliotecii şi ridică o mână. Gestul fu întâmpinat 
cu un nou rând de urale. 

— Vezi cât de schimbătoare e mulțimea? îi 
spuse bine-dispus lui Attilius. Noaptea trecută am 
fost scuipat pe stradă. Acum simt un erou. Nu vor 
decât să aibă spectacol. 

Făcu iarăşi cu mâna. 

— Mda, şi să vezi ce-o să facă mâine, mormăi 
Torquatus, dacă jumătate din marinari vor 
dispărea. 

Pe Attilius îl puse pe gânduri îngrijorarea 
căpitanului. Întrebă încet: 

— Crezi că pericolul e chiar aşa mare? 

— Vasele astea par puternice, inginere, dar sunt 
făcute din scânduri legate cu frânghii. Nu m-aş da 
înapoi de la o înfruntare cu niciun muritor. Dar ca 
să pleci la luptă împotriva Naturii trebuie să fu 
nebun. 

Marinarul de la provă strigă ceva în semn de 
avertizare şi, în spatele amiralului, cârmaciul se 

lăsă cu toată puterea pe mânerul cârmei. Minerva 
se strecură printre navele de luptă ancorate, atât de 
aproape de ele încât Attilius reuși să distingă 
figurile marinarilor de la bord, apoi făcu încă o 
voltă trecând pe lângă zidul de stâncă al portului, 
care părea să se deschidă lent, ca ușa cu roți a unui 
templu mare. De-abia acum le apăru în faţa ochilor 
scena care se desfăşura de cealaltă parte a golfului. 

Pliniu strânse cu putere braţele scaunului, prea 
copleșit ca să mai poată spune ceva. Dar apoi îşi 
aminti de datoria sa faţă de ştiinţă. 

— Dincolo de promontoriul Pausilyon, dictă el 
ezitant, Vezuviul şi zona de coastă din jurul său 
sunt în întregime ascunse în spatele unui nor 
plutitor, de culoare alb-cenuşie cu dâre negre. 

Dar se gândi că era prea sec, trebuia să exprime 
cumva sentimentul de uimire şi teamă: 

— Deasupra acestuia se umflă şi se desfăşoară 
coloana centrală a manifestării, ca şi cum 
măruntaiele fierbinți ale pământului ar fi trase în 
afară şi aspirate spre ceruri. 

Era mai bine. 

— Creşte, continuă amiralul, ca şi cum ar fi 
alimentată de o explozie continuă. Dar când ajunge 
sus de tot, greutatea materialului aruncat în aer 
devine prea mare și acesta tinde să se lase în jos, 
împrăştiindu-se în lateral. Ce zici, inginere? 
Greutatea o face să se lățească așa, nu? 

— Greutatea, amirale, răspunse Attilius. Sau 
poate vântul. 

— Da, bună observaţie. Consemnează și asta, 
Alexion! Vântul pare să fie mai puternic la 
altitudine ridicată şi ca atare răstoarnă 
manifestarea înspre sud-est. 

Făcu un semn către Torquatus: 

— Ar trebui să profităm de vântul ăsta, căpitane. 
Ridică toate pânzele! 

— E o nebunie, îi spuse Torquatus lui Attilius, 
printre dinți. Ce comandant e acela care se 
îndreaptă drept către furtună? 

Totuşi strigă către ofiţeri: 

— Ridicaţi vela mare! 

Verga de care era agăţată pânza fu ridicată din 
mijlocul carenei, iar Attilius trebui să se repeadă la 
pupă, în timp ce marinarii de pe ambele părți ale 
corabiei apucară cablurile şi începură să ridice 
catargul. Pânza era încă înfășurată, şi când ajunse 
sub carchesium — „pocalul”, cum era numită 
platforma de observaţie — un puşti de până-n zece 
ani se cățără pe catarg ca să-i dea drumul. Parcurse 
rapid verga, dezlegând nodurile, şi după ce ajunse 
la ultimul pânza grea de în căzu şi se umflă 
imediat de la vântul care sufla cu putere. Minerva 
scârțâi din toate încheieturile și îşi mări viteza, 
brăzdând valurile şi ridicând jerbe de spumă albă 
de-o parte şi de alta a provei ascuţite, ca o daltă 
pătrunzând printr-o scândură moale. 

Pliniu simţi că sufletul i se umflă odată cu pânza 
corabiei. Arătă înspre stânga. 

—  Căpitane, acolo vrem să ajungem. 
Herculaneum! Cârmeşte drept către țărm — la Vila 
Calpurnia! 

— Da, amirale! Cârmaci — mergem către răsărit! 

Pânzele pocniră și corabia se aplecă într-o parte. 
Un val pulverizat îl udă până la piele pe Attilius — 
senzaţia fu minunată. Îşi şterse praful de pe faţă şi 
îşi trecu mâinile prin părul jegos. Sub punte, tobele 
băteau într-un ritm nebunesc, iar vâslele aproape 
nu se mai distingeau printre valurile şi spuma care 
se loveau de vas. Secretarul lui Pliniu fu nevoit să 
acopere papirusurile cu mâna, ca să nu fie luate de 
vânt. Attilius privi către amiral. Pliniu era aplecat 
pe marginea scaunului, cu obrajii lui dolofani 
lucind de la apă, cu ochii plini de emoție, zâmbind 
cu gura până la urechi. Orice urmă de oboseală 
dispăruse. Era din nou un comandant de cavalerie 
călare pe calul său, luând cu asalt câmpia 
Germaniei cu sulița în mână, ca să facă prăpăd 
printre barbari. 

— O să o salvăm pe Rectina și cărțile, o să le 
ducem într-un loc sigur şi apoi mergem cu Antius 
şi restul flotei ca să evacuăm oamenii de pe coastă 
— ce zici de planul ăsta, căpitane? 

— Dorinţele amiralului sunt ordine pentru mine, 
răspunse Torquatus băţos. Aş putea să ştiu cât arată 
ceasul? 

— Începutul orei a zecea, răspunse Alexion. 

Căpitanul ridică din sprâncenc: 

— Deci aşa — mai avem doar trei ore de lumină. 

Lăsă nerostit lucrul pe care-l avea de fapt în 
minte, dar amiralul făcu un gest de nepăsare cu 
mâna. 

— Uită-te cu ce viteză mergem, căpitane! În 
curând o să atingem coasta. 

— Da, însă vântul care acum ne duce înainte o 
să ne facă atunci foarte dificilă revenirea pe mare. 

— Marinarii, spuse  dispreţuitor amiralul, 
ridicându-şi vocea peste zgomotul valurilor. Ai 
ascultat ce spune, inginere? Sunt mai răi ca 
agricultorii când vine vorba de vreme, pe legea 
mea. Se plâng mereu că nu bate vântul, dar dacă 
bate se plâng şi mai tare. 

— Amirale! 

Torquatus salută. 

— Cer permisiunea să mă îndepărtez. 

Se îndepărtă strângând din dinţi şi își croi drum 
către provă, clătinându-se. 

— Observațiile orei a zecea, spuse Pliniu. 
Alexion, ești gata? 

Îşi împreună degetele şi se încruntă. Era o 
întreprindere extrem de dificilă să descrii un 
fenomen pentru care nu se inventase încă limbajul. 
După o vreme începu să aibă senzația că diversele 
metafore — coloană, trunchi de copac, fântână şi 
celelalte — mai degrabă încurcau decât să ajute, 
nereuşind să exprime forţa sublimă a lucrului pe 
care-l avea sub ochi. Ar fi trebuit să ia cu el un 
poet — ar fi fost mai util decât acest căpitan plin de 

— Mergând mai aproape, începu el să dicteze, 
manifestarea seamănă cu un uriaş nor de ploaie, 
din ce în ce mai negru. Ca şi în cazul unei furtuni 
observate de la o depărtare de câțiva kilometri, se 
pot distinge nori separați, alunecând ca fumul 
peste suprafața întunecată. Şi totuşi, potrivit 
inginerului Marcus Attilius, din cer nu cade ploaie, 
ci pietre. 

Făcu un semn către puntea de la pupă unde îşi 
avea instalat scaunul: 

— Vino încoace, inginere! Descrie-ne încă o 
dată ce ai văzut, ca să consemnăm! 

Attilius se urcă pe scara scurtă care ducea către 
platforma înălțată. Era ceva cu totul absurd în felul 
cum se instalase amiralul — cu sclavul, biroul 
portabil, scaunul ca un tron şi clepsidra — dacă 
priveai grozăvia către care se îndrepta corabia. 
Deşi vântul bătea din spate, auzea deja vuietul 
venind dinspre munte, iar uriaşa cascadă de pietre 
se vedea deodată mult mai aproape, corabia lor 
părând fragilă ca o frunză sub o cădere de apă. 
Începu să povestească încă o dată când un fulger 
scânteie prin masa de nori agitaţi — nu era alb, ci o 
dâră roşie, frântă şi strălucitoare. Rămase agățată 
în aer ca o vână plină de sânge, iar Alexion începu 
să pocnească din limbă — felul de a venera 
fulgerele al celor superstițioși. 

— Adaugă şi asta la lista de fenomene! ordonă 
Pliniu. Fulger: un semn de rău augur. 

Torquatus strigă: 

— Ne apropiem prea mult! 

Peste umerii amiralului,  Attilius vedea 
quadriremele flotei din Misenum, aflate încă sub 
lumina soarelui, cum ieșeau din port în formație de 
V, ca un escadron de gâște în zbor. Dar apoi îşi 
dădu seama că cerul se întunecă. Un baraj de pietre 
căzând din cer bombarda suprafața apei la dreapta 
lor, apropiindu-se vertiginos. Provele şi pânzele 
quadriremelor începură să se piardă ca în ceaţă, 

transformate parcă în fantomele unor corăbii, iar 
aerul fu invadat de un vâjâit de pietre. 


În acest adevărat pandemoniu, Torquatus era 
peste tot, strigându-şi comenzile în stânga şi-n 
dreapta. Oamenii alergau pe punte în 
semiîntunericul creat. Frânghiile care susțineau 
verga fură desprinse, iar pânza coborâtă. 
Cârmaciul ținea stânga cât putea de mult. O clipă 
mai târziu, o minge de foc cobori din cer, nimeri 
vârful catargului şi coborî de-a lungul său, apoi de- 
a lungul vergii. La lumi- na acesteia, Attilius îl 
văzu pe amiral cu capul între umeri şi cu mâinile 
pe urechi, în timp ce secretarul se apleca înainte ca 
să acopere documentele. Mingea de foc sări de pe 
marginea catargului şi căzu în mare, lăsând în 
urmă dâre de sulf. Se stinse cu un şuierat agresiv. 
Inginerul închise ochii. 

Dacă pânza n-ar fi fost coborâtă, ar fi luat foc cu 
siguranță. Simţea ploaia de pietre căzându-i pe 
umeri și le auzea duduind pe punte. Îşi dădu seama 
că Minerva merge pe sub marginea norului iar 
Torquatus încearcă să-i scoată de sub el — ceea ce 
brusc reuşi. Mai primiră o ultimă rafală de 
proiectile și ieşiră iarăşi sub lumina soarelui. 

Îl auzi pe Pliniu tuşind şi când deschise ochii îl 
văzu pe amiral în picioare, scuturându-și faldurile 
togii de materia picată din cer. Apucase câteva 
pietre şi, după ce se trânti la loc în scaun, începu să 
le examineze în palmă. Pe toată lungimea corabiei, 
oamenii îşi scuturau hainele și se pipăiau de răni. 
Minerva mergea în continuare drept către 
Herculaneum, aflat acum la un kilometru şi ceva și 
vizibil clar în depărtare, dar vântul se înteţea, iar 
marea devenea și ea tot mai agitată, cârmaciul 
făcând eforturi foarte mari ca să menţină cursul în 
ciuda valurilor care se izbeau de partea stângă ca 
vasului. 

— Confruntare cu manifestarea, dictă calm 
Pliniu. 

Se opri să se şteargă pe față cu mâneca și tuşi 
din nou: 

— Ai scris ce-am zis? Ce oră e? 

Alexion dădu la o parte pietrele de pe 
documente şi suflă praful. Se aplecă înspre ceas. 

— Mecanismul e stricat, amirale. 

Vocea îi tremura şi aproape îi dăduseră 
lacrimile. 

— Nu mai contează. Să zicem că e ora a 
unsprezecea! Pliniu apucă o piatră şi o examină 
îndeaproape. Materialul este o piatră ponce 
poroasă. Gri-alburie. Uşoară ca cenușa și pică sub 
formă de fragmente nu mai mari decât degetul 
mare. 

Se opri şi adăugă cu blândeţe: 

— Alexion, ia tocul în mână! Dacă e ceva ce nu 
suport e laşitatea. 

Secretarului îi tremura mâna. Îi era foarte greu 
să scrie ceva în timp ce corabia se mișca în toate 
direcțiile. 

Tocul aluneca pe suprafaţa papirusului într-o 
mâzgăleală ilizibilă. Scaunul amiralului alunecă pe 
punte şi fu prins de Attilius. 

— Ar trebui să te retragi sub punte, îi spuse, în 
timp ce Torquatus venea înspre ei împleticindu-se 
şi cu capul gol. 

— Amirale, ia coiful meu! 

— Îşi mulţumesc, căpitane, dar bătrâna mea 
țeastă îmi oferă o protecție satisfăcătoare. 

— Amirale, te implor, vântul o să ne ducă direct 
în mijlocul furtunii, trebuie să ne întoarcem! 

Pliniu nu-l băgă în seamă. 

— Piatra ponce nu seamănă atât cu stânca, cât 
cu niște fragmente poroase dintr-un nor îngheţat. 

Îşi înălță capul ca să privească peste marginea 
corabiei. 

— Pluteşte pe apă, ca bucăţile de gheață. Aţi 
văzut asta? Extraordinar! 

Attilius nu remarcase. Apa era acoperită de un 
covor de pietre. Vâslele le dădeau la o parte cu 


285 


fiecare mişcare, dar altele ocupau imediat locul 
rămas liber. Torquatus alergă la parapetul punţii. 
Erau înconjurați. 

Un val de piatră ponce se sparse de provă. 

— Amirale... 

— Fortuna îi ocroteşte pe cei curajoşi, 
Torquatus. Îndreaptă corabia către țărm! 

O vreme reuşiră să-şi croiască drum, dar ritmul 
vâslelor încetinise, învinse nu de vânt sau de 
valuri, ci de greutatea pietrelor plutind pe apă. 
Stratul devenea tot mai gros pe măsură ce se 
apropiau de coastă, ajunsese de aproape un metru 
— o întindere largă de spumă uscată și foşnitoare. 
Vâslele  fluturau neputincioase peste ea, 
nemaireuşind să se sprijine de nimic, iar vasul 
începu să fie purtat de vânt înspre cascada de 
pietre. Vila Calpurnia era exasperant de aproape. 
Attilius recunoscu locul unde stătuse împreună cu 
Rectina. Distingea siluetele alergând de-a lungul 
tărmului, grămezile de cărți, tunicile albe fluturând 
în vânt ale filosofilor epicurieni. 

Pliniu își întrerupsese dictarea și cu ajutorul lui 
Attilius se ridicase în picioare. De jur împrejur, 
lemnul pârâia de la presiunea pietrelor care apăsau 
din toate părțile carena. Pentru prima dată, 
inginerul simţi că amiralul începe să se dezumfle 
puţin, dându-și în fine seama că erau înfrânți. 
Întinse mâinile spre țărm. 

— Rectina, murmură pierdut. 

Restul flotei începea să se împrăștie, formaţia de 
V spărgându-se când vasele încercară fiecare să se 
salveze. Apoi intrară iarăși în lumina de amurg, și 
răpăitul familiar al pietrelor acoperi toate celelalte 
sunete. Torquatus începu să strige: 

— Am pierdut controlul corabiei! Toată lumea 
sub punte! Inginere, ajută-mă să-l ducem de aici! 

— Însemnările mele! protestă Pliniu. 

— Însemnările sunt la Alexion, amirale. 

Attihus îl apucă de un braţ şi căpitanul de 
celălalt. Era îngrozitor de greu. Se împiedică de 

ultima treaptă şi aproape se întinse pe jos cât era 
de lung, dar reuşiră să-l prindă şi să-l târască pe 
punte până la trapa deschisă care ducea către 
posturile vâslaşilor, în timp ce aerul se transforma 
în piatră. 

— Faceţi loc pentru amiral! strigă Torquatus cu 
respirația tăiată, după care aproape îl aruncară în 
Jos pe scări. 

Alexion îl urmă, ducând nepreţuitele documente 
şi aproape călcând peste amiral, apoi sări jos 
Attilius, cu un potop de pietre după el; ultimul fu 
Torquatus, care trânti trapa în urma lor. 

Vespera 
[20:02] 


În [prima] fază, raza craterului a fost probabil în 
jur de 100 de metri. Pe măsură ce erupția a 
continuat, lărgirea inevitabilă a acestuia a permis 
creșterea masei erupției, în seara zilei de 24, 
coloana crescuse deja. Erupția s-a alimentat din 
niveluri tot mai adânci ale pungii de magmă, 
pentru ca după circa șapte ore să se ajungă la 
piatra ponce mai mafică, de culoare cenușie. 
Aceasta a fost evacuată cu aproximativ 1,5 
milioane de tone pe secundă și înălțată prin 
convecție până la altitudini de circa 33 de 
kilometri. 


Vulcanii: O perspectivă planetară 


În căldura înăbușitoare şi în întunericul aproape 

complet de sub puntea Minervei se ghemuiseră cu 
toții şi ascultau răpăitul pietrelor deasupra lor. 
Aerul era rânced de la transpiraţia şi răsuflarea a 
două sute de marinari. Când şi când, o voce străină 
începea să strige ceva într-o limbă imposibil de 
recunoscut, dar un strigăt aspru al ofițerilor făcea 
imediat linişte. Lângă Attilius, cineva se tânguia în 
latineşte că era sfârşitul lumii, iar inginerul avea şi 
el aceeaşi impresie. 
Natura se întorsese cu fundul în sus: erau înecaţi 
de pietre în mijlocul mării, plutind în întuneric deși 
erau orele după-amiezii. Vasul se clătina cu putere, 
dar nicio vâslă nu se mişca. Orice efort ar fi fost 
fără rost, pentru că n-aveau habar în ce direcție se 
îndreptau. Nu le rămânea decât să îndure, cuibărit 
fiecare în propriile gânduri. 

Cât a durat totul Attilius nu putea să-și dea 
seama. Poate o oră, poate două. Nu mai era prea 
sigur nici măcar de locul de sub punte unde se afla. 
Ştia doar că se prinsese de o bârnă îngustă de lemn 

care părea să străbată toată corabia pe lungime, cu 
cele două rânduri de marinari înghesuiți pe bănci 
de o parte şi de alta. Auzea şuieratul respirației lui 
Pliniu undeva în apropiere şi scâncetul de copil al 
lui Alexion. Torquatus nu scotea niciun sunet. 
Duduitul neîncetat al căderii de pietre, mai ascuţit 
la început, când lovea direct scândura, se estompă 
treptat pe măsură ce pietrele începură să cadă peste 
alte pietre, izolându-i de lumea din afară. Şi pentru 
inginer asta era cel mai rău, sentimentul că toată 
această revărsare îi apasă şi-i îngroapă de vii. La 
un moment dat începu să se întrebe cât vor mai 
rezista bârnele care susțineau puntea şi dacă 
greutatea masei de deasupra lor putea să-i 
scufunde sub valuri. Încercă să se consoleze cu 
gândul că piatra ponce e uşoară: inginerii de la 
Roma o amestecau uneori cu cimentul atunci când 
construiau un dom de mari dimensiuni, în loc de 
pietre şi fragmente de cărămidă. Treptat, își dădu 
însă seama că vasul se apleca într-o parte, și 
curând după aceea unul din marinari scoase un 
strigăt de panică: printr-una din găurile pentru 
vâsle începuse să intre apa. 

Torquatus le spuse cu asprime să tacă din gură, 
apoi îi spuse lui Pliniu, strigând de-a lungul bârnei, 
că trebuia să urce pe punte cu o echipă de oameni 
ca să mai dea jos din pietre. 

— Căpitane, fă ce trebuie să faci! răspunse 
amiralul. 

Vocea îi era calmă. 

— Vă vorbeşte Pliniu, îşi înălță deodată vocea 
peste vuietul furtunii. Vreau ca toată lumea de aici 
să se poarte ca un adevărat soldat roman! Şi după 
ce ne vom întoarce la Misenum, vă promit că veți 
fi cu toții recompensaţi. 

Din întuneric se auziră râsete răutăcioase. 

— Dacă ne vom întoarce, mai degrabă! 

— Tu ne-ai băgat în rahatul ăsta! 

— Linişte! strigă Torquatus. Inginere, vii să mă 
ajuţi? 

Urcase scara scurtă care ducea la trapă şi încerca 
să o deschidă, dar era foarte greu de ridicat, din 
cauza pietrelor de deasupra. Attilius bâjbâi de-a 
lungul bârnei și se duse lângă el pe scară, ținându- 
se cu o mână şi împingând cu cealaltă panoul de 
lemn de deasupra capului. Împreună reușiseră s-o 
ridice încet, făcând să cadă înăuntru o cascadă de 
pietre, care ricoşară din capetele lor şi căzură cu 
ropot pe scândurile din cală. 

— Îmi trebuie douăzeci de oameni! ordonă 
Torquatus. Cele cinci rânduri de vâslaşi de-aici — 
veniți cu mine! 

Attilius se căţără afară după el, în vârtejul de 
pietre zburătoare. Lumina era stranie, aproape 
maronie, ca într-o furtună de nisip, şi în timp ce se 
îndrepta, Torquatus îl apucă de braţ și îi arătă ceva. 
Lui Attilius îi luă câteva clipe să înţeleagă la ce se 
referă, dar apoi le remarcă şi el — un şir de lumini 
galbene pâlpâitoare, abia vizibile prin negură. 
Pompei, se gândi. Corelia! 

— Am plutit pe sub ce era mai rău şi ne-am 
apropiat de coastă! O să încercăm să acostăm. 
Ajută-mă la cârmă! 

Se întoarse şi îl împinse pe vâslaşul de lângă el 
către trapă. 

—  Coboară jos şi spune-le celorlalți să 
vâslească — să tragă de vâsle ca şi cum i-ar fugări 
moartea! Voi ceilalți, ridicaţi vela! 

Porni în fugă către provă şi Attilius îl urmă cu 
capul plecat şi afundându-şi picioarele în stratul 
gros de piatră ponce care acoperea puntea, de 
parcă ar fi fost zăpadă. Vasul se lăsase atât de mult 
în apă încât avea impresia că ar fi putut să 
păşească pe covorul de pietre până la țărm. Se 
căţără pe puntea de la pupă şi împreună cu 
Torquatus apucă vâsla cea mare care servea drept 
cârmă corabiei. Dar deşi erau doi, nu reuşiră să o 
miște din loc în marea de pietre. 

Vedea ca prin ceață pânza care începea să se 
ridice în fața lor. Auzi pocnitura caracteristică 

atunci când vântul începu s-o umfle și, în același 
moment, rândurile de vâsle începură să se miște la 
unison. Cârma începu să vibreze sub mâinile lor. 
Torquatus împingea, iar el trăgea din toate puterile, 
căutând un punct de sprijin cu picioarele printre 
pietrele care se mişcau în toate părțile, și simţi că 
mânerul de lemn începe încet să se miște. Timp de 
câteva clipe, corabia păru să se aplece într-o parte, 
rămânând pe loc, apoi o pală de vânt îi împinse 
înainte. Auzi tobele care se porniseră iar să bată 
dedesubt, vâslele începură să se mişte și din 
negura din faţă începu să iasă la iveală conturul 
coastei — un dig, o plajă nisipoasă, un şir de vile cu 
torţe aprinse pe terase, oameni care se mișcau la 
marginea mării acolo unde valurile se spărgeau de 
țărm, trăgând bărcile din apă şi aruncându-le pe 
mal. Văzu mulțimea de oameni de pe plajă care 
încercau cu toții să-şi încarce lucrurile în bărci și 
se întoarseră spre ei uluiţi, îi văzu cum se împrăștie 
când corabia se îndreptă drept către ei. Torquatus 
strigă „Lineţi-vă bine!” şi în momentul următor 
carena se înțepeni în stâncile de pe fundul apei și 
Attilius fu proiectat înainte pe puntea principală, 
căderea fiindu-i amortizată de salteaua de pietre, 
groasă de aproape jumătate de metru. 

Rămase întins pe jos câteva momente, respirând 
cu greu, cu faţa lipită de piatra caldă și uscată, în 
timp ce vasul se mișca sub el. Auzi strigătele 
marinarilor care ieșeau din cală şi zgomotele pe 
care le făceau sărind în valuri. Se ridică şi văzu că 
pânza era coborâtă şi ancora era aruncată peste 
bord. Câţiva marinari ducând cu ei frânghii alergau 
pe plajă, căutând un loc de care să lege corabia. Se 
înserase — nu era vorba de înserarea provocată de 
erupție, pe care păreau s-o fi străbătut de la un 
capăt la altul, ci de începutul nopții. Ploaia de 
pietre era uşoară şi intermitentă, iar zgomotul pe 
care-l făceau răspândindu-se pe punte şi căzând în 
apă se pierdea sub vuietul valurilor şi vâjâitul 
vântului. Pliniu ieşise și el prin trapă şi acum păşea 

cu grijă printre pietre, sprijinit de Alexion — o 
figură masivă şi demnă în mijlocul panicii care îi 
cuprinsese pe toți. Dacă îi era vreun pic frică, nu 
lăsa să se vadă acest lucru, iar când Attilius se 
apropie de el îşi ridică mâna aproape cu voioşie. 

— Nu se poate spune că n-avem noroc, inginere. 
Vezi unde-am ajuns? Ştiu locul foarte bine. 
Suntem la Stabiae, un oraş în care poţi petrece o 
seară foarte plăcută. Torquatus! îi făcu semn 
căpitanului. Propun să rămânem aici peste noapte. 

Torquatus îl privi neîncrezător. 

— Nici n-am avea de ales, amirale. Nicio 
corabie n-ar putea pleca pe un asemenea vânt. 
Întrebarea e în cât timp o să ajungă zidul de pietre 
deasupra noastră din nou. 

— Poate că n-o să ajungă, spuse Pliniu. 

Privi pe deasupra crestelor valurilor la luminile 
micului oraş care se ridica la poalele dealului. 
Drumul de coastă care înconjura golful îl separa de 
plajă. Şoseaua era plină cu aceeaşi mulțime de 
refugiați epuizați pe care Attilius o văzuse mai 
devreme la Herculaneum. Chiar pe țărm se 
strânseseră cam o sută de oameni cu lucrurile lor 
adunate lângă ei în speranţa că vor putea scăpa pe 
mare, dar erau reduşi la a privi neputincioşi 
valurile spărgându-se de mal. Un bărbat gras şi 
mai în vârstă stătea deoparte, înconjurat de familie, 
aruncându-şi din când în când mâinile în sus a 
disperare, iar Attilius simţi că îl ştie de undeva. 
Pliniu îl remarcase şi el. 

— E prietenul meu Pomponianus. Bietul de el, 
spuse amiralul plin de tristeţe. Nu stătea prea bine 
cu nervii nici când toate mergeau bine. Are nevoie 
de sprijinul nostru, să încercăm să părem plini de 
curaj! Ajută-mă să ajung la mal! 

Attilius sări în apă, urmat de Torquatus. Valurile 
le veneau acum până la brâu, iar în clipa următoare 
se învolburară în jurul gâturilor. Nu era lucru uşor 
să dai jos un om cu greutatea amiralului, mai ales 
în starea în care ajunsese. Ajutat de Alexion, Pliniu 

reuşi în cele din urmă să se pună în mişcare, 
târându-și picioarele înainte, iar când îl prinseră de 
brațe alunecă în apă. Reuşiră să-i țină capul la 
suprafață dar apoi, într-o impresionantă 
demonstrație de stăpânire de sine, îi dădu la o parte 
şi porni singur până la mal. 

— Un bătrân nesăbuit şi căpos, spuse Torquatus 
în timp ce îl priveau mergând pe plajă și 
îmbrățișându-l pe  Pomponianus. Un bătrân 
nesăbuit şi căpos, plin de măreție şi curaj. Aproape 
ne-a dus la moarte de două ori, şi pun prinsoare că 
dacă-l mai țin puterile o să mai încerce o dată. 

Attilius privi de-a lungul coastei către Vezuviu, 
dar nu reușea să vadă mai nimic în întunericul care 
începuse să se lase, în afară de dungile albe și 
luminoase ale valurilor năpustindu-se spre coastă 
şi, dincolo de ele, cascada neagră de pietre. Un 
fulger roşu brăzdă din nou cerul. Îl întrebă pe 
căpitan: 

— Cât de departe suntem de Pompei? 

— Cinci kilometri, răspunse Torquatus. Poate 
chiar mai puţin. Se pare că au parte de ce-i mai 
rău, amărâţii. Vântul ăsta... lumea ar trebui să se 
adăpostească undeva. 

Porni spre țărm prin apă, lăsându-l pe Attilius 
singur. 

Dacă Stabiae era la cinci kilometri de Pompei în 
direcția vântului, iar Vezuviul se găsea la opt 
kilometri de cealaltă parte, atunci însemna că acest 
nor monstruos era lung de treisprezece kilometri și 
lat de — cât să fi fost? — cel puţin opt, la cât 
avansa deasupra mării. Dacă nu a fugit chiar la 
început, Corela n-a avut nicio șansă să scape. 

Rămase pe loc o vreme, bătut de valuri, până 
când în cele din urmă auzi vocea amiralului 
strigându-l. Se întoarse neputincios şi îşi croi drum 
prin apa mică dar învolburată până pe plajă, unde 
li se alătură celorlalți. 


293 


Vila cu ieşire spre mare a lui Pomponianus era 
la câți- va paşi, iar Pliniu propuse să se întoarcă 
acolo cu toții. Attilius îi auzea tot mai tare 
certându-se, pe măsură ce se apropia. 
Pomponianus, cuprins de spaimă, obiecta cu vocea 
lui piţigăiată că dacă părăseau plaja riscau să nu 
mai prindă locuri în bărci. Dar Pliniu dădu din 
mâini în semn că asta n-avea nicio importanţă. 

— N-are niciun rost să aşteptaţi aici, spuse el. 

Avea un ton imperativ. 

— În plus, puteţi la o adică să veniţi pe corabia 
noastră, când vântul şi marea vor fi mai 
binevoitoare. Hai, Livia, ia-mă de braţ! 

Cu soţia lui Pomponianus într-o parte şi cu 
Alexion în cealaltă, cu sclavii casei înșirați în urma 
lor, cărând busturi de marmură, covoare, lăzi și 
candelabre, porni în fruntea lor pe şosea. 

Se grăbea cât putea de tare, cu obrajii umflați de 
la efort şi Attilius se gândi că amiralul ştie, ştie 
sigur din observaţiile lui ce urmează să se 
întâmple. Şi într-adevăr, de-abia ajunseseră la 
porțile vilei când se abătu din nou asupra lor ca o 
furtună de vară — mai întâi câteva picături grele, ca 
un avertisment, după care aerul explodă peste 
tufişurile de mirt şi peste curtea acoperită cu 
pietriș. Attilius simți un corp împingându-l din 
spate, îl îmbrânci şi el pe cel dinaintea sa şi se 
rostogoliră împreună pe uşă în vila întunecată și 
pustie. Oamenii se tânguiau, lovindu-se de mobile 
în întuneric. Auzi un țipăt de femeie şi o bufnitură. 
Apăru faţa plutind parcă în aer a unui sclav, 
luminat de dedesubt de o lampă cu ulei, apoi capul 
dispăru şi auzi zgomotul familiar al aprinderii unei 
torţe. Se strânseră cu toții unii în alții la lumină, 
stăpâni şi sclavi deopotrivă, în timp ce piatra 
ponce răpăia pe acoperișul de teracotă al vilei şi 
bombarda grădinile ornamentale de afară. Cineva 
ieşi cu o lampă de ulei ca să aducă mai multe torţe 
şi lumânări, iar sclavii le tot aprindeau, deşi se 
făcuse lumină destulă, ca şi cum lumina cât mai 

multă le-ar fi adus siguranță. Salonul ticsit de lume 
căpătă în curând un aer aproape festiv, şi acesta fu 
momentul în care Pliniu, ținându-l strâns pe după 
umeri pe Pomponianus, care tremura din toate 
încheieturile, anunţă că ar dori să mănânce ceva. 


Amiralul nu credea niciun pic în viaţa de apoi: 
„Nici corpul, nici mintea nu au senzaţii după 
moarte, cum nu au avut nici înainte de naştere.” 
Cu toate acestea, în acea seară a dat dovadă de 
atâta curaj încât niciunul din cei care au 
supravieţuit acelei aventuri nu l-au uitat vreodată. 
Se hotărâse de multă vreme că atunci când 1 se va 
apropia moartea, o să se străduiască să o întâmpine 
în spiritul lui Marcus Sergius, pe care l-a încoronat 
în Istoria Naturală drept cel mai curajos om care 
trăise vreodată — rănit de douăzeci şi trei de ori în 
campanii, schilodit, capturat de două ori de 
Hannibal şi ţinut în lanţuri zi de zi timp de 
douăzeci de luni; în ultima sa bătălie, Sergius a 
încălecat pe cal cu o mână de fier în locul celei pe 
care o pierduse. Nu fusese la fel de victorios ca 
Scipio sau Caesar, dar ce mai conta asta? „Toţi 
învingătorii din lume au triumfat asupra 
oamenilor,” scrisese Pliniu, „dar Sergius a învins 
pe deasupra și soarta.” 

„Să-i învingi soarta” — asta trebuia să încerce 
un om. Ca atare, în timp ce sclavii îi pregăteau 
cina îi spuse lui Pomponianus, care nu-şi credea 
urechilor, că ar vrea mai întâi să facă o baie şi 
plecă cu mersul lui legănat, însoțit de Alexion, să 
se spele într-o cadă cu apă rece. Îşi scoase hainele 
împuţite şi se cățără în vasul cu apă limpede, 
scufundându-şi complet capul în lumea tăcerii. 
Când ieși la suprafaţă anunţă că vrea să mai 
dicteze câteva observaţii — la fel ca inginerul, 
considera că dimensiunile manifestării sunt 
aproximativ treisprezece pe opt kilometri — apoi se 
lăsă pe mâinile unuia din sclavii de baie ai lui 

Pomponianus, care îl uscă, îl unse cu ulei de șofran 
şi îl îmbrăcă cu o togă curată a prietenului său. 

La masă se aşezară cinci persoane — Pliniu, 
Pomponianus, Li via, Torquatus şi Attilius — ceea 
ce nu era un număr ideal din punctul de vedere al 
etichetei, şi în plus vacarmul pietrelor căzând pe 
acoperiş făcea dificilă conversaţia. Dar cel puţin 
asta însemna că avea o canapea întreagă pentru el 
şi se putea întinde în voie. Masa şi canapelele 
fuseseră aduse din sala de mese şi aşezate în 
salonul strălucitor. Şi dacă mâncarea nu era cine 
ştie ce — focurile fuseseră stinse şi cei de la 
bucătărie nu putuseră decât să încropească nişte 
gustări reci cu pasăre şi peşte — Pomponianus, la 
sugestia discretă a lui Pliniu, compensase cu vinul. 
Aduse un falernian vechi de două sute de ani, un 
vin de soi din timpul consulatului lui Lucius 
Opimius. Era ultimul borcan („Nu prea mai are 
rost să-l țin pentru zile mai bune”, remarcase el pe 
un ton destul de sumbru). 

La lumina lumânăru, lichidul avea culoarea 
mierii întărite şi, după ce a fost decantat, însă 
înainte să fie amestecat cu un vin mai tânăr — 
pentru că era prea amar ca să poată fi băut nediluat 
— Pliniu îl luă de la sclav şi îl adulmecă, simțind în 
aroma sa mucegăită o adiere a vechii Republici: 
cea a bărbaților de felul lui Cato şi Sergius; a unui 
oraş luptându-se să devină un imperiu; a prafului 
de pe Campus Martius; a judecăților prin foc. 

Amiralul vorbi aproape numai el și încercă să 
abordeze subiecte ușoare, evitând spre exemplu să 
aducă vorba de Rectina şi de nepreţuita bibliotecă 
a Vilei Calpurnia sau de soarta flotei, care își 
imagina că a fost dezmembrată şi împrăștiată de-a 
lungul coastei. (Numai atât şi ar fi fost de-ajuns ca 
să 1 se ordone sinuciderea, reflecta amiralul: ieşise 
în larg fără să mai aștepte încuviințarea 
împăratului; Titus ar putea fi necruţător.) Dar în 
loc de asta se hotărî să vorbească despre vin. Ştia 
foarte multe despre vin. Julia spunea despre el că 

era în stare să plictisească pe oricine tot vorbind 
despre vin. Dar ce-i păsa lui de asta? Era 
privilegiul vârstei şi al rangului să poată plictisi. 
Dacă nu ar fi existat vinul, inima i-ar fi cedat de 
ani buni. 

— Cronicile ne spun că vara din vremea 
consulatului lui Opimius a fost foarte 
asemănătoare cu cea de acum. Zile lungi și 
fierbinți, cu soare fără sfârşit — „coapte”, cum le 
spun negustorii de vinuri. 

Legănă vinul în pahar şi îl adulmecă. 

— Cine ştie? Poate că peste două secole 
oamenii vor bea din recolta acestui an şi se vor 
întreba cum eram noi. Cât de pricepuţi. Cât de 
curajoşi. 

Vuietul cascadei de afară părea să se înteţească. 
Undeva se auzi cum crapă lemnul. Tiglele se 
prăbuşiră cu zgomot. Pliniu se uită în jur la 
comesenii săi — Pomponianus, care își băgase 
capul între umeri și privea spre acoperiş, ținând-o 
strâns de mână pe soția sa; Livia, care reuși să 
schiţeze un zâmbet crispat; Torquatus, care se 
încrunta la pardoseală; în fine inginerul, care nu 
spusese o vorbă tot timpul mesei. Simţea că-i e 
drag acest aquarius — un învăţat pe gustul lui, care 
pornise pe mare ca să găsească cunoașterea. 

— Să toastăm, propuse amiralul, pentru geniul 
ingineriei romane — pentru Aqua Augusta, care ne- 
a avertizat de ce avea să se întâmple, doar că noi n- 
am fost îndeajuns de înţelepţi ca să luăm aminte! 

Îşi ridică paharul către Attilius. 

— Pentru Aqua Augusta! repetă Plira. 

Băură cu toții, unii mai cu entuziasm, alții mai 
puţin. Era un vin bun, se gândi amiralul, plescăind 
din limbă. Un amestec perfect de vechi şi nou. 
Cum erau el însuși și inginerul. Şi dacă se dovedea 
că va fi ultimul său vin? Cu atât mai bine: licoarea 
se ridica la înălțimea ocaziei. 

Când anunţă că se duce să se culce își dădu 
seama că ceilalți cred că glumeşte. Dar îi asigură 


297 


că vorbea serios. Se antrenase să poată adormi 
oricând dorea — chiar şi în șa, în pădurea înghețată 
a Germaniei. Ce li se întâmpla acum? Nimica 
toată! 

— Inginere, dă-mi te rog braţul, dacă eşti 
amabil! 

Le ură tuturor noapte bună. 

Attilius ținea într-o mână o torță, iar cu cealaltă 
îl sprijinea pe amiral. leşiră împreună în curtea 
centrală. Pliniu stătuse aici adesea în decursul 
anilor. Era unul din locurile sale preferate: lumina 
aruncând umbre colorate pe piatra roz, mireasma 
florilor,  uguitul venind dinspre  porumbarul 
construit în zidul de deasupra verandei. Dar acum 
grădina era neagră ca smoala şi tremura de la 
vuietul pietrelor căzând din cer. Aleea acoperită 
era presărată cu piatră ponce, iar norii de praf de la 
roca uscată şi frabilă îi declanșară şuieratul 
familiar. Se opri în faţa ușii camerei unde stătea de 
obicei şi aşteptă ca Attilius să curețe locul, ca s-o 
poată deschide. Se întrebă ce se întâmplase cu 
păsările. Zburaseră oare înainte de începerea 
manifestării, oferind astfel un semn pe care un 
augur l-ar fi putut descifra? 

Sau erau aici, ascunse pe undeva în noaptea 
neagră, lovite şi strânse una-n alta? 

— Ţi-e frică, Marcus Attilus? 

— Da. 

— Foarte bine! Ca să devii curajos trebuie prin 
definiție să-ți fie mai întâi teamă. 

Îşi sprijini mâna de umărul inginerului când îşi 
dădu jos încălțările. 

— Natura e o zeitate îndurătoare, continuă el. 
Mânia ei nu ţine niciodată la nesfârşit. Focul se 
stinge. Furtuna încetează să sufle. Apele dau 
înapoi. O să aibă un sfârșit şi ce se-ntâmplă acum, 
o să vezi. Du-te şi odihnește-te! 

Intră târşâindu-şi picioarele în încăperea fără 
ferestre, lăsându-l pe Attilius să închidă uşa în 
urma lui. 

Inginerul rămase unde era, sprijinit de zid, 
privind ploaia de pietre. După o vreme, din 
dormitor începură să se audă sforăituri sonore. 
Extraordinar, se gândi. Fie amiralul se făcea că 
doarme — lucru improbabil — fie bătrânul chiar 
ațipise. Îşi ridică privirea către cer. Pliniu avea 
probabil dreptate şi „manifestarea”, cum insista el 
să-l spună în continuare, va începe să dea înapoi. 
Dar încă nu se întâmpla așa ceva. Dimpotrivă, 
furtuna devenea tot mai puternică. Sesiză că 
avalanşa de pietre produce un sunet diferit, mai 
sec, iar pământul 1 se cutremura sub picioare, la fel 
cum se întâmplase în Pompei. leşi de sub adăpost 
păşind cu mare grijă, ținând torța îndreptată spre 
pământ, şi fu imediat lovit în mână de ceva tare. 
Aproape scăpă torţa din mână. Luă de pe jos o 
piatră din cele care începuseră să cadă. Lipindu-se 
de perete, o cercetă la lumina flăcării. 

Era mai cenușie decât cele dinainte — mai densă 
şi mai mare, ca şi cum ar fi fost câteva lipite 
laolaltă — și lovea pământul cu forță mai mare. 
Ploaia de pietre albe şi poroase fusese neplăcută și 
înfricoșătoare, dar acelea nu erau dureroase din 
cale-afară. Dar dacă te lovea una din acestea puteai 
să-ți pierzi cunoștința. Se întrebă de când dura 
asta? 

O luă în salon şi i-o dădu lui Torquatus. 

— E mai rău, îi spuse. Cât timp am mâncat, 
pietrele au devenit mai grele. 

Apoi, întorcându-se spre Pomponianus: 

— Ce acoperişuri aveți aici? Orizontale sau 
înclinate? 

— Orizontale, spuse Pomponianus. În formă de 
terasă... pentru vederea spre golf, ştii şi tu foarte 
bine. 

Mda, se gândi Attilius, faimoasa vedere spre 
golf. Poate că dacă şi-ar fi petrecut ceva mai puţin 
timp zgâindu-se la mare şi mai mult privind peste 

umăr la muntele din spate, ar fi fost mai bine 
pregătiți pentru asta. 

— Şi cât de veche e casa? 

— E casa familiei de generaţii întregi, spuse 
mândru Pomponianus. De ce? 

— Nu e sigură. Cu toată greutatea căzând pe ea 
— fund şi lemnul îmbătrânit în plus — mai devreme 
sau mai târziu bârnele vor ceda. Trebuie să ieşim 
afară. 

Torquatus cântări piatra în palmă. 

— Afară? Unde cad astea? 

O clipă se lăsă tăcerea. Apoi Pomponianus 
începu să se vaite că ar fi trebuit să-i facă sacrificii 
lui Jupiter cum spusese el chiar de la început, dar 
pe el nu-l ascultă nimeni... 

— Taci din gură! spuse soția lui. Avem perne, 
nu-i aşa? Şi plăpumi și cearșafuri. Ne putem 
proteja de pietre. 

Torquatus întrebă: 

— Unde e amiralul? 

— Doarme. 

— S-a resemnat să moară, s-ar zice. Toată 
vorbăria aia despre vin! Dar eu nu sunt încă 
pregătit să dau colţul... nu şi tu. 

— Nici eu. 

Attilius fu surprins de cât de categoric 
răspunsese. După moartea Sabinei continuase să 
trăiască somnambulic, iar dacă i s-ar fi spus că 
moartea e aproape, nu i-ar fi păsat prea mult. Dar 
sentimentele i se schimbaseră. 

— Atunci să ne întoarcem pe plajă. 

Livia începu să strige la sclavi să aducă perne şi 
aşternuturi, şi în timpul ăsta Attilius alergă în 
curte.  Sforăiturile lui Pliniu se auzeau în 
continuare. Dădu cu pumnul în uşă şi încercă s-o 
deschidă, dar în scurtul interval cât lipsise, locul se 
umpluse iarăşi de pietre. Fu nevoit să se lase în 
genunchi ca să le dea la o parte, apoi trase uşa și 
intră în cameră cu torța în mână. Scutură umărul 

cărnos al amiralului, iar bătrânul începu să 
mormăie și să clipească des la vederea luminii: 

— Dă-mi pace! 

Încercă să se întoarcă la loc pe o parte. Attilius 
renunță să-l convingă. Îl apucă pur şi simplu de 
subsuori şi-l ridică în picioare. Clătinându-se sub 
greutatea amiralului care începuse să protesteze, îl 
împinse către ușă, şi abia trecuseră pragul când 
auzi cum plezneşte o bârnă din tavan şi o bucată 
din acoperiş se prăbuşeşte. 


Îşi puseră pernele în cap de-a curmezișul, ca să- 
şi poată acoperi urechile cu colțurile, şi le legară 
cu fâşii rupte din cearșafuri, înnodate strâns sub 
bărbie. Capetele albe şi umflate îi făceau să 
semene cu niște insecte oarbe, trăind sub pământ. 
Apoi, fiecare luă o torță sau o lampă și, ținând o 
mână pe umărul celui din faţă — cu excepţia lui 
Torquatus, care mergea în frunte şi avea pe cap 
coiful de soldat în loc de pernă — porniră spre plajă 
pe sub ploaia de pietre. 

În jurul lor era o hărmălaie de nedescris — marea 
agitată, furtuna de pietre, bubuitul acoperişurilor 
care cedau. Din când în când, Attilius simţea câte 
un ghiont în cap de la proiectilele ce loveau perna, 
iar urechile îi țiuiau cum nu i se mai întâmplase 
din copilărie, când lua bătaie de la vreun profesor. 
Era ca şi cum ar fi fost lapidați de mulțime — ca și 
cum zeii ar fi votat să-i dea satisfacție lui Vulcan, 
iar această procesiune, golită de orice demnitate, 
era felul lui de a-și umili prizonierii. Înaintau încet, 
intrând până la genunchi în pietrele care se dădeau 
la o parte sub paşii lor, neputând să se miște mai 
repede decât amiralul, care părea să tuşească şi să 
şuiere tot mai tare de fiecare dată când se 
împiedica şi cădea. Se ținea de Alexion și în 
spatele lui era Atuilius; în spatele inginerului venea 
Livia, şi în spatele său Pomponianus, sclavii 
formând un şir de torţe la urmă. 


301 


Intensitatea bombardamentului alungase 
refugiații de pe şosea, dar pe plajă se vedea o 
lumină și Torquatus îi conducea într-acolo. Câţiva 
cetățeni din Stabiae, împreună cu un grup de 
marinari de pe Minerva, dezmembraseră unul din 
vasele inutile şi îi dăduseră foc. Folosind frânghii, 
pânza grea a corabiei şi vreo zece vâsle, își 
construiseră un adăpost mare lângă foc. Oamenii 
care fugeau de-a lungul coastei veniseră la ei, 
implorând să fie lăsaţi în adăpost, şi o mulțime de 
câteva sute se îmbulzea să intre dedesubt. Nu prea 
le venea să-i primească pe nou-veniţii cu aspect 
respingător în cortul lor improvizat, şi în jurul 
intrării se produse o dispută aprinsă, până când 
Torquatus strigă că îl avea cu el pe amiralul Pliniu 
şi orice marinar care nesocotește ordinele va fi 
răstignit. 

Cei dinăuntru făcură loc, protestând printre 
dinți, iar Alexion și Attilius îl coborâră pe Pliniu pe 
nisipul de la intrare. Ceru cu voce pierdută nişte 
apă şi Alexion luă o tigvă de la un sclav şi i-o duse 
la buze. Bău puţin, tuşi şi se întinse pe o parte. 
Alexion îi dezlegă uşor perna şi i-o puse sub cap. 
Privi către Attilius. Inginerul ridică din umeri. Nu 
mai ştia ce să zică. I se părea că bătrânul are puţine 
şanse să mai supravieţuiască prea mult în 
asemenea condiţii. 

Se întoarse şi cercetă cu privirea interiorul 
adăpostului. Oamenii erau înghesuiți unii în alții, 
de-abia se mai puteau mișca. Greutatea pietrelor de 
deasupra lăsa în jos acoperişul, şi din când în când 
câțiva marinari le dădeau la o parte ridicând pânza 
cu vâslele. Copiii plângeau. Un băiețel scâncea 
după mama lui. În rest toţi erau tăcuţi. Attilius 
încercă să-şi dea seama ce oră era — presupuse că 
miezul nopții, dar i-ar fi fost imposibil să-și dea 
seama chiar dacă ar fi fost zorile — și se întrebă cât 
vor putea rezista aşa. Mai devreme sau mai târziu, 
foamea sau setea, sau presiunea pietrelor pe una 
din părțile cortului, o să-i forțeze să părăsească 

plaja. Şi ce-i aştepta atunci? Să fie sufocaţi încet- 
încet de pietre? O moarte mai lentă şi mai 
ingenioasă decât orice născocise omul în arena de 
luptă? Se alegea praful de credinţa lui Pliniu că 
Natura este un zeu milostiv! 

Îşi trase perna de pe capul asudat și când îşi 
descoperi fața auzi că cineva îi strigă răgușit 
numele. În penumbra plină de oameni nu reuși la 
început să-şi dea seama cine era, şi chiar când 
omul își croi drum spre el nu-l putu recunoaște, 
căci părea făcut din piatră — cu faţa acoperită de 
praf alb ca creta şi cu părul ridicat ca nişte ţepi, 
aidoma Meduzei. Abia când îşi spuse numele — 
„Sunt eu, Lucius Popidius” — își dădu seama că era 
unul din edilii din Pompei. 

Attilius îl apucă de braţ. 

— Coreha? E cu tine? 

— Mama mea — s-a prăbuşit pe drum. 

Popidius plângea. 

— N-am mai putut s-o duc, a trebuit s-o las 
acolo. 

Attilius îl scutură cu putere. 

— Unde-i Corelia? 

Ochii lui Popidius era nişte găuri inexpresive în 
masca ce-i acoperea faţa. Arăta ca una din efigiile 
străvechi de pe pereţii casei sale. Înghiţi în sec. 

— Laşule, îi aruncă Attilius. 

— Am încercat s-o iau, se smiorcăi Popidius. 
Dar nebunul ăla o încuiase în camera el. 

— Așa că ai lăsat-o acolo. 

— Ce puteam să fac? Ampliatus vroia să ne 
închidă pe toţi acolo. 

Se prinse de tunica lui Attilius. 

— la-mă cu tine! Acolo jos e Pliniu, nu? Sunteţi 
cu o corabie? Fie-ţi milă de mine, n-am unde să 
merg singur... 

Attihus îl împinse la o parte şi porni 
împleticindu-se către intrarea cortului. Focul 
fusese stins de ploaia de pietre, şi acum întunericul 
de pe plajă nu mai era cel de la miezul nopţii, ci 

bezna dintr-o cameră fără ferestre. Cine putea şti 
dacă întreaga lume nu e nimicită? Sau dacă însăși 
forţa care ţinea universul laolaltă — /ogos-ul, cum îi 
spuneau filosofii — nu se dezintegra? Se lăsă în 
genunchi şi îşi afundă mâinile în nisip, şi în acea 
clipă își dădu seama că totul va fi nimicit — el 
însuși, Pliniu,  Corelia, biblioteca de la 
Herculaneum, flota, oraşele din jurul golfului, 
apeductul, Roma, Caesar, tot ce trăise sau se 
construise vreodată: în cele din urmă va mai fi 
doar o întindere de stâncă şi o mare fără sfârșit. 
Din ei nu va rămâne nici măcar urma paşilor; nu 
va rămâne nicio amintire. O să moară aici pe plajă, 
cu toți ceilalți, iar oasele lor se vor face țărână. 

Dar muntele nu-şi terminase încă numărul. Auzi 
tpătul unei femei şi își ridică privirea. Abia zărită 
dar parcă miraculoasă, pierdută în depărtare însă 
devenind tot mai aprinsă, o coroană de foc se 
aprinsese pe cer. 

VENUS 
25 August 


Ziua finală a erupției 

Inclinatio 
[ora 00:12] 


Se ajunge la un moment în care se evacuează atât 
de multă magmă, atât de rapid, încât densitatea 
coloanei de erupție devine prea mare pentru ca o 

convecție stabilă să poată continua. Când această 
situație devine predominantă, are loc prăbuşirea 

coloanei, generând fluxuri şi izbucniri 
piroclastice, mult mai letale decât căderile de 
tefra. 


Vulcanii: O Perspectivă Planetară 


Lumina se deplasa încet de la dreapta la stânga. 
Un nor luminos în formă de seceră — aşa l-a descris 
Pliniu — un nor luminos în formă de seceră care a 
măturat versantul dinspre apus al Vezuviului, 
lăsând în urmă un mozaic de flăcări. Unele erau 
mici puncte pâlpâind izolat — fermele şi vilele care 
luaseră foc. Dar în alte părți, întregi porțiuni de 
pădure erau în flăcări. Pete aprinse şi dănțuitoare 
de flăcări roşii şi portocalii deşirau întunericul. 
Secera înaintă implacabil, cel puţin cât ai fi 
numărat până la o sută, apoi se aprinse mai tare o 
clipă și se stinse. 

— Manifestarea, dictă Pliniu, a intrat într-o 
nouă fază. 

Pentru Attilius, acea creastă mișcându-se în 
tăcere avea ceva sinistru — apariția sa misterioasă, 
stingerea enigmatică. Născută pe culmea sfârtecată 
a muntelui, se rostogolise în jos şi se înecase în 
mare. Inginerul își aduse aminte de podgoriile 
roditoare, de ciorchinii grei de struguri, de sclavii 
legați cu lanţuri. Anul acesta n-o să fie mai fie 
recoltă, nici coaptă, nici altminteri. 

— E greu de spus de aici, spuse Torquatus, dar 
judecând după poziția sa, aş zice că e posibil ca 
norul de flăcări să fi trecut peste Herculaneum. 

— Şi totuşi nu pare să ardă, îi răspunse Attilius. 
Porțiunea aceea de coastă pare complet întunecată. 
Ca şi cum oraşul ar fi dispărut cu totul... 

Priviră spre poalele muntelui în flăcări, căutând 
vreo urmă de lumină, dar nu văzură nimic. 

Pe plaja de la Stabiae, valul de foc făcu să se 
încline balanța spaimei, mai întâi într-o parte, apoi 
în cealaltă, în curând le ajunse la nas mirosul 
focului, purtat de vânt, un gust iute şi pronunțat de 
sulf şi cenușă. Cineva strigă că or să fie arşi de vii 
cu toţii. Lumea se văita și plângea, Popidius mai 
tare decât toți ceilalți, strigând după mama sa, apoi 
cineva — unul din marinarii care împungeau din 
când în când acoperişul cu o vâslă — anunţă că 
pânza groasă nu se mai lăsase în jos. Panica se mai 
domoli. 

Attilius îşi întinse prudent mâna în afara 
cortului, cu palma îndreptată în sus, ca atunci când 
vrei să vezi dacă mai plouă. Marinarul avea 
dreptate. Aerul era în continuare plin de mici 
proiectile, dar furtuna îşi pierduse violența 
dinainte. Era ca şi cum muntele şi-ar fi canalizat 
energia malefică în altă direcție — avalanșa de foc 
luând locul bombardamentului de pietre. În 
momentul acela se hotărî. Mai bine să moară 
făcând ceva — mai bine să cadă lângă drumul de 
coastă şi să zacă într-un mormânt necunoscut — 
decât să aştepte cuprins de frică în acest adăpost 
firav, cu mintea plină de închipuiri grozave, 
aşteptându-și sfârşitul ca un spectator. Întinse 
mâna după perna aruncată pe jos, şi-o îndesă pe 
cap şi începu să pipăie nisipul din jur, căutând 
bucata de pânză cu care fusese legată. Cu voce 
pierdută, Torquatus îl întrebă ce are de gând. 

— Să plec! 

— Să pleci? sări Pliniu. 

Întins pe nisip, cu papirusurile întinse în jurul 
său, acoperite cu grămezi de piatră ponce ca să nu 
le ia vântul, amiralul îşi ridică imediat privirea: 

— Nu se poate! Îţi interzic categoric să pleci! 


307 


— Cu tot respectul, amirale, primesc ordine 
numai de la Roma. 

Attilus era surprins că nu fugise încă niciun 
sclav. Oare de ce?  Obişnuința, pesemne. 
Obişnuinţa, şi faptul că n-aveau unde să fugă. 

— Dar am nevoie de tine aici! 

În vocea aspră a lui Pliniu se simţea un ton 
rugător: 

— Dacă mi se întâmplă ceva? Cineva trebuie să 
aibă grijă ca observaţiile mele să ajungă la 
posteritate. 

— Se pot ocupa alții de asta, amirale. Eu prefer 
să-mi încerc norocul plecând. 

— Dar eşti un învăţat, inginere. Mi-am dat 
seama de asta. De asta ai venit cu mine. Îmi eşti 
mult mai folositor aici. Torquatus — oprește-l! 

Căpitanul ezită, apoi îşi desfăcu cureluşa de sub 
bărbie și îşi scoase coiful. 

— Ia-l! îi spuse. Fierul e un scut mai bun decât 
penele. 

Attilius începu să protesteze, dar Torquatus i-l 
puse în braţe: 

— Ia-l, şi Fortuna fie cu tine! 

— Mulţumesc. 

Attilius îi strânse mâna: 

— Fortuna să aibă grijă şi de voi! 

Mărimea era destul de bună. Nu mai purtase 
niciodată coif. Se ridică în picioare şi apucă o 
torță. Se simţea ca un gladiator pe punctul de a 
intra în arenă. 

— Şi unde ai de gând să te duci? bombăni 
Pliniu. 

Attilius ieşi afară, în furtună. Pietrele uşoare 
ricoşau din coif. În afară de câteva torţe înfipte în 
nisip în jurul adăpostului și de rugul îndepărtat al 
Vezuviului, totul era cufundat în întuneric. 

— Pompei! răspunse inginerul. 

Torquatus estimase că distanţa dintre Stabiae și 
Pompei era de cinci kilometri — o oră de mers într- 
o zi frumoasă, pe un drum bun. Dar muntele 

modificase legile timpului şi ale spațiului, şi multă 
vreme Attilius avu impresia că bate pasul pe loc. 

Reuşi să iasă de pe plajă şi să ajungă la drum 
fără prea mari dificultăţi, şi avea noroc că putea 
vedea tot timpul Vezuviul: focurile de acolo îi 
dădeau un punct de reper. Ştia că dacă merge drept 
către ele va ajunge mai devreme sau mai târziu la 
Pompei. Dar avea vântul din faţă, aşa că deşi își 
tinea capul aplecat înainte, nemaivăzând în faţa 
ochilor decât propriile picioare albite de praf și 
porțiunea de pietre printre care își croia drum, 
ploaia de proiectile îl lovea în plin şi îi umplea 
gura şi nările de praf. La fiecare pas se scufunda 
până la genunchi în piatra ponce, şi era ca şi cum 
ar fi încercat să se urce pe un deal de pietriş, sau 
într-un siloz plin de grăunţe — o pantă nesfârşită şi 
informă, care în irita pielea şi făcea să-i pleznească 
de tensiune mușchii coapselor. După câteva sute de 
paşi trebuia să se oprească şi, ținând torța într-o 
mână, să îşi extragă mai întâi un picior, apoi pe 
celălalt din marea de rocă, şi apoi să-şi scoată 
pietrele din încălțări. 

Ispita de a se întinde pe jos ca să se odihnească 
era aproape irezistibilă, şi totuşi ştia că trebuie să i 
se împotrivească. În calea sa dădea uneori peste 
corpurile celor care deja abandonaseră. Torța 
scotea la lumină siluete vagi, simple urme de 
umanitate, ici şi colo câte un picior ieşind în afară 
sau o mână încercând parcă să apuce ceva. Şi nu 
muriseră doar oameni pe drum. Nimeri peste un 
grup de boi înţepeniți în grămezile de pietre şi 
peste un cal care se prăbuşise între hulubele unei 
căruțe abandonate, povara fiind prea grea ca s-o 
mai poată trage: un cal de piatră trăgând o căruţă 
de piatră. Toate acestea le vedea ca pe nişte apariții 
fulgurante, luminate de cercul pâlpâitor de lumină 
pe care-l ducea cu el. Cu siguranţă erau mult mai 
multe victime, dar din fericire pentru el nu ajungea 
să le vadă. Uneori, din întuneric apăreau şi cei vii, 
nu doar morții — un bărbat ducând o pisică; o 

tânără goală şi cu minţile rătăcite; un alt cuplu, 
cărând pe umeri un candelabru lung de bronz, 
bărbatul în faţă şi femeia în spate. Mergeau în 
direcția opusă faţă de el. Din ambele părți se 
auzeau strigăte şi gemete izolate, în care cu greu 
mai recunoşteai glasurile unor oameni, cam cum 
îşi închipuia că trebuie să se audă pe un câmp de 
luptă, după încheierea ostilităților. Nu se opri decât 
o dată, când auzi un copil strigându-şi părinții. 
Rămase pe loc şi ascultă, învârtindu-se o vreme 
prin preajmă încercând să găsească de unde venea 
vocea, strigând la rândul lui. Dar copilul tăcuse, 
probabil de frică la auzul unei voci de străin, şi în 
cele din urmă Attilius abandonă căutarea. 

Continuă așa timp de câteva ore. 

La un moment dat, semiluna luminoasă apăru 
iarăşi pe culmea Vezuviului, rostogolindu-se în jos, 
urmând cam același traseu ca şi mai devreme. 
Strălucea mai puternic de data asta, şi când ajunse 
la mal, sau la ceea ce îşi imagina el că trebuie să 
fie malul, nu se stinse imediat, ci se rostogoli în 
mare, pierzându-se în întuneric. După aceea, 
ploaia de pietre se mai potoli, cum se întâmplase şi 
mai înainte. Dar de data asta valul de căldură părea 
să stingă focurile de pe versanții muntelui, mai 
degrabă decât să le înteţească. Curând după aceea, 
torta lui începu să pâlpâie. Cea mai mare parte a 
catranului se consumase. Se avântă înainte cu forţe 
proaspete, născute din teamă, pentru că ştia că 
odată torta stinsă, va rămâne neputincios în 
întuneric. Şi când chiar se stinse, senzația fu cu 
adevărat îngrozitoare, mai cumplit decât își putuse 
închipui. Picioarele îi dispăruseră şi nu mai vedea 
nimic, nici măcar când îşi ridica mâna în dreptul 
ochilor. 

Focurile de pe versantul Vezuviului se 
micşoraseră şi ele, reduse la mici izbucniri de 
scântei portocalii. Fulgerele roşii dădeau o 
strălucire rozalie părții de jos a norului negru. Nu 
mai ştia bine încotro se îndreaptă. Rămăsese parcă 

fără corp, complet singur, îngropat până aproape 
de coapse între pietre, cu pământul vâjâind şi 
duduind în jurul său. Aruncă torţa stinsă şi se 
prăbuşi înainte. Își întinse braţele şi rămase cu faţa 
în Jos, simțind cum cuvertura de pietre i se depune 
pe umeri, şi avea o senzaţie de bine, ca în copilărie 
când stătea în pat, înfăşurat în pături. Îşi aşeză 
obrazul pe piatra caldă și simţi că se relaxează. Un 
profund sentiment de linişte punea stăpânire pe el. 
Dacă asta era moartea, nu era deloc rău: nu-i era 
greu s-o accepte, chiar s-o primească cu bucurie, 
ca pe odihna binemeritată la sfârşitul unei zile de 
trudă în tunelul apeductului. 

Visa că pământul se topeşte iar el cădea, se 
rostogolea sub o cascadă de pietre, înspre 
adâncuri. 


ÎL trezi căldura şi mirosul de ars. Nu ştia cât 
dormise. 

Destul încât să fie îngropat aproape de tot. Era 
deja în mormânt. Panicat, începu să dea din braţe 
şi încet-încet simţi că greutatea de pe umeri se dă 
la o parte şi auzi zornăitul pietrelor căzând de pe 
el. Se ridică şi își scutură capul, scuipând praful 
din gură, clipind din ochi, rămas în continuare 
îngropat până la brâu. 

Ploaia de pietre aproape se oprise — semnul de- 
acum familiar — şi în depărtare, chiar în faţa lui 
văzu pe cer secera strălucitoare, devenită şi ea 
familiară. Atât că de data asta în loc să se miște ca 
o cometă de la stânga la dreapta, cobora rapid şi se 
întindea într-o parte, venind înspre el. Imediat în 
urma sa rămânea o porțiune de întuneric, care 
peste câteva clipe izbucnea în flăcări, căldura 
găsind combustibil proaspăt pe versantul sudic al 
muntelui; înaintea sa, purtat de curentul de aer 
fierbinte, venea un duduit zgomotos, pe care Pliniu 
l-ar fi descris schimbând metafora — nu un nor, ci 
un val — un val clocotind de vapori roşii și fierbinţi 

care îi scoroji obrajii şi îi umezii ochii. Simţea 
miros de păr ars. 

Se zvârcolh ca să se elibereze din strânsoarea 
pietrelor, în timp ce acel răsărit sulfuros gonea de- 
a latul cerului către el. În centrul său creştea un 
lucru întunecat, ieşind parcă din pământ, şi curând 
îşi dădu seama că lumina aceea purpurie 
descoperea silueta unui oraş aflat la mai puţin de 
un kilometru de el. Vederea se lumină. Reuși să 
distingă zidurile şi turnurile de observație ale 
orașului, ferestrele închise — şi oameni, umbrele 
unor oameni, alergând înspăimântați de-a lungul 
întăriturilor. Spectacolul îi apăru clar în faţa 
ochilor doar câteva clipe, destul însă cât să 
recunoască orașul Pompei, după care strălucirea 
din urma norului se stinse treptat, îngropând oraşul 
la loc în întuneric. 

Diluculum 


Este imprudent să presupui că răul cel mai mare a 
trecut după faza explozivă iniţială. Să anticipezi 
sfârşitul unei erupții este chiar mai greu decât să-i 
anticipezi începutul. 


Enciclopedia Vulcanilor 


Îşi dădu jos coiful şi îl folosi drept găleată, 
înfigându-l în grămada de pietre şi golindu-l peste 
umăr. În timp ce se străduia să-şi facă loc îşi dădu 
treptat seama că își poate vedea conturul alb al 
brațelor. Se opri şi îşi ridică uimit mâinile. Un 
lucru atât de neînsemnat, să-ți poţi vedea mâinile, 
dar aproape îi venea să plângă de uşurare. Venea 
dimineața. O nouă zi se zbătea să se nască. Era 
încă viu! 

Termină de săpat, îşi eliberă cu greu picioarele 
şi se ridică în picioare. Mulțimea de focuri de pe 
Vezuviu, aprinse din nou, îl făcuseră să-şi recapete 
simţul orientării. Poate că imaginaţia îi juca feste, 
dar avu chiar senzația că vede umbra orașului. 
Abia vizibil în întuneric, covorul de piatră ponce 
se întindea de jur împrejur, formând un peisaj 
fantomatic, uşor vălunt. Porni către Pompei, 
scufundându-se iarăşi până la genunchi, transpirat, 
însetat, murdar, cu mirosul iute de ars în gâtlej și 
în nas. Judecând după cât de aproape erau zidurile 
oraşului trase concluzia că ajunsese aproape în 
port, caz în care pe undeva prin preajmă ar fi 
trebuit să se găsească un râu. Dar revărsarea de 
piatră scufundase Sarnusul sub un deșert de rocă. 
Prin praful din jur avu impresia vagă că de-o parte 
şi de alta se găseau ziduri joase, dar în timp ce 
înainta împleticit îşi dădu seama că nu erau 
garduri, ci clădiri, clădiri îngropate, şi că înainta pe 
o stradă la nivelul acoperișurilor. Stratul de piatră 
era probabil înalt de cel puţin doi metri. 

Greu de crezut că supravieţuise cineva la un 
asemenea bombardament. Şi totuşi aşa era. Nu 
doar că mai devreme văzuse oameni mișcându-se 
pe întăriturile din jurul oraşului, dar îi vedea şi 
acum, ieşind din găuri săpate în pământ, de sub 
casele lor transformate în morminte — oameni 
izolați sau în perechi, sprijinindu-se unul de altul, 
familii întregi, până şi o mamă ţinând în braţe un 
bebeluș. leşeau afară şi rămâneau în lumina 
maronie, scuturându-și praful de pe haine și 
privind înspre cer. În afară de câteva proiectile 
răzlețe, avalanșa de piatră încetase. Dar avea să 
revină, Attilius n-avea nicio îndoială. Înţelesese 
cum se întâmplau lucrurile. Cu cât mai mare era 
izbucnirea de aer fierbinte coborând pe versanţi, cu 
atât mai multă energie părea să extragă din furtună 
şi cu atât mai lungă era perioada de acalmie înainte 
să reînceapă. Pe de altă parte, nu avea nicio 
îndoială că izbucnirile deveneau tot mai puternice. 
Prima părea să fi lovit Herculaneum; a doua 
trecuse de oraş şi ajunsese la mare; a treia părea să 
fi ajuns aproape până la Pompei. Următoarea ar 
putea foarte bine să măture întregul oraş. Continuă 
să înainteze, croindu-și cu greu drum. 

Portul dispăruse cu totul. Câteva catarge ieşind 
din marea de piatră ponce, un etambou rupt și 
profilul învăluit în praf al unei carene erau 
singurele semne că existase vreodată un port. 
Auzea marea, dar părea foarte îndepărtată. Însăşi 
forma coastei se modificase. Din când în când, 
pământul se scutura şi din depărtare se auzea 
zgomot de ziduri năruindu-se, scânduri pleznind şi 
acoperișuri prăbuşindu-se. O minge de foc vâjâi pe 
deasupra lor şi lovi în depărtare coloanele 
templului lui Venus. Izbucni un incendiu. Devenea 
tot mai greu să înainteze. Simţi că este pe o pantă 
care urcă şi încercă să-şi reprezinte cum arăta 
portul, cu drumurile în rampă ducând de la docuri 
şi cheiuri către porţile oraşului. În jurul lui, torţe 
apăreau din aerul fumuriu şi treceau pe lângă el. Se 

așteptase să dea peste mulțimi de supraviețuitori 
care să profite de ocazie pentru a fugi din oraș, dar 
lumea se deplasa în direcția opusă. Toți se 
întorceau în Pompei. De ce? Ca să-i caute pe cei 
de care se rătăciseră, presupuse. Sau ca să vadă ce 
pot recupera din case. Ca să jefuiască, poate. Vroia 
să le spună să fugă cât mai puteau, dar nu mai avea 
puterea să scoată niciun sunet. Cineva îl îmbrânci 
la o parte şi trecu pe lângă el, bâţâindu-se în toate 
părțile ca o marionetă în timp ce îşi croia drum 
printre nămetii de piatră. 

Attilius reuşi până la urmă să ajungă la capătul 
de sus al rampei. Bâjbâi în jur prin penumbra 
prăfoasă, până când găsi un colț de zidărie şi se 
strecură pe lângă el în tunelul jos — tot ce mai 
rămăsese din măreaţa intrare în oraş. Dacă ridica 
mâinile, ar fi putut atinge tavanul boltit. Cineva îl 
ajunse din urmă, împleticindu-se, și îl apucă de 
mână: 

— Ai văzut-o pe soţia mea? 

Bărbatul ducea o lampă mică, cu ulei, ținând o 
mână căuş în jurul flăcării. Era tânăr, chipeș şi 
nefiresc de îngrijit, ca şi cum tocmai 1eşise să facă 
o plimbare înainte de micul dejun. Attilius observă 
că degetele care ţineau lampa aveau manichiura 
făcută. 

— Îmi pare rău.. 

— Julia Felix? Sigur o ştii. Toată lumea o ştie. 

Vocea îi tremura. Strigă în jur: 

— A văzut-o cineva pe Julia Felix? 

Se produse un val de rumoare şi Attilius își dădu 
seama că sub poartă erau adăpostiţi vreo zece 
oameni. 

— N-a trecut pe aici, mormăi cineva. 

Tânărul scoase un geamăt şi porni clătinându-se 
către oraş: 

— Julia! Julia! 

Vocea i se auzea tot mai slab pe măsură ce 
lampa cu lumină tremurată dispărea în întuneric. 

— Julia! 

Attilius întrebă cu voce tare: 

— Ce poartă e aici? 

Îi răspunse același bărbat de mai devreme: 

— Stabiană. 

— Deci ăsta e drumul spre Poarta Vezuviului? 

— Nu-i spune! șuieră o voce din apropiere. E un 
străin, venit să ne jefuiască! 

Alţi oameni, purtând torţe, încercau să-şi facă 
loc pe rampă. 

— Hoţii! se auzi țipătul ascuțit al unei femei. 
Casele noastre nu sunt păzite de nimeni! Hoţii! 

Căzu primul pumn, cineva înjură şi brusc 
intrarea îngustă deveni o învălmăşeală de umbre și 
torţe fluturate prin aer. Inginerul urmărea zidul cu 
mâinile şi continua să înainteze, călcând peste 
corpurile celorlalți. Se auzi o înjurătură şi o mână 
îl prinse strâns de gleznă. Îşi smuci piciorul din 
strânsoare. Ajunse la celălalt capăt al porții şi privi 
în urmă, chiar în momentul când o femeie era 
lovită în față cu o torță. Părul îi luă foc. Urletele ei 
îl urmăriră pe inginer după ce se întoarse şi încercă 
să fugă, străduindu-se cu disperare să scape din 
încăierarea care acum părea să atragă oameni de pe 
aleile laterale, umbre ieșite din umbră, alunecând 
în jos pe rampă ca să participe la încăierare. 

Nebunie: un oraş întreg îşi pierduse mințile. 

Continuă să urce cu greu, încercând să-și dea 
seama unde era. Era sigur că drumul ducea către 
Poarta Vezuviului — vedea chiar în faţă dantelele 
de foc răspândindu-se pe munte, ceea ce însemna 
că nu putea fi prea departe de casa Popidius, ar fi 
trebuit să fie chiar pe strada pe care se găsea. La 
stânga, ceva mai în spate, se găsea o clădire mare 
căreia îi dispăruse acoperişul, unde înăuntru ardea 
un foc, luminând în spatele ferestrelor figura uriașă 
şi bărboasă a zeului Bacchus — era probabil vorba 
de un teatru. La dreapta vedea contururile 
butucănoase ale caselor, ca un şir de dinți tociţi, cu 
numai un metru de zid rămas la vedere. Se 
îndreptă spre ele clătinându-se. Vedea torţe agitate 

în aer. Se aprinseseră câteva focuri. Oamenii săpau 
cu disperare, unii folosind scânduri de lemn, câțiva 
cu mâna goală. Alţii strigau nume, trăgeau de cutii, 
covoare, bucăți de mobilă ruptă. O bătrână urla 
isteric. Doi bărbaţi se luptau pe ceva — nu reușea să 
vadă ce — un altul încerca să fugă cu un bust de 
marmură în braţe. 

Văzu un grup de cai înţepeniți în mijlocul 
galopului, ieşind din negură deasupra capului său, 
şi se uită la ei ca prostit câteva clipe, până să-şi dea 
seama că era monumentul ecvestru din intersecția 
cea mare. Cobori iarăşi dealul, trecu de o brutărie 
— asta era, din câte îşi amintea — și într-un târziu, 
marcată cu litere şterse pe un zid în dreptul 
genunchilor săi, văzu o inscripție: „VECINII 
SUSŢIN ALEGEREA LUI LUCIUS POPIDIUS 
CA EDIL. SE VA DOVEDI DEMN DE 
ÎNCREDERE” 

Reuşi să se strecoare printr-o fereastră laterală și 
îşi croi drum printre moloz, strigând-o pe nume. În 
Jur nu era niciun semn de viaţă. 

Putea să-şi dea seama de cum sunt împărțite cele 
două case după pereții etajelor de sus. Acoperişul 
atriumului se prăbuşise, dar porțiunea plată de 
lângă el trebuie să fi fost locul bazinului de înot, 
iar dincolo trebuie să fi fost a doua curte. Băgă 
capul în câteva din camerele de la ceea ce fusese 
până nu demult etajul de sus. Distingea cu greu 
bucăți de mobilă ruptă, veselă spartă, fâşii de 
perdele atârnând. Chiar în zonele unde acoperișul 
era înclinat, acesta cedase sub avalanșa de pietre. 
Grămezi de piatră ponce erau amestecate cu țiglele 
de teracotă, cărămizi şi grinzi pleznite. Găsi o 
cuşcă de păsări goală pe ceea ce părea să fi fost un 
balcon şi păşi într-un dormitor abandonat, deschis 
către cer. Era evident că fusese camera unei femei: 
bijuterii abandonate, un pieptene, o oglindă spartă. 
În penumbra cenușie, o păpușă, îngropată sub 
rămăşiţele acoperișului, aducea în chip grotesc cu 
un copil mort. Ridică de pe pat ceva ce 1 se păruse 

inițial a fi o cuvertură, dar îşi dădu apoi seama că 
era o pelerină. Încercă ușa — încuiată — apoi se 
aşeză pe pat şi privi mai atent la pelerină. 

Nu fusese niciodată prea atent la hainele 
femeilor. Sabina îi spunea că n-ar fi remarcat nici 
dacă ar fi văzut-o îmbrăcată în zdrenţe. Dar 
pelerina de aici, nu avea nicio îndoială, era a 
Coreliei. Popidius spusese că a fost închisă în 
cameră, iar aici era dormitorul unei femei. Nu era 
nici urmă de cadavru, nici aici, nici afară. Pentru 
prima dată îndrăzni să spere că fata scăpase. Dar 
când? Şi unde era? 

Întoarse pelerina pe dos şi încercă să se 
gândească ce făcuse Ampliatus. „Vroia să ne 
închidă pe toți acolo” — astea fuseseră vorbele lui 
Popidius. Probabil blocase toate ieșirile şi le 
impusese tuturor să stea înăuntru până trece totul. 
Dar trebuie să fi venit un moment, către seară, 
când acoperişurile au început să se prăbușească și 
până şi Ampliatus a fost nevoit să admită că 
vechea casă era o capcană a morţii. Nu era genul 
care să-şi aştepte moartea fără luptă. Dar chiar și în 
acest caz nu ar fi fugit din oraş: nu-i stătea în 
caracter, şi în plus în momentul acela devenise 
deja imposibil să ajungi prea departe. Nu. Ar fi 
încercat să-şi ducă familia într-un loc sigur. 

Attihus ridică pelerina Coreliei şi îi adulmecă 
parfumul. Poate că fata încercase să fugă de tatăl 
ei. Doar îl ura atât. Dar el nu i-ar fi dat drumul. Îşi 
imagină că probabil organizaseră o procesiune, 
foarte asemănătoare cu cea de la vila lui 
Pomponianus din Stabiae. Perne sau pături legate 
în jurul capetelor. Torţe care să facă un pic de 
lumină. Afară din casă, sub grindina de pietre. Și 
apoi — încotro? Unde ar fi fost în siguranță? 
încercă să-şi folosească mintea de inginer. Ce fel 
de acoperiş era destul de puternic încât să reziste la 
presiunea exercitată de doi metri și jumătate de 
piatră ponce? Nu unul plat, asta era sigur. Ceva 
construit cu metode moderne. Un dom ar fi fost 

ideal. Dar unde se găsea un dom modem în 
Pompei? 

Lăsă pelerina să-i cadă din mâini şi porni 
poticnindu-se înapoi spre balcon. 


Între timp, pe străzi ieşiseră sute de oameni, 

mișunând în toate părțile la nivelul acoperişurilor, 
în semi-întuneric, ca nişte furnici cărora le fusese 
dărâmat cuibul. Unii se învârteau de colo-colo 
pierduţi, năuciţi, înnebuniţi de durere. Văzu un 
bărbat cum îşi scoate calm hainele şi le 
împătureşte, ca și cum s-ar fi pregătit să înoate. 
Alţii păreau să știe clar ce vor, urmărindu-și 
planurile personale de căutare sau de evadare. 
Hoţii — sau poate proprietarii de drept: 
cine mai putea şti? — se năpusteau pe alei cu orice 
puteau duce în mână. Cele mai dezolante erau 
numele strigate cu glas plângător în întuneric. Îi 
văzuse cineva pe Felicio, sau pe Pherusa, sau pe 
Verus, sau pe Appuleia, soția lui Narcissus? Sau pe 
Specula, sau pe avocatul Terentius Neo? 
Părinții fuseseră despărțiți de copii. Copiii stăteau 
în afara minelor şi plângeau. De faţa lui Atuilius 
erau apropia- te tot timpul torţe, cu speranţa că va 
fi altcineva — tatăl, soţul, fratele. Îi dădea la o 
parte, ridicând din umeri la toate întrebările lor, 
hotărât să numere insulele pe măsură ce le 
depăşea, urcând dealul spre nord, către Poarta 
Vezuviului - una, două, trei: la fiecare 1 se părea 
că-i ia o veșnicie să ajungă la capăt, şi nu putea 
spera decât că memoria nu-i juca vreo festă. 

Pe versantul sudic al muntelui ardeau cel puțin o 
sută de focuri, împrăștiate într-o constelație 
complicată, atârnate parcă pe cer la mică înălțime. 
Attilius învățase deja să facă diferenţa între 
diversele flăcări ale Vezuviului. Cele de acum nu 
erau periculoase — doar urmările unei calamități 
care trecuse. Dar gândul că un nou nor 
incandescent va apărea deasupra lor pe creasta 

muntelui îl umplea de spaimă și îl făcea să-şi mişte 
picioarele epuizate prin orașul în ruine. 

La colțul celei de-a patra insula găsi şirul de 
magazine, îngropate pe trei sferturi, şi se cățără pe 
versantul de piatră ponce până pe acoperiş. Se 
ghemui chiar în spatele marginii de sus. Conturul 
era ascuțit. Probabil dincolo ardeau focuri, își 
ridică încet capul. De cealaltă parte a curții 
constructorilor, acum îngropată, se vedeau cele 
nouă ferestre înalte ale băilor lui Ampliatus, 
fiecare din ele luminată aprins — sfidător, parcă — 
de torţe și zeci de lămpi cu ulei. Distingea unele 
din figurile zeilor pictaţi pe ziduri şi siluetele 
oamenilor care se mișcau în fața lor. Nu lipsea 
decât muzica, şi totul ar fi arătat ca o petrecere în 
plină desfăşurare. 

Attilius se lăsă să alunece în spațiul închis şi 
porni să-l traverseze. Lumina era atât de puternică 
încât își văzu umbra pe pământ. Când se apropie, 
văzu că siluetele erau sclavi care curățau piatra 
ponce purtată de curenţi în cele trei încăperi mari — 
vestiarul, tepidariumul și caldariumul — luând-o cu 
nişte lopeţi de lemn, ca pe zăpadă, acolo unde 
stratul era mai gros sau măturând-o pur şi simplu 
în restul locurilor. În spatele lor, Ampliatus se 
mișca încoace şi-ncolo, strigând la ei să muncească 
mai cu sârg, din când în când apucând o lopată sau 
o mătură ca să le arate cum se face, după care își 
relua mersul agitat, de sălbăticiune închisă în 
cușcă. Attilius rămase câteva clipe în picioare, 
urmărindu-i din întunericul care îl ascundea, apoi 
începu să urce cu grijă înspre încăperea din mijloc 
— tepidariumul - în spatele căreia se vedea ușa 
către caldariumul acoperit cu un dom. 

N-avea cum să intre fără să fie văzut, aşa că nu 
făcu niciun efort să se ascundă, traversă întinderea 
de piatră ponce și intră prin fereastra deschisă. 
Pietrele pe care călca făceau zgomot, iar sclavii îl 
priveau uluiți. Parcursese jumătate din caldarium 
când fu zărit de Ampliatus — „Aquarius!” 

— Care se grăbi să-i iasă în întâmpinare. Avea 
zâmbetul pe față şi braţele larg deschise. 

— Aquarius! Te aşteptam! 

Avea o tăietură la tâmplă iar părul de pe partea 
stângă a capului era năclăit în sânge uscat. Obrajii 
îi erau zgâriați și prin stratul de praf se infiltrase 
sângele, săpând dâre roşii în masca albă. Colţurile 
gurii erau îndreptate în sus - o mască a comediei. 
Lumina strălucitoare 1 se reflecta în ochii larg 
deschişi. Până să apuce Attilius să spună ceva, 
începu să vorbească din nou: 

— Trebuie să punem apeductul în funcțiune 
imediat! Totul e gata. Nimic n-a fost afectat. Am 
putea deschide chiar mâine, doar să ne putem 
conecta la apă. 

Vorbea foarte repede, vorbele i se rostogoleau 
din gură, nici nu termina bine o propoziţie şi trecea 
la următoarea. Avea atâtea de spus! Vedea totul 
clar în faţa ochilor! 

— Oamenii o să aibă nevoie de un loc 
funcțional în orașul ăsta. O să aibă nevoie să se 
spele — s-a făcut multă mizerie peste tot. Dar nu e 
doar asta. O să fie şi un simbol în jurul căruia să se 
adune. Dacă văd că băile funcționează, o să prindă 
curaj şi încredere. Încrederea e cheia oricărei 
reuşite. Cheia încrederii e apa. Apa e totul, 
înţelegi? Am nevoie de tine, aquarius. Jumăte- 
jumăte! Ce zici? 

— Unde-i Corela? 

— Corela? 

I se citea în priviri aştepta în continuare o 
înțelegere de vreun fel: 

— O vrei pe Corelia? În schimbul apei? 

— Poate că da. 

— O căsătorie? Sunt dispus să iau în calcul 
varianta. 

Făcu un semn cu degetul: 

— E aici. Dar trebuie să vorbesc cu avocaţii, să 
redactăm contractul. 


321 


Attilius îi întoarse spatele şi porni cu paşi mari 
prin intrarea îngustă către laconium. Aşezaţi pe 
băncile de piatră din micul caldarium în formă de 
dom şi luminate de torţele prinse în suporturi pe 
pereţi, erau Corelia, mama și fratele ei. De cealaltă 
parte erau intendentul, Scutarius şi portarul uriaş, 
Massavo. O altă ușă făcea legătura cu caldariumul. 
Corelia îşi ridică privirea când intră inginerul. 

— Trebuie să plecăm! spuse el. Repede, toată 
lumea! 

În spatele lui, Ampliatus se așezase în ușă: 

— Nu-nu-nu, spuse el, nu pleacă nimeni. Am 
rezistat la ce era mai rău, n-o să fugim tocmai 
acum. Aduceţi-vă aminte de profeția sibilei! 

Attilius nu-l băgă în seamă şi 1 se adresă 
Coreliei. Fata părea paralizată de şoc. 

— Ascultă-mă! Căderea de pietre nu e pericolul 
principal. Când pietrele se opresc, curenţi de foc 
încep să coboare muntele. I-am văzut. Distrug 
totul în calea lor. 

— Nu, nu! Aici suntem cel mai la adăpost, 
insistă Ampliatus. Crede-mă! Pereţii sunt groși de 
un metru. 

— La adăpost de căldură într-un caldarium? 

Attilius vorbi către ceilalți: 

— Nu-l ascultați. Când o să vină norul fierbinte 
o să vă coaceţi aici ca într-un cuptor. Corea! 

Îi întinse mâna fetei, care aruncă o privire rapidă 
către Massavo. Erau prizonieri, își dădu seama 
Attilius. Laconiumul era o închisoare. 

— Nu pleacă nimeni, repetă Ampliatus. 
Massavo! 

Attilius o apucă de mână pe Corelia și încercă s- 
o tragă spre caldarium înainte ca Massavo să poată 
face ceva, dar uriașul era prea iute pentru el. Sări 
în dreptul ușii, iar când Attilius încercă să-l dea la 
o parte, Massavo îl apucă de gât cu o mână și îl 
târi înapoi în cameră. Attilius îi dădu drumul 
Corelei şi se chinui să dea la o parte mâna care îl 
sugruma. În mod normal se descurca bine într-o 

luptă, dar nu cu un adversar de asemenea 
dimensiuni, şi nu când era atât de epuizat ca acum. 
Îl auzi pe Ampliatus spunându-i lui Massavo să-i 
rupă gâtul — „Rupe-i gâtul şoricelului” — după care 
o flacără îi șuieră pe lângă urechi și Massavo 
scoase un urlet de durere. Strânsoarea din jurul 
gâtului cedă. O văzu pe Corelia strângând o torţă 
în mâini şi pe Massavo căzut în genunchi. 
Amplatus o strigă pe nume cu braţele întinse spre 
ea, Şi în vocea lui era ceva aproape rugător. Fata se 
răsuci rapid, lăsând o dâră de foc în urmă, aruncă 
torța spre tatăl ei şi apoi ieşi pe ușă înspre 
caldarium, strigând la Attilius s-o urmeze. 

Inginerul se năpusti clătinându-se prin tunel, 
după ea, ajunse în strălucirea albă a încăperii celei 
fierbinți, traversă pardoseala impecabil de curată, 
trecu de sclavi și ieşi pe fereastră în întuneric, 
scufundându-se printre pietre. Pe la jumătatea 
curții se uită înapoi, gândindu-se că poate 
Ampliatus renunţase — la început nu văzuse niciun 
semn că i-ar urmări cineva — dar bineînţeles că în 
nebunia lui acesta nu renunțase; nu renunța 
niciodată. Silueta masivă, de neconfundat, a lui 
Massavo apăru în fereastră, alături de stăpân. 
Lumina ferestrei se sparse în fragmente de la 
torțele care erau împărțite sclavilor. Vreo zece ingi 
înarmați cu mături şi lopeţi săriră afară din 
caldarium și se împrăștiară în curte. 

Căţăratul înapoi pe acoperiş păru să dureze o 
veșnicie, în care picioarele le alunecau şi le fugeau 
în toate părțile. Ajunseră în fine sus şi săriră în 
stradă. Timp de o clipă apărură pe acoperiș, 
suficient ca unul din sclavi să-i vadă şi să-i 
avertizeze pe ceilalți cu un strigăt. Când ateriză pe 
stradă, Attilius simţi o durere ascuțită la gleznă. O 
prinse de mână pe Corelia și mai urcă puţin pe 
deal, şchiopătând, după care se retraseră amândoi 
în umbra zidului, chiar când torţele oamenilor lui 
Amplatus apăreau pe stradă în spatele lor. Drumul 

pe care ar fi putut fugi către Poarta Stabiană le 
fusese blocat. 

Attilius se gândi că nu mai aveau nicio şansă. 
Erau prinși în capcană între două focuri — flăcările 
torțelor şi cele ale Vezuviului — și chiar când se 
uita înnebunit de la unele la altele văzu că în vârful 
muntelui începe să apară o dâră de lumină, chiar în 
locul unde apăruseră izbucnirile dinainte. În 
mijlocul disperării îi veni un gând — un gând 
absurd, îl alungă imediat — dar gândul persista, şi 
deodată se întrebă dacă de fapt nu urmărise asta tot 
timpul. Nu asta făcuse, la urma urmei: se 
îndreptase spre Vezuviu în timp ce restul lumii fie 
rămânea pe loc, fie fugea cât mai departe? Mai 
întâi pe drumul de coastă de la Stabiae la Pompei, 
apoi urcând dealul dinspre sudul orașului către 
nord. Poate că asta îi era lui dat, asta îi fusese sortit 
de la bun început. 

Privi către munte. Nu era nicio îndoială, 
viermele de lumină creştea. O întrebă cu voce 
pierdută pe Corelia: 

— Poţi să fugi? 

— Da. 

— Atunci fugi cum n-ai mai fugit în viaţa ta. 

Ieşiră din ascunziş. Oamenii lui Ampliatus erau 
cu spatele la ei, privind prin negură către Poarta 
Stabiană. Îl auzi pe Ampliatus cum dă ordine — 
„Voi doi mergeţi pe strada lăturalnică, voi trei la 
poalele dealului” — şi nu le mai rămânea decât să 
înceapă din nou înaintarea anevoioasă printre 
pietre. Durerea de la gleznă îl făcea să strângă din 
dinți, iar fata se mişca mai repede ca el, cum se 
întâmplase şi la Misenum, când ţâşnise în sus pe 
deal, strângându-și rochia cu o mână şi săgetând 
întunericul cu picioarele ei lungi și albe. Mergea în 
urma œi, împiedicându-se şi auzindu-l pe 
Amplhatus cum strigă din nou — „Uite-i! După 
mine!” — dar când ajunseră la capătul unei insula şi 
se încumetă să privească în urmă nu mai văzu în 
spate decât o singură torță. 

— Laşilor! urla Amplatus. Vă e frică de nimic! 

Dar era evident ce-i făcuse să nu mai răspundă 
la comenzi. Nu mai era nicio îndoială pentru 
nimeni că valul de foc se revărsa în jos pe munte, 
crescând văzând cu ochii, devenind tot mai lat — 
învolburat, fluid, mai fierbinte ca flacăra. Fierbinte 
ca fierul încins, trebuia să fu nebun ca să fugi 
înspre el. Până şi Massavo îşi părăsi stăpânul. 
Oamenii renunţau la strădaniile devenite ridicole 
de a-și scoate lucrurile de sub dărâmături şi se 
precipitau în jos pe deal. Attilius simţea căldura 
arzându-i faţa. Vântul dogoritor ridica vârtejuri de 
cenuşă şi resturi de tot felul. Corelia își întoarse 
privirea spre el, dar inginerul îi făcu semn să 
meargă înainte — să urce către munte împotriva 
oricărui instinct, împotriva oricărei rațiuni. 
Trecuseră de încă o insula. Mai rămânea una 
singură. În fața lor, Poarta Vezuviului se contura pe 
cerul aprins. 

— Stai! strigă Ampliatus. Corelia! 

Dar vocea 1 se auzea tot mai slab, rămăsese în 
urmă. 

Attilius ajunse la colțul castellum aquae, cu 
capul aplecat sub vântul arzător, aproape orbit de 
praf, şi o trase pe Corelia după el pe aleea îngustă. 
Uşa era aproape în întregime acoperită de pietre. 
Se mai vedea doar un triunghi îngust de lemn. O 
lovi cu putere, şi la a treia încercare încuietoarea 
cedă, iar pietrele se rostogoliră înăuntru prin 
deschizătură. O împinse pe fată înăuntru şi se 
strecură după ea în întunericul ca smoala. Auzea 
apa curgând, înaintă pe pipăite, găsi marginea 
rezervorului şi se căţără înăuntru, intrând în apă 
până la brâu. O trase pe fată după el şi orbecăi 
după şuruburile de prindere. Reuși să le găsească 
şi dădu grilajul la o parte. O împinse pe Corela în 
gura tunelului şi se strecură după ea. 

— Mergi înainte! Cât poţi de mult! 

Răsună un vuiet cumplit, ca o avalanșă. Corelia 
n-avea cum să-l mai audă. Nu mai auzea nici el ce 

spunea. Dar fata se împletici înainte din instinct. O 
urmă, punându-i mâinile pe mijloc şi apăsând-o cu 
putere, încercând să o coboare în apă cât mai mult 
posibil. O acoperi cu trupul său. Rămaseră așa 
înlănțuiți, în apă. Apoi nu mai simțiră decât 
căldura  dogoritoare şi miasma de sulf în 
întunericul apeductului, aflat chiar sub zidurile 
oraşului. 

Hora altera 


Corpul omenesc nu poate supravieţui la 
temperaturi care depășesc 200 de grade Celsius 
mai mult de câteva clipe, mai ales în curentul 
rapid al unei erupții. Încercarea de a respira în 
norul dens de cenuşă fierbinte, în absenţa 
oxigenului, ar duce la pierderea cunoștinței după 
câteva inhalări şi ar produce arsuri severe ale 
tractului respirator. Pe de altă parte, 
supraviețuirea este posibilă în zonele mai 
marginale ale erupției dacă există un adăpost 
adecvat, care să protejeze de fluxul de aer 
fierbinte şi de temperaturile ridicate ale acestuia, 
ca şi de proiectilele (pietre, materiale de 
construcție) antrenate de norul în mișcare. 


Enciclopedia Vulcanilor 


O furtună de nisip incandescent cobora în viteză 
dealul către Amplatus. Zidurile exterioare erau 
smulse, acoperișurile  explodau, ţiglele și 
cărămizile, bârnele, pietrele şi corpurile zburau 
către el, dar în lungul moment dinaintea morţii sale 
îi păru totul foarte lent, încât le vedea pe toate cum 
se mişcau, purtate de explozie. Şi apoi valul îl izbi, 
făcu să-i explodeze timpanele, îi aprinse părul, îi 
smulse hainele și pantofii şi îl ridică în aer cu 
picioarele în sus, izbindu-l de zidul unei clădiri. 

Muri în chpa cât îi luă erupției să ajungă la băi 
şi să se năpustească prin ferestrele deschise, 
sufocând-o pe soția lui, rămasă pe loc în 
caldarium, ascultătoare până la capăt. 

Îl prinse din urmă pe fiul său, care evadase şi 
încerca să ajungă la Templul lui Isis. Valul îl ridică 
în aer, după care îi cuprinse pe intendent și pe 
portar — pe Massavo — care coborau în fugă strada 
către Poarta Stabiană. Trecu peste bordel, unde 
Africanus se întorsese ca să-şi recupereze lucrurile 
şi unde Zmyrina stătea ascunsă sub patul lui 

Exomnius. Îl omorî pe Brebix, care de la începutul 
erupției se dusese la școala de gladiatori, la foştii 
săi camarazi, şi pe Musa şi Corvinus, care se 
hotărâseră să rămână cu el, sperând că vor fi 
protejaţi de experienţa lui. Îl omorî şi pe 
credinciosul Polites, care se adăpostise în port, dar 
revenise în oraş ca să vadă dacă n-o poate ajuta pe 
Corela. 

A omorât peste două mii de oameni în mai puţin 
de jumătate de minut şi le-a lăsat cadavrele într-o 
serie de tablouri groteşti, la care posteritatea avea 
să privească cu gura căscată. 

Căci deşi părul şi hainele începuseră să ardă, 
focurile au fost repede înăbușite de lipsa 
oxigenului şi apoi o maree de cenușă fină, groasă 
de doi metri, venind în urma valului de aer, s-a 
revărsat peste oraș, învelind totul şi luând în cele 
mai mici detalii forma victimelor doborâte de 
suflu. Această cenușă s-a întărit apoi. Piatra ponce 
a continuat să cadă. În giulgiurile lor de piatră, 
corpurile au putrezit, şi odată cu ele, cu trecerea 
secolelor, amintirea că fusese vreodată un oraş în 
acest loc. Pompei a devenit un oraş ai cărui 
cetăţeni erau niște goluri perfect conturate, rămași 
strânşi unul în altul sau singuri, cu hainele smulse 
sau ridicate deasupra capului, încercând cu 
disperare să se ţină de obiectele personale sau 
strângând în braţe aerul — forme goale suspendate 
în aer la nivelul acoperișurilor. 


La Stabiae, curentul erupției a intrat sub 
adăpostul improvizat din vela Minervei pe plajă și 
l-a ridicat în aer. Rămaşi descoperiţi, oamenii au 
putut vedea norul luminos rostogolindu-se peste 
Pompei şi îndreptându-se drept către ei. 

Toţi au luat-o la goană, cu Pomponianus şi 
Popidius în frunte. 

Au încercat să-l ia pe Pliniu cu ei. Torquatus și 
Alexion l-au prins de mâini şi l-au ridicat în 
picioare. Dar amiralul nu mai avea de gând să se 

miște, și când le-a spus pe un ton abrupt să-l lase 
acolo şi să-şi caute salvarea, şi-au dat seama că 
vorbea serios. Alexion şi-a adunat notițele și a 
repetat promisiunea de a i le duce nepotului 
amiralului. Torquatus a ridicat mâna în semn de 
salut. Iar apoi Pliniu a rămas singur. 

Făcuse tot ce-i stătuse în putere. Măsurase toate 
stadiile manifestării. Îi descrisese fazele — coloană, 
nor, furtună, foc -— aproape epuizându-și 
vocabularul. Avusese o viaţă lungă, văzuse multe, 
iar acum Natura îi aducea înaintea ochilor 
ilustrarea supremă a puterii Sale. În aceste ultime 
momente ale vieţii continua să facă observaţii la 
fel de atent ca în tinereţe — ce fericire mai mare 
putea să-şi dorească un om? 

Dunga de lumină era foarte strălucitoare și 
totuşi presărată cu umbre intermitente. Ce 
reprezentau oare? Era, chiar şi acum, curios să 
afle. 

Oamenii confundă a măsura cu a înțelege. Şi se 
aşază tot timpul în centrul lucrurilor. E cea mai 
mare infatuare a lor. Pământul se încălzeşte — sigur 
e din cauza noastră! Muntele ne distruge — nu i-am 
îmbunat pe zei! Plouă prea mult, plouă prea puţin 
— e liniştitor să te gândeşti că lucrurile astea sunt 
cumva legate de comportamentul nostru, că dacă 
ne-am fi purtat ceva mai frumos, dacă am fi fost 
mai chibzuiți, meritul nostru ar fi fost răsplătit. Dar 
iată că Natura se năpustea spre el — imposibil de 
cunoscut, atotcuceritoare, indiferentă — și în 
flăcările Ei, Pliniu citea deşertăciunea tuturor 
ambițiilor omeneşti. 

Era dificil să respiri, era dificil chiar să rămâi în 
picioare. Aerul era plin de cenuşă și nisip, şi 
cumplit de strălucitor. Se sufoca, durerea din piept 
era ca o chingă de oţel. Se clătină. 

Rămâi în picioare, nu ceda! 

Rămâi în picioare, ca un adevărat roman! 

Mareea de foc îl înghiți. 

Erupția continuă în tot restul zilei, cu alte şi alte 
izbucniri și cu explozii zgomotoase care făceau să 
se scuture pământul. Înspre seară îşi mai pierdu 
din putere şi începu ploaia. Apa stinse focurile și 
udă întinderea cenușie de movile şi depresiuni care 
acoperise câmpia rodnică din jurul Pompei și 
coasta atât de frumoasă dintre Herculaneum și 
Stabiae. Apa umplu fântânile și alimentă izvoarele, 
creând noi albi care șerpuiau în jos înspre mare. 
Râul Sarnus își schimbă cu totul cursul. 

Pe măsură ce aerul se limpezea, Vezuviul 
redevenea vizibil, dar forma i se modificase 
complet. Nu mai avea culme, ci se termina cu o 
depresiune, ca şi cum un uriaş ar fi mușcat din 
vârf. O lună imensă, roşie de la praful din aer, se 
ridica peste o lume transformată. 

Corpul lui Pliniu a fost găsit pe plajă — potrivit 
nepotului său „părea mai degrabă adormit decât 
mort” — şi dus înapoi la Misenum, împreună cu 
observaţiile sale. Acestea s-au dovedit ulterior atât 
de exacte, încât limbajul ştiinţific s-a îmbogăţit cu 
un nou cuvânt: „erupție pliniană”, desemnând „o 
erupție vulcanică care este expulzată cu putere 
printr-un crater central până la o înălțime de câțiva 
kilometri, după care se întinde în lateral”. 

Aqua Augusta a continuat să curgă, la fel cum 
avea să o facă timp de secole. 

Cei care-şi părăsiseră casele de pe versantul 
estic al muntelui au început să vină înapoi înainte 
de căderea nopții, şi în zilele care au urmat s-au 
auzit multe zvonuri şi poveşti. Se spunea că o 
femeie a născut un copil în întregime din piatră și 
că s-au văzut pietre care prindeau viață şi se 
transformau în oameni. O livadă care se găsea de o 
parte a drumului către Nola trecuse pe cealaltă 
parte, iar pomii au rodit niște enigmatice fructe 
verzi, care se spunea că vindecă orice boală, de la 
viermi intestinali la chelie. 

La fel de miraculoase erau poveştile despre 
supraviețuitori. Se povestea că un băiat orb reușise 

să iasă din Pompei şi se îngropase în burta unui cal 
mort, pe drumul către Stabiae, adăpostindu-se în 
felul acesta de căldură şi de pietre. Doi copii 
blonzi — gemeni — au fost găsiți rătăcind, neatinşi, 
în haine de aur, fără o zgârietură, dar fără să poată 
rosti un cuvânt. Au fost trimiși la Roma şi luaţi în 
palatul împăratului. 

Dar cea mai răspândită dintre toate era legenda 
unui bărbat şi a unei femei care ieşiseră din 
pământ în amurg, în ultima zi a erupției. Se spunea 
că  merseseră pe dedesubt precum cârtițele 
kilometri întregi, venind de la Pompei, şi ieşiseră 
la suprafaţă într-un loc unde terenul era liber, udat 
de apa dătătoare de viață a unui râu subteran, care 
îi protejase cu apa lui sacră. Se povestește că au 
fost văzuţi mergând împreună înspre coastă, chiar 
atunci când soarele cădea peste profilul mutilat al 
Vezuviului, iar obișnuita briză de seară dinspre 
Capri răscolea dunele de cenușă. 

Dar cei mai mulți găseau că povestea e trasă de 
păr, şi toți oamenii cu scaun la cap spuneau că eo 
simplă superstiție. 

Mulţumiri 


Am prefațat aceste volume cu numele celor pe care 
mi-am bazat scrierile. Am făcut acest lucru pentru 
că după părerea mea este un lucru plăcut și 
dovedește o modestie care face cinste să-ţi 
recunoşti îndatorarea fată de cei care au ajutat la 
propriile realizări... 


Pliniu, Istoria Naturală, Prefaţă 


Mă tem că nu mă pot lăuda, ca Pliniu, că am 
consultat 2.000 de volume în cursul cercetărilor 
mele. Cu toate acestea, acest roman n-ar fi putut 
scris fără ştiinţa multor altora și, la fel ca Pliniu, 
cred că ar fi un „lucru plăcut” — cel puţin pentru 
mine, dacă nu şi pentru ei — să enumăr câteva din 
sursele mele. 

Pe lângă lucrările de vulcanologie deja citate în 
text, mă simt îndatorat față de Jean-Pierre Adam 
(Construcțiile romanilor), Carlin A. Barton 
(Onoarea la romani), Mary Beagon (Natura la 
romani), Marcel Brion (Pompei şi Herculaneum), 
Lionel Casson (Marinarii din vechime), John 
D’Arms (Romanii din Golful Na- poli), Joseph Jay 
Deiss (Herculaneum), Goerge Hauck (Apeductul 
de la Nemausus), John. F. Healy (Pliniu cel Bătrân 
despre Știință şi Tehnologie), James 
Higgimbotham  (Piscinae), A. Trevor Hodge 
(Apeducte şi surse de apă romane), Wilhelmina 
Jongman (Economia și societatea din Pompei), 
Ray Laurence (Orașul roman Pompei), Amedeo 
Maiuri (Pompei: ghid pentru oraşul pierdut), L. 
Richardson, Jr (Pompei: O istorie a arhitecturii), 
Chester G. Starr (Marina imperială romană), 
Antonio Varone (Pompei, misterele unui oraș 
îngropat), Andrew  Wallace-Hadrill (Casele şi 

societatea din Pompei şi Herculaneum) şi Paul 
Zanker (Pompei: Viaţă publică şi viaţă privată). 

Atlasul Barrington al lumii elene și romane, 
editat de Richard J. A. Talbert, a contribuit la 
crearea unei imagini vii a Campaniei. Analiza 
vulcanologică a erupției, realizată de către 
Haraldur Sigurdsson, Standford Cashdollar şi 
Stephen R.J. Sparks în Revista americană de 
arheologie (nr. 86, pag. 39-51), mi-a fost de mare 
ajutor. 

Am avut plăcerea să discut despre romanii din 
Golful Napoli cu John D’ Arms, în cadrul unei cine 
cu familia sa, într-o tipică grădină englezească, 
chiar înainte de dispariția sa; n-am să-i uit 
niciodată amabilitatea şi încurajările. Profesorul A. 
Trevor Hodge, a cărui lucrare deschizătoare de 
drumuri asupra apeductelor romane mi-a fost de 
cel mai mare folos în încercarea de a-mi reprezenta 
Aqua Augusta, a avut amabilitatea să răspundă 
întrebărilor mele. Sprijinul acordat de Profesorul 
Jasper Griffin mi-a dat posibilitatea să folosesc 
biblioteca Muzeului Ashmolean din Oxford. Dr. 
Mary Beard de la Newnham College, Cambridge, 
a citit manuscrisul înainte de publicare şi a făcut 
multe sugestii valoroase. 

Tuturor acestor învăţaţi le aduc mulţumirile 
mele, și protecția oferită de pasajul binecunoscut: 
erorile, interpretările greşite sau îndepărtarea de la 
adevărul istoric sunt în întregime responsabilitatea 
autorului. 


Robert Harris, 
Kintbury, iunie 2003 

f1 } 
Aek š 3 g a FE 
Inginer hidraulic, responsabil cu funcţionarea și îngrijirea apeductelor. 


` Subdiviziune urbană la romani. O insula era grupul compact de clădiri delimitat pe toate laturile de străzi 


principale. 

